### Διαδικασία ΔΙΙ\_9\_ΚΕ: Τροποποίηση Απόφασης Χρηματοδότησης Πράξης (Πράξεις ΚΕ)

**1. Σκοπός**

Ο σκοπός της διαδικασίας είναι ο χειρισμός, σύμφωνα με τους όρους της σχετικής Πρόσκλησης, των μεταβολών των όρων και προϋποθέσεων χορήγησης της χρηματοδότησης που προκύπτουν κατά τη διάρκεια υλοποίησης της Πράξης.

**2. Πεδίο εφαρμογής**

Η διαδικασία εφαρμόζεται στις περιπτώσεις Πράξεων Κρατικών Ενισχύσεων, οι οποίες αφορούν δράσεις επιχειρηματικότητας και κατά την υλοποίησή τους εντοπίζεται, από το Δικαιούχο ή τη ΔΑ, η αναγκαιότητα τροποποίησης των όρων και προϋποθέσεων χορήγησης της χρηματοδότησης και συνεπακόλουθα της Απόφασης Χρηματοδότησης της Πράξης (βλ. σχετική περιγραφή στη *ΔΙ\_2\_ΚΕ*, σημ. 4.4). Διευκρινίζεται ότι δεν αφορά σε πράξεις κρατικής ενίσχυσης υποδομών.

Σε περίπτωση που η ΔΑ, βάσει του άρθρου 123 του Καν. 1303/13, αναθέτει σε Ενδιάμεσο Φορέα (ΕΦ) την άσκηση αρμοδιοτήτων διαχείρισης μέρους του Ε.Π. ή συγκεκριμένα καθήκοντά της, που αφορούν στην παρούσα διαδικασία, οι σχετικές υποχρεώσεις που αναλαμβάνει ο ΕΦ περιλαμβάνονται στην Απόφαση Ορισμού του (βλ. *Διαδικασία ΔV\_1. «Ορισμός Ενδιάμεσου Φορέα»* και *Έντυπο Ε.V.1\_KE\_1α*), ενώ η άσκηση των αρμοδιοτήτων του παρακολουθείται από τη ΔΑ σύμφωνα με τη διαδικασία *ΔV\_2 «Παρακολούθηση Ενδιάμεσου Φορέα».*

**3. Θεσμικό Πλαίσιο**

* Κανονισμός (ΕΚ) 1303/2013:
  + Άρθρο 71
* Κανονισμός (ΕΕ) 1407/2013 της 18ης Δεκεμβρίου 2013, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (de minimis).
* Κανονισμός (ΕΕ) 651/2014 της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (Απαλλακτικός)
* Σχετικές ανακοινώσεις και Κατευθυντήριες Γραμμές της ΕΕ
* Νόμος 4314/2014
  + Άρθρα 14,15, 47, 57
* Υπουργική Απόφαση με αρ.πρωτ. 81986/EΥΘΥ712/31.07.2015, ΦΕΚ1822/Β/24.08.2015 (Υπουργική Απόφαση Συστήματος Διαχείρισης)

**4. Περιγραφή**

* 1. **Διαλειτουργικότητα Πληροφοριακών Συστημάτων ΟΠΣ και ΠΣΚΕ**

Για την συνεκτική λειτουργία των Πληροφοριακών Συστημάτων ΠΣΚΕ και ΟΠΣ ΕΣΠΑ, τη μείωση του διοικητικού φόρτου και την ελαχιστοποίηση της πιθανότητας σφαλμάτων/καθυστερήσεων, από τις Υπηρεσίες της ΕΑΣ έχει πραγματοποιηθεί εκ των προτέρων αντιστοίχιση των κοινών πεδίων των εντύπων που υποστηρίζει το κάθε πληροφοριακό σύστημα. Όταν τα πεδία αυτά οριστικοποιούνται ή επικαιροποιούνται στο ΠΣΚΕ, μέσω της διαλειτουργικότητας των δύο συστημάτων, τα στοιχεία τους παρέχονται άμεσα και στο ΟΠΣ ΕΣΠΑ.

Όσον αφορά στην παρούσα διαδικασία, τα στοιχεία *του Αιτήματος Τροποποίησης* και της *Απόφασης Χρηματοδότησης (συμπεριλαμβανομένου και του Τεχνικού Παραρτήματος)* που καταχωρούνται στο ΠΣΚΕ τροφοδοτούν το *Ε.Ι.1\_3* *Τεχνικό Δελτίο Πράξης* και, κατά περίπτωση, το *Ε.ΙΙ.1\_2 Δελτίο Παρακολούθησης και Αξιολόγησης Προόδου Πράξης,* που τηρείται στο ΟΠΣ.

Η ΔΑ έχει την υποχρέωση να εξειδικεύσει το γενικό εγχειρίδιο χρήσης του Πληροφοριακού Συστήματος Διαχείρισης Κρατικών Ενισχύσεων (ΠΣΚΕ) που έχει εκδοθεί από την ΕΥΚΕ, ανάλογα με το περιεχόμενο της κάθε Πρόσκλησης (μέτρο ενίσχυσης). Η ΔΑ έχει την υποχρέωση να παρέχει υπηρεσίες επιχειρησιακής υποστήριξης των χρηστών του ΠΣΚΕ (help desk) καθ’ όλο το διάστημα υλοποίησης της Πράξης.

* 1. **Υποβολή αιτήματος τροποποίησης από το Δικαιούχο**

Η ανάγκη τροποποίησης της Πράξης, μπορεί να προκύψει μετά την υποβολή Αιτήματος Τροποποίησης από το Δικαιούχο. Στο Αίτημα τεκμηριώνεται η αναγκαιότητα τροποποίησης στοιχείων της ισχύουσας Απόφασης Χρηματοδότησης της μεμονωμένης Πράξης, ενώ επισυνάπτονται όλα τα έγγραφα και δικαιολογητικά που το τεκμηριώνουν (συμπεριλαμβανομένου και του Τεχνικού Παραρτήματος με επισήμανση των αλλαγών). Το Αίτημα Τροποποίησης υποβάλλεται με τη χρήση τυποποιημένου εντύπου μέσω του ΠΣΚΕ.

Ενδεικτικά, περιπτώσεις για τις οποίες ο Δικαιούχος πρέπει να υποβάλει Αίτημα Τροποποίησης είναι:

* τροποποίηση του φυσικού και οικονομικού αντικειμένου της Πράξης,
* παράταση του χρονοδιαγράμματος ολοκλήρωσης της Πράξης,
* αλλαγή στοιχείων του Δικαιούχου (της νομικής μορφής, της επωνυμίας της επιχείρησης κλπ.),
* μεταβολή του χρηματοδοτικού σχήματος (π.χ. ίδια συμμετοχή, τραπεζικός δανεισμός κλπ.),
* άλλοι λόγοι οι οποίοι εξειδικεύονται στην αντίστοιχη Πρόσκληση
  1. **Εξέταση αιτήματος τροποποίησης**

Η ΔΑ εξετάζει, μέσω του ΠΣΚΕ και σύμφωνα με τα οριζόμενα στην Πρόσκληση, το αίτημα τροποποίησης της Πράξης προκειμένου να γίνει αποδεκτό ή όχι. Το αίτημα γίνεται αποδεκτό, εφόσον τηρούνται οι όροι της σχετικής Πρόσκλησης και υπό την προϋπόθεση ότι, οι προτεινόμενες μεταβολές δεν επηρεάζουν τον ολοκληρωμένο χαρακτήρα και τους αρχικούς στόχους της εγκεκριμένης Πράξης και δεν αλλοιώνονται τα αποτελέσματα της πρώτης αξιολόγησης της Πράξης, ιδιαίτερα στις περιπτώσεις συγκριτικής αξιολόγησης. Σε αντίθετη περίπτωση το αίτημα δεν γίνεται αποδεκτό.

Προτάσεις για την αλλαγή στοιχείων της Πράξης που παρατίθενται π.χ. στο Τεχνικό Παράρτημα, τα οποία ωστόσο δεν επιφέρουν τροποποίηση της Απόφασης Χρηματοδότησης, εξετάζονται από τη ΔΑ με όμοιο τρόπο.

1. *Οι προτεινόμενες αλλαγές είναι αποδεκτές από τη ΔΑ*

Στις περιπτώσεις που το αίτημα τροποποίησης γίνει αποδεκτό, τροποποιούνται, σύμφωνα με τα οριζόμενα στην Πρόσκληση, επί μέρους στοιχεία της Απόφασης Χρηματοδότησης της μεμονωμένης πράξης και, εφόσον απαιτείται, εκδίδεται τροποποίηση της Απόφασης Χρηματοδότησης από το ίδιο Όργανο έκδοσης της αρχικής Απόφασης Χρηματοδότησης, σύμφωνα με τη Διαδικασία *ΔΙ\_2\_ΚΕ: Επιλογή και έγκριση πράξης* και ενημερώνεται το ΟΠΣ.

Με ευθύνη της ΔΑ ενημερώνεται ο Δικαιούχος και καταχωρούνται τα σχετικά έγγραφα στο Φάκελο της Πράξης.

1. *Οι προτεινόμενες αλλαγές δεν είναι αποδεκτές από τη ΔΑ*

Αν το αίτημα τροποποίησης δεν γίνει αποδεκτό, εκδίδεται από τη ΔΑ μέσω του ΠΣΚΕ έγγραφο απόρριψης αιτήματος τροποποίησης, με πλήρη αιτιολόγηση των λόγων απόρριψης. Το έγγραφο αποστέλλεται στον Δικαιούχο με ευθύνη της ΔΑ. Ο Δικαιούχος δεσμεύεται να υλοποιήσει την Πράξη σύμφωνα με την εν ισχύ Απόφαση Χρηματοδότησης.

* 1. **Τροποποίηση της Απόφασης Ένταξης Πράξεων**

Η Απόφαση Ένταξης Πράξεων, σύμφωνα με τη *Διαδικασία ΔΙ\_2\_ΚΕ: Επιλογή και έγκριση πράξης (πράξεις ΚΕ)*, τροποποιείται με ευθύνη της ΔΑ, όταν διαπιστωθεί ότι ο συνολικός προϋπολογισμός των πράξεων μειώνεται σε ποσοστό άνω του 20%. Για το σκοπό αυτό αξιοποιούνται αναφορές και σημεία ελέγχου από το ΠΣΚΕ.

**5. Σχετικά έντυπα**

Στην παρούσα Διαδικασία χρησιμοποιούνται τα έντυπα άλλων διαδικασιών ως εξής:

|  |  |
| --- | --- |
| **Κωδικός** | **Περιγραφή** |
| Ε.ΙΙ.1\_2 | Δελτίο Παρακολούθησης & Αξιολόγησης Προόδου Πράξης (πράξεις πλην ΚΕ) |
| Ε.Ι.1\_3 | Τεχνικό Δελτίο Πράξης (πράξεις πλην ΚΕ) |

**6. Διάγραμμα ροής**