## Διαδικασία ΔΙΙ\_11: Επαλήθευση μακροχρόνιων υποχρεώσεων (πράξεις πλην ΚΕ)

**1. Σκοπός**

Ο σκοπός της διαδικασίας είναι η διασφάλιση της τήρησης των δεσμεύσεων - υποχρεώσεων του Δικαιούχου μετά την ολοκλήρωση της πράξης που απορρέουν από το άρθρο 71 του Κανονισμού (ΕΚ) 1303/2013, οι οποίες περιλαμβάνονται στην *Απόφαση Ένταξης* ή/ και στην *Απόφαση Ολοκλήρωσης* της Πράξης.

**2. Πεδίο εφαρμογής**

Η διαδικασία αφορά σε ολοκληρωμένες Πράξεις οι οποίες περιλαμβάνουν επενδύσεις σε υποδομές (άρθρο 71, παρ. 1) συμπεριλαμβανομένων εκείνων των υποδομών που εμπίπτουν στους κανόνες κρατικών ενισχύσεων.

Εξαιρούνται από το πεδίο εφαρμογής της παρούσας διαδικασίας:

* οι πράξεις κρατικών ενισχύσεων (όλων των ταμείων) (βλ. Διαδικασία ΔΙΙ\_11 για πράξεις ΚΕ)
* οι πράξεις ΕΚΤ
* οι πράξεις που χρηματοδοτούνται από τα υπόλοιπα Ταμεία και δεν περιλαμβάνουν επένδυση σε υποδομή.

**3. Θεσμικό Πλαίσιο**

* Κανονισμός (ΕΚ) 1303/2013: άρθρο 71
* ΚΥΑ Δημοσιονομικών Διορθώσεων

**4. Περιγραφή**

* 1. **Εξέταση τήρησης μακροχρόνιων υποχρεώσεων Δικαιούχου**

Οι Δικαιούχοι Πράξεων που περιλαμβάνουν επενδύσεις σε υποδομές, αναλαμβάνουν υποχρεώσεις και μετά την ολοκλήρωση των Πράξεων, οι οποίες απορρέουν από το άρθρο 71 του Κανονισμού (ΕΚ) 1303/13 και προσδιορίζονται στην *Απόφαση Ένταξης/ Ολοκλήρωσης* *Πράξης* (π.χ. υποχρεώσεις για τη δημιουργία/ διατήρηση θέσεων απασχόλησης).

Σύμφωνα με το άρθρο 71 παρ. 1 του Κανονισμού (ΕΚ) 1303/13, για Πράξεις οι οποίες περιλαμβάνουν επένδυση σε υποδομή, η συνεισφορά των Ταμείων επιστρέφεται, εάν εντός πέντε (5) ετών από την τελική πληρωμή στο Δικαιούχο ή της προθεσμίας που ορίζεται στους κανόνες κρατικών ενισχύσεων για τις περιπτώσεις υποδομών που συνιστούν κρατική ενίσχυση, διαπιστωθεί οποιοδήποτε από τα ακόλουθα:

α) παύση ή μετεγκατάσταση μιας παραγωγικής δραστηριότητας εκτός της περιοχής του Επιχειρησιακού Προγράμματος

β) αλλαγή του ιδιοκτησιακού καθεστώτος ενός στοιχείου υποδομής το οποίο παρέχει σε μια εταιρεία ή δημόσιο οργανισμό αδικαιολόγητο πλεονέκτημα

γ) ουσιαστική μεταβολή που επηρεάζει τη φύση, τους στόχους ή την εφαρμογή των όρων που θα μπορούσαν να υπονομεύσουν τους αρχικούς στόχους.

Επιπλέον σύμφωνα με το άρθρο 71 παρ. 2 του Κανονισμού (ΕΚ) 1303/13, για Πράξεις οι οποίες περιλαμβάνουν επένδυση σε υποδομή, η συνεισφορά των Ταμείων επιστρέφεται εάν, εντός δέκα (10) ετώναπό την τελική πληρωμή στον δικαιούχο, η παραγωγική δραστηριότητα μεταφέρεται εκτός Ευρ. Ένωσης, εκτός αν ο Δικαιούχος είναι ΜΜΕ. Όταν η συνεισφορά από τα Ταμεία λαμβάνει τη μορφή κρατικής ενίσχυσης η περίοδος των 10 ετών αντικαθίσταται από την ισχύουσα προθεσμία σύμφωνα με τους κανόνες περί κρατικών ενισχύσεων.

Οι υποχρεώσεις αυτές του Δικαιούχου ή του φορέα που έχει την ευθύνη της λειτουργίας της υποδομής, καθώς και η προβλεπόμενη διάρκεια τήρησής τους καταγράφεται στην *Απόφαση Ένταξης (Υποχρεώσεις Δικαιούχων)* ή/ και στην *Απόφαση Ολοκλήρωσης της Πράξης*.

Η επαλήθευση της τήρησης των μακροχρόνιων υποχρεώσεων που έχει ο δικαιούχος μετά την ολοκλήρωση της πράξης ή ο φορέας που αναλαμβάνει της υποχρεώσεις αυτές, πραγματοποιείται με ευθύνη της αρμόδιας ΔΑ του ΕΠ ή του φορέα ο οποίος αναλαμβάνει τις οικείες αρμοδιότητες της ΔΑ. Στις περιπτώσεις που η διαχείριση της πράξης έχει εκχωρηθεί σε Ενδιάμεσο Φορέα (ΕΦ), η επαλήθευση πραγματοποιείται με ευθύνη του ΕΦ εφόσον προβλέπεται στην σχετική πράξη εκχώρησης αρμοδιοτήτων (ΥΑ/ ΚΥΑ) και η τελευταία παραμένει σε ισχύ.

* 1. **Κατάρτιση Προγράμματος επαληθεύσεων τήρησης μακροχρόνιων υποχρεώσεων** (που απορρέουν από το άρθρο 71 του ΕΚ 1303/13)

Ο αρμόδιος φορέας καταρτίζει Πρόγραμμα των επαληθεύσεων τήρησης μακροχρόνιων υποχρεώσεων ετησίως και μέχρι την παρέλευση πενταετίας από την ημερομηνία απόφασης ολοκλήρωσης ή της τελικής πληρωμής στο δικαιούχο της τελευταίας πράξης του ΕΠ.

Το πρόγραμμα περιλαμβάνει δείγμα του πληθυσμού των ολοκληρωμένων Πράξεων οι οποίες εμπίπτουν στο πεδίο εφαρμογής της διαδικασίας και το οποίο προσδιορίζεται σύμφωνα με τη μέθοδο δειγματοληψίας για την επαλήθευση τήρησης μακροχρόνιων υποχρεώσεων που περιλαμβάνεται στον *«Οδηγό Διαχειριστικών Επαληθεύσεων Πράξεων συγχρηματοδοτούμενων από τα ΕΠ του στόχου Επενδύσεις στην ανάπτυξη και στην απασχόληση»*.

Το ετήσιο Πρόγραμμα δύναται να αναθεωρείται κατά τη διάρκεια του έτους, προκειμένου να συμπεριληφθούν στον προγραμματισμό Πράξεις για τις οποίες περιέρχονται σε γνώση της ΔΑ/ ΕΦ με οποιοδήποτε τρόπο πληροφορίες σχετικές με πιθανή μη τήρηση των μακροχρόνιων υποχρεώσεων (π.χ. καταγγελίες, δημοσιεύματα). Η επαλήθευση της τήρησης των μακροχρόνιων υποχρεώσεων των Πράξεων αυτών γίνεται επιπροσθέτως του αρχικού δείγματος και κατά χρονική προτεραιότητα.

Το Πρόγραμμα επαληθεύσεων τήρησης μακροχρόνιων υποχρεώσεωνεγκρίνεται από τον Προϊστάμενο της ΔΑ/ ΕΦ και αρχειοθετείται με ευθύνη της ΔΑ/ ΕΦ.

* 1. **Διενέργεια Επαλήθευσης - Σύνταξη Έκθεσης**

Η ΔΑ/ ΕΦ ενημερώνει τους Δικαιούχους ή τους Φορείς Λειτουργίας των Πράξεων που έχουν συμπεριληφθεί στο ετήσιο Πρόγραμμα να υποβάλουν τα κατά περίπτωση απαιτούμενα αποδεικτικά έγγραφα για την επαλήθευση της τήρησης των μακροχρόνιων υποχρεώσεών τους.

Τα στοιχεία που υποβάλλουν οι δικαιούχοι επαληθεύονται διοικητικά στο σύνολό τους. Όπου είναι δυνατόν, μπορεί να γίνεται χρήση στοιχείων υφιστάμενων βάσεων δεδομένων ως βάση διασταύρωσης των αποδεικτικών εγγράφων του δικαιούχου.

Με την ολοκλήρωση της διοικητικής επαλήθευσης των Πράξεων του ετήσιου Προγράμματος η ΔΑ/ ΕΦ επιλέγει τις πράξεις για τις οποίες η τήρηση των μακροχρόνιων υποχρεώσεων θα επαληθευτεί και επιτοπίως. Η επιλογή γίνεται με βάση τα αναφερόμενα στον *«Οδηγό Διαχειριστικών Επαληθεύσεων Πράξεων συγχρηματοδοτούμενων από τα ΕΠ του στόχου Επενδύσεις στην ανάπτυξη και στην απασχόληση»*.

Στην περίπτωση επιλογής επιτόπιας επαλήθευσης, η αρμόδια μονάδα της ΔΑ/ ΕΦ εισηγείται τον ορισμό οργάνου επαλήθευσης.

Τα αποτελέσματα της διοικητικής ή/ και επιτόπιας επαλήθευσης των μακροχρόνιων υποχρεώσεων αποτυπώνονται στο Έντυπο *Ε.ΙΙ.11\_1: Έκθεση Επαλήθευσης Μακροχρόνιων Υποχρεώσεων*. Η Έκθεση δύναται να περιλαμβάνει και τυχόν συστάσεις που βασίζονται σε σαφή και τεκμηριωμένη ανάλυση των εντοπισμένων προβλημάτων και των συνεπειών τους.

Στην περίπτωση που κατά την επαλήθευση διαπιστώνεται παρατυπία λόγω μη τήρησης των μακροχρόνιων υποχρεώσεων, χωρίς να υπάρχει πλέον η δυνατότητα τήρησης των υποχρεώσεων αυτών, αυτή αναφέρεται στην *Έκθεση Επαλήθευσης* με κατάλληλη τεκμηρίωση και αναφορά των διατάξεων που παραβιάστηκαν και προτείνεται δημοσιονομική διόρθωση και, στις περιπτώσεις που προβλέπονται από την παρ. 3 του άρθρου 33 του ν. 4314/2014, ανάκτηση των ποσών που έχουν καταβληθεί αχρεωστήτως ή παρανόμως. Το ύψος της δημοσιονομικής διόρθωσης ή και τα προς ανάκτηση ποσά, θα πρέπει να είναι αναλογικά προς την περίοδο για την οποία δεν εκπληρώθηκαν οι απαιτήσεις.

Στην περίπτωση που η παρατυπία συνίσταται στη διακοπή μιας παραγωγικής δραστηριότητας εξαιτίας μη δόλιας πτώχευσης, δεν επιβάλλεται δημοσιονομική διόρθωση.

Η Έκθεση συντάσσεται εντός τριάντα (30) ημερολογιακών ημερών από την ολοκλήρωση της επαλήθευσης, εγκρίνεται από τον Προϊστάμενο της ΔΑ/ΕΦ και καταχωρίζεται στο ΟΠΣ εντός τριών (3) εργάσιμων ημερών από την έγκρισή της.

* 1. **Κοινοποίηση Έκθεσης Επαλήθευσης Μακροχρόνιων Υποχρεώσεων**

Ανάλογα με τα συμπεράσματα/ πορίσματα της Έκθεσης, η ΔΑ/ ΕΦ κοινοποιεί την *Έκθεση Επαλήθευσης Μακροχρόνιων Υποχρεώσεων (*Έντυπο *Ε.ΙΙ.11\_1)* στο Δικαιούχο ως ακολούθως:

* στην περίπτωση που η Έκθεση δεν περιλαμβάνει συστάσεις ή παρατυπίες, εντός δέκα (10) ημερολογιακών ημερών από την έγκρισή της,
* στην περίπτωση που η Έκθεση περιλαμβάνει συστάσεις ή/ και παρατυπίες, εντός δέκα (10) ημερολογιακών ημερών από την έγκρισή της, μέσω συστημένης επιστολής ή/ και με απόδειξη παραλαβής, προκειμένου ο Δικαιούχος να διατυπώσει τυχόν αντιρρήσεις.

Η *Έκθεση Επαλήθευσης Μακροχρόνιων Υποχρεώσεων* μαζί με τα συνημμένα αποδεικτικά στοιχεία, τα αποδεικτικά γνωστοποίησης αυτής στο Δικαιούχο κλπ. αρχειοθετούνται στο Φάκελο Πράξης, που τηρείται με ευθύνη της ΔΑ/ ΕΦ.

* 1. **Διαδικασία αντιρρήσεων, οριστικοποίηση Έκθεσης Επαλήθευσης Μακροχρόνιων Υποχρεώσεων και έκδοση Απόφασης Δημοσιονομικής Διόρθωσης**

Ο Δικαιούχος δύναται να υποβάλει στην αρμόδια Αρχή που διενήργησε την επαλήθευση (ΔΑ/ ΕΦ) εγγράφως τις αντιρρήσεις του, εντός δεκαπέντε (15) ημερολογιακών ημερών από την παραλαβή της *Έκθεσης Επαλήθευσης Μακροχρόνιων Υποχρεώσεων*.

Οι αντιρρήσεις εξετάζονται από τη ΔΑ/ ΕΦ που διενήργησε την επαλήθευση εντός δεκαπέντε (15) ημερολογιακών ημερών από την υποβολή τους. Σε περίπτωση που απαιτείται περαιτέρω διερεύνηση, προκειμένου να ληφθεί απόφαση για το βάσιμο ή μη των αντιρρήσεων που υποβλήθηκαν, δύναται να διενεργείται άμεσα συμπληρωματική επαλήθευση από το άτομο/ Όργανο που διενήργησε την αρχική επαλήθευση. Στην περίπτωση αυτή, η Έκθεση ολοκληρώνεται εντός δέκα (10) ημερολογιακών ημερών από την ημερομηνία διενέργειας της συμπληρωματικής επαλήθευσης.

Μετά την εξέταση των αντιρρήσεων ή σε περίπτωση παρέλευσης άπρακτης της προθεσμίας υποβολής των αντιρρήσεων, η Έκθεση οριστικοποιείται.

Όταν η οριστική Έκθεση δεν προτείνει δημοσιονομική διόρθωση ή και ανάκτηση, εγκρίνεται από τον Προϊστάμενο της αρμόδιας ΔΑ/ ΕΦ, καταχωρίζεται στο ΟΠΣ και κοινοποιείται στο Δικαιούχο. Όταν περιλαμβάνει συστάσεις προς το Δικαιούχο, η αρμόδια ΔΑ/ ΕΦ παρακολουθεί τη συμμόρφωσή του *(Διαδικασία ΔΙΙ\_8).*

Όταν η οριστική Έκθεση προτείνει δημοσιονομική διόρθωση ή και ανάκτηση, αυτή εγκρίνεται από το Γενικό ή Ειδικό Γραμματέα ή Περιφερειάρχη ή άλλο αρμόδιο όργανο κατά τα προβλεπόμενα στο άρθρο 7 της ΚΥΑ Δημοσιονομικών Διορθώσεων. Στην περίπτωση αυτή, η ΔΑ/ ΕΦ προωθεί στο ανωτέρω όργανο για έγκριση την οριστική *Έκθεση Επαλήθευσης Μακροχρόνιων Υποχρεώσεων* και την *Απόφαση Δημοσιονομικής Διόρθωσης (Ε.ΙΙ.7\_4).* Η οριστική *Έκθεση Επαλήθευσης Μακροχρόνιων Υποχρεώσεων* καταχωρίζεται στο ΟΠΣ.

Η *Απόφαση Δημοσιονομικής Διόρθωσης* και η οριστική *Έκθεση Επαλήθευσης Μακροχρόνιων Υποχρεώσεων* κοινοποιούνται στο Δικαιούχο με συστημένη επιστολή ή/ και με απόδειξη παραλαβής, στην Αρχή Πιστοποίησης και στην Αρχή Ελέγχου.

Με την έγκριση της οριστικής Έκθεσης από το ως ανωτέρω αρμόδιο όργανο, η αρμόδια ΔΑ/ ΕΦ συντάσσει, όταν απαιτείται, *Δελτίο Καταχώρισης Διορθώσεων (ΕΙΙ.7\_5),* μέσω του οποίου καταχωρίζει στο ΟΠΣ, εντός τριών (3) εργάσιμων ημερών από την έγκριση, το ποσό της δημοσιονομικής διόρθωσης, μειώνοντας αντίστοιχα τα συγχρηματοδοτούμενα ποσά που έχουν ήδη καταχωρισθεί.

Η *Απόφαση Δημοσιονομικής Διόρθωσης* συνιστά και Απόφαση Ανάκτησης αχρεωστήτως ή παρανόμως καταβληθέντων ποσών στις περιπτώσεις που προβλέπονται από την παρ. 3 του άρθρου 33 του Ν. 4314/2014, οπότε και ενεργοποιείται η *Διαδικασία ΔΙΙΙ\_2: Ανάκτηση αχρεωστήτως ή παρανόμως καταβληθέντων ποσών*.

**ΕΝΔΕΙΞΕΙΣ ΑΠΑΤΗΣ**

Στην περίπτωση που στο πλαίσιο της επαλήθευσης, η ΔΑ/ ΕΦ εντοπίζει παρατυπία που κρίνει ότι ενέχει ένδειξη απάτης, ενεργοποιείται και η Διαδικασία: *ΔVIII\_2: Εξέταση ενδείξεων απάτης και αναφορά υπονοιών απάτης.*

**5. Σχετικά έντυπα**

| **Κωδικός** | **Περιγραφή** |
| --- | --- |
| Ε.ΙΙ.11\_1 | Έκθεση Επαλήθευσης Μακροχρόνιων Υποχρεώσεων |

Στη Διαδικασία αυτή, δύναται να χρησιμοποιηθούν τυποποιημένα έντυπα της Διαδικασίας ΔΙΙ\_7:

|  |  |
| --- | --- |
| **Κωδικός** | **Περιγραφή** |
| Ε.ΙΙ.7\_4: | Απόφαση Δημοσιονομικής Διόρθωσης |
| Ε.ΙΙ.7\_5: | Δελτίο Καταχώρισης Διορθώσεων (ΔΚΔ) |

**6. Διάγραμμα ροής**