## Διαδικασία ΔΙ\_1\_ΚΕ: Έκδοση Πρόσκλησης για υποβολή αιτήσεων χρηματοδότησης

**1. Σκοπός**

Ο σκοπός της διαδικασίας είναι η κατά το δυνατό ευρύτερη ενημέρωση των δυνητικών Δικαιούχων με ενιαίο τρόπο, σχετικά με τις δυνατότητες χρηματοδότησης που παρέχει η από κοινού συνεισφορά της ΕΕ και της χώρας μέσω του Επιχειρησιακού Προγράμματος (Ε.Π.) και του μέτρου ενίσχυσης.

**2. Πεδίο εφαρμογής**

Η παρούσα διαδικασία εφαρμόζεται για την έκδοση Πρόσκλησης υποβολής αιτήσεων χρηματοδότησης Δικαιούχων μέσω της χορήγησης κρατικών ενισχύσεων κάθε είδους, για δράσεις επιχειρηματικότητας. Διευκρινίζεται ότι δεν αφορά σε πράξεις κρατικής ενίσχυσης υποδομών. Για τους σκοπούς της παρούσας διαδικασίας, ο όρος «Πρόσκληση» περιλαμβάνει κάθε είδους ανοιχτές προκηρύξεις προς δυνητικούς Δικαιούχους.

Η Διαχειριστική Αρχή (ΔΑ) εκδίδει Πρόσκληση για την υποβολή αιτήσεων χρηματοδότησης στο πλαίσιο ισχύοντος Καθεστώτος Ενίσχυσης, με σκοπό την ενημέρωση των δυνητικών Δικαιούχων και την διασφάλιση της συνεισφοράς της Ε.Ε..

Σε περίπτωση που η ΔΑ, βάσει του άρθρου 123 του Καν. 1303/13, αναθέτει σε Ενδιάμεσο Φορέα (ΕΦ) την άσκηση αρμοδιοτήτων διαχείρισης μέρους του Ε.Π. ή συγκεκριμένα καθήκοντά της, που αφορούν στην παρούσα διαδικασία, οι σχετικές υποχρεώσεις που αναλαμβάνει ο ΕΦ περιλαμβάνονται στην Απόφαση Ορισμού του (βλ. *Διαδικασία ΔV\_1. «Ορισμός Ενδιάμεσου Φορέα»* και *Έντυπο Ε.V.1\_KE\_1α*), ενώ η άσκησή των αρμοδιοτήτων του παρακολουθείται από τη ΔΑ σύμφωνα με τη διαδικασία *ΔV\_2 «Παρακολούθηση Ενδιάμεσου Φορέα».*

**3. Θεσμικό πλαίσιο**

* Κανονισμός (ΕΚ) 1303/2013:
* Άρθρο 110, παρ. 2, εδ. α)
* Άρθρο 115, παρ. 1, εδ. γ)
* Άρθρο 125, παρ. 3
* Άρθρα 115 - 117 και το Παράρτημα XII
* Εκτελεστικός Κανονισμός 821/2014, Κεφάλαιο ΙΙ
* Επικοινωνιακός Οδηγός για το ΕΣΠΑ 2014 – 2020, Εθνική Αρχή Συντονισμού του Υπουργείου Οικονομίας, Υποδομών, Ναυτιλίας και Τουρισμού, Μάιος 2015
* Κανονισμός (ΕΕ) 1407/2013 της 18ης Δεκεμβρίου 2013, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (de minimis).
* Κανονισμός (ΕΕ) 651/2014 της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (Απαλλακτικός)
* Σχετικές ανακοινώσεις και Κατευθυντήριες Γραμμές της ΕΕ
* Νόμος 4314/2014
* Άρθρα 14,15, 47, 57
* ΥΑ 81986/ EΥΘΥ712 /31.7.2015, ΦΕΚ(Β)1822, Υπουργική Απόφαση Συστήματος Διαχείρισης
* Εγκύκλιος 32030/ ΕΥΣΣΑ 798, 20-3-2015 «Εξειδίκευση των ΕΠ της προγραμματικής περιόδου 2014-2020»
* Κατευθύνσεις της Εθνικής Αρχής Συντονισμού (ΕΑΣ/ΕΥΚΕ) για το συντονισμό των προσκλήσεων κρατικών ενισχύσεων

**4. Περιγραφή**

* 1. **Διαλειτουργικότητα Πληροφοριακών Συστημάτων ΟΠΣ και ΠΣΚΕ**

Για την συνεκτική λειτουργία των Πληροφοριακών Συστημάτων ΠΣΚΕ και ΟΠΣ ΕΣΠΑ, τη μείωση του διοικητικού φόρτου και την ελαχιστοποίηση της πιθανότητας σφαλμάτων/καθυστερήσεων, από τις Υπηρεσίες της ΕΑΣ έχει πραγματοποιηθεί εκ των προτέρων αντιστοίχιση των κοινών πεδίων των εντύπων που υποστηρίζει το κάθε πληροφοριακό σύστημα. Όταν τα πεδία αυτά οριστικοποιούνται ή επικαιροποιούνται στο ΠΣΚΕ, μέσω της διαλειτουργικότητας των δύο συστημάτων, τα στοιχεία τους παρέχονται άμεσα και στο ΟΠΣ ΕΣΠΑ.

Όσον αφορά στη παρούσα διαδικασία, το *Ε.Ι.1\_5 Έντυπο ενημέρωσης στοιχείων πρόσκλησης κρατικών ενισχύσεων* δημιουργείται στο ΟΠΣ ΕΣΠΑ στη βάση αφενός των κοινών πεδίων κάθε Πρόσκλησης που περιλαμβάνονται στο ΠΣΚΕ και αφετέρου των προκαθορισμένων πεδίων κατηγοριοποίησης που απορρέουν από το Επιχειρησιακό Πρόγραμμα.

* 1. **Προαπαιτούμενες ενέργειες για την έκδοση της Πρόσκλησης**

Η ΔΑ, προκειμένου να εκδώσει Πρόκληση για υποβολή αιτήσεων χρηματοδότησης, πρέπει να έχει ολοκληρώσει μία σειρά ενεργειών, όπως:

* Την εξειδίκευση του ΕΠ και τον προγραμματισμό των προσκλήσεων και των εντάξεων, σύμφωνα με την εγκύκλιο 32300/ΕΥΣΣΑ 798, 20-3-2015 «Εξειδίκευση των ΕΠ της προγραμματικής περιόδου 2014-2020»
* Τα προβλεπόμενα για τον συντονισμό των προκηρύξεων δράσεων επιχειρηματικότητας με βάση τις σχετικές κατευθύνσεις της ΕΑΣ
* Την έγκριση από την Επιτροπή Παρακολούθησης της εξειδίκευσης του ΕΠ και του προγραμματισμού των προσκλήσεων και των εντάξεων
* Τον καθορισμό μεθοδολογίας και κριτηρίων επιλογής των πράξεων, λαμβάνοντας υπόψη τις προβλέψεις του άρθρου 125.3 του Καν. 1303/2013 και τις ειδικότερες απαιτήσεις των προκηρυσσόμενων δράσεων, και την εισήγησή τους στον αρμόδιο Ειδικό Γραμματέα ή Περιφερειάρχη που προΐσταται της ΔΑ ή του ΕΦ.
* Την έγκριση από την Επιτροπή Παρακολούθησης του οικείου ΕΠ της μεθοδολογίας και των κριτηρίων επιλογής των πράξεων, μετά από τη σχετική εισήγηση του αρμόδιου Οργάνου
  1. **Κατάρτιση και δημοσιοποίηση προγραμματισμού προσκλήσεων**

Αφού ολοκληρωθεί η διαδικασία εξειδίκευσης και χρονοπρογραμματισμού έκδοσης Προσκλήσεων, η ΔΑ καταρτίζει χρονοδιάγραμμα έκδοσης Προσκλήσεων για σκοπούς δημοσιότητας και ενημέρωσης των δυνητικών Δικαιούχων, όσον αφορά στις δυνατότητες αξιοποίησης των πόρων του ΕΠ.

Το χρονοδιάγραμμα έκδοσης Προσκλήσεων δημοσιοποιείται μέσω της ανάρτησής του στην ιστοσελίδα του οικείου Προγράμματος και της Εθνικής Πύλης Ενημέρωσης Δικαιούχων (espa.gr). Σε αυτό, πέρα από τον τίτλο των επικείμενων Προσκλήσεων, τον εκτιμώμενο χρόνο δημοσίευσής τους και το ενδεικτικό ύψος του προϋπολογισμού, αναφέρονται ορισμένα βασικά στοιχεία πληροφόρησης όπως: το είδος της ενίσχυσης, το είδος των δυνητικών Δικαιούχων και οι επιλέξιμες για συγχρηματοδότηση Δράσεις.

Το χρονοδιάγραμμα έκδοσης επικείμενων προσκλήσεων έχει χρονικό ορίζοντα, τουλάχιστον ετήσιο και επικαιροποιείται ανάλογα με τις μεταβολές στον προγραμματισμό και την εξειδίκευση των Ε.Π.

* 1. **Κατάρτιση και Έγκριση σχεδίου Πρόσκλησης**

Κατά την κατάρτιση της πρόσκλησης, η ΔΑ μεριμνά ώστε να ενσωματώνονται στο κείμενο της πρόσκλησης σαφείς και λεπτομερείς πληροφορίες τουλάχιστον σχετικά με:

* τα στοιχεία ταυτότητας της Δράσης (περιεχόμενο, σκοπός, γενικοί ή/και ειδικοί στόχοι / δείκτες), καθώς και το ύψος της συνολικής διαθέσιμης δημόσιας δαπάνης για τη συγχρηματοδότηση των επενδυτικών σχεδίων/ Πράξεων. Επιπλέον, όπου απαιτείται, προσδιορίζονται τα ανώτατα όρια κατανομής της συνολικής διαθέσιμης δημόσιας δαπάνης (π.χ. ανά οικονομική δραστηριότητα, ομάδα περιφερειών κ.λπ.).
* το χρονικό διάστημα δικαιώματος υποβολής των αιτήσεων/ προτάσεων χρηματοδότησης και τη διαδικασία υποβολής τους
* την ηλεκτρονική διεύθυνση πρόσβασης των δυνητικών Δικαιούχων στο ΠΣΚΕ, καθώς και για τον τρόπο ενημέρωσής τους, μέσω του ΠΣΚΕ, σχετικά με την πορεία της αίτησής τους
* τις προϋποθέσεις και τους όρους επιλεξιμότητας, τους οποίους πρέπει να πληρούν οι δυνητικοί Δικαιούχοι, προκειμένου να επιλεγούν για χρηματοδότηση (μεταξύ άλλων, σύμφωνα με την ΥΠΑΣΥΔ)
* το είδος των παρεχόμενων ενισχύσεων (επιχορήγηση, επιδότηση επιτοκίου κλπ)
* στοιχεία για το μέγιστο ύψος/ ένταση της παρεχόμενης ενίσχυσης, ως ποσοστό της δημόσιας συμμετοχής επί του συνολικού προϋπολογισμού του επενδυτικού σχεδίου, καθώς και για το ελάχιστο ύψος και τον τρόπο κάλυψης της ιδιωτικής συμμετοχής (όπου προβλέπεται)
* τις επιλέξιμες για χρηματοδότηση δραστηριότητες στο πλαίσιο των επενδυτικών σχεδίων, καθώς και τις αντίστοιχες επιλέξιμες κατηγορίες δαπανών
* τη μεθοδολογία και τα κριτήρια επιλογής, όπως έχουν εγκριθεί από την Επιτροπή Παρακολούθησης του ΕΠ, καθώς και τα αρμόδια όργανα διενέργειάς της
* την προθεσμία και τον τρόπο υποβολής ενστάσεων επί των αποτελεσμάτων της αξιολόγησης, καθώς και τη διαδικασία και το όργανο εξέτασής τους
* τους αρμόδιους σε εθνικό, περιφερειακό ή τοπικό επίπεδο, οι οποίοι μπορούν να παρέχουν πληροφορίες σχετικά με το προκηρυσσόμενο μέτρο ενίσχυσης
* τις υποχρεώσεις των Δικαιούχων της ενίσχυσης και ιδίως τις υποχρεώσεις τήρησης στοιχείων, εφαρμογής κανόνων δημοσιότητας και αποδοχής ελέγχων και επαληθεύσεων από τα αρμόδια εθνικά και κοινοτικά όργανα
* τις μακροχρόνιες υποχρεώσεις των Δικαιούχων
* τη διαδικασία παρακολούθησης υλοποίησης της Πράξης, με τον ορισμό σχετικών οροσήμων, όπου αυτό είναι εφικτό
* τη διαδικασία διενέργειας ελέγχων και επαληθεύσεων καθώς και υποβολής ενστάσεων
* τη διαδικασία τροποποίησης του φυσικού και οικονομικού αντικειμένου της Πράξης
* τη διαδικασία καταβολής της ενίσχυσης
* τη διαδικασία παρακολούθησης τήρησης των μακροχρονίων υποχρεώσεων των Δικαιούχων
* τη διαδικασία επιβολής ποινών, ανάκλησης της απόφασης χρηματοδότησης/ενίσχυσης της Πράξης και επιβολής ανακτήσεων.

Στην πρόσκληση πρέπει επιπλέον να αναφέρεται ότι, στοιχεία των εγκεκριμένων προς χρηματοδότηση Επενδυτικών Σχεδίων, όπως αυτά προβλέπονται στο Παράρτημα XII του Καν. 1303/2013 και στην κατά περίπτωση εφαρμοζόμενη νομική βάση του Ανταγωνισμού, θα αποτελέσουν αντικείμενο δημοσιοποίησης.

Για την υποβοήθηση του έργου των δυνητικών Δικαιούχων, η πρόσκληση μπορεί να συνοδεύεται ή να παραπέμπει σε σχετικό αναλυτικό Οδηγό (Εφαρμογής) Προγράμματος / Δράσης. Στον οδηγό περιέχονται αναλυτικές πληροφορίες για τις προϋποθέσεις και τις διαδικασίες που πρέπει να γνωρίζει o δυνητικός Δικαιούχος, καθώς λεπτομερείς οδηγίες και για τη συμπλήρωση και υποβολή της Αίτησης Χρηματοδότησης. Στην περίπτωση αυτή, η πρόσκληση θα έχει υποχρεωτικά ρητή αναφορά στο συγκεκριμένο Οδηγό και στον τρόπο πρόσβασης σε αυτόν.

Ειδικότερα, τόσο στην πρόσκληση όσο και στον Οδηγό Εφαρμογής, εφόσον υπάρξει, αποτυπώνονται οι κανονιστικές απαιτήσεις, μεταξύ άλλων:

- ότι η μεθοδολογία και τα κριτήρια επιλογής, όπως εγκρίθηκαν από την Επιτροπή Παρακολούθησης του οικείου ΕΠ:

α) δεν εισάγουν διακρίσεις και είναι διαφανή·

β) διασφαλίζουν τη συμβολή των πράξεων στην επίτευξη των ειδικών στόχων και των αποτελεσμάτων της σχετικής προτεραιότητας·

γ) λαμβάνουν υπόψη την προώθηση της ισότητας μεταξύ ανδρών και γυναικών και τηρούν τις αρχές της βιώσιμης ανάπτυξης όπως ορίζεται στα άρθρα 7 και 8 του Κανονισμού 1303/2013·

- και ότι οι πράξεις δεν επιλέγονται εάν έχει ολοκληρωθεί το φυσικό αντικείμενο ή έχουν υλοποιηθεί πλήρως πριν από την υποβολή της αίτησης χρηματοδότησης από τον δικαιούχο.

Η ΔΑ αποστέλλει στην ΕΥΚΕ σχέδιο της πρόσκλησης και τον οδηγό εφαρμογής (εφόσον προβλέπεται), η οποία, αφού το εξετάσει, εφαρμόζει εναλλακτικά τα εξής:

* στην περίπτωση που το μέτρο ενίσχυσης δεν απαιτεί κοινοποίηση προς την ΕΕ, το εγκρίνει, σύμφωνα με τις διατάξεις της Παρ. Β, Υποπαρ. Β2 και επ. του ν.4152/2013 (ΦΕΚ Α 107), όπως ισχύει
* το προωθεί αρμοδίως προς κοινοποίηση και έγκρισή του από την Ευρωπαϊκή Επιτροπή

Στην περίπτωση μέτρων ενίσχυσης που χορηγούνται δυνάμει του Απαλλακτικού Κανονισμού (651/2014), ο επικυρωμένος χρήστης της Αποκεντρωμένης Μονάδας Κρατικών Ενισχύσεων (ΑΜΚΕ) καταχωρεί στο ηλεκτρονικό σύστημα SANI (State Aid Notification Information system) τις απαιτούμενες συνοπτικές τυποποιημένες πληροφορίες για κάθε μέτρο ενίσχυσης που τυγχάνει απαλλαγής. Σε περίπτωση σχολίων της Επιτροπής, αυτά ενσωματώνονται στην πρόσκληση.

Στην περίπτωση μέτρων ενίσχυσης που χορηγούνται δυνάμει κοινοποιούμενου στην ΓΔ Ανταγωνισμού της ΕΕ μέτρου, ο επικυρωμένος χρήστης της Αποκεντρωμένης Μονάδας Κρατικών Ενισχύσεων (ΑΜΚΕ) καταχωρεί στο ηλεκτρονικό σύστημα SANI (State Aid Notification Information system) τις απαιτούμενες συνοπτικές τυποποιημένες πληροφορίες για κάθε μέτρο ενίσχυσης, πριν τη δημοσίευση της πρόσκλησης, η οποία πραγματοποιείται μετά την έγκριση από την ΕΕ.

Η μεθοδολογία και τα κριτήρια επιλογής των πράξεων τελούν υπό την έγκριση της Επιτροπής Παρακολούθησης του οικείου ΕΠ.

Η ΔΑ καταχωρεί τα βασικά στοιχεία της εγκεκριμένης κατά τα ανωτέρω πρόσκλησης στο ΠΣΚΕ σύμφωνα με το τυποποιημένο έντυπο *Ε.Ι.1\_ΚΕ\_1 Έντυπο ενημέρωσης στοιχείων πρόσκλησης κρατικών ενισχύσεων,* ενώ ενημερώνεται άμεσα το ΟΠΣ ΕΣΠΑ. Η κωδικοποίηση της πρόσκλησης στο ΟΠΣ (ΑΑ ΟΠΣ) αναφέρεται υποχρεωτικά στην προς δημοσίευση πρόσκληση.

* 1. **Έκδοση και δημοσίευση πρόσκλησης**

Η ΔΑ υποβάλλει στο αρμόδιο όργανο την πρόσκληση υποβολής αιτήσεων χρηματοδότησης Δικαιούχων για την έκδοσή της. Η πρόσκληση συνοδεύεται από *Έντυπο Υποβολής Αίτησης Χρηματοδότησης* που αποτελεί τυποποιημένο έντυπο του ΠΣΚΕ.

Η ΔΑ δημοσιεύει καταλλήλως (διαδίκτυο, εφημερίδες εθνικής ή περιφερειακής εμβέλειας κλπ.) την πρόσκληση, ούτως ώστε να διασφαλίζει ότι όλοι οι δυνητικοί Δικαιούχοι έλαβαν έγκαιρα γνώση για την ύπαρξη και το περιεχόμενό της. Η δημοσίευση γίνεται τουλάχιστον μέσω του διαδικτυακού τόπου του αντίστοιχου ΕΠ, του [www.espa.gr](http://www.espa.gr) και του προγράμματος ΔΙΑΥΓΕΙΑ.

Το κείμενο που δημοσιεύεται μπορεί να αποτελεί περίληψη της πλήρους πρόσκλησης και να παραπέμπει σε αναλυτικό πληροφοριακό υλικό, το οποίο τίθεται στη διάθεση των ενδιαφερομένων σε έντυπη και σε ηλεκτρονική μορφή, είτε από την έδρα της ΔΑ, είτε μέσω του διαδικτύου.

Επίσης, ενδείκνυται η λήψη πρόσθετων μέτρων δημοσιότητας, όπως:

* οργάνωση ανοικτών ημερίδων ενημέρωσης,
* οργάνωση Γραφείου Υποστήριξης (Help Desk), ώστε να παρέχονται κατά ενιαίο και τυποποιημένο τρόπο οδηγίες προς τους δυνητικούς Δικαιούχους.

Η ΔΑ τηρεί σε αρχείο όλα τα αποδεικτικά στοιχεία δημοσιοποίησης της πρόσκλησης.

**5. Σχετικά έντυπα**

|  |  |  |  |
| --- | --- | --- | --- |
| **Κωδικός** | | **Περιγραφή** | |
| Ε.Ι.1\_ΚΕ\_1: | | Έντυπο ενημέρωσης στοιχείων πρόσκλησης κρατικών ενισχύσεων | |
| Ο.Ι.1\_ΚΕ\_1 | | Οδηγίες για την σύνταξη πρόσκλησης/ προκήρυξης | |

**6. Διάγραμμα ροής**