## Διαδικασία ΔV\_1: Ορισμός Ενδιάμεσου Φορέα

**1. Σκοπός**

Σκοπός της διαδικασίας είναι η επιλογή και ο ορισμός ικανού Ενδιάμεσου Φορέα (ΕΦ) για να ασκήσει αρμοδιότητες διαχείρισης μέρους Επιχειρησιακού Προγράμματος (ΕΠ) ή συγκεκριμένα καθήκοντα της Διαχειριστικής Αρχής (ΔΑ), που του ανατίθενται υπό την άμεση εποπτεία και τον έλεγχο της ΔΑ.

**2. Πεδίο εφαρμογής**

Η διαδικασία μπορεί να εφαρμοστεί για τις περιπτώσεις που προσδιορίζονται στο άρθρο 13 του Νόμου 4314/2014 και αφορούν σε ΕΠ του ΕΤΠΑ, ΕΚΤ και ΤΣ στο πλαίσιο του Στόχου «Επενδύσεις στην Ανάπτυξη και την Απασχόληση».

**3. Θεσμικό Πλαίσιο**

* Κανονισμός (ΕΕ) 1303/2013: άρθρο 123, παρ. 6 και 7, άρθρο 34, άρθρο 36, παρ. 3
* Κανονισμός (ΕΕ) 1301/2013: άρθρο 7, παρ. 4 και 5
* Κανονισμός (ΕΕ) 1304/2013: άρθρο 6, παρ. 1 και άρθρο 12
* Νόμος 4314/2014, Μέρος Ι: Άρθρο 13

**4. Περιγραφή**

* 1. **Προαπαιτούμενες Ενέργειες για τον Ορισμό ΕΦ**

Η ΔΑ, κατά την εξειδίκευση του ΕΠ, η οποία διενεργείται σύμφωνα με το τυποποιημένο έγγραφο «Εξειδίκευση της εφαρμογής του ΕΠ» που προβλέπεται στο άρθρο 19 του Ν. 4314/2014, δύναται να προσδιορίσει:

* Τις δράσεις του ΕΠ, τη διαχείριση των οποίων θα αναθέσει σε ΕΦ. Οι δράσεις προσδιορίζονται ανά Άξονα Προτεραιότητας, θεματικό στόχο, επενδυτική προτεραιότητα και πεδίο παρέμβασης.
* Το ύψος της συνολικής χρηματοδότησης και της στήριξης της Ένωσης που θα διατεθεί για την υλοποίηση των δράσεων αυτών.
* Τους κοινούς και ειδικούς δείκτες εκροών, αποτελέσματος και τους δείκτες του πλαισίου επίδοσης του ΕΠ που θα πρέπει να επιτευχθούν από την υλοποίηση των εν λόγω δράσεων.

Παράλληλα, η ΔΑ, για τις δράσεις αυτές θα πρέπει να προσδιορίσει:

* εάν θα αναθέσει την πλήρη διαχείριση ή μέρος αυτής,
* εάν θα αξιοποιήσει έναν ή περισσότερους Ενδιάμεσους Φορείς.

Επιπροσθέτως, η ΔΑ δύναται να προσδιορίσει συγκεκριμένα καθήκοντά της, την άσκηση των οποίων θα αναθέσει σε ΕΦ.

Η άσκηση καθηκόντων της ΔΑ από ΕΦ, τουλάχιστον αυτών που αφορούν στην επιλογή πράξεων, είναι υποχρεωτική για δράσεις βιώσιμης αστικής ανάπτυξης, όπου *σύμφωνα με το άρθρο 7, παρ. 5 του Καν (ΕΕ) 1301/2013, η ΔΑ καθορίζει το πεδίο εφαρμογής των καθηκόντων τα οποία πρέπει να αναλάβουν οι Αστικές Αρχές σχετικά με τη διαχείριση των ολοκληρωμένων δράσεων για τη βιώσιμη αστική ανάπτυξη, κατόπιν διαβούλευσης με την Αστική Αρχή. Οι Αστικές Αρχές θα επιφορτιστούν με καθήκοντα που συνδέονται τουλάχιστον με την επιλογή πράξεων* (*άρθρο 7, παρ. 4 του Καν (ΕΕ) 1301/2013).*

* 1. **Επιλογή Ενδιάμεσου Φορέα**

Η ΔΑ, προκειμένου να επιλέξει τον ενδιάμεσο φορέα, θα πρέπει να εξετάσει και αξιολογήσει την ικανότητά του να ασκήσει αποτελεσματικά τις αρμοδιότητες διαχείρισης ή τα συγκεκριμένα καθήκοντα που θα του ανατεθούν, σύμφωνα με τις απαιτήσεις του Συστήματος Διαχείρισης και Ελέγχου.

Στις περιπτώσεις που η ΔΑ έχει προσδιορίσει συγκεκριμένο ή συγκεκριμένους ΕΦ και πριν την οριστική ανάθεση των αρμοδιοτήτων ή καθηκόντων, ζητάει από τον υποψήφιο ή τους υποψήφιους ΕΦ την υποβολή των παρακάτω στοιχείων:

* + - το οργανόγραμμα του φορέα που θα αποτυπώνει με επαρκή ανάλυση τις εμπλεκόμενες Υπηρεσίες/ Διευθύνσεις/ Τμήματα/ Υπηρεσιακές - Οργανωτικές Μονάδες του στις διαδικασίες διαχείρισης συγχρηματοδοτούμενων Πράξεων,
    - τον αριθμό του προσωπικού και την κατανομή του στις εμπλεκόμενες Υπηρεσίες/ Διευθύνσεις/ Τμήματα/ Υπηρεσιακές – Οργανωτικές Μονάδες του ΕΦ,
    - τα προσόντα και την εμπειρία του προσωπικού,
    - τις διαδικασίες διαχείρισης συγχρηματοδοτούμενων πράξεων που εφαρμόζει ο ΕΦ ανά εμπλεκόμενη Υπηρεσία/ Διεύθυνση/ Τμήμα/ Υπηρεσιακή- Οργανωτική Μονάδα (εφόσον ο ΕΦ διαθέτει αναλυτικό εγχειρίδιο διαδικασιών διαχείρισης το υποβάλλει στη ΔΑ),
    - το θεσμικό πλαίσιο που τον διέπει (π.χ. ιδρυτικός νόμος, Προεδρικό Διάταγμα, ΥΑ συγκρότησής του, καταστατικό λειτουργίας, κλπ) και στο πλαίσιο του οποίου δραστηριοποιείται στον τομέα που εντάσσονται οι δράσεις που θα διαχειριστεί (π.χ. απασχόληση, έρευνα και τεχνολογία, δράσεις κρατικών ενισχύσεων επιχειρηματικότητας, κλπ).

Βάσει των στοιχείων αυτών, η ΔΑ εξετάζει και αξιολογεί τον ΕΦ σχετικά με την:

- πληρότητα του οργανογράμματος σε σχέση με τις αρμοδιότητες ή τα καθήκοντα που θα του ανατεθούν, ιδίως ως προς την διοικητική ικανότητα και οικονομική ή δημοσιονομική διαχείριση,

- κατανομή των αρμοδιοτήτων στο εσωτερικό του φορέα, προκειμένου να διασφαλιστεί η τήρηση της αρχής του διαχωρισμού των καθηκόντων, ιδιαίτερα μεταξύ των διαδικασιών επιλογής και έγκρισης πράξης, επαληθεύσεων και πληρωμών,

- επάρκεια και ικανότητα του προσωπικού να εκτελέσουν τις αρμοδιότητες διαχείρισης που τους ανατίθενται,

- επάρκεια των διαδικασιών διαχείρισης που εφαρμόζει ο ΕΦ σε σχέση με τις διαδικασίες διαχείρισης του Συστήματος Διαχείρισης και Ελέγχου,

- διάθεση εγχειριδίου διαδικασιών διαχείρισης και χρήση του από το προσωπικό του φορέα που εμπλέκεται στη διαχείριση των πράξεων,

- πλαίσιο θέσπισης, τροποποίησης του εγχειριδίου διαδικασιών διαχείρισης ή κατάργησης διαδικασιών,

- εμπειρία του φορέα στη διαχείριση δράσεων ή και συγχρηματοδοτούμενων πράξεων στον τομέα που αφορά το αντικείμενο της ανάθεσης,

- ικανότητα διαχείρισης συγχρηματοδοτούμενων πράξεων, με βάση την αποτελεσματική διαχείριση τους κατά τις προηγούμενες προγραμματικές περιόδους.

Εφόσον το αποτέλεσμα της εξέτασης του ΕΦ αποβεί θετικό, η ΔΑ προβαίνει στην προετοιμασία της Απόφασης Ορισμού του ΕΦ / Ανάθεσης Αρμοδιοτήτων και εισηγείται την έκδοσή της.

Εάν, το αποτέλεσμα της εξέτασης αποβεί αρνητικό, η ΔΑ ενημερώνει τον φορέα για τους λόγους μη τεκμηρίωσης της ικανότητάς του να ασκήσει τις αρμοδιότητες ή τα καθήκοντα που προτίθεται να του αναθέσει.

Στις περιπτώσεις που Ενδιάμεσος Φορέας ορίζεται Ειδική Υπηρεσία Διαχείρισης Επιχειρησιακού Προγράμματος, δεν απαιτείται η εξέταση της ικανότητάς της στην άσκηση αρμοδιοτήτων ή καθηκόντων και στη διοικητική και δημοσιονομική διαχείριση, καθώς έχουν διασφαλιστεί κατά τη διαδικασία ορισμού της ως «Διαχειριστική Αρχή».

Η ΔΑ διατηρεί σε αρχείο τα αποτελέσματα της εξέτασης των ΕΦ.

Εφόσον η επιλογή ΕΦ διενεργείται μετά από διαγωνιστική διαδικασία, σύμφωνα με το άρθρο 13, παρ.5 του Νόμου 4314/2014, η ΔΑ θα πρέπει να:

* συμπεριλάβει στο τεύχος της διακήρυξης την υποχρέωση υποβολής από τον ΕΦ των απαιτούμενων στοιχείων, όπως αυτά προδιαγράφονται παραπάνω, καθώς και των στοιχείων που τεκμηριώνουν τη φερεγγυότητά του, εφόσον η ανάθεση διαχείρισης μέρος του ΕΠ αφορά συνολική επιχορήγηση σύμφωνα με το άρθρο 123 (7) του Καν. 1303/2014, ώστε να αποτελούν, μεταξύ άλλων, κριτήρια επιλογής του ικανότερου φορέα, και να
* αποτυπώσει τους όρους και τις προϋποθέσεις της ικανότητας του φορέα και στη σύμβαση ανάθεσης που θα συναφθεί μεταξύ της Αναθέτουσας Αρχής και του επιλεγέντα Ενδιάμεσου Φορέα, καθώς ο ΕΦ θα πρέπει να είναι ικανός καθ’ όλη τη διάρκεια και έως την ολοκλήρωση του έργου που θα αναλάβει.

Η ΔΑ διατηρεί σε αρχείο όλα τα έγγραφα που αφορούν στη διαγωνιστική διαδικασία για την επιλογή του ΕΦ.

Φορείς που εμπλέκονται σε περιπτώσεις διαφθοράς και απάτης, κατόπιν πορισμάτων ελέγχων δεν μπορούν να οριστούν Ενδιάμεσοι Φορείς, έως τη συμμόρφωσή τους με τα επιβληθέντα διορθωτικά μέτρα.

* 1. **Ορισμός Ενδιάμεσου Φορέα/ Έκδοση Απόφασης**

Με την οριστικοποίηση των δράσεων, του αντίστοιχου προϋπολογισμού και των δεικτών, την ολοκλήρωση της εξέτασης και επιλογής του ΕΦ και τον προσδιορισμό των αρμοδιοτήτων διαχείρισης/ καθηκόντων που θα ανατεθούν, η ΔΑ προβαίνει στη διαμόρφωση σχεδίου Απόφασης Ορισμού ΕΦ/ Ανάθεσης Αρμοδιοτήτων/ Καθηκόντων, στην οποία καθορίζονται:

* ο φορέας, ο οποίος αναλαμβάνει τη διαχείριση Πράξεων/ δράσεων του ΕΠ,
* το αντικείμενο ανάθεσης, οι Πράξεις/δράσεις, ο αντίστοιχος προϋπολογισμός και οι δείκτες αυτών,
* οι αρμοδιότητες διαχείρισης/ καθήκοντα που ανατίθενται, με την αναγκαία εξειδίκευση,
* οι υποχρεώσεις του Ενδιάμεσου Φορέα και της ΔΑ
* κάθε αναγκαία λεπτομέρεια σχετικά με την άσκηση των αρμοδιοτήτων που αναλαμβάνει ο ΕΦ.

Για τη σύνταξη των Αποφάσεων Ορισμού ΕΦ/ Ανάθεσης αρμοδιοτήτων διαχείρισης ή συγκεκριμένων καθηκόντων της ΔΑ σε ΕΦ, η ΔΑ αξιοποιεί τα τυποποιημένα έντυπα :

* + *Ε.V.1\_1α: Υπόδειγμα Απόφασης Ορισμού ΕΦ/ Ανάθεσης Αρμοδιοτήτων ή Καθηκόντων,* για Πράξεις πλην Κρατικών Ενισχύσεων,

ή το

* + *Ε.V.1\_KE\_1α: Υπόδειγμα Απόφασης Ορισμού ΕΦ/ Ανάθεσης Αρμοδιοτήτων ή Καθηκόντων,* για Πράξεις Κρατικών Ενισχύσεων*.*

Εφόσον η ΔΑ αναθέτει τη διαχείριση μέρους του ΕΠ, συμπληρώνει και το *Έντυπο Ε.V.1\_1β: Πίνακας Κατανομής Προϋπολογισμού Εκχώρησης (Παραρτ. Ι, ΙΙ και ΙΙΙ)*, το οποίο αποτελεί αναπόσπαστο μέρος του *Ε.V.1\_1α* ή του *Ε.V.1\_KE\_1α αντίστοιχα.*

Σημειώνεται ότι τα υποδείγματα *Ε.V.1\_1α* ή *Ε.V.1\_KE\_1α* περιλαμβάνουν το σύνολο των αρμοδιοτήτων ή καθηκόντων που δύναται να ανατεθούν, σύμφωνα με το ΣΔΕ 2014-2020. Με βάση το αντικείμενο ανάθεσης, η ΔΑ επιλέγει τις σχετικές αρμοδιότητες ή καθήκοντα που θα αναθέσει και προσαρμόζει ανάλογα το περιεχόμενο των υποδειγμάτων.

Τα στοιχεία της Απόφασης Ορισμού ΕΦ/ Ανάθεσης Αρμοδιοτήτων/ Καθηκόντων στο σύνολό τους (κείμενο και πίνακες) συμπληρώνονται στο ΟΠΣ, προκειμένου να εκδοθεί το προς υπογραφή έγγραφο της Υπουργικής Απόφασης.

Το σχέδιο της Απόφασης Ορισμού ΕΦ/ Ανάθεσης Αρμοδιοτήτων ή Καθηκόντων αποτελεί την εισήγηση της ΔΑ προς το αρμόδιο όργανο έκδοσής της.

Το σχέδιο της Απόφασης Ορισμού ΕΦ/ Ανάθεσης Αρμοδιοτήτων ή Καθηκόντων, καθώς και τα αποτελέσματα της αξιολόγησης του ΕΦ κοινοποιούνται από τη ΔΑ στον αρμόδιο φορέα Παρακολούθησης του ΣΔΕ, προκειμένου ο δεύτερος να εξετάσει την καταλληλότητα της διαμόρφωσης των συστημάτων που σχετίζονται με τα καθήκοντα που θα ανατεθούν στον νέο ΕΦ και να εισηγηθεί σχετικά στο αρμόδιο όργανο για την έκδοση της Απόφασης Ορισμού.

Αρμόδιο όργανο για την έκδοση της Απόφασης, σύμφωνα με το άρθρο 13 του Ν. 4314/2014 είναι:

* Ο Υπουργός Οικονομίας, Ανάπτυξης & Τουρισμού για την ανάθεση:
* πράξεων του Τομέα Περιβάλλοντος που χρηματοδοτούνται από το Ταμείο Συνοχής στο πλαίσιο του ΕΠ «Υποδομές, Μεταφορών, Περιβάλλον & Αειφόρος Ανάπτυξη» στις ΕΥΔ των ΠΕΠ,
* πράξεων κρατικών ενισχύσεων Τομεακών ΕΠ, μετά από σύμφωνη γνώμη του Γενικού Γραμματέα Επενδύσεων – ΕΣΠΑ.
* Ο Υπουργός Οικονομίας, Ανάπτυξης & Τουρισμού και όπου απαιτείται, ο Υπουργός Αγροτικής Ανάπτυξης και Τροφίμων για τη διαχείριση μέρους ΕΠ ή συγκεκριμένων καθηκόντων της ΔΑ για δράσεις ολοκληρωμένων χωρικών επενδύσεων ή βιώσιμης αστικής ανάπτυξης, μετά από εισήγηση του οικείου Περιφερειάρχη.
* Ο Περιφερειάρχης για τη διαχείριση πράξεων κρατικών ενισχύσεων του οικείου Περιφερειακού ΕΠ ή συγκεκριμένων καθηκόντων της οικείας ΔΑ, μετά από τη σύμφωνη γνώμη του Γενικού Γραμματέα Δημοσίων Επενδύσεων – ΕΣΠΑ.

Με την υπογραφή της Απόφασης, τη δημοσίευσή της στην Εφημερίδα της Κυβέρνησης (ΦΕΚ) και την ανάρτησή της στο πρόγραμμα ΔΙΑΥΓΕΙΑ, η Απόφαση Ορισμού ΕΦ/ Ανάθεσης Αρμοδιοτήτων/Καθηκόντων καθίσταται λειτουργική μέσα στο ΟΠΣ, έτσι ώστε οι Πράξεις που θα επιλεγούν στο πλαίσιο της Απόφασης, οι νομικές δεσμεύσεις που θα συναφθούν και οι δαπάνες τους να συνδέονται με την Απόφαση Ορισμού/ Ανάθεσης του ΕΦ και να έχουν λειτουργική συνάφεια με την κάθε Απόφαση που θα εκδίδεται.

Στη συνέχεια, η ΔΑ οφείλει να κοινοποιήσει στον ορισμένο πλέον ΕΦ όλα τα απαραίτητα έγγραφα για την εκτέλεση των αρμοδιοτήτων ή καθηκόντων του, κυρίως το Εγχειρίδιο Διαδικασιών του Συστήματος Διαχείρισης και Ελέγχου και το έντυπο της «Εξειδίκευσης Εφαρμογής του ΕΠ».

Οι Αποφάσεις Ορισμού ΕΦ αναρτώνται στην ιστοσελίδα του οικείου ΕΠ και κοινοποιούνται άμεσα στην Εθνική Αρχή Συντονισμού (ΕΥΘΥ, ΕΥΣΕ και ΕΥΣΕΚΤ για αποφάσεις ορισμού ΕΦ που αφορούν σε πράξεις ΕΚΤ), στην Αρχή Πιστοποίησης και στην Αρχή Ελέγχου, ώστε η τελευταία να προχωρήσει σε αξιολόγηση των κινδύνων που πιθανόν σχετίζονται με τον νέο ΕΦ και σε αναθεώρηση της στρατηγικής των ελέγχων της. Η Αρχή Ελέγχου ενημερώνει σχετικά την Ευρωπαϊκή Επιτροπή μέσω της ετήσιας έκθεσης (βάσει του Καν. (ΕΕ) 2015/207/2015 – Παράρτημα ΙΧ).

Η ΔΑ με την κοινοποίηση της Απόφασης Ορισμού ΕΦ κοινοποιεί και το Οργανόγραμμα του ΕΦ, στο οποίο αποτυπώνεται:

* Επαρκής ανάλυση των Υπηρεσιών/ Διευθύνσεων/ Τμημάτων/ Μονάδων του, που εμπλέκονται στις διαδικασίες διαχείρισης συγχρηματοδοτούμενων Πράξεων,
* Κατανομή του προσωπικού στις ως άνω οργανωτικές Μονάδες,
* Κατανομή των αρμοδιοτήτων/ καθηκόντων που ανατίθενται στο εσωτερικό του ΕΦ, διασφαλίζοντας την αρχή του διαχωρισμού των καθηκόντων, ιδιαίτερα μεταξύ των διαδικασιών επιλογής και έγκρισης πράξης, επαληθεύσεων και πληρωμών, καθώς και στη διάκριση των αρμοδιοτήτων διαχείρισης πράξεων και υλοποίησής τους σε περίπτωση που ο ΕΦ είναι και δικαιούχος του Ε.Π.

**5. Σχετικά έντυπα**

| **Κωδικός** | **Περιγραφή** |
| --- | --- |
| Ε.V.1\_1α | Υπόδειγμα Απόφασης Ορισμού ΕΦ/ Ανάθεσης Αρμοδιοτήτων ή Καθηκόντων (για Πράξεις πλην Κρατικών Ενισχύσεων) |
| Ε.V.1\_ ΚΕ\_1α | Υπόδειγμα Απόφασης Ορισμού ΕΦ/ Ανάθεσης Αρμοδιοτήτων ή Καθηκόντων (για Πράξεις Κρατικών Ενισχύσεων) |
| Ε.V.1\_1β | Πίνακας Κατανομής Προϋπολογισμού Εκχώρησης (Παραρτήματα Ι, ΙΙ και ΙΙΙ) |

**6. Διάγραμμα ροής**