## Διαδικασία ΔVII\_3: Κατάρτιση και υποβολή Δήλωσης Διαχείρισης και Ετήσιας Σύνοψης

**1. Σκοπός**

Σκοπός της διαδικασίας είναι η κατάρτιση και υποβολή στην ΕΕ της δήλωσης διαχείρισης και της ετήσιας σύνοψης λογιστικών και λοιπών ελέγχων.

**2. Πεδίο εφαρμογής**

Η παρούσα διαδικασία εφαρμόζεται σε ετήσια βάση, με περίοδο αναφοράς τη λογιστική χρήση (λογιστικό έτος[[1]](#footnote-2)), για κάθε Επιχειρησιακό Πρόγραμμα. Η υποβολή της δήλωσης διαχείρισης και της ετήσιας σύνοψης λογιστικών και λοιπών ελέγχων πραγματοποιείται μέχρι τις 15 Φεβρουαρίου κάθε έτους[[2]](#footnote-3) και αφορά στο προηγούμενο λογιστικό έτος. Η προθεσμία αυτή μπορεί να επεκτείνεται κατ’ εξαίρεση από την ΕΕ έως την 1η Μαρτίου το αργότερο, κατόπιν σχετικής ειδοποίησης από το κράτος-μέλος. Εντούτοις, περιλαμβάνει ενέργειες προετοιμασίας που πραγματοποιούνται καθ’ όλη τη διάρκεια της προγραμματικής περιόδου.

**3. Θεσμικό Πλαίσιο**

Κανονισμός 966/2012: Άρθρο 59, παρ. 5

Κανονισμός 1303/2013: Άρθρο 125, παρ.4, στοιχείο ε και Άρθρο 138

Εκτελεστικός Κανονισμός 207/2015: Άρθρο 6 & Παράρτημα VΙ

Κατ’ εξουσιοδότηση Κανονισμός 480/2014: Άρθρο 29

Νόμος 4314/2014: Άρθρο 8

**4. Περιγραφή**

**Εισαγωγή**

Σύμφωνα με το Κανονιστικό πλαίσιο, για κάθε λογιστικό έτος1 και για κάθε ΕΠ πρέπει να υποβάλλεται στην ΕΕ μέχρι τις 15 Φεβρουαρίου κάθε έτους:

* Δήλωση Διαχείρισης και Ετήσια Σύνοψη που καταρτίζει και υποβάλλει η ΔΑ κάθε ΕΠ
* Ετήσιο Λογαριασμό ανά Ταμείο του ΕΠ που καταρτίζει και υποβάλλει η Αρχή Πιστοποίησης (ΑΠ)
* Γνώμη λογιστικού ελέγχου και Ετήσια Έκθεση Ελέγχου που καταρτίζει και υποβάλλει η Αρχή Ελέγχου (ΕΔΕΛ)

Προκειμένου να καταρτιστούν τα παραπάνω έγγραφα, απαιτείται στενή συνεργασία των τριών Αρχών (ΔΑ, ΑΠ και ΕΔΕΛ) με βάση συγκεκριμένο χρονοδιάγραμμα που έχει συμφωνηθεί από κοινού και οφείλουν όλοι να τηρούν.

Στο πλαίσιο αυτό και δεδομένου ότι η Ετήσια Σύνοψη περιλαμβάνει στοιχεία που σχετίζονται τόσο με τους Ετήσιους Λογαριασμούς όσο και με την Ετήσια Έκθεση Ελέγχου, πριν την κατάρτιση του τελικού εγγράφου, κρίνεται σκόπιμη η έγκαιρη προετοιμασία σχεδίων αυτού και η αποστολή τους σε δυο στάδια στην ΑΠ και στην ΕΔΕΛ. Όσον αφορά στη Δήλωση Διαχείρισης, κρίνεται σκόπιμη η αποστολή του στο τελικό στάδιο, καθώς αποτελεί ένα έγγραφο δέσμευσης και δεν περιλαμβάνει στοιχεία χρήσιμα για την περαιτέρω επεξεργασία των εγγράφων των άλλων Υπηρεσιών.

Η διαδικασία κατάρτισης και υποβολής των Ετήσιων Λογαριασμών αποτελεί διακριτή διαδικασία του Εγχειριδίου *(ΔVII\_2)*, καθώς αφορά σε υποχρέωση της ΑΠ και όχι της ΔΑ, ωστόσο οι δυο διαδικασίες είναι αλληλοεξαρτώμενες, αφού αναφέρονται στη συνεργασία μεταξύ των Αρχών και στις προθεσμίες του κοινού χρονοδιαγράμματος για κάθε ενέργεια.

* 1. **Περιεχόμενο Δήλωσης Διαχείρισης και Ετήσιας Σύνοψης λογιστικών και λοιπών ελέγχων**
     1. Δήλωση Διαχείρισης

Η Δήλωση Διαχείρισης αποτελεί ένα έγγραφο δέσμευσης της ΔΑ ως προς την ΕΕ με βάση το προκαθορισμένο κείμενο του *Υποδείγματος Δήλωσης Διαχείρισης του Παραρτήματος VI του Εκτελεστικού Καν. 207/2015*.

Προκειμένου να μπορεί η ΔΑ να δεσμευτεί ως προς το περιεχόμενο της Δήλωσης θα πρέπει, **καθ’ όλη τη διάρκεια της περιόδου αναφοράς** της τελευταίας ολοκληρωμένης λογιστικής χρήσης, να διασφαλίζει ότι:

* τα στοιχεία που περιέχονται στους ετήσιους λογαριασμούς παρουσιάζονται με ορθό τρόπο και είναι πλήρη και ακριβή
* οι δαπάνες που περιλαμβάνονται στους ετήσιους λογαριασμούς χρησιμοποιήθηκαν για τον επιδιωκόμενο σκοπό τους, όπως ορίζεται στον Καν. 1303/2013 και τηρουμένης της αρχής της χρηστής δημοσιονομικής διαχείρισης
* οι δαπάνες που υπόκεινται σε συνεχιζόμενη αξιολόγηση της νομιμότητας και κανονικότητας έχουν εξαιρεθεί από τους λογαριασμούς εν αναμονή της ολοκλήρωσης της αξιολόγησης, ούτως ώστε να μπορούν να περιληφθούν ενδεχομένως σε αίτηση για ενδιάμεση πληρωμή σε μεταγενέστερες λογιστικές χρήσεις
* το σύστημα διαχείρισης και ελέγχου που έχει τεθεί σε εφαρμογή για το επιχειρησιακό πρόγραμμα παρέχει τις απαραίτητες διασφαλίσεις ως προς τη νομιμότητα και κανονικότητα των υποκείμενων πράξεων, σύμφωνα με την ισχύουσα νομοθεσία
* τα δεδομένα που αφορούν τους δείκτες, τα ορόσημα και την πρόοδο του ΕΠ είναι αξιόπιστα
* έχουν τεθεί σε εφαρμογή αποτελεσματικά και αναλογικά μέτρα καταπολέμησης της απάτης, λαμβάνοντας υπόψη τους εντοπισθέντες κινδύνους.
* οι παρατυπίες που διαπιστώνονται στις τελικές εκθέσεις των λογιστικών και άλλων ελέγχων όσον αφορά τη λογιστική χρήση και υποβάλλονται με την ετήσια σύνοψη που επισυνάπτεται στη δήλωση διαχείρισης, έτυχαν της δέουσας αντιμετώπισης στους λογαριασμούς. Όπου κρίθηκε αναγκαίο, οι ανεπάρκειες του συστήματος διαχείρισης και ελέγχου που επισημαίνονται στις εν λόγω εκθέσεις αντιμετωπίστηκαν ή βρίσκονται επί του παρόντος στο στάδιο της παρακολούθησης ως προς την εφαρμογή των απαιτούμενων διορθωτικών μέτρων.

Σχετικά με τα διορθωτικά αυτά μέτρα, σημειώνεται ότι στο κείμενο της Δήλωσης Διαχείρισης, εφόσον ενδείκνυται, αναφέρονται αυτά που βρίσκονται ακόμα σε εξέλιξη κατά την ημερομηνία υπογραφής της οριστικής Δήλωσης Διαχείρισης.

* + 1. Ετήσια Σύνοψη

Η Ετήσια Σύνοψη περιλαμβάνει:

* σύνοψη των οριστικών πορισμάτων των λογιστικών και λοιπών ελέγχων που έχουν διενεργηθεί από την Αρχή Ελέγχου, άλλες εθνικές και ενωσιακές ελεγκτικές αρχές/ όργανα, των διοικητικών και επιτόπιων επαληθεύσεων που έχει διενεργήσει η Διαχειριστική Αρχή ή οι ΕΦ στους οποίους έχει αναθέσει αρμοδιότητες διαχείρισης, καθώς και των επιθεωρήσεων που έχει διενεργήσει η Αρχή Πιστοποίησης, περιλαμβανομένων και των τυχόν συστάσεων για λήψη διορθωτικών μέτρων και ενεργειών, αποφάσεων για δημοσιονομικές διορθώσεις κλπ.
* ανάλυση της φύσης και έκτασης των σφαλμάτων και αδυναμιών που εντοπίστηκαν στα συστήματα από τους διενεργηθέντες ελέγχους και τις πραγματοποιηθείσες επαληθεύσεις/ επιθεωρήσεις
* στοιχεία προόδου της εφαρμογής των διορθωτικών μέτρων και ενεργειών που έχουν προγραμματιστεί για την ανταπόκριση στις συστάσεις και παρακολούθηση των διορθωτικών ενεργειών που λαμβάνονται ή προγραμματίζονται για τις εν λόγω ελλείψεις
* εφαρμογή των προληπτικών και διορθωτικών ενεργειών σχετικά με συστημικά σφάλματα που έχουν εντοπισθεί στο πλαίσιο των ανωτέρω ελέγχων και επαληθεύσεων/ επιθεωρήσεων.

Η ΔΑ καταρτίζει την Ετήσια Σύνοψη λογιστικών και λοιπών ελέγχων, σύμφωνα με το κείμενο και το Υπόδειγμα του Παραρτήματος 1 του υπό έκδοση Οδηγού για την κατάρτιση της Δήλωσης Διαχείρισης και της Ετήσιας Σύνοψης για τα Κράτη Μέλη[[3]](#footnote-4). Η Ετήσια Σύνοψη επισυνάπτεται στη Δήλωση Διαχείρισης.

* 1. **Προετοιμασία, κατάρτιση και υποβολή του πρώτου σχεδίου Ετήσιας Σύνοψης** 
     1. Προπαρασκευαστικές ενέργειες

Η ΔΑ ολοκληρώνει την εισαγωγή στοιχείων επαληθεύσεων/ διορθώσεων κλπ. για τις δαπάνες που είχαν δηλωθεί στην ΕΕ σε αιτήματα πληρωμής του λογιστικού έτους αναφοράς. Επίσης, μεριμνά για την ολοκλήρωση εισαγωγής των σχετικών στοιχείων από τους ΕΦ του ΕΠ.

Στη συνέχεια, σε συνεργασία με τους ΕΦ εφόσον απαιτείται, εξετάζει τις δαπάνες που έχουν δηλωθεί σε αιτήματα πληρωμής του λογιστικού έτους αναφοράς και τις διακρίνει σε:

* δαπάνες για τις οποίες έχουν πραγματοποιηθεί οι απαραίτητες επαληθεύσεις και έχει αξιολογηθεί η νομιμότητα και κανονικότητά τους, ώστε να συμπεριληφθούν στον ετήσιο λογαριασμό
* δαπάνες για τις οποίες δεν έχουν πραγματοποιηθεί οι απαραίτητες επαληθεύσεις ή για τις οποίες έχουν προκύψει στοιχεία (στο πλαίσιο της παρακολούθησης, ελέγχων κλπ.) που απαιτούν περαιτέρω αξιολόγηση της νομιμότητας και κανονικότητάς τους και κατά συνέπεια κρίνεται ότι πρέπει να εξαιρεθούν από τον ετήσιο λογαριασμό του έτους αναφοράς.

Μέχρι τις 5 Νοεμβρίου του ημερολογιακού έτους N, η ΔΑ αποστέλλει στην Αρχή Πιστοποίησης αναφορά που περιλαμβάνει τις ανωτέρω δαπάνες, προκειμένου αυτή να καταρτίσει το πρώτο σχέδιο του Ετήσιου Λογαριασμού και να το υποβάλει με τη σειρά της στην ΕΔΕΛ και στη ΔΑ στις 20 Νοεμβρίου του ημερολογιακού έτους Ν.

Επιπλέον, η ΔΑ αποστέλλει μέχρι τις 5 Νοεμβρίου του ημερολογιακού έτους Ν, αναφορά με τα αποτελέσματα των διαχειριστικών επαληθεύσεων στην ΑΠ και στην ΕΔΕΛ.

* + 1. Κατάρτιση πρώτου σχεδίου Ετήσιας Σύνοψης

Η ΔΑ πρέπει να καταρτίσει το πρώτο σχέδιο ετήσιας σύνοψης λογιστικών και άλλων ελέγχων και να το αποστείλει στην ΕΔΕΛ και στην ΑΠ μέχρι τις 20 Νοεμβρίου του ημερολογιακού έτους Ν.

1. *Στοιχεία ελέγχων ΕΔΕΛ*

Η ΕΔΕΛ αποστέλλει στη ΔΑ, μέχρι τις 5 Νοεμβρίου του ημερολογιακού έτους Ν, αναφορά σχετικά με τα αποτελέσματα ελέγχων συστημάτων και Πράξεων που έχει πραγματοποιήσει η ίδια.

Ειδικά για τους ελέγχους της ΕΔΕΛ, δίνεται η δυνατότητα από τον *Οδηγό3* να μην επαναλαμβάνονται οι σχετικοί Πίνακες, οι οποίοι θα περιλαμβάνονται σε κάθε περίπτωση στην Ετήσια Έκθεση Ελέγχου που καταρτίζει η ΕΔΕΛ.

Ωστόσο, η ΔΑ έχει την ευθύνη παρακολούθησης της προόδου των διορθωτικών μέτρων και ενεργειών που έχουν προγραμματιστεί για την ανταπόκριση στις συστάσεις/ ευρήματα των ανωτέρω ελέγχων, επομένως στο πλαίσιο του σχεδίου ετήσιας σύνοψης, συγκεντρώνει τα στοιχεία σχετικά με την πρόοδο των σχετικών μέτρων και ενεργειών (εισροή και από *Διαδικασία ΔII\_8*).

Τα στοιχεία αυτά μπορεί να τα αποτυπώσει στη βάση της αναφοράς που της έχει αποστείλει η ΕΔΕΛ, συμπληρώνοντας τη σχετική στήλη των διορθωτικών ενεργειών. Εναλλακτικά, μπορεί να συμπληρώσει τα στοιχεία του Πίνακα Α του Υποδείγματος του Παραρτήματος 1 του *Οδηγού3,* αντιγράφοντας τα στοιχεία του Πίνακα των ελέγχων της ΕΔΕΛ και συμπληρώνοντας τη στήλη των διορθωτικών ενεργειών.

1. *Στοιχεία ελέγχων άλλων ελεγκτικών αρχών/ οργάνων εθνικών ή ενωσιακών*

Επιπλέον, η ΔΑ συγκεντρώνει τα οριστικά πορίσματα ελέγχων εθνικών και ενωσιακών ελεγκτικών αρχών/ οργάνων εκτός της ΕΔΕΛ που αφορούν σε δαπάνες που έχουν δηλωθεί στην ΕΕ σε αιτήματα πληρωμής του λογιστικού έτους αναφοράς και τα στοιχεία που αφορούν στη συμμόρφωση σε τυχόν συστάσεις/ ευρήματα των εν λόγω πορισμάτων ελέγχων. Στο πλαίσιο του πρώτου σχεδίου ετήσιας σύνοψης, αποτυπώνει συνολικά τα κυριότερα συμπεράσματα σχετικά με τους ελέγχους αυτούς και την παρακολούθηση της συμμόρφωσης, χωρίς αναλυτική παράθεση των εν λόγω ελέγχων.

1. *Στοιχεία επαληθεύσεων/ επιθεωρήσεων*

Η ΔΑ συμπληρώνει τα στοιχεία των επαληθεύσεων στο πρώτο Σχέδιο της ετήσιας σύνοψης. Συγκεκριμένα, συμπληρώνει τον Πίνακα Β του Υποδείγματος του Παραρτήματος Ι του *Οδηγού3* μετα στοιχεία των διοικητικών επαληθεύσεων, τον Πίνακα Γ με τα στοιχεία των επιτόπιων επαληθεύσεων. Στην περίπτωση που έχουν διενεργηθεί επιθεωρήσεις, συμπληρώνεται αντίστοιχος Πίνακας με τα στοιχεία των επιθεωρήσεων.

* + 1. Υποβολή πρώτου σχεδίου Ετήσιας Σύνοψης

Το πρώτο αυτό σχέδιο της Ετήσιας Σύνοψης υποβάλλεται στην ΕΔΕΛ και στην ΑΠ μέχρι τις 20 Νοεμβρίου του ημερολογιακού έτους Ν.

* 1. **Κατάρτιση και υποβολή δεύτερου σχεδίου Ετήσιας Σύνοψης**

Η ΕΔΕΛ αποστέλλει στη ΔΑ και στην ΑΠ, μέχρι τις 5 Ιανουαρίου του ημερολογιακού έτους N+1, τα οριστικά στοιχεία ελέγχων συστημάτων και ελέγχων Πράξεων που έχει διενεργήσει η ίδια.

Αντίστοιχα, η ΔΑ αποστέλλει στην ΕΔΕΛ και στην ΑΠ, μέχρι τις 5 Ιανουαρίου του ημερολογιακού έτους N+1, τα τελικά αποτελέσματα των διαχειριστικών επαληθεύσεων σε μορφή πίνακα.

Η ΔΑ με βάση:

* τα οριστικά στοιχεία ελέγχων που αποστέλλει η ΕΔΕΛ,
* τα τελικά αποτελέσματα διαχειριστικών επαληθεύσεων,
* τυχόν νεότερα στοιχεία ελέγχων άλλων εθνικών και ενωσιακών ελεγκτικών αρχών/ οργάνων που έχουν προκύψει μετά τη σύνταξη του πρώτου σχεδίου της Ετήσιας Σύνοψης,

επικαιροποιεί την αναφορά ως προς τις εξαιρέσεις δαπανών από τους ετήσιους λογαριασμούς που είχε αποστείλει στην Αρχή Πιστοποίησης. Μέχρι τις 5 Ιανουαρίου του ημερολογιακού έτους Ν+1, η ΔΑ αποστέλλει την εν λόγω αναφορά στην Αρχή Πιστοποίησης, προκειμένου αυτή να καταρτίσει το δεύτερο σχέδιο του Ετήσιου Λογαριασμού και να το υποβάλει με τη σειρά της στην ΕΔΕΛ και στη ΔΑ μέχρι τις 20 Ιανουαρίου του ημερολογιακού έτους Ν+1.

Στη συνέχεια, η ΔΑ επικαιροποιεί την Ετήσια Σύνοψη με βάση τα ανωτέρω στοιχεία, προκειμένου να υποβάλει με τη σειρά της το δεύτερο σχέδιο Ετήσιας Σύνοψης στην ΕΔΕΛ και στην ΑΠ μέχρι τις 20 Ιανουαρίου του ημερολογιακού έτους Ν+1.

* 1. **Κατάρτιση και υποβολή οριστικής Ετήσιας Σύνοψης και της Δήλωσης Διαχείρισης**

Η ΕΔΕΛ προβαίνει σε έλεγχο και οριστικοποιεί τα αποτελέσματα του ελέγχου λογαριασμών. Επιπλέον, μέχρι τις 28 Ιανουαρίου του ημερολογιακού έτους Ν+1 η ΕΔΕΛ έχει καταλήξει στον εντοπισμό τυχόν συστημικών σφαλμάτων και όπου κρίνεται απαραίτητο, έχει εγκρίνει επιπλέον/ οριζόντιες διορθώσεις.

Μετά από τα παραπάνω, η ΕΔΕΛ μέχρι τις 28 Ιανουαρίου του ημερολογιακού έτους Ν+1, αποστέλλει στη ΔΑ και στην ΑΠ τα αποτελέσματα ελέγχου του λογαριασμού, καθώς και τις επιπλέον/ οριζόντιες διορθώσεις που έχει εγκρίνει, προκειμένου να γίνουν οι αναγκαίες τροποποιήσεις στον Ετήσιο Λογαριασμό και στην Ετήσια Σύνοψη.

Η ΔΑ προβαίνει στις αναγκαίες προσαρμογές και διορθώσεις της Ετήσιας Σύνοψης και καταρτίζει τη Δήλωση Διαχείρισης σύμφωνα με το σχετικό *Υπόδειγμα*, κρίνοντας εάν ενδείκνυται να συμπεριλάβει αναφορά στα διορθωτικά μέτρα *(βλ. 4.2)* που βρίσκονται ακόμα σε εξέλιξη κατά την ημερομηνία υπογραφής της οριστικής Δήλωσης Διαχείρισης.

Υποβάλλει την τελική Δήλωση Διαχείρισης με επισυναπτόμενη την τελική Ετήσια Σύνοψη στην ΕΔΕΛ μέχρι τις 6 Φεβρουαρίου του ημερολογιακού έτους Ν+1.

* 1. **Διατύπωση Γνώμης Λογιστικού Ελέγχου από την ΕΔΕΛ**

Η γνώμη λογιστικού ελέγχου διατυπώνεται από την Αρχή Ελέγχου για τη Δήλωση Διαχείρισης και την Ετήσια Σύνοψη λογιστικών και λοιπών ελέγχων που καταρτίζει η Διαχειριστική Αρχή και για τους Ετήσιους Λογαριασμούς που καταρτίζει η Αρχή Πιστοποίησης για το λογιστικό έτος αναφοράς και έχει τη μορφή σύμφωνης γνώμης χωρίς επιφυλάξεις, σύμφωνης γνώμης με επιφυλάξεις ή αρνητικής γνώμης.

* 1. **Υποβολή των απαιτούμενων εγγράφων στην ΕΕ**

Η Αρχή Ελέγχου, ενημερώνει τη ΔΑ και την ΑΠ για την ολοκλήρωση της διατύπωσης της Γνώμης Λογιστικού Ελέγχου μέχρι τις 11 Φεβρουαρίου του ημερολογιακού έτους Ν+1.

Μέχρι τις 15 Φεβρουαρίου του ημερολογιακού έτους Ν+1, οι Αρχές υποβάλλουν στην ΕΕ μέσω του συστήματος SFC τα ακόλουθα:

* Η Διαχειριστική Αρχή υποβάλλει τη δήλωση διαχείρισης και την ετήσια σύνοψη λογιστικών και λοιπών ελέγχων,
* Η Αρχή Πιστοποίησης υποβάλλει τους λογαριασμούς,
* Η Αρχή Ελέγχου υποβάλλει τη γνώμη λογιστικού ελέγχου και την ετήσια έκθεση ελέγχου που καταρτίζει η ίδια βάσει του Άρθρου 127(5.β) του Καν. 1303/2013.

Η προθεσμία της 15ης Φεβρουαρίου μπορεί να επεκτείνεται κατ’ εξαίρεση από την Επιτροπή έως την 1η Μαρτίου το αργότερο, κατόπιν σχετικής ειδοποίησης από την Αρχή Ελέγχου.

* 1. **Εξέταση από ΕΕ**

Η Επιτροπή προβαίνει στην εξέταση των εγγράφων που της υποβάλλονται και αποδέχεται τους λογαριασμούς εφόσον είναι σε θέση να συμπεράνει ότι οι λογαριασμοί είναι πλήρεις, ακριβείς και αληθείς και επομένως ότι και η δήλωση διαχείρισης της Διαχειριστικής Αρχής είναι ακριβής. Η Επιτροπή καταλήγει στο συμπέρασμα αυτό όταν η Αρχή Ελέγχου παράσχει γνωμοδότηση ελέγχου χωρίς επιφυλάξεις όσον αφορά την πληρότητα, την ακρίβεια και την ειλικρίνεια των λογαριασμών, εκτός εάν η Επιτροπή κατέχει συγκεκριμένα στοιχεία βάσει των οποίων κρίνει ότι η γνωμοδότηση ελέγχου των λογαριασμών είναι αναξιόπιστη.

Έως τις 31 Μαΐου του έτους μετά τη λήξη της λογιστικής χρήσης, η Επιτροπή ενημερώνει το κράτος μέλος σχετικά με το εάν δύναται να αποδεχθεί τους λογαριασμούς και την ακρίβεια της δήλωσης διαχείρισης.

Εάν, για λόγους που αποδίδονται στο κράτος μέλος, η Επιτροπή δεν είναι σε θέση να αποδεχθεί τους λογαριασμούς έως τις 31 Μαΐου του έτους μετά τη λήξη της λογιστικής χρήσης, η Επιτροπή ενημερώνει το κράτος μέλος σχετικά, διευκρινίζοντας τους λόγους, και κοινοποιεί τις δράσεις που πρέπει να αναληφθούν και την προθεσμία ολοκλήρωσής τους. Στο τέλος της περιόδου ολοκλήρωσης των εν λόγω δράσεων, η Επιτροπή ενημερώνει το κράτος μέλος σχετικά με το εάν δύναται να αποδεχθεί τους λογαριασμούς και την ακρίβεια της δήλωσης διαχείρισης.

Το κράτος μέλος υλοποιεί τις δράσεις που του έχουν υποδειχθεί από την Επιτροπή εντός της προβλεπόμενης προθεσμίας.

**5. Σχετικά έντυπα**

Χρησιμοποιούνται:

* το Υπόδειγμα της Δήλωσης Διαχείρισης του Παραρτήματος VI του Εκτελεστικού Κανονισμού 207/2015, καθώς και
* το Υπόδειγμα της Ετήσιας Σύνοψης του υπό διαμόρφωση Οδηγού για την κατάρτιση της Δήλωσης Διαχείρισης και της Ετήσιας Σύνοψης για τα Κράτη-Μέλη

**6. Διάγραμμα ροής**

1. η περίοδος από 1 Ιουλίου του ημερολογιακού έτους Ν-1 έως 30 Ιουνίου του ημερολογιακού έτους Ν [↑](#footnote-ref-2)
2. του ημερολογιακού έτους Ν+1 [↑](#footnote-ref-3)
3. «Guidance on the drawing of Management declaration and Annual Summary for Member States» [↑](#footnote-ref-4)