## Διαδικασία ΔΙΙ\_1: Παρακολούθηση προόδου υλοποίησης πράξεων (πράξεις πλην ΚΕ)

1. Σκοπός

Ο σκοπός της διαδικασίας είναι η παρακολούθηση της πορείας υλοποίησης των συγχρηματοδοτούμενων Πράξεων και η λήψη των απαιτούμενων μέτρων και ενεργειών για την υλοποίησή τους, με βάση την Απόφαση Ένταξης και τις αναληφθείσες νομικές δεσμεύσεις.

2. Πεδίο εφαρμογής

Η διαδικασία εφαρμόζεται για κάθε Πράξη που είναι ενταγμένη στο Επιχειρησιακό Πρόγραμμα και καθ’ όλη τη διάρκεια υλοποίησής της.

3. Θεσμικό Πλαίσιο

* Κανονισμός 1303/2013: Άρθρο 125
* Νόμος 4314/2014: Άρθρο 27, 28

4. Περιγραφή

Η παρακολούθηση της προόδου υλοποίησης των συγχρηματοδοτούμενων πράξεων αποτελεί συνεχή και συνθετική εργασία για τη ΔΑ/ τον ΕΦ και συντελείται μέσω της εφαρμογής των περισσοτέρων Διαδικασιών του παρόντος εγχειριδίου.

Ωστόσο, με την παρούσα Διαδικασία ΔΙΙ\_1 επιδιώκεται μέσω:

α) της επεξεργασίας στοιχείων της πράξης που προηγούνται της ανάληψης των νομικών δεσμεύσεων του συνόλου των υποέργων της ή και αφορούν στην πορεία υλοποίησής τους, και

β) των αποτελεσμάτων κυρίως των διαδικασιών διοικητικής και επιτόπιας επαλήθευσης ή και των επιθεωρήσεων / ελέγχων που διενεργήθηκαν στην πράξη από άλλα ελεγκτικά όργανα,

η απόκτηση βεβαιότητας από τη ΔΑ/ τον ΕΦ για την απρόσκοπτη υλοποίηση και ολοκλήρωση της πράξης και την επίτευξη των στόχων της ή και την απόκτηση γνώσης των προβλημάτων που ανακύπτουν κατά την υλοποίησή της, προκειμένου έγκαιρα να αναληφθούν τα κατάλληλα διορθωτικά μέτρα που θα επιτρέψουν την ολοκλήρωση της.

Στο πλαίσιο αυτό, η ΔΑ/ ο ΕΦ παρακολουθεί την πορεία υλοποίησης των Πράξεων, ως εξής:

**4.1 Ενημέρωση του Δελτίου Προόδου Ενεργειών Ωρίμανσης & Υποχρεώσεων Πράξης**

Ο Δικαιούχος, μετά την έκδοση της Απόφασης Ένταξης, υποχρεούται στην παροχή συνεχούς πληροφόρησης σχετικά με την εξέλιξη των ενεργειών ωρίμανσης ανά υποέργο ή ανά πράξη ανάλογα τη φύση της ενέργειας και των απαιτήσεων παρακολούθησης (τις οποίες δήλωσε αρχικά στο Τεχνικό Δελτίο Πράξης -έντυπο Ε.Ι.1\_3, στα Πεδία ΣΤ.18 – ΣΤ.27- κατά την υποβολή της πρότασής του), που είναι απαραίτητες για την έναρξη της υλοποίησης ή και την ολοκλήρωση της πράξης.

Η ενημέρωση της εξέλιξης των ενεργειών ωρίμανσης διενεργείται με τη συμπλήρωση στο ΟΠΣ του τυποποιημένου εντύπου *Ε.ΙΙ.1\_1: «Δελτίο Προόδου Ενεργειών Ωρίμανσης & Υποχρεώσεων Πράξης»*, στο οποίο, πέραν των κοινών με το ΤΔΠ στοιχείων, περιλαμβάνονται και στοιχεία που αφορούν στα προβλήματα και στις εμπλοκές που δύνανται να παρουσιαστούν κατά την εκτέλεση των ενεργειών ωρίμανσης, καθώς και τα αποτελέσματα των ενεργειών για την απόκτησης γης – απαλλοτριώσεις.

Ο Δικαιούχος ενημερώνει το δελτίο προόδου ενεργειών ωρίμανσης κάθε φορά που μία ενέργεια:

* αλλάζει στάδιο,
* δεν επιτυγχάνεται εντός της προβλεπόμενης χρονικής προθεσμίας, προκειμένου να δηλωθεί η νέα εκτιμώμενη ημερομηνία ολοκλήρωσης της,
* παρουσιάζεται πρόβλημα ή εμπλοκή στην υλοποίησή της.

Η ενημέρωση της προόδου των ενεργειών ωρίμανσης αποτελεί εργαλείο παρακολούθησης της υλοποίησης των πράξεων και συμβάλλει στην εξαγωγή συμπερασμάτων ως προς:

* το χρόνο υλοποίησης των επιμέρους σταδίων των ενεργειών ωρίμανσης,
* το συνολικό χρόνο για την ολοκλήρωση των ενεργειών αυτών,
* το συνολικό χρόνο που απαιτείται για την ολοκλήρωση των υποέργων και της πράξης.

Οι ενέργειες ωρίμανσης αποτελούν έναν κεντρικό πίνακα μέσα στο ΟΠΣ και η ενημέρωσή του γίνεται είτε από το *«Δελτίο Προόδου Ενεργειών Ωρίμανσης & Υποχρεώσεων Πράξης»* είτε από νέο Τεχνικό Δελτίο Πράξης. Κατά τη δημιουργία κάθε νέου δελτίου ωρίμανσης ή κάθε νέου ΤΔΠ οι ενέργειες ωρίμανσης θα ενημερώνονται με την τελευταία τους κατάσταση.

**ΣΗΜΕΙΩΣΗ:**

Οι ενέργειες ωρίμανσης δύνανται να είναι η έκδοση αδειών (π.χ. οικοδομική άδεια, τροποποιήσεις περιβαλλοντικών όρων. κλπ), η έκδοση εγκρίσεων (π.χ. από αρχαιολογική υπηρεσία, εγκριτικές αποφάσεις μελετών, κλπ), άλλες προαπαιτούμενες ενέργειες, όπως έκδοση Υπουργικών Αποφάσεων, απόκτηση γης – απαλλοτριώσεις, προγραμματικές συμβάσεις, κλπ. Στις ενέργειες ωρίμανσης περιλαμβάνονται και οι ενέργειες ανάληψης νομικής δέσμευσης με τα επιμέρους στάδια εξέλιξής τους (π.χ. υποβολή τευχών δημοπράτησης, προέλεγχος και έγκριση διακήρυξης από τη ΔΑ, υποβολή σχεδίου σύμβασης, προέλεγχος και έγκριση νομικής δέσμευσης. κλπ ). Συμπληρώνονται δε είτε σε επίπεδο υποέργου είτε σε επίπεδο πράξης αναλόγως της φύσης της ενέργειας και των απαιτήσεων παρακολούθησης.

Οι περισσότερες ενέργειες ωρίμανσης ολοκληρώνονται πριν την ανάληψη νομικής δέσμευσης (υπογραφή της σύμβασης, απόφαση εκτέλεσης με ίδια μέσα), αλλά κάποιες όπως η απόκτηση γης – απαλλοτριώσεις δύνανται να εξελίσσονται και μετά.

Συμπληρώνονται οι ενέργειες ωρίμανσης που δεν έχουν υλοποιηθεί ή ολοκληρωθεί κατά την υποβολή της αρχικής πρότασης. Εξαίρεση αποτελούν οι ενέργειες ωρίμανσης της απόκτησης γης – απαλλοτριώσεις, για τις οποίες οι δικαιούχοι θα πρέπει να συμπληρώσουν την εξέλιξη των βασικών σταδίων της εν λόγω ενέργειας, ακόμα και στην περίπτωση που οι απαλλοτριώσεις έχουν ολοκληρωθεί για το υποέργο ή για την πράξη υπό την ευθύνη και εποπτεία της ΔΑ/ του ΕΦ.

**4.2 Παρακολούθηση στοιχείων προόδου Πράξης**

1. *Εξέλιξη Ενεργειών Ωρίμανσης & Υποχρεώσεων Πράξης*

Η ΔΑ/ ο ΕΦ παρακολουθεί την εξέλιξη των ενεργειών ωρίμανσης και υποχρεώσεων πράξης, όπως αυτή αποτυπώνεται στο Δελτίο Προόδου Ενεργειών Ωρίμανσης & Υποχρεώσεων Πράξης, προκειμένου να αποκτήσει γνώση και να διαμορφώσει μία πλήρη εικόνα σχετικά με την εξέλιξη του φυσικού και οικονομικού αντικειμένου της πράξης και τον χρόνο που απαιτείται για την ολοκλήρωσή της.

1. *Αποτελέσματα διοικητικών και επιτόπιων επαληθεύσεων της ΔΑ / του ΕΦ*

Τα αποτελέσματα των διοικητικών επαληθεύσεων των δαπανών των υποέργων της πράξης και της εκτέλεσης του αντίστοιχου φυσικού αντικειμένου, καθώς και των επιτόπιων επαληθεύσεων που δύναται να έχουν διενεργηθεί στην πράξη αποτελούν επιπλέον στοιχεία που θα πρέπει να λαμβάνονται υπόψη, προκειμένου να εξάγονται ασφαλή συμπεράσματα ως προς την πρόοδο της πράξης, τα προβλήματα που δύναται να ανακύψουν και των διορθωτικών μέτρων που θα πρέπει να ληφθούν.

1. *Αποτελέσματα επιθεωρήσεων και ελέγχων άλλων εθνικών και ενωσιακών ελεγκτικών οργάνων*

Πορίσματα επιθεωρήσεων και ελέγχων άλλων εθνικών ή και ενωσιακών ελεγκτικών οργάνων που έχουν διενεργηθεί στην πράξη, ιδιαίτερα αυτά που αφορούν σε συστάσεις προς το δικαιούχο αποτελούν επιπλέον στοιχεία για την παρακολούθηση της πράξης.

1. *Επικοινωνία ΔΑ/ ΕΦ με Δικαιούχο*

Η ΔΑ/ ο ΕΦ επικοινωνεί με το Δικαιούχο προκειμένου να ζητήσει περαιτέρω πληροφορίες / διευκρινίσεις σχετικά με την υλοποίηση της πράξης ή και την υποβολή συμπληρωματικών στοιχείων, ώστε να διαμορφώσει πλήρη γνώμη για την πρόοδό της.

Η ΔΑ / ο ΕΦ δύναται να καλέσει το δικαιούχο σε τεχνικές συναντήσεις με αντικείμενο την πρόοδο υλοποίησης της πράξης, την αντιμετώπιση ενδεχόμενων προβλημάτων ή και εμπλοκών που προκύπτουν κατά την υλοποίησή της αλλά και την υποστήριξη του δικαιούχου στην υλοποίηση διορθωτικών μέτρων.

* 1. **Αξιολόγηση στοιχείων προόδου Πράξης**

Η ΔΑ/ ο ΕΦ, λαμβάνοντας υπόψη:

* το περιεχόμενο του Τεχνικού Δελτίου Πράξης και τους όρους της Απόφασης Ένταξης, των Τεχνικών Δελτίων Υποέργων και των αντίστοιχων νομικών δεσμεύσεων,
* την εξέλιξη των ενεργειών ωρίμανσης και των προβλημάτων / εμπλοκών που ενδεχόμενα παρουσιάζονται κατά την υλοποίησή τους,
* τις δαπάνες που έχουν δηλωθεί και τα αποτελέσματα των διοικητικών επαληθεύσεων,
* τα αποτελέσματα των επιτόπιων επαληθεύσεων και τυχόν επιθεωρήσεων και ελέγχων από άλλες αρχές,
* τα στοιχεία που προέκυψαν από την επικοινωνία με το Δικαιούχο.

Εξετάζει και αξιολογεί την:

* πρόοδο ανάληψης των νομικών δεσμεύσεων, την πρόοδο των ετήσιων ποσοτικών και ποιοτικών στόχων που έχουν τεθεί με βάση τις αρχικά αναληφθείσες νομικές δεσμεύσεις των υποέργων,
* πρόοδο των υποέργων προπαρασκευαστικών ενεργειών και βεβαιώνει την ολοκλήρωσή τους εντός του χρονοδιαγράμματος που ορίζεται στην απόφαση ένταξης, προκειμένου η ΔΑ να αιτηθεί στη Διεύθυνση Δημοσίων Επενδύσεων την εγγραφή στο ΠΔΕ του προϋπολογισμού της δεύτερης φάσης της πράξης,
* τυχόν αποκλίσεις από τις προγραμματισθείσες ενέργειες εξέλιξης των υποέργων,
* ρεαλιστικότητα των προβλέψεων προόδου φυσικού και οικονομικού αντικειμένου της πράξης, της τήρησης του χρονοδιαγράμματος υλοποίησης, της ολοκλήρωσης της πράξης και της επίτευξης των στόχων – δεικτών της,

Η εξέταση και αξιολόγηση της πράξης συνεπικουρείται και από ειδική αναφορά που η ΔΑ/ ο ΕΦ θα εξάγει από το ΟΠΣ, τουλάχιστον σε εξαμηνιαία βάση, από την οποία θα προκύπτει ο βαθμός επικινδυνότητας της υλοποίησης της πράξης και της επίτευξης των στόχων της, στη βάση ποσοτικοποίησης των ενδεχόμενων αποκλίσεων από προκαθορισμένες παραμέτρους που ορίζει η ΔΑ/ ο ΕΦ, όπως π.χ. απόκλιση από τον προγραμματισμένο χρόνο ανάληψης νομικής δέσμευσης, απόκλιση πραγματοποίησης δαπανών από την προγραμματισμένη ετήσια κατανομή των δαπανών, ποσοστό (%) απορρόφησης, κλπ.

Στην περίπτωση που διαπιστώνονται καθυστερήσεις στην υλοποίηση της πράξης, η ΔΑ/ ο ΕΦ δύναται να προτείνει τη λήψη διορθωτικών μέτρων.

Εφόσον, προτείνονται διορθωτικά μέτρα, η ΔΑ αποτυπώνει τα αποτελέσματα της αξιολόγησης μαζί με τα διορθωτικά μέτρα στο *Έντυπο Ε.ΙΙ.1\_2: Δελτίο Παρακολούθησης – Αξιολόγησης Προόδου Πράξης.*

Το δελτίο παρακολούθησης – αξιολόγησης προόδου πράξης συμπληρώνεται στο ΟΠΣ και κοινοποιείται στο δικαιούχο της πράξης.

* 1. **Θέση της Πράξης σε καθεστώς επιτήρησης**

Όταν κατά την αξιολόγηση προόδου της πράξης διαπιστωθούν αποκλίσεις από τους όρους της απόφασης ένταξης ή παρουσιάζονται μη αιτιολογημένες καθυστερήσεις του χρονικού προγραμματισμού της υλοποίησης, η ΔΑ/ ο ΕΦ δύναται να θέσει την πράξη σε καθεστώς επιτήρησης ή και να προβεί στην ανάκληση της απόφασης ένταξής της χωρίς να απαιτείται συμφωνία του δικαιούχου.

Μία πράξη τίθεται σε καθεστώς επιτήρησης με απόφαση της ΔΑ/ του ΕΦ, στην οποία προσδιορίζονται οι λόγοι της επιτήρησης και καθορίζονται διορθωτικά μέτρα και περίοδος συμμόρφωσης του δικαιούχου *(Έντυπο Ε.ΙΙ.1\_3 : Απόφαση Επιτήρησης Πράξης).*

Στην περίπτωση που ο δικαιούχος δεν υλοποιήσει τα απαιτούμενα διορθωτικά μέτρα εντός της περιόδου συμμόρφωσης, η απόφαση ένταξης της πράξης ανακαλείται, σύμφωνα με τα οριζόμενα στη *Διαδικασία ΙΙ\_12: «Ανάκληση Απόφασης Ένταξης»*.

Εφόσον, οι αποκλίσεις κρίνονται αιτιολογημένες και δεν οφείλονται σε υπαιτιότητα του δικαιούχου (π.χ. αναστολή της υλοποίησης της πράξης εξαιτίας διοικητικών ή δικαστικών εμπλοκών ή λόγω ανωτέρας βίας) η ΔΑ/ ο ΕΦ προτείνει διορθωτικές ενέργειες και υποστηρίζει το δικαιούχο για την υλοποίησή τους.

Η ΔΑ/ ο ΕΦ δύναται να προβεί στην ανάκληση της απόφασης ένταξης της πράξης και στις παρακάτω περιπτώσεις:

1. *Υπέρβαση του χρονοδιαγράμματος ολοκλήρωσης των υποέργων προπαρασκευαστικών ενεργειών της πράξης*

Σε περίπτωση υπέρβασης του χρόνου ολοκλήρωσης των υποέργων προπαρασκευαστικών ενεργειών, όπως αυτός ορίζεται στην απόφαση ένταξης της πράξης, η ΔΑ/ ο ΕΦ εισηγείται στον αρμόδιο Γενικό/Ειδικό Γραμματέα ή Περιφερειάρχη την ανάκληση της απόφασης ένταξης της πράξης.

1. *Υπέρβαση του χρονοδιαγράμματος ανάληψης της πρώτης κύριας νομικής δέσμευσης της πράξης*

Εάν, ο δικαιούχος υπερβεί τον προβλεπόμενο στην απόφαση ένταξης χρόνο ανάληψης της πρώτης κύριας δέσμευσης κατά 50%, η ΔΑ/ ο ΕΦ απευθύνει στο δικαιούχο προειδοποιητική επιστολή, προκειμένου να τον ενημερώσει σχετικά με την εν λόγω υπέρβαση, τις διορθωτικές ενέργειες που θα πρέπει να υλοποιήσει και το χρονικό διάστημα εντός του οποίου θα πρέπει αυτές να ολοκληρωθούν, καθώς και για τις συνέπειες περαιτέρω υπέρβασης.

Η χρονική υπέρβαση του 50% υπολογίζεται επί του χρόνου που μεσολαβεί από την ημερομηνία έκδοσης της απόφασης ένταξης της πράξης και την ημερομηνία ανάληψης της πρώτης νομικής δέσμευσης του κύριου υποέργου, όπως αυτή προσδιορίζεται στην απόφαση ένταξης της πράξης.

Στην περίπτωση που ο δικαιούχος δεν προβεί στην ανάληψη της νομικής δέσμευσης εντός προθεσμίας τριών (3) μηνών από την ημερομηνία κοινοποίησης της προειδοποιητικής επιστολής, η ΔΑ/ο ΕΦ προβαίνει στην ανάκληση της απόφασης ένταξης της πράξης και στη διαγραφή της από τη ΣΑ του ΠΔΕ.

Ο χρόνος ανάληψης της κύριας νομικής δέσμευσης δεν μπορεί να υπερβεί τους δέκα οκτώ (18) μήνες από την ημερομηνία της απόφασης ένταξης και σε κάθε περίπτωση όχι αργότερα από έξι (6) μήνες από την προθεσμία αυτή.

Η ΔΑ/ ο ΕΦ, μετά το πέρας όλων των ανωτέρω προθεσμιών, και εντός τριών (3) μηνών εισηγείται στον αρμόδιο Γενικό/Ειδικό Γραμματέα ή Περιφερειάρχη την ανάκληση της απόφασης ένταξης της πράξης.

5. Σχετικά έντυπα

|  |  |
| --- | --- |
| **Κωδικός** | **Περιγραφή** |
| Ε.ΙΙ.1\_1: | Δελτίο Προόδου Ενεργειών Ωρίμανσης & Υποχρεώσεων Πράξης |
| Ε.ΙΙ.1\_2: | Δελτίο Παρακολούθησης και Αξιολόγησης Προόδου Πράξης |
| Ε.ΙΙ.1\_3: | Απόφαση Επιτήρησης Πράξης |

6. Διάγραμμα ροής