## Διαδικασία ΔΙΙ\_2:Έγκριση διακήρυξης(πράξεις πλην ΚΕ)

**1. Σκοπός**

Σκοπός της διαδικασίας είναι η ανίχνευση αστοχιών ως προς την τήρηση των ενωσιακών και εθνικών κανόνων, κατά τη διαδικασία προκήρυξης των υποέργων κάθε συγχρηματοδοτούμενης πράξης, ώστε να εξασφαλίζεται η τήρηση των αρχών της ίσης μεταχείρισης, της αποφυγής διακρίσεων, της αμοιβαίας αναγνώρισης, της αναλογικότητας και της διαφάνειας.

**2. Πεδίο εφαρμογής**

Η διαδικασία εφαρμόζεται πριν τη δημοσίευση της προκήρυξης του διαγωνισμού για τα υποέργα που υλοποιούνται με σύναψη δημοσίων συμβάσεων (έργων, προμηθειών και υπηρεσιών), ο εκτιμώμενος προϋπολογισμός των οποίων είναι άνω του ορίου της παραγράφου 1, του άρθρου 133 του Ν. 4270/2014, (όπως ισχύει δυνάμει του άρθρου 199 περ. 42 παρ. 1Α του Ν. 4281/2014 (ΦΕΚ Α΄ 160) και του άρθρου 37 παρ.1 του Ν.4320/2015 (ΦΕΚ Α΄ 29)), που αφορά στη διενέργεια διαγωνισμών με συνοπτική διαδικασία (πρόχειρος).Στις περιπτώσεις που το ΔΑ/ΕΦ εφαρμόζει μεθοδολογία εκτίμησης επικινδυνότητας για τον περιορισμό του αριθμού των προελέγχων, η διαδικασία δεν εφαρμόζεται για τις διακηρύξεις που ενώ εμπίπτουν στα όρια αυτά δεν έχουν επιλεγεί για προέλεγχο δυνάμει της εφαρμοζόμενης μεθόδου εκτίμησης επικινδυνότητας.

**3. Θεσμικό Πλαίσιο**

* Νόμος 4314/2014
* Νόμος 4270/2014
* Νόμος 4281/2014

**4. Περιγραφή**

* 1. **Υποβολή αιτήματος από Δικαιούχο**

Ο Δικαιούχος υποβάλλει στη ΔΑ/ ΕΦ μέσω του ΟΠΣ αίτημα για την εξέταση της διαδικασίας της διακήρυξης συνοδευόμενο με τα απαραίτητα έγγραφα.

Το αίτημα αυτό υποβάλλεται:

α) πριν τη δημοσίευση της προκήρυξης του διαγωνισμού, για:

i. διαδικασίες ανάθεσης συμβάσεων έργων, προμηθειών ή υπηρεσιών που εμπίπτουν στο πεδίο εφαρμογής των κοινοτικών οδηγιών, και

ii.α. διαδικασίες ανάθεσης συμβάσεων προμηθειών ή υπηρεσιών οι οποίες δεν εμπίπτουν στο πεδίο εφαρμογής των οδηγιών της Ευρωπαϊκής Ένωσης (εφεξής ΕΕ) και έχουν προϋπολογισμό μεγαλύτερο ή ίσο του ποσού των 60.000 ευρώ, άνευ ΦΠΑ, εφόσον δεν εφαρμόζεται μεθοδολογία εκτίμησης επικινδυνότητας.

β. διαδικασίες ανάθεσης συμβάσεων έργων που δεν εμπίπτουν στο πεδίο εφαρμογής των οδηγιών της ΕΕ και έχουν προϋπολογισμό ίσο ή μεγαλύτερο του ποσού του 1.000.000 ευρώ, άνευ ΦΠΑ.

γ. διαδικασίες ανάθεσης συμβάσεων έργων που δεν εμπίπτουν στο πεδίο εφαρμογής των οδηγιών της ΕΕ και έχουν προϋπολογισμό μικρότερο του ποσού του 1.000.000 ευρώ, άνευ ΦΠΑ, και μεγαλύτερο ή ίσο του ποσού των 60.000 ευρώ, άνευ ΦΠΑ, εφόσον δεν εφαρμόζεται μεθοδολογία εκτίμησης επικινδυνότητας.

β) κατά την υποβολή της πρώτης δήλωσης δαπάνης του υποέργου, για:

διαδικασίες ανάθεσης συμβάσεων που δεν εμπίπτουν στο πεδίο εφαρμογής των κοινοτικών οδηγιών και δεν έχουν ελεγχθεί πριν τη δημοσίευση της προκήρυξης του διαγωνισμού, είτε λόγω του προϋπολογισμού τους, είτε επειδή δεν είχαν προκύψει στο σχετικό δείγμα κατά την εφαρμογή της μεθόδου εκτίμησης επικινδυνότητας.

*Έργα με ίδια μέσα*

Τα υποέργα που υλοποιούνται με ίδια μέσα δεν μπορούν να περιλαμβάνουν αναθέσεις συμβάσεων άνω του ορίου της παραγράφου 1, του άρθρου 133 του Ν 4270/2014 που ισχύει για τη διενέργεια διαγωνισμών με συνοπτική διαδικασία (πρόχειρος). Αναθέσεις άνω του ορίου αυτού θα πρέπει να αποτελούν διακριτά υποέργα.

* 1. **Εξέταση αιτήματος και ενημέρωση Δικαιούχου**

Η ΔΑ/ΕΦ προβαίνει σε εξέταση του αιτήματος, με βάση το ισχύον θεσμικό και κανονιστικό πλαίσιο για τη σύναψη δημοσίων συμβάσεων, καθώς και τους όρους της απόφασης ένταξης της πράξης και της σχετικής προκήρυξης. Η ΔΑ/ΕΦ διατυπώνει γνώμη, θετική ή αρνητική, επί της διαδικασίας διακήρυξης, εντός αποκλειστικής προθεσμίας είκοσι (20) εργάσιμων ημερών από την υποβολή του αιτήματος. Τα αποτελέσματα του ελέγχου που διενεργεί αποτυπώνονται στις αντίστοιχες κατά περίπτωση Λίστες ελέγχου διαδικασιών ανάθεσης στο ΟΠΣ. Σε περίπτωση άπρακτης παρέλευσης της εικοσαήμερης προθεσμίας, λογίζεται ότι η ΔΑ/ΕΦ έχει παράσχει θετική γνώμη.

Η θετική γνώμη της ΔΑ/ΕΦ ή η τεκμαιρόμενη θετική γνώμη αποτελεί όρο για τη χρηματοδότηση της πράξης.

Στην περίπτωση αρνητικής γνώμης, ο Δικαιούχος ενημερώνεται από τη ΔΑ/ΕΦ για τους λόγους απόρριψης, καθώς και για τις ενέργειες στις οποίες πρέπει να προβεί για την έκδοση θετικής γνώμης, εφόσον αυτό είναι εφικτό.

Η γνώμη εγκρίνεται από τον Προϊστάμενο της ΔΑ/ΕΦ (*Ε.ΙΙ.2\_1: Έγκριση Διακήρυξης).* Η έκδοση της θετικής ή αρνητικής γνώμης και η σχετική ενημέρωση του Δικαιούχου διενεργούνται μέσω του ΟΠΣ.

Στο πλαίσιο αυτό διευκρινίζονται τα ακόλουθα:

α) Η ΔΑ/ ΕΦ εξετάζει εάν το υποβληθέν αίτημα συνοδεύεται από το σύνολο των απαιτούμενων για την εξέτασή του εγγράφων. Εφόσον, το υποβληθέν αίτημα δεν συνοδεύεται από το σύνολο των εγγράφων, ενημερώνει άμεσα το Δικαιούχο μέσω ΟΠΣ για την υποχρέωση υποβολής των συμπληρωματικών στοιχείων εντός επτά (7) εργάσιμων ημερών. Το χρονικό διάστημα από την ενημέρωση του Δικαιούχου μέχρι την αποστολή από αυτόν των συμπληρωματικών στοιχείων δεν προσμετράται στην προθεσμία των είκοσι (20) εργάσιμων ημερών που έχει η ΔΑ/ΕΦ στη διάθεσή της για να εκφράσει γνώμη.

Όσον αφορά στην υποβολή των συμπληρωματικών στοιχείων, άπρακτη παρέλευση της προθεσμίας υποβολής τους, ή ελλιπής συμπλήρωση αυτών, ή εκπρόθεσμη υποβολή τους επιφέρει υποχρεωτικά την έκδοση από τη ΔΑ/ΕΦ αρνητικής γνώμης.

Ο Δικαιούχος έχει τη δυνατότητα υποβολής νέου αιτήματος, το οποίο συνεπάγεται την έναρξη νέας εικοσαήμερης προθεσμίας για τη ΔΑ/ΕΦ.

β) Εφόσον ο Δικαιούχος υποβάλλει πλήρη στοιχεία και έγγραφα και η ΔΑ/ΕΦ, διενεργώντας το σχετικό έλεγχο, διαπιστώσει ότι χρήζουν διορθώσεων/αλλαγών κ.λπ. ή υπάρχουν ζητήματα επί της διαδικασίας ανάθεσης ή/και του σχεδίου της διακήρυξης, ειδοποιεί άμεσα το Δικαιούχο για αυτά και επιστρέφει το σχετικό φάκελο για υιοθέτηση από αυτόν των προτεινόμενων διορθώσεων/αλλαγών κ.λπ. και την εκ νέου υποβολή του εντός επτά (7) εργάσιμων ημερών. Το χρονικό διάστημα από την ενημέρωση του Δικαιούχου μέχρι την επανυποβολή από αυτόν του φακέλου δεν προσμετράται στην προθεσμία των είκοσι (20) εργάσιμων ημερών που έχει η ΔΑ/ΕΦ στη διάθεσή της για να εκφράσει γνώμη.

Όσον αφορά στην επανυποβολη του φακέλου, άπρακτη παρέλευση της προθεσμίας υποβολής τους, ή ελλιπής συμπλήρωση αυτών, ή εκπρόθεσμη υποβολή τους επιφέρει υποχρεωτικά την έκδοση από τη ΔΑ/ΕΦ αρνητικής γνώμης.

Ο Δικαιούχος έχει τη δυνατότητα υποβολής νέου αιτήματος, το οποίο συνεπάγεται την έναρξη νέας εικοσαήμερης προθεσμίας για τη ΔΑ/ΕΦ.

***Παρατηρήσεις:***

Στις περιπτώσεις που ο έλεγχος της διαδικασίας ελέγχου της διακήρυξης διενεργείται κατά την πρώτη Δήλωση Δαπάνης του Δικαιούχου, αν ως αποτέλεσμα του ελέγχου εντοπιστεί παρατυπία, στη διατύπωση γνώμης καθορίζεται και το ποσοστό κατ’ αποκοπή διόρθωσης και στη συνέχεια ενεργοποιούνται τα αντίστοιχα βήματα της *Διαδικασίας ΔΙΙ\_5: Διοικητική επαλήθευση.*

Για τις δημόσιες συμβάσεις που κατά τη φάση ένταξης της πράξης έχει ήδη δημοσιευτεί η σχετική προκήρυξη, η εξέταση της διαδικασίας ελέγχου της διακήρυξης διενεργείται κατά την αξιολόγηση του αιτήματος χρηματοδότησης και εκδίδεται σχετική απόφαση έγκρισης ή απόρριψης της διαδικασίας διακήρυξης.

**5. Σχετικά έντυπα**

| **Κωδικός** | **Περιγραφή** |
| --- | --- |
| Ε.ΙΙ.2\_1 | Έγκριση διακήρυξης |
| Λ.ΙΙ.2\_1 | Λίστα Ελέγχου διακήρυξης έργων (που εμπίπτουν στο πεδίο εφαρμογής των κοινοτικών οδηγιών της ΕΕ & ΠΔ 60/2007 - Αναθέτουσες Αρχές) |
| Ο\_Λ.ΙΙ.2\_1 | Οδηγίες Συμπλήρωσης της Λίστας Ελέγχου Λ.ΙΙ.2\_1 |
| Λ.ΙΙ.2\_2 | Λίστα Ελέγχου διακήρυξης προμηθειών & υπηρεσιών (που εμπίπτουν στο πεδίο εφαρμογής των οδηγιών της ΕΕ) |
| Ο\_Λ.ΙΙ.2\_2 | Οδηγίες Συμπλήρωσης της Λίστας Ελέγχου Λ.ΙΙ.2\_2 |
| Λ.ΙΙ.2\_3 | Λίστα Ελέγχου διακήρυξης έργων (που εμπίπτουν στο πεδίο εφαρμογής των κοινοτικών οδηγιών της ΕΕ & ΠΔ 59/2007- Αναθέτοντες Φορείς) |
| Ο\_Λ.ΙΙ.2\_3 | Οδηγίες Συμπλήρωσης της Λίστας Ελέγχου Λ.ΙΙ.2\_3 |
| Λ.ΙΙ.2\_4 | Λίστα Ελέγχου διακήρυξης προμηθειών, υπηρεσιών που δεν εμπίπτουν στο πεδίο εφαρμογής των οδηγιών της ΕΕ |
| Ο\_Λ.ΙΙ.2\_4 | Οδηγίες Συμπλήρωσης της Λίστας Ελέγχου Λ.ΙΙ.2\_4 |

**6. Διάγραμμα ροής**