## Διαδικασία ΔΙΙ\_3:Έγκριση ανάληψης νομικής δέσμευσης (πράξεις πλην ΚΕ)

**1. Σκοπός**

Σκοπός της διαδικασίας είναι η ανίχνευση αστοχιών ως προς την τήρηση των ενωσιακών και εθνικών κανόνων κατά το στάδιο ανάληψης νομικής δέσμευσης των υποέργων κάθε συγχρηματοδοτούμενης πράξης, ώστε να εξασφαλίζεται η τήρηση των αρχών της ίσης μεταχείρισης, της αποφυγής διακρίσεων, της αμοιβαίας αναγνώρισης, της αναλογικότητας και της διαφάνειας.

**2. Πεδίο εφαρμογής**

2.1. Η διαδικασία εφαρμόζεται για τα υποέργα που υλοποιούνται με σύναψη δημοσίων συμβάσεων (έργων, προμηθειών και υπηρεσιών), ο εκτιμώμενος προϋπολογισμός των οποίων είναι άνω του ορίου της παραγράφου 1 του άρθρου 133 του Ν 4270/2014 (ΦΕΚ Α΄ 143) που αφορά στη διενέργεια διαγωνισμών με συνοπτική διαδικασία (πρόχειρος).

2.2. Για την εφαρμογή της διαδικασίας θα πρέπει να λαμβάνονται υπόψη σύμφωνα με το άρθρο 28 παρ. 3 του Ν 4314/2014 (ΦΕΚ Α΄ 265), οι διατάξεις:

α) του άρθρου 35 παρ. 3 του Ν 4129/2013 (ΦΕΚ Α΄52), ως ισχύει, περί υποχρέωσης διενέργειας προσυμβατικού ελέγχου νομιμότητας από το Ελεγκτικό Συνέδριο (ΕΣ) για συμβάσεις με προϋπολογισμό άνω των 10.000.000 ευρώ (άνευ ΦΠΑ),

β) καθώς και οι αντίστοιχες σχετικά με τον έλεγχο από την Ενιαία Ανεξάρτητη Αρχή Δημοσίων Συμβάσεων (ΕΑΑΔΗΣΥ) για τις συμβάσεις που εμπίπτουν στο πεδίο εφαρμογής του άρθρου 2 παρ. 2 περ. γ΄υποπ. δδ΄ του Ν 4013/2011 (ΦΕΚ Α΄ 204), ως ισχύει.

Η διαδικασία δεν απαιτείται να εφαρμόζεται σε συμβάσεις των οποίων η νομιμότητα της ανάθεσης έχει ελεγχθεί πριν τη σύναψή τους από το ΕΣ ή την ΕΑΑΔΗΣΥ βάσει των ανωτέρω διατάξεων.

Στις περιπτώσεις αυτές ελέγχεται από τη ΔΑ/ ΕΦ, κατά τη διοικητική επαλήθευση της πρώτης δήλωσης δαπάνης του υποέργου, η ύπαρξη σύμφωνης γνώμης του ΕΣ ή της ΕΑΑΔΗΣΥ και τουλάχιστον η συμβατότητα του φυσικού και οικονομικού αντικειμένου της σύμβασης με αυτό των τευχών της προκήρυξης, της απόφασης ένταξης και του ΤΔΠ, η τήρηση του χρονοδιαγράμματος, η ημερομηνία επιλεξιμότητας δαπανών κ.λπ.

**3. Θεσμικό Πλαίσιο**

* Νόμος 4314/2014
* Νόμος 4270/2014
* Νόμος 4129/2013
* Νόμος 4013/2011
* Νόμος 4281/2014

**4. Περιγραφή**

* 1. **Υποβολή αιτήματος από Δικαιούχο**

Ο Δικαιούχος υποβάλλει στη ΔΑ/ΕΦ μέσω του ΟΠΣ αίτημα για την εξέταση της διαδικασίας ανάληψης νομικής δέσμευσης συνοδευόμενο με τα απαραίτητα έγγραφα.

Το αίτημα αυτό, για υποέργα που εκτελούνται μέσω σύναψης δημόσιας σύμβασης, υποβάλλεται:

α) πριν την υπογραφή της σύμβασης, για:

i. διαδικασίες ανάθεσης και σχέδια συμβάσεων έργων, προμηθειών ή υπηρεσιών που εμπίπτουν στο πεδίο εφαρμογής των κοινοτικών οδηγιών, και

ii α. διαδικασίες ανάθεσης και σχέδια συμβάσεων προμηθειών ή υπηρεσιών οι οποίες δεν εμπίπτουν στο πεδίο εφαρμογής των οδηγιών της ΕΕ και έχουν προϋπολογισμό μεγαλύτερο ή ίσο του ποσού των 60.000 ευρώ, άνευ ΦΠΑ, εφόσον δεν εφαρμόζεται μεθοδολογία εκτίμησης επικινδυνότητας.

β. διαδικασίες ανάθεσης και σχέδια συμβάσεων έργων που δεν εμπίπτουν στο πεδίο εφαρμογής των οδηγιών της ΕΕ και έχουν προϋπολογισμό ίσο ή μεγαλύτερο του ποσού του 1.000.000 ευρώ, άνευ ΦΠΑ.

γ. διαδικασίες ανάθεσης και σχέδια συμβάσεων έργων που δεν εμπίπτουν στο πεδίο εφαρμογής των οδηγιών της ΕΕ και έχουν προϋπολογισμό κατώτερο του ποσού του 1.000.000 ευρώ, άνευ ΦΠΑ, και μεγαλύτερο ή ίσο του ποσού των 60.000 ευρώ, άνευ ΦΠΑ, εφόσον δεν εφαρμόζεται η προβλεπόμενη στην παράγραφο 3 του παρόντος άρθρου μεθοδολογία εκτίμησης επικινδυνότητας.

β) κατά την υποβολή της πρώτης δήλωσης δαπάνης του υποέργου, για:

διαδικασίες ανάθεσης συμβάσεων έργων, προμηθειών και υπηρεσιών μαζί με τα σχέδια των σχετικών συμβάσεων που δεν εμπίπτουν στο πεδίο εφαρμογής των κοινοτικών οδηγιών και δεν έχουν ελεγχθεί πριν τη υπογραφή της σύμβασης, είτε λόγω του προϋπολογισμού τους, είτε επειδή δεν είχαν προκύψει στο σχετικό δείγμα κατά την εφαρμογή της μεθόδου εκτίμησης επικινδυνότητας.

*Έργα με ίδια μέσα*

Τα υποέργα που υλοποιούνται με ίδια μέσα δεν μπορούν να περιλαμβάνουν αναθέσεις συμβάσεων άνω του ορίου της παραγράφου 1, του άρθρου 133 του Ν 4270/2014 που ισχύει για τη διενέργεια διαγωνισμών με συνοπτική διαδικασία (πρόχειρος). Αναθέσεις άνω του ορίου αυτού θα πρέπει να αποτελούν διακριτά υποέργα.

* 1. **Εξέταση αιτήματος και ενημέρωση Δικαιούχου**

Η ΔΑ/ΕΦ προβαίνει σε εξέταση του αιτήματος με βάση το ισχύον θεσμικό και κανονιστικό πλαίσιο για τη σύναψη δημοσίων συμβάσεων, καθώς και τους όρους της απόφασης ένταξης της πράξης και της σχετικής προκήρυξης. Η ΔΑ/ΕΦ διατυπώνει γνώμη, θετική ή αρνητική, επί της διαδικασίας ανάθεσης και του σχεδίου σύμβασης ή της σύμβασης, εντός αποκλειστικής προθεσμίας είκοσι (20) εργάσιμων ημερών από την υποβολή του αιτήματος. Τα αποτελέσματα του ελέγχου που διενεργεί αποτυπώνονται στις αντίστοιχες κατά περίπτωση Λίστες ελέγχου διαδικασιών ανάθεσης στο ΟΠΣ. Σε περίπτωση άπρακτης παρέλευσης της εικοσαήμερης προθεσμίας, λογίζεται ότι η ΔΑ/ΕΦ έχει παράσχει θετική γνώμη.

Η θετική γνώμη της ΔΑ/ΕΦ ή η τεκμαιρόμενη θετική γνώμη αποτελεί όρο για τη χρηματοδότηση της πράξης.

Στην περίπτωση αρνητικής γνώμης ο Δικαιούχος ενημερώνεται από τη ΔΑ/ΕΦ για τους λόγους απόρριψης, καθώς και για τις ενέργειες στις οποίες πρέπει να προβεί για την έκδοση θετικής γνώμης, εφόσον αυτό είναι εφικτό.

Η γνώμη εγκρίνεται από τον Προϊστάμενο της ΔΑ/ΕΦ (*Ε.ΙΙ.3\_1:Έγκριση Σχεδίου Σύμβασης).* Η έκδοση της θετικής ή αρνητικής γνώμης και η σχετική ενημέρωση του Δικαιούχου διενεργούνται μέσω του ΟΠΣ.

Στο πλαίσιο αυτό διευκρινίζονται τα ακόλουθα:

α) Η ΔΑ/ ΕΦ εξετάζει εάν το υποβληθέν αίτημα συνοδεύεται από το σύνολο των απαιτούμενων για την εξέτασή του εγγράφων. Εφόσον, το υποβληθέν αίτημα δεν συνοδεύεται από το σύνολο των εγγράφων, ενημερώνει άμεσα το Δικαιούχο μέσω ΟΠΣ για την υποχρέωση υποβολής των συμπληρωματικών στοιχείων εντός επτά (7) εργάσιμων ημερών.Το χρονικό διάστημα από την ενημέρωση του Δικαιούχου μέχρι την αποστολή από αυτόν των συμπληρωματικών στοιχείων δεν προσμετράται στην προθεσμία των είκοσι (20) εργάσιμων ημερών που έχει η ΔΑ/ΕΦ στη διάθεσή της για να εκφράσει γνώμη.

Όσον αφορά στην υποβολή των συμπληρωματικών στοιχείων, άπρακτη παρέλευση της προθεσμίας υποβολής τους, ή ελλιπής συμπλήρωση αυτών, ή εκπρόθεσμη υποβολή τους επιφέρει υποχρεωτικά την έκδοση από τη ΔΑ/ΕΦ αρνητικής γνώμης.

Ο Δικαιούχος έχει τη δυνατότητα υποβολής νέου αιτήματος, το οποίο συνεπάγεται την έναρξη νέας εικοσαήμερης προθεσμίας για τη ΔΑ/ΕΦ.

β) Εφόσον ο Δικαιούχος υποβάλλει πλήρη στοιχεία και έγγραφα και η ΔΑ/ΕΦ, διενεργώντας το σχετικό έλεγχο, διαπιστώσει ότι χρήζουν διορθώσεων/ αλλαγών κ.λπ. ή υπάρχουν ζητήματα επί της διαδικασίας ανάθεσης ή/ και του σχεδίου σύμβασης, ειδοποιεί άμεσα το Δικαιούχο για αυτά και επιστρέφει το σχετικό φάκελο για υιοθέτηση από αυτόν των προτεινόμενων διορθώσεων/ αλλαγών κ.λπ. και την εκ νέου υποβολή του εντός επτά (7) εργάσιμων ημερών. Το χρονικό διάστημα από την ενημέρωση του Δικαιούχου μέχρι την επανυποβολή από αυτόν του φακέλου δεν προσμετράται στην προθεσμία των είκοσι (20) εργάσιμων ημερών που έχει η ΔΑ/ΕΦ στη διάθεσή της για να εκφράσει γνώμη.

Όσον αφορά στην επανυποβολή του φακέλου, άπρακτη παρέλευση της προθεσμίας υποβολής τους, ή ελλιπής συμπλήρωση αυτών, ή εκπρόθεσμη υποβολή τους επιφέρει υποχρεωτικά την έκδοση από τη ΔΑ/ΕΦ αρνητικής γνώμης.

Ο Δικαιούχος έχει τη δυνατότητα υποβολής νέου αιτήματος, το οποίο συνεπάγεται την έναρξη νέας εικοσαήμερης προθεσμίας για τη ΔΑ/ΕΦ.

* 1. **Υπογραφή Σύμβασης και υποβολή ΤΔΥ**

Στην περίπτωση έκδοσης από τη ΔΑ/ΕΦ θετικής γνώμης, ο Δικαιούχος προβαίνει στην υπογραφή του εγκεκριμένου σχεδίου σύμβασης.

Ο Δικαιούχος συντάσσει το Τεχνικό Δελτίου Υποέργου (ΤΔΥ).

Αντίγραφο της υπογραφείσας σύμβασης και όλων των συνοδευτικών εγγράφων, καθώς και το σχετικό ΤΔΥ αποστέλλονται μέσω του ΟΠΣ από το Δικαιούχο στη ΔΑ/ΕΦ εντός δέκα (10) εργασίμων ημερών από την υπογραφή της σχετικής σύμβασης.

***Παρατηρήσεις:***

Στις περιπτώσεις που ο έλεγχος της διαδικασίας ανάθεσης δημόσιας σύμβασης διενεργείται κατά την πρώτη δήλωση δαπάνης του Δικαιούχου, αν ως αποτέλεσμα του ελέγχου εντοπιστεί παρατυπία, στη διατύπωση γνώμης καθορίζεται και το ποσοστό κατ’ αποκοπή διόρθωσης και στη συνέχεια ενεργοποιούνται τα αντίστοιχα βήματα της *Διαδικασίας ΔΙΙ\_5: Διοικητική επαλήθευση.*

Για τις δημόσιες συμβάσεις που κατά τη φάση ένταξης της πράξης έχει ήδη υπογραφεί η σχετική σύμβαση, η εξέταση της διαδικασίας ελέγχου της σύμβασης διενεργείται κατά την αξιολόγηση του αιτήματος χρηματοδότησης και εκδίδεται σχετική απόφαση έγκρισης ή απόρριψης της διαδικασίας ανάθεσης της σύμβασης.

**5. Σχετικά έντυπα**

| **Κωδικός** | **Περιγραφή** |
| --- | --- |
| Ε.IΙ.3\_1 | Έγκριση Σχεδίου Σύμβασης |
| Ε.ΙΙ.3\_2 | Τεχνικό Δελτίο Υποέργου (ΕΤΠΑ/ΤΣ/ΕΚΤ) |
| Ο\_Ε.ΙΙ.3\_2 | Οδηγίες συμπλήρωσης Τεχνικού Δελτίου Υποέργου (ΕΤΠΑ/ΤΣ/ΕΚΤ) |
| Λ.ΙΙ.3\_1 | Λίστα Ελέγχου διαδικασίας ανάθεσης σύμβασης έργων κατασκευών (που εμπίπτουν στο πεδίο εφαρμογής των κοινοτικών οδηγιών της ΕΕ - Αναθέτουσες Αρχές) |
| Ο\_ Λ.ΙΙ.3\_1 | Οδηγίες Συμπλήρωσης της Λίστας Ελέγχου Λ.ΙΙ.3\_1 |
| Λ.ΙΙ.3\_2 | Λίστα Ελέγχου διαδικασίας ανάθεσης σύμβασης προμηθειών και υπηρεσιών (που εμπίπτουν στο πεδίο εφαρμογής των οδηγιών της ΕΕ) |
| Ο\_Λ.ΙΙ.3\_2 | Οδηγίες Συμπλήρωσης της Λίστας Ελέγχου Λ.ΙΙ.3\_2 |
| Λ.ΙΙ.3\_3 | Λίστα Ελέγχου διαδικασίας ανάθεσης σύμβασης έργων κατασκευών (που εμπίπτουν στο πεδίο εφαρμογής των κοινοτικών οδηγιών της ΕΕ - Αναθέτοντες Φορείς) |
| Ο\_Λ.ΙΙ.3\_3 | Οδηγίες Συμπλήρωσης της Λίστας Ελέγχου Λ.ΙΙ.3\_3 |
| Λ.ΙΙ.3\_4 | Λίστα Ελέγχου διαδικασίας ανάθεσης σύμβασης έργων, προμηθειών, υπηρεσιών που δεν εμπίπτουν στο πεδίο εφαρμογής των οδηγιών της ΕΕ |
| Ο\_Λ.ΙΙ.3\_4 | Οδηγίες Συμπλήρωσης της Λίστας Ελέγχου Λ.ΙΙ.3\_4 |

**6. Διάγραμμα ροής**