**ΟΔΗΓΙΕΣ ΣΥΜΠΛΗΡΩΣΗΣ**

**ΤΕΧΝΙΚΟΥ ΔΕΛΤΙΟΥ ΥΠΟΕΡΓΟΥ (Τ.Δ.Υ.)   
ΕΤΠΑ, ΤΑΜΕΙΟΥ ΣΥΝΟΧΗΣ ΚΑΙ ΕΚΤ**

**ΓΕΝΙΚΑ**

* Το Τεχνικό Δελτίο Υποέργου συμπληρώνεται και υποβάλλεται μετά την ανάληψη της νομικής δέσμευσης, δηλαδή μετά την υπογραφή της σύμβασης ανάθεσης της εκτέλεσης του υποέργου ή την έκδοση απόφασης εκτέλεσης του υποέργου με ίδια μέσα και το αργότερο εντός 10 ημερολογιακών ημερών από την ημερομηνία της υπογραφής. Στην περίπτωση που κατά την ένταξη έχει ήδη αναληφθεί νομική δέσμευση, το ΤΔΥ υποβάλλεται αμέσως μετά την έκδοση απόφασης ένταξης της πράξης.
* Τα πεδία του Τεχνικού Δελτίου Υποέργου συμπληρώνονται με ευθύνη του Δικαιούχου, εκτός από τα πεδία που είναι συμπληρωμένα ήδη από τα στοιχεία της πράξης ή μέσω άλλων διαδικασιών που προηγούνται της ανάληψης νομικής δέσμευσης.
* Οι κωδικοί που απαιτούνται για τη συμπλήρωση ορισμένων πεδίων ορίζονται στην οικεία πρόσκληση, εκτός αν αναφέρεται διαφορετικά.
* Τα κωδικοποιημένα στοιχεία που απαιτούνται για την συμπλήρωση σχετικών πεδίων είναι διαθέσιμα μέσω του ΟΠΣ - ΕΣΠΑ και αναρτημένα στην ιστοσελίδα : [www.ops.gr](http://www.ops.gr).
* Όπου ζητείται επιλογή απάντησης (π.χ. ΝΑΙ ή ΟΧΙ) σημειώνεται **Χ** στο αντίστοιχο πεδίο.

**ΤΜΗΜΑ Α (ΤΑΥΤΟΤΗΤΑ ΥΠΟΕΡΓΟΥ)**

*Στο Τμήμα Α του Τεχνικού Δελτίου Υποέργου συμπληρώνονται τα στοιχεία που χαρακτηρίζουν την ταυτότητα του Υποέργου.*

**Α.1. Προγραμματική Περίοδος:** Συμπληρώνεται η προγραμματική περίοδος από την οποία χρηματοδοτείται η πράξη, στο πλαίσιο της οποίας υλοποιείται το υποέργο. Το εν λόγω πεδίο συμπληρώνεται αυτόματα από το ηλεκτρονικό σύστημα του ΟΠΣ.

**Α.2. Κωδικός Πράξης/MIS (ΟΠΣ):**Συμπληρώνεται ο μοναδικός κωδικός MIS (ΟΠΣ) της πράξης, στο πλαίσιο της οποίας υλοποιείται το υποέργο.

**Α.3. Τίτλος Πράξης:**Ο τίτλος της πράξης συμπληρώνεται αυτόματα από το ηλεκτρονικό σύστημα του ΟΠΣ, βάσει του Κωδικού της Πράξης (MIS ΟΠΣ)του πεδίου Α2.

**Α.4. Κωδικός Υποέργου (ΟΠΣ):** Συμπληρώνεται ο αύξων αριθμός που έχει λάβει το υποέργο στο πεδίο 1: Α/Α Υποέργου στον Πίνακα : Προγραμματισμός Υλοποίησης Πράξης στο Τμήμα ΣΤ: Προγραμματισμός Υλοποίησης Πράξης - Ωριμότητα Πράξης του Τεχνικού Δελτίου Πράξης – Τ.Δ.Π.

**Α.5. Τίτλος Υποέργου:**Ο τίτλος του Υποέργου συμπληρώνεται αυτόματα από το ηλεκτρονικό σύστημα του ΟΠΣ, βάσει του Κωδικού Υποέργου (ΟΠΣ) που έχει συμπληρωθεί στο παραπάνω πεδίο. Ο τίτλος του Υποέργου συμπληρώνεται, όπως αναφέρεται στο πεδίο 1: Α/Α Υποέργου στον Πίνακα : Προγραμματισμός Υλοποίησης Πράξης στο Τμήμα ΣΤ: Προγραμματισμός Υλοποίησης Πράξης (Ωριμότητα Πράξης) του Τεχνικού Δελτίου Πράξης – Τ.Δ.Π. Σε περίπτωση που ο τίτλος του υποέργου, με την ανάληψη της νομικής δέσμευσης διαφοροποιείται, συμπληρώνεται ο τίτλος της νομικής δέσμευσης. Η Διαχειριστική Αρχή θα επικαιροποιήσει το σχετικό πεδίο του Τ.Δ.Π. με τον νέο τίτλο του Υποέργου.

**Α.6. Το Υποέργο Αφορά:** Δηλώνεται, με επιλογή από λίστα τιμών, εάν το υποέργο αντιπροσωπεύει

α) μία πλήρη νομική δέσμευση (ολόκληρη δημόσια σύμβαση ή εκτέλεση με ίδια μέσα), ή

β) μέρος νομικής δέσμευσης που εκτελείται κατά φάσεις (phasing), ή

γ) σύνολο σχετικά μικρών ομοειδών νομικών δεσμεύσεων, προϋπολογισμού < 60.000 ευρώ η κάθε μία.

Η λίστα τιμών είναι κωδικοποιημένη στο ΟΠΣ / ΕΡΓΟΡΑΜΑ.

**Α.7. Κατάσταση Υποέργου / Νομικής Δέσμευσης**: Συμπληρώνεται η κατάσταση που χαρακτηρίζει το Υποέργο, σύμφωνα με το σχετικό αρχείο των κωδικοποιημένων στοιχείων του ΟΠΣ – ΕΣΠΑ ως εξής:

* Αρχική (αφορά την 1η υποβολή του ΤΔΥ),
* Τροποποίηση (όταν τροποποιούνται στοιχεία της σύμβασης ή της απόφασης εκτέλεσης με ίδια μέσα και απαιτείται σχετική προέγκριση τροποποίησης νομικής δέσμευσης),
* Επκαιροποίηση (όταν τροποποιούνται στοιχεία του υποέργου που δεν επηρεάζουν τη σύμβαση ή την απόφαση εκτέλεσης με ίδια μέσα, π.χ. μεταβολή στο ύψος του ΦΠΑ),
* Ολοκλήρωση του Υποέργου/Σύμβασης (εφόσον το υποέργο / η σύμβαση έχει ολοκληρωθεί),
* Λύση Σύμβασης (εφόσον η σύμβαση λύεται, σύμφωνα με τους όρους που προβλέπονται στο περιεχόμενό της, πριν την ολοκλήρωσή της).

**Α.8. Α.Α. Νομικής Δέσμευσης:** Συμπληρώνεται η έκδοση και υποέκδοση του ΤΔΥ ως εξής: 1.0: Αρχική νομική δέσμευση, 2.0: 1η τροποποίηση κλπ.). Οι εκδόσεις αφορούν τις τροποποιήσεις και οι υποεκδόσεις τις επικαιροποιήσεις του ΤΔΥ (π.χ. 1.0 Αρχική νομική δέσμευση, 1.1: 1η επικαιροποίηση, 2.0: 1η τροποποίηση, 2.1:2η επικαιροποίηση).

**Α.9. Α.Α. Προέγκρισης:** Συμπληρώνεται ο Α.Α. της προέγκρισης (προελέγχου) που αποδίδεται από το ΟΠΣ για το υποέργο, κατά την προέγκριση του σχεδίου της σύμβασης από τη διαχειριστική αρχή.

**Α.10. Έκδοση**: Συμπληρώνεται η έκδοση της προέγκρισης (προελέγχου σχεδίου σύμβασης), με την οποία δόθηκε η σύμφωνη γνώμη της διαχειριστικής αρχής.

**Α.11. Διαδικασία ανάθεσης**: Η διαδικασία ανάθεσης του υποέργου συμπληρώνεται αυτόματα από το σύστημα, στη βάση της διαδικασίας που έχει δηλωθεί στη λίστα ελέγχου νομιμότητας του σχεδίου σύμβασης.

Στις περιπτώσεις υποέργων με προϋπολογισμό <=60.000€ χωρίς ΦΠΑ, για τα οποία δεν διενεργούνται οι προληπτικοί έλεγχοι από τη διαχειριστική αρχή πριν την υπογραφή της σύμβασης, συμπληρώνεται η διαδικασία ανάθεσης του υποέργου από κωδικοποιημένη λίστα στο ΟΠΣ.

**Α.12. Ημ/νία Ανάληψης Νομικής Δέσμευσης:** Συμπληρώνεται η ημερομηνία ανάληψης της νομικής δέσμευσης, δηλαδή η ημερομηνία υπογραφής της σύμβασης ή η ημερομηνία έκδοσης της απόφασης εκτέλεσης του υποέργου με ίδια μέσα (η ημερομηνία που αναγράφεται πάνω στην αρχική σύμβαση / απόφαση εκτέλεσης με ίδια μέσα).

**Α.13. Ημ/νία Λήξης Νομικής Δέσμευσης:** Συμπληρώνεται η ημερομηνία λήξης της νομικής δέσμευσης, δηλαδή η ημερομηνία λήξης του φυσικού αντικειμένου.

**Α.14. Ημ/νία Έναρξης Επιλεξιμότητας Δαπανών:** Συμπληρώνεται η ημερομηνία έναρξης της επιλεξιμότητας των δαπανών του υποέργου. Στην γενική περίπτωση αυτή ταυτίζεται με την Ημερομηνία Ανάληψης. Ειδικά για την περίπτωση νομικών δεσμεύσεων phasing συμπληρώνεται η ημερομηνία μετά από την οποία οι δαπάνες της σύμβασης βαρύνουν το ΕΣΠΑ 2014-2020. Επίσης στην περίπτωση αποφάσεων εκτέλεσης με ίδια μέσα (αυτεπιστασίες) στις οποίες οι δαπάνες μπορεί να προηγηθούν της υπογραφής της απόφασης, δηλώνεται η ημερομηνία της 1ης δαπάνης.

**Α.15.Προϋπολογισμός Νομικής δέσμευσης**: Ο συνολικός προϋπολογισμός της Νομικής Δέσμευσης, δηλαδή ο προϋπολογισμός της σύμβασης ή της απόφασης εκτέλεσης με ίδια μέσα (σύνολο δημόσιας και ιδιωτικής δαπάνης). Στην περίπτωση υποέργων/συμβάσεων phasing το μέρος του προϋπολογισμού που δηλώνεται στην προγραμματική περίοδο 2014-2020.

**Α.16.** **Ημ/νία Τροποποίησης:** Συμπληρώνεται η ημερομηνία με την οποία τροποποιείται η κάθε φορά ισχύουσα νομική δέσμευση (π.χ. η ημερομηνία υπογραφής παράτασης σύμβασης ή η ημερομηνία υπογραφής τροποποιημένης απόφασης εκτέλεσης με ίδια μέσα).

**Α.17.** **Αντικείμενο τροποποίησης Νομικής Δέσμευσης**: Συμπληρώνεται αυτόματα η τιμή του εν λόγω πεδίου από την αντίστοιχη διαδικασία προέγκρισης τροποποίησης της σύμβασης. Συμπληρώνεται από το Δικαιούχο για όσα υποέργα δεν διενεργείται αντίστοιχος προέλεγχος.

**Αιτιολόγηση μεταβολής**: Παρατίθεται συνοπτική περιγραφή των αιτιών /λόγων τροποποίησης της σύμβασης ή μεταβολής /επικαιροποίησης του ΤΔΥ. Στις περιπτώσεις υποέργων για τα οποία λύεται η σύμβασή τους, στο ίδιο πεδίο παρατίθενται συνοπτικά και οι λόγοι που οδηγούν στη λύση της σύμβασης.

# ΣΤΟΙΧΕΙΑ ΧΩΡΟΘΕΤΗΣΗΣ ΥΠΟΕΡΓΟΥ

**Α18.Ι-Α.18.ΙΙΙ: Γεωγραφική θέση (Περιφέρεια ή νομός/ΟΤΑ) – (NUTS/LAU**): Συμπληρώνεται ο κωδικός της γεωγραφικής θέσης, στην οποία υλοποιείται το υποέργο σε επίπεδο Περιφέρειας, Νομού ή και ΟΤΑ, με βάση τους κωδικούς NUTS/LAU, σύμφωνα με τα κωδικοποιημένα στοιχεία του ΟΠΣ – ΕΣΠΑ και τα στοιχεία της πράξης. Σε περίπτωση που το υποέργο χωροθετείται σε περισσότερες γεωγραφικές θέσεις συμπληρώνονται περισσότερες γραμμές, με ανάλογο τρόπο.

Βάσει του κωδικού (Ι) συμπληρώνεται αυτόματα από το ηλεκτρονικό σύστημα του ΟΠΣ-ΕΣΠΑ η περιγραφή της γεωγραφικής θέσης (ΙΙ).

Για κάθε γεωγραφική θέση συμπληρώνεται και το ποσοστό επί της επιλέξιμης δημόσιας δαπάνης του υποέργου που αφορά στον κάθε κωδικό. Στις περιπτώσεις που το υποέργο χωροθετείται σε περισσότερες από μία γεωγραφικές περιοχές το ποσοστό επιμερίζεται, βάσει υπολογισμού της συμμετοχής της δημόσιας δαπάνης σε κάθε γεωγραφική περιοχή αντίστοιχα. Τα ποσοστά αυτά θα πρέπει να αθροίζουν στο 100%.

Η χωροθέτηση του κάθε υποέργου πρέπει να συνάδει με την αντίστοιχη χωροθέτηση της πράξης στο ΤΔΠ.

# tmhma b (Στοιχεία Αναδόχου/ων – εμπλεκομενοι φορεισ)

*Στο Τμήμα Β παρατίθενται τα στοιχεία των φορέων που εμπλέκονται στην υλοποίηση του υποέργου και πιο συγκεκριμένα τα στοιχεία του αναδόχου ή των αναδόχων, της επιβλέπουσας και της οικονομικής υπηρεσίας.*

**Πεδία Β.1-Β.6:** Συμπληρώνεται η επωνυμία ή το επώνυμο του αναδόχου που αναλαμβάνει την εκτέλεση του υποέργου, μέσω της νομικής δέσμευσης / σύμβασης του υποέργου που συνάπτεται μεταξύ αυτού και του Δικαιούχου. Επίσης, συμπληρώνεται ο Αριθμός Φορολογικού Μητρώου (ΑΦΜ) ή ισοδύναμο αναγνωριστικό άλλης χώρας (αν πρόκειται για ξένο ανάδοχο), η ΔΟΥ, καθώς και τα στοιχεία επικοινωνίας του αναδόχου (διεύθυνση, τηλέφωνο, e-mail). Συμπληρώνοντας το ΑΦΜ εισάγονται ή ενημερώνονται τα υπόλοιπα στοιχεία από το TAXIS, αυτόματα.

Στην περίπτωση που ο ανάδοχος του υποέργου είναι περισσότεροι του ενός συμπληρώνονται τα παραπάνω πεδία για κάθε ανάδοχο ξεχωριστά (δηλαδή ο πίνακας με τα πεδία Β1-Β6 επαναλαμβάνεται έως ότου συμπληρωθούν τα στοιχεία όλων των αναδόχων).

**Πεδία Β.7-Β.11:** Τα εν λόγω πεδία συμπληρώνονται στην περίπτωση ΤΔΥ που αφορά μία σύμβαση που εκτελείται από περισσότερους του ενός αναδόχου, π.χ. ένωση εταιρειών ή που περιλαμβάνει σύνολο μικρών ομοειδών συμβάσεων. Στη γενική περίπτωση του μοναδικού αναδόχου ανά υποέργο δεν απαιτείται συμπλήρωση των συγκεκριμένων πεδίων.

Αναλυτικότερα, τα πεδία συμπληρώνονται ως εξής:

**Β.7. Επωνυμία Αναδόχου:** Η επωνυμία ή το επώνυμο του κάθε αναδόχου που αναλαμβάνει την εκτέλεση μέρους της σύμβασης ή μίας μικρής σύμβασης. Το εν λόγω πεδίο συμπληρώνεται αυτόματα από το σύστημα με τη συμπλήρωση του ΑΦΜ.

**Β.8. ΑΦΜ:** ΑΦΜ του αναδόχου, βάσει του οποίου συμπληρώνεται αυτόματα το πεδίο 7.

**Β.9. Κωδικός ΑΔΑΜ**: Ο μοναδικός κωδικός ανάρτησης της σύμβασης στο ΚΗΜΔΗΣ το οποίο αφορά τον συγκεκριμένο ανάδοχο.

**Β.10. Σχέση με το υποέργο**: Στην περίπτωση μίας σύμβασης με πολλούς αναδόχους πχ ένωση εταιρειών, επιλέγεται ανά ανάδοχο το «Βασικός/Κύριος Ανάδοχος» ή «Συνανάδοχος». Στην περίπτωση συνόλου μικρών ομοειδών συμβάσεων, επιλέγεται το «πολλοί ανάδοχοι που αντιστοιχούν σε πολλές συμβάσεις». Σε αυτήν την περίπτωση το προηγούμενο πεδίο 9 «ΑΔΑΜ Σύμβασης» θα έχει διαφορετική τιμή ανά ανάδοχο.

**Β.11. Ποσό σύμβασης ανά ανάδοχο**:Συμπληρώνεται το ποσό που αναλογεί στον κάθε ανάδοχο σε κάθε σύμβαση. Το σύνολο των επιμέρους ποσών πρέπει πάντα να ταυτίζεται με το Πεδίο 16 «Προϋπολογισμός Νομικής δέσμευσης».

**ΠΑΡΑΔΕΙΓΜΑΤΑ ΣΥΜΠΛΗΡΩΣΗΣ ΤΟΥ ΠΙΝΑΚΑ: ΣΧΕΣΗ ΑΝΑΔΟΧΟΥ/ΩΝ ΜΕ ΤΟ ΥΠΟΕΡΓΟ/ΝΟΜΙΚΗ ΔΕΣΜΕΥΣΗ**

**(ΠΕΔΙΑ 7-11)**

1. ΤΔΥ μίας σύμβασης παροχής υπηρεσιών Προϋπολογισμού 500.000€ με ανάδοχο ένωση τριών εταιρειών:

|  |  |  |  |  |
| --- | --- | --- | --- | --- |
| ΣΧΕΣΗ ΑΝΑΔΟΧΟΥ / ΩΝ ΜΕ ΤΟ ΥΠΟΕΡΓΟ / ΝΟΜΙΚΗ ΔΕΣΜΕΥΣΗ | | | | |
| 20.ΕΠΩΝΥΜΙΑ | 21. ΑΦΜ | 26. ΚΩΔΙΚΟΣ  ΑΔΑΜ | 27.ΣΧΕΣΗ ΜΕ ΤΟ ΥΠΟΕΡΓΟ | 28. ΠΟΣΟ ΣΥΜΒΑΣΗΣ ΑΝΑ ΑΝΑΔΟΧΟ |
| ΕΤΑΙΡΕΙΑ ΧΧΧ1 | 0123456789 | 14SYMV002074149 | ΒΑΣΙΚΟΣ / ΚΥΡΙΟΣ ΑΝΑΔΟΧΟΣ | 200.000 |
| ΕΤΑΙΡΕΙΑ ΧΧΧ2 | 1234567890 | 14SYMV002074149 | ΣΥΝΑΝΑΔΟΧΟΣ | 140.000 |
| ΕΤΑΙΡΕΙΑ ΧΧΧ3 | 2345678901 | 14SYMV002074149 | ΣΥΝΑΝΑΔΟΧΟΣ | 160.000 |

2. ΤΔΥ (π.χ. τεχνικής βοήθειας) με πολλές μικρές συμβάσεις ή αναθέσεις σε διαφορετικούς αναδόχους, συνολικού ποσού 50.000:

|  |  |  |  |  |
| --- | --- | --- | --- | --- |
| ΣΧΕΣΗ ΑΝΑΔΟΧΟΥ / ΩΝ ΜΕ ΤΟ ΥΠΟΕΡΓΟ / ΝΟΜΙΚΗ ΔΕΣΜΕΥΣΗ | | | | |
| 20.ΕΠΩΝΥΜΙΑ | 21. ΑΦΜ | 26. ΚΩΔΙΚΟΣ  ΑΔΑΜ | 27.ΣΧΕΣΗ ΜΕ ΤΟ ΥΠΟΕΡΓΟ | 28. ΠΟΣΟ ΣΥΜΒΑΣΗΣ ΑΝΑ ΑΝΑΔΟΧΟ |
| ΕΤΑΙΡΕΙΑ ΧΧΧ1 | 0123456789 | 14SYMV002074149 | ΠΟΛΛΟΙ ΑΝΑΔΟΧΟΙ ΠΟΥ ΑΝΤΙΣΤΟΙΧΟΥΝ ΣΕ ΠΟΛΛΕΣ ΣΥΜΒΑΣΕΙΣ | 10.000 |
| ΕΤΑΙΡΕΙΑ ΧΧΧ2 | 1234567890 | 14SYMV002074150 | ΠΟΛΛΟΙ ΑΝΑΔΟΧΟΙ ΠΟΥ ΑΝΤΙΣΤΟΙΧΟΥΝ ΣΕ ΠΟΛΛΕΣ ΣΥΜΒΑΣΕΙΣ | 11.000 |
| ΕΤΑΙΡΕΙΑ ΧΧΧ2 | 7234567896 | 14SYMV002074151 | ΠΟΛΛΟΙ ΑΝΑΔΟΧΟΙ ΠΟΥ ΑΝΤΙΣΤΟΙΧΟΥΝ ΣΕ ΠΟΛΛΕΣ ΣΥΜΒΑΣΕΙΣ | 22.000 |
| ΕΤΑΙΡΕΙΑ ΧΧΧ4 | 2345678901 | 14SYMV002074152 | ΠΟΛΛΟΙ ΑΝΑΔΟΧΟΙ ΠΟΥ ΑΝΤΙΣΤΟΙΧΟΥΝ ΣΕ ΠΟΛΛΕΣ ΣΥΜΒΑΣΕΙΣ | 7.000 |

# ΣΤΟΙΧΕΙΑ ΕΠΙΒΛΕΠΟΥΣΑΣ ΚΑΙ ΟΙΚΟΝΟΜΙΚΗΣ ΥΠΗΡΕΣΙΑΣ

**Β12. Επιβλέπουσα Υπηρεσία:** Συμπληρώνεται η επωνυμία της υπηρεσίας που παρακολουθεί, επιβλέπει, ελέγχει και παραλαμβάνει το φυσικό αντικείμενο του υποέργου (της σύμβασης ή των μικρών συμβάσεων). Το πεδίο 12 συμπληρώνεται αυτόματα από το ηλεκτρονικό σύστημα, στη βάση του κωδικού της υπηρεσίας του πεδίου 13.

**Β13. Κωδικός:** Συμπληρώνεται ο κωδικός, ο οποίος αντιστοιχεί στην επιβλέπουσα υπηρεσία, σύμφωνα με το σχετικό αρχείο των κωδικοποιημένων στοιχείων του ΟΠΣ ΕΣΠΑ.

**Β14. Στοιχεία του Υπευθύνου του Υποέργου/Αρμόδιου για Επικοινωνία:** Συμπληρώνονται τα στοιχεία του υπεύθυνου της επιβλέπουσας υπηρεσίας για το υποέργο (ονοματεπώνυμο, θέση στο φορέα, διεύθυνση, τηλέφωνο, e-mail).

**Β15. Οικονομική Υπηρεσία:** Συμπληρώνεται η επωνυμία της υπηρεσίας που είναι αρμόδια για την οικονομική διαχείριση του υποέργου (εκτελεί τις πληρωμές κλπ).

**Β16. Κωδικός:** Συμπληρώνεται ο κωδικός, ο οποίος αντιστοιχεί στην Οικονομική υπηρεσία, σύμφωνα με το σχετικό αρχείο των κωδικοποιημένων στοιχείων του ΟΠΣ ΕΣΠΑ. Στην περίπτωση που η οικονομική υπηρεσία δεν αποτελεί κωδικοποιημένο στοιχείο του ΟΠΣ δεν συμπληρώνεται το σχετικό πεδίο, (συμπληρώνεται ωστόσο το πεδίο 15).

**Β17. Στοιχεία του Υπευθύνου του Υποέργου/Αρμόδιου για Επικοινωνία:** Συμπληρώνονται τα στοιχεία του υπεύθυνου της Οικονομικής υπηρεσίας για το υποέργο (ονοματεπώνυμο, θέση στο φορέα, διεύθυνση, τηλέφωνο, e-mail).

**ΤΜΗΜΑ Γ (ΦΥΣΙΚΟ ΑΝΤΙΚΕΙΜΕΝΟ ΥΠΟΕΡΓΟΥ ΚΑΙ ΠΡΟΓΡΑΜΜΑΤΙΣΜΟΣ ΥΛΟΠΟΙΗΣΗΣ)**

*Στο Τμήμα Γ του Τεχνικού Δελτίου Υποέργου δίνονται πληροφορίες σχετικά με το φυσικό αντικείμενο Υποέργου, όπως αυτό περιγράφεται στα συμβατικά τεύχη ή στην απόφαση του δικαιούχου για την εκτέλεση του υποέργου με ίδια μέσα, καθώς και στοιχεία σχετικά με τον προγραμματισμό εκτέλεσης του υποέργου.*

## στοιχεια φυσικου αντικειμενου υποεργου

**Γ.1. Συνοπτική περιγραφή φυσικού αντικειμένου υποέργου / Προσδιορισμός φάσεων/ πακέτων εργασίας υποέργου:** Παρατίθεται συνοπτική περιγραφή του φυσικού αντικειμένου του υποέργου, με αναφορά στα βασικά τεχνικά / λειτουργικά και λοιπά χαρακτηριστικά, στις φάσεις υλοποίησης ή στα πακέτα εργασίας και στο/α βασικό/ά παραδοτέο/α του υποέργου, όπως αυτά αποτυπώνονται στα συμβατικά τεύχη ή στην απόφαση του δικαιούχου για την εκτέλεση του υποέργου με ίδια μέσα. Έγγραφα ή άλλο υλικό με περισσότερη ανάλυση μπορεί να επισυναφθεί στο ΤΔΥ και να αναρτηθεί στο ΟΠΣ συμπληρωματικά.

## ΧΡΟΝΙΚΟΣ ΠΡΟΓΡΑΜΜΑΤΙΣΜΟΣ ΦΑΣΕΩΝ / ΠΑΚΕΤΩΝ ΕΡΓΑΣΙΑΣ ΥΠΟΕΡΓΟΥ

Στα **πεδία Γ.2-Γ.5** περιλαμβάνονται τα στοιχεία που αφορούν στον προγραμματισμό της εκτέλεσης του υποέργου ανά φάση ή πακέτα εργασίας, όπως αυτά περιλαμβάνονται στην σύμβαση ή στην απόφαση εκτέλεσης με ίδια μέσα.

* Ως **φάσεις του υποέργου**, εννοούνται τα ορόσημα ή ομάδες εργασίας που αντιστοιχούν σε ενδεικτικές ή και αποκλειστικές προθεσμίες, όπως ορίζονται σε μία δημόσια σύμβαση.
* Ως **πακέτα εργασίας** εννοείται ένα σύνολο δραστηριοτήτων ή ενεργειών που έχει ένα αποτέλεσμα/παραδοτέο αλλά λειτουργεί είτε συμπληρωματικά είτε ως προαπαιτούμενο στην εκτέλεση των υπόλοιπων δραστηριοτήτων/ενεργειών (πακέτων εργασίας) του υποέργου. Κατά κανόνα τα πακέτα εργασίας ορίζονται στις αποφάσεις εκτέλεσης υποέργων με ίδια μέσα.

**Γ.2. Α/Α:** Δίνεται κατ΄ αύξουσα σειρά, ένας αριθμός για κάθε φάση ή πακέτο εργασίας του υποέργου.

**Γ.3. Περιγραφή Φάσης:** Συμπληρώνεται η συνοπτική περιγραφή της φάσης ή του πακέτου εργασίας, όπως ορίζονται στη σύμβαση ή στην απόφαση εκτέλεσης με ίδια μέσα.

**Πεδία Γ.4 - Γ.5:** Συμπληρώνονται οι προγραμματιζόμενες ημερομηνίες έναρξης και λήξης της κάθε φάσης ή πακέτου εργασίας, όπως προσδιορίζονται στη σύμβαση ή στην απόφαση εκτέλεσης με ίδια μέσα.

## ΠΑΡΑΔΟΤΕΑ ΥΠΟΕΡΓΟΥ ΑΝΑ ΦΑΣΕΙΣ / ΠΑΚΕΤΩΝ ΕΡΓΑΣΙΑΣ

**Γ.6. Α/Α:** Συμπληρώνεται ο αύξων αριθμός που αντιστοιχεί στη φάση ή στο πακέτο εργασίας, σύμφωνα με την αρίθμηση του πεδίου Γ.2.

**Γ.7. Φάσεις έργου/ πακέτα εργασίας:** Συμπληρώνεται η συνοπτική περιγραφή της φάσης ή του πακέτου εργασίας, σύμφωνα με την περιγραφή στο πεδίο Γ.3.

**Γ.8. Ενέργειες:** Συμπληρώνονται οι ενέργειες/ δραστηριότητες που η υλοποίηση τους συμβάλλει στην υλοποίηση της κάθε φάσης του έργου/ πακέτου εργασίας.

**Γ.9. Παραδοτέα**: Δίνεται περιγραφή των παραδοτέων που θα παραχθούν στο πλαίσιο της κάθε φάσης/ πακέτου εργασίας του υποέργου.

**Γ.10. Επιλέξιμη Δημόσια Δαπάνη**: Συμπληρώνεται το ποσό της επιλέξιμης δημόσιας δαπάνης που αντιστοιχεί στη κάθε φάση/ πακέτο εργασίας του υποέργου.

**Γ.11. Συνολική Δημόσια Δαπάνη**: Συμπληρώνεται το ποσό της συνολικής δημόσιας δαπάνης που απαιτείται για την υλοποίηση των φάσεων/ πακέτων εργασίας του υποέργου.

## ΕΤΗΣΙΑ Κατανομή Δημόσιας Δαπάνης Υποέργου:

**Γ.12. Έτος**: Συμπληρώνονται τα έτη εκτέλεσης του υποέργου και κατά τα οποία αναλύεται η δημόσια δαπάνη.

**Γ.13. Συνολική Δημόσια Δαπάνη**: Συμπληρώνεται η δημόσια δαπάνη που προβλέπεται να απαιτηθεί για την εκτέλεση του υποέργου ανά έτος.

**Γ**.**14. Επιλέξιμη Δημόσια Δαπάνη:**Συμπληρώνεται η δημόσια δαπάνη που είναι επιλέξιμη προς χρηματοδότηση από το ΕΠ ανά έτος.

**Σύνολο:** Συμπληρώνονται τα ποσά που προέρχονται από το άθροισμα των επί μέρους γραμμών. Τα ποσά αυτά πρέπει να ταυτίζονται με την συνολική δημόσια δαπάνη και την επιλέξιμη δημόσια δαπάνη που παρατίθενται στο Χρηματοδοτικό Σχέδιο του Υποέργου (Σύνολο στήλης Δ.2 και Δ.3).

**ΤΜΗΜΑ Δ: (ΧΡΗΜΑΤΟΔΟΤΙΚΟ ΣΧΕΔΙΟ ΥΠΟΕΡΓΟΥ)**

*Στο τμήμα Γ του Τεχνικού Δελτίου Υποέργου παρατίθενται τα στοιχεία που αναλύουν το οικονομικό αντικείμενο του υποέργου και ειδικότερα τη δημόσια δαπάνη του υποέργου ως προς την κατανομή της σε συγκεκριμένες κατηγορίες δαπάνης.*

**ΚΑΤΑΝΟΜΗ ΔΗΜΟΣΙΑΣ ΔΑΠΑΝΗΣ ΑΝΑ ΚΑΤΗΓΟΡΙΑ ΔΑΠΑΝΗΣ**

**Δ.1.** **Κωδικός Κατηγοριών Δαπανών:** Αφορούν τις κατηγορίες των δαπανών που αντιστοιχούν στο περιεχόμενο του υποέργου και περιλαμβάνονται στο ισχύον Τεχνικό Δελτίο Πράξης. Ως κατηγορίες δαπανών ορίζονται:

**(Α) ΔΑΠΑΝΕΣ ΒΑΣΕΙ ΠΑΡΑΣΤΑΤΙΚΩΝ**, δηλαδή δαπάνες η πραγματοποίηση των οποίων επιβεβαιώνεται και επαληθεύεται με την προσκόμιση αντίστοιχων παραστατικών και δικαιολογητικών εγγράφων.Οι δαπάνες δύναται να είναι άμεσες ή έμμεσες ή συνδυασμός τους.

**(Α.1) Άμεσες δαπάνες** είναι οι δαπάνες που συνδέονται άμεσα με τις εργασίες/ ενέργειες/ δραστηριότητες που συνθέτουν το φυσικό αντικείμενο του υποέργου και εκτελούνται στο πλαίσιο αυτού.

Συμπληρώνεται το ποσό ΦΠΑ που είναι επιλέξιμο και εγγράφεται στο ΠΔΕ. (αφορά όλες τις στήλες Δ.2. έως και Δ.4.).

Ο ΦΠΑ είναι επιλέξιμος εάν η πράξη δεν παράγει έσοδα ή τα παραγόμενα έσοδα δεν είναι φορολογητέα και συνεπώς δεν υπάρχει δικαίωμα έκπτωσης του φόρου των αντίστοιχων εσόδων και ως εκ τούτου ο ΦΠΑ δεν ανακτάται.

Εάν η εκτέλεση της πράξης πραγματοποιείται με προγραμματική σύμβαση, η συμπλήρωση των σχετικών πεδίων γίνεται με κριτήριο τη δημιουργία ή μη εσόδων υπαγομένων σε ΦΠΑ στον κύριο του έργου από την άσκηση της συγκεκριμένης δραστηριότητας.

**(Α.2) Δαπάνες Διαχείρισης** είναι οι δαπάνες για τη διαχείριση της πράξης, η οποία υλοποιείται μέσω δημοσίων συμβάσεων.

Οι δαπάνες διαχείρισης δύναται να δηλωθούν για πράξεις με μεγάλο πλήθος υποέργων ή πράξεις με σύνθετο τεχνικό αντικείμενο, η διαχείριση των οποίων υπερβαίνει τις συνήθεις δραστηριότητες του Δικαιούχου.

Οι δαπάνες διαχείρισης διακρίνονται στο: «Ποσό χωρίς ΦΠΑ» και στο Ποσό του «ΦΠΑ».

**Α.3 Ανάλυση κατηγοριών άμεσων δαπανών:** Οι αναλυτικές κατηγορίες των άμεσων δαπανών βάσει παραστατικών συμπληρώνονται μόνο εφόσον για το υποέργο δηλώνονται δαπάνες βάσει επιλογών απλοποιημένου κόστους. Ειδικότερα, όταν δηλώνονται δαπάνες βάσει ποσοστού (%) επί των άμεσων επιλέξιμων δαπανών προσωπικού και έμμεσες δαπάνες που υπολογίζονται ως ποσοστό (%) επί του συνόλου των άμεσων επιλέξιμων δαπανών ή των άμεσων δαπανών προσωπικού.

Οι άμεσες δαπάνες που παρατίθενται στο εν λόγω πεδίο είναι πλήρως αναλυμένες, προκειμένου να συνάδουν με το φυσικό αντικείμενο του υποέργου και να τεκμηριώνουν το κατ’ αποκοπή ποσού των δαπανών που υπολογίζεται βάσει ποσοστού (%) επί του συνόλου των άμεσων δαπανών ή επί μέρους κατηγοριών τους, ανάλογα με την επιλογή του απλοποιημένου κόστους.

Οι κατηγορίες των άμεσων δαπανών δύνανται να προσαρμόζονται από το δικαιούχο, δηλαδή ο δικαιούχος, ανάλογα με τη φύση του υποέργου, μπορεί να προσθέσει κι άλλες κατηγορίες, προκειμένου να αντιστοιχούν πλήρως στις δαπάνες των επί μέρους εργασιών/δραστηριοτήτων του υποέργου.

Οι αναλυμένες κατηγορίες των άμεσων δαπανών διακρίνονται στο : «Ποσό χωρίς ΦΠΑ» και στο «Ποσό του ΦΠΑ».

**(Β)** **Δαπάνες βάσει Απλοποιημένου Κόστους**: είναι οι δαπάνες που δηλώνονται μετά από εφαρμογή συγκεκριμένης μεθόδου απλοποιημένου κόστους που έχει προσδιοριστεί με σαφήνεια στην πρόσκληση υποβολής προτάσεων. Για τη δήλωση των δαπανών αυτών δεν απαιτείται η προσκόμιση παραστατικών και δικαιολογητικών εγγράφων που να τεκμηριώνουν τις σχετικές πληρωμές, αλλά απαιτείται η τεκμηρίωση της υλοποίησης ή και της ολοκλήρωσης των εργασιών/δραστηριοτήτων, στις οποίες αντιστοιχούν οι εν λόγω δαπάνες.

Συμπληρώνεται το ποσό των δαπανών, οι οποίες θα δηλωθούν από το δικαιούχο είτε εφάπαξ με την ολοκλήρωση του υποέργου ή τμήματος/ων αυτού, είτε κατά την εκτέλεση του, στη βάση πραγματοποιηθεισών δαπανών που αντιστοιχούν στην εκτέλεση συγκεκριμένου φυσικού αντικειμένου, ανάλογα με την εφαρμοζόμενη επιλογή απλοποιημένου κόστους.

Οι εν λόγω δαπάνες, ανάλογα με την επιλογή απλοποιημένου κόστους διακρίνονται σε:

**(Β.1.)Δαπάνες βάσει τυποποιημένης κλίμακας κόστους ανά μονάδα:** Συμπληρώνεται η δημόσια δαπάνη ως κατ’ αποκοπή ποσό που θα δηλωθεί από το δικαιούχο στη βάση προϋπολογισμένων κλιμάκων μοναδιαίου κόστους που προσδιορίζονται από τη ΔΑ ή τον ΕΦ στην πρόσκληση για την υποβολή των προτάσεων.

Σε περίπτωση που για επί μέρους δράσεις του υποέργου προσδιορίζεται διαφορετικό κόστος ανά μονάδα, η δαπάνη του υποέργου υπολογίζεται ως άθροισμα των δαπανών που προκύπτουν από τις δαπάνες των επί μέρους ενεργειών.

Συμπληρώνονται: το μοναδιαίο κόστος και η μονάδα μέτρησης που έχουν προσδιοριστεί από τη ΔΑ και ο αριθμός μονάδων που θα παραχθούν από το υποέργο. Βάσει του υπολογισμού, συμπληρώνεται η συνολική δημόσια δαπάνη του υποέργου.

**(Β.2.)Δαπάνες βάσει κατ’ αποκοπή ποσού (lump sums)**: Συμπληρώνεται το συνολικό ποσό της δημόσιας δαπάνης που θα δηλωθεί από το δικαιούχο εφάπαξ με την ολοκλήρωση του υποέργου ή τμήματος/ων αυτού.

Το ποσό της δημόσιας δαπάνης ως κατ’ αποκοπή ποσό αντιστοιχεί στην υλοποίηση προκαθορισμένου φυσικού αντικειμένου που δηλώνει ο δικαιούχος ως επιλέξιμη δαπάνη του υποέργου ή επί μέρους δράσεων. Η επιλογή κατ’ αποκοπή ποσού (Lump Sum) χρησιμοποιείται για υποέργα με συνολική δημόσια δαπάνη ≤100.000 ευρώ.

**(Β.3.) Δαπάνες βάσει ποσοστού (%) επί των άμεσων επιλέξιμων δαπανών προσωπικού:** Συμπληρώνεται το συνολικό ποσό των δαπανών του υποέργου που θα δηλωθούν από το δικαιούχο ως ποσοστό (%) επί των άμεσων επιλέξιμων δαπανών προσωπικού, χωρίς ΦΠΑ, σύμφωνα με τις σχετικές προβλέψεις στην πρόσκληση.

Η επιλογή αυτή εφαρμόζεται μόνο σε πράξεις ΕΚΤ.

**(Β.4.) Έμμεσες Δαπάνες βάσει ποσοστού (%) επί των άμεσων επιλέξιμων δαπανών της πράξης ή των άμεσων επιλέξιμων δαπανών προσωπικού:**Συμπληρώνεται το συνολικό ποσό των έμμεσων δαπανών που δηλώνονται από το δικαιούχο ως ποσοστό(%) επί των άμεσων δαπανών του υποέργου, χωρίς ΦΠΑ ή επί των άμεσων δαπανών προσωπικού, χωρίς ΦΠΑ, σύμφωνα με τις σχετικές προβλέψεις στην πρόσκληση.

Οι δαπάνες του υποέργου ή επί μέρους δράσεων του, μετά τον υπολογισμό των έμμεσων δαπανών περιλαμβάνουν τις εξής κατηγορίες δαπανών :

* Άμεσες δαπάνες υποέργου ή Άμεσες δαπάνες προσωπικού υποέργου (βάσει παραστατικών), η πληρωμή των οποίων τεκμηριώνεται με την προσκόμιση παραστατικών και δικαιολογητικών εγγράφων, και
* Έμμεσες δαπάνες βάσει ποσοστού (%) επί των άμεσων δαπανών του υποέργου ή επί των άμεσων δαπανών προσωπικού αντίστοιχα (δαπάνες βάσει απλοποιημένου κόστους), για τις οποίες απαιτείται η προσκόμιση δικαιολογητικών εγγράφων που να τεκμηριώνουν την υλοποίηση του φυσικού αντικειμένου.

Οι έμμεσες δαπάνες ενός υποέργου βάσει ποσοστού (%), όπως προσδιορίζονται από τους κανόνες επιλεξιμότητας στην ΥΑ «Εθνικοί κανόνες επιλεξιμότητας δαπανών για τα προγράμματα του ΕΣΠΑ 2014 – 2020 − Έλεγχοι νομιμότητας δημοσίων συμβάσεων συγχρηματοδοτούμενων πράξεων ΕΣΠΑ 2014−2020 από Αρχές Διαχείρισης και Ενδιάμεσους Φορείς – Διαδικασία ενστάσεων επί των αποτελεσμάτων αξιολόγησης πράξεων» με αριθμ. 81986/ΕΥΘΥ 712/24.08.2015 (ΦΕΚ 1822/Β) δύνανται να υπολογιστούν ως :

* Σταθερό ποσοστό, έως 15% επί των επιλέξιμων άμεσων δαπανών προσωπικού, χωρίς ΦΠΑ.
* Σταθερό Ποσοστό, έως 25% επί του συνόλου των άμεσων επιλέξιμων δαπανών χωρίς ΦΠΑ, εξαιρουμένων των άμεσων δαπανών για υπεργολαβική ανάθεση και των δαπανών που διατίθεται από τρίτους, οι οποίοι δεν χρησιμοποιούνται στα κτίρια ή τις εγκαταστάσεις του δικαιούχου καθώς και της χρηματοδοτικής στήριξης σε τρίτους για πράξεις έρευνας και τεχνολογίας.
* Σταθερό Ποσοστό, έως 7% επί του συνόλου των άμεσων επιλέξιμων δαπανών της δράσης χωρίς ΦΠΑ, εκτός εάν ο Δικαιούχος λαμβάνει επιχορήγηση για την λειτουργία του από τον κρατικό προϋπολογισμό, για πράξεις υπέρ του μετριασμού της κλιματικής αλλαγής, της προστασίας και αποκατάστασης της βιοποικιλότητας.

**Οι περιπτώσεις Β.4** δύνανται να συμπληρωθούν μόνο για τις περιπτώσεις υποέργων επιχορηγήσεων που εκτελούνται με ίδια μέσα.

**(Γ.) Αγορά εδαφικών εκτάσεων,** είναι οι δαπάνες που αντιστοιχούν στο κόστος για την αγορά (απαλλοτρίωση) των εδαφικών εκτάσεων που απαιτούνται για την εκτέλεση του υποέργου.

Συμπληρώνεται το συνολικό ποσό των δαπανών, οι οποίες αφορούν στην αγορά εδαφικών εκτάσεων.

**Δ.2. Συνολική Δημόσια Δαπάνη:** Συμπληρώνεται η δημόσια δαπάνη ανά κωδικό κατηγορίας δαπάνης, που απαιτείται για την εκτέλεση του φυσικού αντικειμένου

**i) Ποσό χωρίς ΦΠΑ:** Συμπληρώνεται η δημόσια δαπάνη που αντιστοιχεί στους κωδικούς των κατηγοριών δαπανών, χωρίς τον υπολογισμό του φόρου προστιθέμενης αξίας (ΦΠΑ).

**ii) Ποσό ΦΠΑ:** Συμπληρώνεται το ποσό του φόρου προστιθέμενης αξίας που αντιστοιχεί στις επί μέρους κατηγορίες δαπανών, εφόσον είναι επιλέξιμος.

**Δ.3. Επιλέξιμη Δημόσια Δαπάνη.:** Συμπληρώνεται η δημόσια δαπάνη που είναι επιλέξιμη προς χρηματοδότηση από το Ε.Π., σύμφωνα με τους κοινοτικούς και εθνικούς κανόνες επιλεξιμότητας, ανά κωδικό κατηγορίας δαπάνης. Η επιλέξιμη δημόσια δαπάνη διακρίνεται στο: Ποσό χωρίς ΦΠΑ και στο Ποσό του ΦΠΑ, εφόσον είναι επιλέξιμος.

**Δ.4. Μη Επιλέξιμη Δημόσια Δαπάνη:** Συμπληρώνεται η δημόσια δαπάνη που δεν είναι επιλέξιμη προς χρηματοδότηση από το Ε.Π., σύμφωνα με τους κοινοτικούς και εθνικούς κανόνες επιλεξιμότητας, κρίνεται όμως αναγκαία για την υλοποίηση του έργου και, κατά συνέπεια, θα χρηματοδοτηθεί από εθνικούς πόρους. Οι εν λόγω δαπάνες δεν μπορεί να περιλαμβάνουν δαπάνες, πέραν αυτών που ορίζονται στο άρθρο 33 του Νόμου 4314/2014, όπως:

* δαπάνες που αφορούν τα καθαρά έσοδα που παράγονται μετά την ολοκλήρωση του έργου, τα οποία σύμφωνα με τον κανονισμό, μειώνουν τις επιλέξιμες για συγχρηματοδότηση δαπανών
* τα μη επιλέξιμα ποσά που καταβάλλονται για απόκτηση γης εφόσον αυτά έχουν προσδιοριστεί με βάση την ισχύουσα νομοθεσία
* τα μη επιλέξιμα ποσά που καταβάλλονται εκτός περιόδου επιλεξιμότητας, εφόσον η πράξη έχει χρηματοδοτηθεί από το ΕΣΠΑ 2007-2013. Τα μη επιλέξιμα ποσά μπορούν να βαρύνουν τους εθνικούς πόρους μόνο στην περίπτωση που από την απόφαση ένταξης της πράξης έχουν προγραμματιστεί ή προέκυψαν χωρίς ευθύνη του δικαιούχου
* τα μη επιλέξιμα ποσά ΦΠΑ που καταβάλλονται σε φορείς με την υποχρέωση επιστροφής τους μετά την εκκαθάριση του ή όπως ορίζεται στην ισχύουσα νομοθεσία
* τα μη επιλέξιμα ποσά που έχουν καταβληθεί ή θα καταβληθούν βάσει της κείμενης εθνικής νομοθεσίας και εφόσον είναι νόμιμες και κανονικές, σύμφωνα με την ισχύουσα νομοθεσία.

Το άθροισμα των στηλών Δ.3. και Δ.4. ισούται με τη στήλη Δ.2.

**Δ.5. Αιτιολόγηση μη επιλεξιμότητας**: Συμπληρώνονται οι λόγοι για τους οποίους η δημόσια δαπάνη που δηλώνεται στο Δ.4 δεν είναι επιλέξιμη για χρηματοδότηση από το Ε.Π. Οι λόγοι μη επιλεξιμότητας των δαπανών θα πρέπει να αφορούν μόνο τις περιπτώσεις που ορίζονται στο άρθρο 33 του Ν.4314/2014, όπως περιγράφονται στο Πεδίο Δ.4.

**Δ.6. Σύνολα:** Συμπληρώνονται τα σύνολα που προέρχονται από το άθροισμα των επί μέρους γραμμών των στηλών Β.2, Β.3 και Β.4.

**Δ.7. Ιδιωτική Δαπάνη:** Συμπληρώνεται το ποσό της ιδιωτικής συμμετοχής που καταβάλλεται, εφόσον απαιτείται για την εκτέλεση του υποέργου. Στις περιπτώσεις υποέργων κρατικών ενισχύσεων επιχειρηματικότητας το πεδίο αυτό περιλαμβάνει την ιδιωτική συμμετοχή που αντιστοιχεί στον ενισχυόμενο προϋπολογισμό του υποέργου επιχειρηματικότητας (επένδυσης).

**Δ.8. Μη Ενισχυόμενος Προϋπολογισμός:**Συμπληρώνεται μόνο για τα υποέργα κρατικών ενισχύσεων επιχειρηματικότητας και αφορά το ποσό του μη ενισχυόμενου προϋπολογισμού του υποέργου.

**Δ.9. Συνολικό Κόστος Υποέργου:** Το συνολικό κόστος προκύπτει ως άθροισμα της δημόσιας δαπάνης (Σύνολο Β.2) και της ιδιωτικής δαπάνης (πεδίο Β.7).