## Διαδικασία ΔΙΙ\_6: Προγραμματισμός επιτόπιων επαληθεύσεων (πράξεις πλην ΚΕ)

**1. Σκοπός**

Ο σκοπός της διαδικασίας είναι ο βέλτιστος σχεδιασμός του προγράμματος επιτόπιων επαληθεύσεων, στο πλαίσιο του οποίου θα πρέπει να επιτυγχάνεται η κατά το δυνατόν ομαλή κατανομή των επιτόπιων επαληθεύσεων στη διάρκεια της κάθε λογιστικής χρήσης και η βέλτιση αξιοποίηση του ανθρώπινου δυναμικού, προκειμένου τη διασφάλιση της έγκαιρης ολοκλήρωση των επιτόπιων επαληθεύσεων και της απόκτησης από τη ΔΑ εύλογης βεβαιότητας ως προς τη νομιμότητα και κανονικότητα των δαπανών που θα περιληφθούν στη Δήλωση Διαχείρισης της κάθε λογιστικής χρήσης.

**2. Πεδίο εφαρμογής**

Το πρόγραμμα επιτόπιων επαληθεύσεων γίνεται ανά ΕΠ για κάθε εξάμηνο της λογιστικής χρήσης, η κατάρτισή του γίνεται ανά διακριτή μονάδα διαχείρισης (ΔΑ ή ΕΦ) και ενοποιείται σε ένα ενιαίο πρόγραμμα επιτόπιων επαληθεύσεων με διακριτά τμήματα μετά την εξέταση και έγκρισή του από τον προϊστάμενο της ΔΑ.

**3. Θεσμικό Πλαίσιο**

Κανονισμός 1303/2013:

* Άρθρο 125, παρ. 4 στοιχείo (α), παρ. 5 στοιχείο (β) και παρ. 6

Νόμος 4314/2014: Άρθρο 21

Υπουργική Απόφαση με αρ. πρτ. 81986/EΥΘΥ712/31.07.2015, ΦΕΚ1822/Β/24.08.2015 (ΥΠΑΣΥΔ)

**4. Περιγραφή**

* 1. **Κατάρτιση προγράμματος επιτόπιων επαληθεύσεων**

1. *Καθορισμός ελεγκτικών περιόδων*

Η ΔΑ/ ο ΕΦ, κατά τη διάρκεια κάθε λογιστικής χρήσης, καταρτίζει δύο εξαμηνιαία προγράμματα επιτόπιων επαληθεύσεων, τα οποία αποτυπώνονται στο τυποποιημένο έντυπο *Ε.ΙΙ.6\_1: Πρόγραμμα Επιτόπιων Επαληθεύσεων*. Οι πράξεις που περιλαμβάνει το κάθε πρόγραμμα επιτόπιων επαληθεύσεων καθορίζονται συμφωνα με τα αναγραφόμενα στις επόμενες παραγράφους.

Οι επιτόπιες επαληθεύσεις για τις πράξεις που επιλέχθηκαν προς επαλήθευση κατανέμονται στη διάρκεια της ελεγκτικής περιόδου αναφοράς. Η ΔΑ/ ο ΕΦ θα πρέπει το αργότερο έως την 31η Ιανουαρίου κάθε έτους, να έχει καταρτίσει το πρώτο εξαμηνιαίο πρόγραμμα επιτόπιων επαληθεύσεων και το αργότερο έως την 31η Ιουλίου κάθε έτους το δεύτερο εξαμηνιαίο πρόγραμμα επιτόπιων επαληθεύσεων.

1. *Προσδιορισμός του πληθυσμού πράξεων προς επιτόπια επαλήθευση*

Η ΔΑ/ ο ΕΦ, προκειμένου να προχωρήσει στην κατάρτιση του εξαμηνιαίου προγράμματος επιτόπιων επαληθεύσεων, προσδιορίζει μέσω του ΟΠΣ το σύνολο των πράξεων που διαχειρίζεται, για τις οποίες έχουν πραγματοποιηθεί δαπάνες που έχουν επαληθευτεί διοικητικά κατά το προηγούμενο εξάμηνο από αυτό της κατάρτισης του προγράμματος επιτόπιων επαληθεύσεων, βρίσκεται σε εξέλιξη το φυσικό αντικείμενό τους και για τις περιπτώσεις έργων υψηλού π/υ με πολυετές χρονοδιάγραμμα υλοποίησης δεν έχει εκδοθεί απόφαση ολοκλήρωσης.

Επιπλέον, η ΔΑ/ ο ΕΦ προσδιορίζει και τις πράξεις, οι οποίες αν και δεν έχουν πραγματοποιήσει δαπάνες κατά το προηγούμενο εξάμηνο, ωστόσο είναι σε εξέλιξη η υλοποίηση του φυσικού τους αντικειμένου και θα πρέπει να επαληθευτούν επιτόπια αυτή τη χρονική περίοδο, καθόσον η επιτόπια επαλήθευση μετά τη δήλωση δαπάνης δεν θα μπορέσει να επαληθεύσει την υλοποίηση του φυσικού τους αντικειμένου (πχ. ενέργειες κατάρτισης ή δράσεις απασχόλησης με διάρκεια μικρότερη των 6 μηνών).

1. *Επιλογή πράξεων που πρέπει οπωσδήποτε να επαληθευτούν*

Από τις πράξεις της προηγούμενης παραγράφου ii, η ΔΑ/ ο ΕΦ επιλέγει εκείνες που θα πρέπει οπωσδήποτε να επαληθευθούν επιτοπίως στο σύνολό τους στο εξάμηνο για το οποίο καταρτίζεται πρόγραμμα επιτόπιων επαληθεύσεων (π.χ. πράξεις σημαντικού προϋπολογισμού ή μεγάλων έργων με πολυετές χρονοδιάγραμμα υλοποίησης, για τις οποίες απαιτείται περιοδική επιτόπια επαλήθευση, πράξεις στις οποίες εντοπίστηκαν σημαντικά ή ασυνήθιστα προβλήματα κατά τη διάρκεια των διοικητικών επαληθεύσεων, κλπ.).

1. *Εφαρμογή μεθόδου δειγματοληψίας για επιλογή πράξεων προς επιτόπια επαλήθευση*

Από τον εναπομείναντα πληθυσμό, επιλέγονται οι πράξεις που θα επαληθευτούν δειγματοληπτικά με εφαρμογή της μεθόδου δειγματοληψίας που περιγράφεται αναλυτικά στον *«Οδηγό διαχειριστικών επαληθεύσεων πράξεων συγχρηματοδοτούμενων από τα Επιχειρησιακά Προγράμματα του στόχου Επενδύσεις στην ανάπτυξη και στην απασχόληση»* και η οποία βασίζεται στην εκτίμηση παραγόντων κινδύνου (κίνδυνοι πράξεων και δικαιούχων).

Επιπροσθέτως των παραπάνω, το πρόγραμμα συμπληρώνεται με όλες τις επιτόπιες επαληθεύσεις πράξεων, για τις οποίες πρέπει να διερευνηθούν θέματα που σχετίζονται με καταγγελίες ή υπόνοιες απάτης, σύμφωνα με τις σχετικές διαδικασίες, ή με συστάσεις για επαληθεύσεις από ελέγχους της Αρχής Ελέχου ή των ευρωπαικών ελεγκτικών οργάνων.

Η ΔΑ/ΕΦ τηρεί αρχείο με την περιγραφή της χρησιμοποιούμενης μεθόδου δειγματοληψίας, καθώς και της εκάστοτε εφαρμογής της για τον προσδιορισμό των πράξεων που συμπεριλαμβάνονται στο προς επιτόπια επαλήθευση δείγμα.

* 1. **Εξασφάλιση πόρων υλοποίησης του προγράμματος επαληθεύσεων**

Με βάση τον αριθμό και τα ειδικότερα χαρακτηριστικά των προς επαλήθευση πράξεων, όπως το φυσικό και οικονομικό αντικείμενο, τη χωρική διασπορά, κ.λπ., εκτιμώνται οι συνολικές απαιτήσεις πόρων για την υλοποίηση του προγράμματος επαληθεύσεων (ανθρώπινοι πόροι, κόστος διενέργειας επαληθεύσεων, κ.λπ.).

Εάν απαιτείται, ο Προϊστάμενος της ΔΑ/ ΕΦ μεριμνά για την εξασφάλιση των απαιτούμενων πόρων από την Τεχνική Βοήθεια του Επιχειρησιακού Προγράμματος.

* 1. **Έγκριση εξαμηνιαίου προγράμματος επαληθεύσεων**

Το Πρόγραμμα Επιτόπιων Επαληθεύσεων (συμπληρωμένο έντυπο *Ε.ΙΙ.6\_1 Πρόγραμμα Επιτόπιων Επαληθεύσεων)* εγκρίνεται εντός (3) τριών εργάσιμων ημερών από την κατάρτισή του από τον Προϊστάμενο της ΔΑ/ΕΦ.

Επειδή, οι επιτόπιες επαληθεύσεις προγραμματίζονται σε επίπεδο ΕΠ, το πρόγραμμα των επιτόπιων επαληθεύσεων που καταρτίζουν οι ΕΦ θα πρέπει να κοινοποιείται μαζί με τη μέθοδο δειγματοληψίας που εφαρμόστηκε στην αρμόδια ΔΑ. Η ΔΑ δύναται, κατά την κρίση της, να προτείνει στο ΕΦ τροποποιήσεις στο πρόγραμμα των επιτόπιων επαληθεύσεων, ανάλογα με τον κίνδυνο που αντιλαμβάνεται σχετικά με τον ίδιο τον ΕΦ και το είδος των πράξεων που διαχειρίζεται. Στην περίπτωση φορέων που λειτουργούν ως ΕΦ πολλών ΕΠ, η κατάρτιση του προγράμματος επιτόπιων επαληθεύσεων θα πρέπει να γίνεται ανά ΕΠ.

Το τελικό εγκεκριμένο Πρόγραμμα Επιτόπιων Επαληθεύσεων κοινοποιείται στην Εθνική Αρχή Συντονισμού (ΕΥΘΥ, ΕΥΣΕ), στην Αρχή Πιστοποίησης και στην Αρχή Ελέγχου.

* 1. **Παρακολούθηση της υλοποίησης του προγράμματος επαληθεύσεων**

Η ΔΑ/ Ο ΕΦ παρακολουθεί συστηματικά την ορθή εκτέλεση του προγράμματος επιτόπιων επαληθεύσεων λαμβάνοντας τα αναγκαία μέτρα για τη διασφάλιση της έγκαιρης ολοκλήρωσής του.

* 1. **Αναθεώρηση του προγράμματος επαληθεύσεων**

Το πρόγραμμα δύναται να αναθεωρηθεί, εφόσον απαιτείται, με το πέρας του πρώτου τριμήνου, στη βάση τυχόν νέων δεδομένων στην υλοποίηση των πράξεων όπως:

* ευρήματα ελέγχων άλλων εθνικών ή ευρωπαϊκών ελεγκτικών οργάνων,
* αναγκαιότητα διενέργειας επιπρόσθετων ή έκτακτων επαληθεύσεων, η οποία προκύπτει από τα ευρήματα των διοικητικών επαληθεύσεων, από την παρακολούθηση της υλοποίησης των πράξεων ή από καταγγελίες κλπ,

και να περιλάβει πρόσθετους ελέγχους, όχι όμως λιγότερους από τους ήδη προγραμματισμένους.

* 1. **Ανασκόπηση μεθόδου δειγματοληψίας**

Η μέθοδος δειγματοληψίας επανεξετάζεται ανά έτος, προκειμένου να λαμβάνονται υπόψη τα αποτελέσματα του ελεγκτικού έργου τόσο της ΔΑ όσο και της Αρχής Ελέγχου. Κατά την ανασκόπηση της μεθόδου η ΔΑ/ο ΕΦ θα πρέπει να προβεί στις παρακάτω ενέργειες:

* επαναξιολόγηση του επιπέδου κινδύνου και ειδικότερα των κριτηρίων που σχετίζονται με την ικανότητα του δικαιούχου να υλοποιήσει την πράξη, τα αποτελέσματα των επιτόπιων επαληθεύσεων και τα αποτελέσματα άλλων ελέγχων που διενεργήθηκαν την προηγούμενη λογιστική χρήση και τα προβλήματα που ανέδειξαν σχετικά με συγκεκριμένους δικαιούχους ή κατηγορίες πράξεων,
* επαναξιολόγηση των διαστημάτων εμπιστοσύνης και του επιπέδου σημαντικότητας που λαμβάνονται υπόψη για τον προσδιορισμό του δείγματος που θα επιλεγεί για επιτόπια επαλήθευση από κάθε στρώμα με βάση τα αποτελέσματα συστημικών ελέγχων της Αρχής Ελέγχου για το Σύστημα Διαχείρισης και Ελέγχου της ΔΑ/του ΕΦ.

Τέλος κατά την ανασκόπηση λαμβάνονται υπόψη τυχόν διορθωτικές παρεμβάσεις στο σύστημα διαχείρισης και ελέγχου για την αντιμετώπιση των προβλημάτων που εντοπίστηκαν.

***Παρατήρηση:***

Για την κατάρτιση του προγράμματος επιτόπιων επαληθεύσεων θα πρέπει να ληφθεί υπόψη ότι το σύνολο των επιτόπιων επαληθεύσεων για τα δύο εξάμηνα της κάθε λογιστικής χρήσης θα πρέπει να έχει ολοκληρωθεί (σύνταξη και καταχώρηση στο ΟΠΣ των εκθέσεων επιτόπιων επαληθεύσεων και των Δελτίων Καταχώρησης Διορθώσεων) *πριν την υποβολή της Δήλωσης Διαχείρισης (από τη ΔΑ) και των Λογαριασμών (από την Αρχή Πιστοποίησης) στην Αρχή Ελέγχου για τη συγκεκριμένη λογιστική χρήση.*

Η ΔΑ/ ο ΕΦ θα πρέπει το αργότερο έως την 30η Ιουνίου να έχει ολοκληρώσει τη διενέργεια των επιτόπιων επαληθεύσεων που περιλαμβάνονται στο πρώτο εξαμηνιαίο πρόγραμμα επιτόπιων επαληθεύσεων και το αργότερο έως την 31η Οκτωβρίου τη διενέργεια των επιτόπιων επαληθεύσεων που περιλαμβάνονται στο δεύτερο εξαμηνιαίο πρόγραμμα επιτόπιων επαληθεύσεων.

**5. Σχετικά έντυπα**

| **Κωδικός** | **Περιγραφή** |
| --- | --- |
| Ε.ΙΙ.6\_1 | Πρόγραμμα Επιτόπιων Επαληθεύσεων |
| Ε.ΙΙ.6\_2 | Έγκριση Προγράμματος Επιτόπιων Επαληθεύσεων |

**6. Διάγραμμα ροής**