## Διαδικασία ΔΙΙ\_7: Επιτόπια επαλήθευση (πράξεις πλην ΚΕ)

**1. Σκοπός**

Ο σκοπός της διαδικασίας είναι η επιβεβαίωση της παράδοσης των συγχρηματοδοτούμενων προϊόντων, έργων και υπηρεσιών και της πραγματοποίησης των σχετικών δαπανών που έχουν επαληθευτεί διοικητικά, καθώς και της συμμόρφωσής τους με τους όρους της απόφασης ένταξης, των συναφθεισών συμβάσεων και με τους ενωσιακούς και εθνικούς κανόνες, όπου τα παραπάνω δεν είναι δυνατό να επαληθευτούν διοικητικά.

**2. Πεδίο εφαρμογής**

Η διαδικασία εφαρμόζεται τόσο σε τακτικές (προγραμματισμένες επαληθεύσεις) όσο και σε έκτακτες επαληθεύσεις που διενεργούνται κατά τη διάρκεια υλοποίησης των πράξεων.

**3. Θεσμικό Πλαίσιο**

Κανονισμός 1303/2013:

* Άρθρο 125, παρ. 4 στοιχείo (α), παρ. 5 στοιχείο (β) και παρ. 6
* Άρθρο 143, παρ. 1-4

Νόμος 4314/2014: Άρθρα 21, 22 & 33

ΚΥΑ Δημοσιονομικών Διορθώσεων

Υπουργική Απόφαση με αρ. πρτ. 81986/EΥΘΥ712/31.07.2015, ΦΕΚ1822/Β/24.08.2015 (ΥΠΑΣΥΔ)

**4. Περιγραφή**

* 1. **Προετοιμασία για τη διενέργεια επιτόπιας επαλήθευσης**

Η ΔΑ/ΕΦ, με βάση το εγκεκριμένο πρόγραμμα επιτόπιων επαληθεύσεων των πράξεων που υλοποιούνται ή μετά από διαπίστωση ανάγκης διενέργειας έκτακτης επιτόπιας επαλήθευσης λόγω ενδείξεων για την ύπαρξη παραβάσεων εθνικού ή ενωσιακού δικαίου ή ενδείξεων απάτης ή λόγω καταγγελιών κλπ, προβαίνει στις κατάλληλες ενέργειες προετοιμασίας για τη διενέργεια επιτόπιας επαλήθευσης.

1. *Ορισμός οργάνου επαλήθευσης*

Η αρμόδια μονάδα της ΔΑ/ΕΦ εισηγείται για τον ορισμό οργάνου επαλήθευσης. Στην απόφαση ορισμού οργάνου επαλήθευσης ορίζονται:

* το αντικείμενο της επιτόπιας επαλήθευσης (η πράξη και τα υποέργα που θα επαληθευτούν επιτοπίως),
* το άτομο ή τα άτομα που συμμετέχουν στην επιτόπια επαλήθευση (στελέχη της ΔΑ/ ΕΦ ή/και εξωτερικοί συνεργάτες),
* ο χρόνος διενέργειας της επαλήθευσης.

Το όργανο επαλήθευσης ορίζεται με απόφαση του προϊσταμένου της ΔΑ/ΕΦ (*Ε.ΙΙ.7\_1 Απόφαση Συγκρότησης Οργάνου Επαλήθευσης*), η οποία μπορεί να ταυτίζεται με την απόφαση ή την εντολή μετακίνησης στελέχους/ων της ΔΑ ή του ΕΦ για τη διενέργεια της επιτόπιας επαλήθευσης.

1. *Συλλογή στοιχείων*

Το όργανο επαλήθευσης προβαίνει στη συγκέντρωση όλων των στοιχείων και κυρίως των *Εκθέσεων Διοικητικής Επαλήθευσης*, που αφορούν στην προς επαλήθευση πράξη και στα υποέργα αυτής, μέσω του ΟΠΣ και του φυσικού φακέλου της πράξης που τηρεί. Επιπλέον, στο στάδιο της προετοιμασίας προσδιορίζονται τα στοιχεία που πρέπει να επαληθευτούν επιτοπίως, η επιβεβαίωση των οποίων δεν ήταν δυνατή κατά τη διοικητική επαλήθευση. Τα προς επαλήθευση στοιχεία (σημεία ελέγχου) αποτυπώνονται στην αντίστοιχη με το είδος του υποέργου *Λίστα Επιτόπιας Επαλήθευσης,* η οποία δύναται να προσαρμόζεται ανάλογα με το είδος του υποέργου. Σε μία επαλήθευση μπορεί να συμπληρωθούν ανάλογα με την πράξη και περισσότερες της μίας λίστες ελέγχου.

1. *Ενημέρωση Δικαιούχου*

Η ΔΑ/ΕΦ ενημερώνει εγγράφως το Δικαιούχο, μέσω του εντύπου: *Ε.ΙΙ.7\_2 Επιστολή Ενημέρωσης Δικαιούχου,* για την επικείμενη επαλήθευση, καθώς και για όλα τα στοιχεία και το προσωπικό που πρέπει να βρίσκονται στη διάθεση του Οργάνου Επαλήθευσης κατά τη διάρκεια της επιτόπιας επαλήθευσης. Σε περιπτώσεις που είναι αδύνατον να αποδειχθεί η πραγματοποίηση της πράξης μετά την ολοκλήρωσή της (π.χ. στις περιπτώσεις πράξεων κατάρτισης που χρηματοδοτούνται από το ΕΚΤ), οι επιτόπιες επαληθεύσεις πραγματοποιούνται χωρίς προειδοποίηση.

* 1. **Διενέργεια Επιτόπιας Επαλήθευσης - Σύνταξη Έκθεσης**

Η επιτόπια επαλήθευση πραγματοποιείται στην έδρα του Δικαιούχου ή/ και στον τόπο υλοποίησης της πράξης εάν το φυσικό αντικείμενο της πράξης δεν είναι δυνατό να επαληθευτεί στην έδρα του Δικαιούχου.

Οι διενεργούμενες επιτόπιες επαληθεύσεις θα πρέπει να καλύπτουν τις διοικητικές, δημοσιονομικές, τεχνικές και φυσικές πτυχές των πράξεων. Ειδικότερα κατά την επιτόπια επαλήθευση θα πρέπει να βεβαιωθεί:

(α) ότι οι πράξεις όντως εκτελούνται και τηρούν το εγκεκριμένο χρονοδιάγραμμα,

(β) ότι τα παραδιδόμενα προϊόντα, έργα ή/και παρεχόμενες υπηρεσίες συμμορφώνονται πλήρως με τους όρους της Απόφασης Ένταξης, των συναφθεισών συμβάσεων και με το εφαρμοστέο δίκαιο,

(γ) η ακρίβεια και η ορθότητα των στοιχείων που υποβάλλει ο Δικαιούχος όσον αφορά στη φυσική και οικονομική υλοποίηση της πράξης, καθώς και στην επίτευξη της τιμής των δεικτών και των παραδοτέων,

(δ) η τήρηση των κανόνων δημοσιότητας,

(ε) η τήρηση των εγγράφων που εξασφαλίζουν επαρκή διαδρομή ελέγχου.

(στ) η τήρηση των οριζόντιων πολιτικών (όπου απαιτείται)

Σε ότι αφορά στις δαπάνες οι οποίες συνιστούν αντικείμενο της επιτόπιας επαλήθευσης, αυτές προσδιορίζονται σύμφωνα με την εφαρμοζόμενη μέθοδο δειγματοληψίας και τις σχετικές οδηγίες που αποτυπώνονται στον Οδηγό Επαληθεύσεων.

Η επιτόπια επαλήθευση πραγματοποιείται με βάση τη σχετική *Λίστα Επιτόπιας Επαλήθευσης*, στην οποία αποτυπώνονται τα προς επαλήθευση στοιχεία και τα αποδεικτικά στοιχεία βάσει των οποίων πραγματοποιείται η επαλήθευση, καθώς και η τεκμηρίωση των όποιων αποκλίσεων. Η *Λίστα Επιτόπιας Επαλήθευσης* συμπληρώνεται από το Όργανο Επαλήθευσης καταγράφοντας τα συγκεκριμένα στοιχεία που αποτέλεσαν αντικείμενο επιτόπιας επαλήθευσης και τηρείται στο φάκελο της πράξης. Κατά τη διενέργεια της επαλήθευσης συγκεντρώνονται όλα τα απαραίτητα αποδεικτικά στοιχεία προκειμένου να καταστεί δυνατή η τεκμηρίωση της επαλήθευσης.

Σε περίπτωση που κατά την ολοκλήρωση της επιτόπιας επαλήθευσης δεν είναι διαθέσιμο το σύνολο των στοιχείων τεκμηρίωσης που απαιτούνται, τότε το Όργανο Επαλήθευσης ζητεί την αποστολή συμπληρωματικών στοιχείων εγγράφως από το Δικαιούχο εντός περιορισμένης προθεσμίας, η οποία δεν θα πρέπει να ξεπερνά τις πέντε (5) ημερολογιακές ημέρες.

Στην περίπτωση που η επαλήθευση διενεργείται μετά την υποβολή της *Έκθεσης Ολοκλήρωσης της Πράξης*, επιβεβαιώνεται το λειτουργικό αποτέλεσμα αυτής, καθώς και η επίτευξη της τιμής των δεικτών.

Με βάση τη συμπληρωμένη *Λίστα Επιτόπιας Επαλήθευσης* και τα λοιπά αποδεικτικά στοιχεία που συγκεντρώθηκαν τόσο κατά τη διάρκεια όσο και μετά τη λήξη της επαλήθευσης, το Όργανο Επαλήθευσης συντάσσει το έντυπο *Ε.ΙΙ.7\_3 Έκθεση Επιτόπιας Επαλήθευσης.*

Σε διακριτό μέρος της *Έκθεσης Επιτόπιας Επαλήθευσης* παρατίθενται οι λεπτομέρειες των ελέγχων που διενεργήθηκαν και τα ευρήματα αυτών (ενδεικτικά, ως προς το φυσικό αντικείμενο και την πρόοδο των δεικτών της πράξης, ως προς την ύπαρξη και την ακρίβεια των πρωτότυπων παραστατικών που δηλώθηκαν στα Δελτία Δήλωσης Δαπανών, ως προς την τήρηση των κανόνων δημοσιότητας, κλπ.), τα προτεινόμενα μέτρα (συστάσεις) για την αντιμετώπιση προβλημάτων που τυχόν διαπιστώθηκαν, καθώς και η προθεσμία και ο τρόπος διαπίστωσης της συμμόρφωσης του Δικαιούχου.

Στην περίπτωση που κατά την επιτόπια επαλήθευση διαπιστώνεται παρατυπία και αφορά δαπάνες για τις οποίες έχει καταβληθεί η αντίστοιχη δημόσια συνεισφορά, αυτή αναφέρεται στην *Έκθεση Επιτόπιας Επαλήθευσης* με κατάλληλη τεκμηρίωση και αναφορά των διατάξεων που παραβιάστηκαν και προτείνεται δημοσιονομική διόρθωση και, στις περιπτώσεις που προβλέπονται από την παρ. 3 του άρθρου 33 του Ν. 4314/2014, ανάκτηση των ποσών που έχουν καταβληθεί αχρεωστήτως ή παρανόμως.

Εφόσον κατά τη διάρκεια σύνταξης της Έκθεσης θεωρηθεί σκόπιμο, το Όργανο που διενήργησε την επαλήθευση δύναται να ζητήσει συμπληρωματικά στοιχεία τα οποία ο Δικαιούχος οφείλει να προσκομίσει εντός πέντε (5) ημερολογιακών ημερών.

Η *Έκθεση Επιτόπιας Επαλήθευσης* συντάσσεται από το Όργανο Επαλήθευσης εντός τριάντα (30) ημερολογιακών ημερών από την ολοκλήρωση της επιτόπιας επαλήθευσης. Εγκρίνεται από τον Προϊστάμενο της ΔΑ/ ΕΦ και καταχωρίζεται από το Όργανο Επαλήθευσης στο ΟΠΣ εντός τριών (3) εργάσιμων ημερών από την έγκρισή της.

* 1. **Κοινοποίηση Έκθεσης**

Ανάλογα με τα συμπεράσματα/ πορίσματα της Έκθεσης, η ΔΑ/ΕΦ κοινοποιεί την *Έκθεση* *Επιτόπιας Επαλήθευσης* στο Δικαιούχο ως ακολούθως:

* στην περίπτωση που η Έκθεση δεν περιλαμβάνει συστάσεις ή παρατυπίες, εντός δέκα (10) ημερολογιακών ημερών από την έγκρισή της,
* στην περίπτωση που η Έκθεση περιλαμβάνει συστάσεις ή/ και παρατυπίες, εντός δέκα (10) ημερολογιακών ημερών από την έγκρισή της, μέσω συστημένης επιστολής ή/ και με απόδειξη παραλαβής, προκειμένου ο Δικαιούχος να διατυπώσει αντιρρήσεις.

Η *Έκθεση Επιτόπιας Επαλήθευσης* με τη *Λίστα Επιτόπιας Επαλήθευσης* και τα συνημμένα αποδεικτικά στοιχεία, τα αποδεικτικά γνωστοποίησης της έκθεσης στο Δικαιούχο κλπ. αρχειοθετούνται από το Όργανο Επαλήθευσης στο Φάκελο Πράξης που τηρείται με ευθύνη της ΔΑ/ΕΦ.

* 1. **Διαδικασία αντιρρήσεων, οριστικοποίηση Έκθεσης Επιτόπιας Επαλήθευσης και έκδοση Απόφασης**

Ο Δικαιούχος δύναται να υποβάλει στην αρμόδια Αρχή που διενήργησε την επιτόπια επαλήθευση (ΔΑ/ ΕΦ) εγγράφως τις αντιρρήσεις του, εντός δεκαπέντε (15) ημερολογιακών ημερών από την παραλαβή της *Έκθεσης Επιτόπιας Επαλήθευσης*.

Οι αντιρρήσεις εξετάζονται από τη ΔΑ/ ΕΦ που διενήργησε την επιτόπια επαλήθευση εντός δεκαπέντε (15) ημερολογιακών ημερών από την υποβολή τους.

Σε περίπτωση που απαιτείται περαιτέρω διερεύνηση, προκειμένου να ληφθεί απόφαση για το βάσιμο ή μη των αντιρρήσεων που υποβλήθηκαν, δύναται να διενεργείται άμεσα συμπληρωματική επαλήθευση από το ίδιο Όργανο που διενήργησε την αρχική επαλήθευση. Στην περίπτωση αυτή, η Έκθεση ολοκληρώνεται εντός δέκα (10) ημερολογιακών ημερών από την ημερομηνία διενέργειας της συμπληρωματικής επαλήθευσης.

Μετά την εξέταση των αντιρρήσεων ή σε περίπτωση παρέλευσης άπρακτης της προθεσμίας υποβολής των αντιρρήσεων, η Έκθεση οριστικοποιείται.

Όταν η οριστική Έκθεση δεν προτείνει δημοσιονομική διόρθωση ή και ανάκτηση, εγκρίνεται από τον Προϊστάμενο της αρμόδιας ΔΑ/ ΕΦ, καταχωρίζεται στο ΟΠΣ και κοινοποιείται στο Δικαιούχο. Εφόσον η Έκθεση περιλαμβάνει συστάσεις προς το Δικαιούχο, η αρμόδια ΔΑ/ ΕΦ παρακολουθεί τη συμμόρφωσή του *(Διαδικασία ΔΙΙ\_8).*

Όταν η οριστική Έκθεση προτείνει δημοσιονομική διόρθωση ή και ανάκτηση, αυτή εγκρίνεται από το Γενικό ή Ειδικό Γραμματέα ή Περιφερειάρχη ή άλλο αρμόδιο όργανο κατά τα προβλεπόμενα στο άρθρο 7 της ΚΥΑ Δημοσιονομικών Διορθώσεων. Στην περίπτωση αυτή, η ΔΑ/ ΕΦ προωθεί στο ανωτέρω όργανο για έγκριση την οριστική *Έκθεση Επιτόπιας Επαλήθευσης* και την *Απόφαση Δημοσιονομικής Διόρθωσης (Ε.ΙΙ.7\_4).* Η οριστική *Έκθεση Επιτόπιας Επαλήθευσης* καταχωρίζεται στο ΟΠΣ.

Η *Απόφαση Δημοσιονομικής Διόρθωσης/Ανάκτησης* και η οριστική *Έκθεση Επιτόπιας Επαλήθευσης* κοινοποιούνται στο Δικαιούχο με συστημένη επιστολή ή/και με απόδειξη παραλαβής, στην Αρχή Πιστοποίησης και στην Αρχή Ελέγχου.

Με την έγκριση της οριστικής Έκθεσης από το ως ανωτέρω αρμόδιο όργανο, η αρμόδια ΔΑ/ΕΦ συντάσσει *Δελτίο Καταχώρισης Διορθώσεων (ΕΙΙ.7\_5),* μέσω του οποίου καταχωρίζει στο ΟΠΣ, εντός τριών (3) εργάσιμων ημερών από την έγκριση, το ποσό της δημοσιονομικής διόρθωσης, μειώνοντας αντίστοιχα τα συγχρηματοδοτούμενα ποσά που έχουν ήδη καταχωρισθεί. Τα ποσά αυτά δεν μπορούν να επαναχρησιμοποιηθούν για την εν λόγω πράξη.

Η Απόφαση Δημοσιονομικής Διόρθωσης συνιστά και Απόφαση Ανάκτησης αχρεωστήτως ή παρανόμως καταβληθέντων ποσών στις περιπτώσεις που προβλέπονται από την παρ. 3 του άρθρου 33 του Ν. 4314/2014, οπότε και ενεργοποιείται η *Διαδικασία ΔΙΙΙ\_2: Ανάκτηση αχρεωστήτως ή παρανόμως καταβληθέντων ποσών*.

**ΕΝΔΕΙΞΕΙΣ ΑΠΑΤΗΣ**

Στην περίπτωση που στο πλαίσιο της επιτόπιας επαλήθευσης, η ΔΑ/ΕΦ εντοπίζει παρατυπία που κρίνει ότι ενέχει ένδειξη απάτης, ενεργοποιείται και η Διαδικασία: *Δ\_VIII\_2: Εξέταση ενδείξεων απάτης και αναφορά υπονοιών απάτης.*

**5. Σχετικά έντυπα**

| **Κωδικός** | **Περιγραφή** |
| --- | --- |
| Ε.ΙΙ.7\_1 | Απόφαση Συγκρότησης Οργάνου Επαλήθευσης (πράξεις πλην ΚΕ) |
| Ε.ΙΙ.7\_2 | Επιστολή Ενημέρωσης Δικαιούχου (πράξεις πλην ΚΕ) |
| Ε.ΙΙ.7\_3 | Έκθεση Επιτόπιας Επαλήθευσης (πράξεις πλην ΚΕ) |
| Ε.ΙΙ.7\_4 | Απόφαση Δημοσιονομικής Διόρθωσης/ Ανάκτησης |
| Ε.ΙΙ.7\_5 | Δελτίο Καταχώρισης Διορθώσεων |
| Λ.ΙΙ.7\_1 | Λίστα Επιτόπιας Επαλήθευσης Τεχνικών Έργων (πράξεις πλην ΚΕ) |
| Λ.ΙΙ.7\_2 | Λίστα Επιτόπιας Επαλήθευσης Προμηθειών – Υπηρεσιών (πράξεις πλην ΚΕ) |
| Λ.ΙΙ.7\_3α | Λίστα Επιτόπιας Επαλήθευσης Πράξεων Κατάρτισης σε επίπεδο Αναδόχου & Προγράμματος Κατάρτισης (πράξεις πλην ΚΕ) |
| Λ.ΙΙ.7\_3β | Λίστα Επιτόπιας Επαλήθευσης Πράξεων Κατάρτισης σε επίπεδο Δικαιούχου (πράξεις πλην ΚΕ) |

**6. Διάγραμμα ροής**