## Διαδικασία ΔΙΙ\_7\_ΚΕ: Διοικητική και επιτόπια επαλήθευση/πιστοποίηση - καταβολή ενίσχυσης (πράξεις ΚΕ)

**1. Σκοπός**

Ο σκοπός της διαδικασίας είναι η επαλήθευση της συμμόρφωσης των Δικαιούχων με τους όρους της Απόφασης Χρηματοδότησης Πράξης αναφορικά με την υλοποίηση του φυσικού και οικονομικού αντικειμένου και την επαλήθευση της πραγματοποίησης των δαπανών που δηλώνουν οι Δικαιούχοι προκειμένου να καταβληθεί η ενίσχυση.

**2. Πεδίο εφαρμογής**

Η διαδικασία διοικητικής ή/και επιτόπιας επαλήθευσης εφαρμόζεται σε κάθε στάδιο υλοποίησης της Πράξης [αρχικό (προκαταβολή) ενδιάμεσο, τελικό] πριν από την εκάστοτε καταβολή ενίσχυσης για Πράξεις κρατικών ενισχύσεων που αφορούν δράσεις επιχειρηματικότητας. Διευκρινίζεται ότι δεν αφορά σε πράξεις κρατικής ενίσχυσης υποδομών.

Σε περίπτωση που η ΔΑ, βάσει του άρθρου 123 του Καν. 1303/13, αναθέτει σε Ενδιάμεσο Φορέα (ΕΦ) την άσκηση αρμοδιοτήτων διαχείρισης μέρους του Ε.Π. ή συγκεκριμένα καθήκοντά της, που αφορούν στην παρούσα διαδικασία, οι σχετικές υποχρεώσεις που αναλαμβάνει ο ΕΦ περιλαμβάνονται στην Απόφαση Ορισμού του (βλ. *Διαδικασία ΔV\_1. «Ορισμός Ενδιάμεσου Φορέα»* και *Έντυπο Ε.V.1\_KE\_1α*), ενώ η άσκησή των αρμοδιοτήτων του παρακολουθείται από τη ΔΑ σύμφωνα με τη διαδικασία *ΔV\_2 «Παρακολούθηση Ενδιάμεσου Φορέα».*

**3. Θεσμικό Πλαίσιο**

* Κανονισμός (ΕΕ) 1407/2013 της 18ης Δεκεμβρίου 2013, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (de minimis).
* Κανονισμός (ΕΕ) 651/2014 της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (Απαλλακτικός)
* Σχετικές ανακοινώσεις και Κατευθυντήριες Γραμμές της ΕΕ
* Νόμος 4314/2014
  + Άρθρα 14,15, 21, 47, 57
* Κανονισμός (ΕΚ) 1303/2013:
  + Αρ. 115 - 117 και το Παράρτημα XII
  + Αρ. 125, παρ. 4, στοιχεία α) και β)
  + Αρ. 125, παρ. 5, στοιχείο β)
  + Αρ. 125, παρ. 6
* ΥΑ 81986/ EΥΘΥ712 /31.7.2015, ΦΕΚ(Β)1822, Υπουργική Απόφαση Συστήματος Διαχείρισης
* ΚΥΑ Δημοσιονομικών Διορθώσεων που εκδίδεται με τη νομοθετική εξουσιοδότηση του άρθρου 58 παρ. 4

**4. Περιγραφή**

* 1. **Διαλειτουργικότητα Πληροφοριακών Συστημάτων ΟΠΣ και ΠΣΚΕ**

Για την συνεκτική λειτουργία των Πληροφοριακών Συστημάτων ΠΣΚΕ και ΟΠΣ ΕΣΠΑ, τη μείωση του διοικητικού φόρτου και την ελαχιστοποίηση της πιθανότητας σφαλμάτων/καθυστερήσεων, από τις Υπηρεσίες της ΕΑΣ έχει πραγματοποιηθεί εκ των προτέρων αντιστοίχιση των κοινών πεδίων των εντύπων που υποστηρίζει το κάθε πληροφοριακό σύστημα. Όταν τα πεδία αυτά οριστικοποιούνται ή επικαιροποιούνται στο ΠΣΚΕ, μέσω της διαλειτουργικότητας των δύο συστημάτων, τα στοιχεία τους παρέχονται άμεσα και στο ΟΠΣ ΕΣΠΑ. Επισημαίνεται ότι το ΠΣΚΕ διασυνδέεται με το Πληροφοριακό Σύστημα Σώρευσης Κρατικών Ενισχύσεων κατά τις διαδικασίες αξιολόγησης, έγκρισης και πληρωμών.

Όσον αφορά στη παρούσα διαδικασία, τα στοιχεία του *Αιτήματος Πληρωμής*, της *Έκθεσης Επαλήθευσης Πράξης Κρατικής Ενίσχυσης, της οριστικοποίησης αυτής* και του *Εντύπου Καταβολής Ενίσχυσης* που καταχωρίζονται στο ΠΣΚΕ τροφοδοτούν το *Δελτίο Επαλήθευσης Δήλωσης Δαπανών Δικαιούχου* καιτο *Δελτίο Παρακολούθησης και Αξιολόγησης Προόδου Πράξης* που τηρείται στο ΟΠΣ.

Η ΔΑ έχει την υποχρέωση να εξειδικεύσει το γενικό εγχειρίδιο χρήσης του Πληροφοριακού Συστήματος Διαχείρισης Κρατικών Ενισχύσεων (ΠΣΚΕ) που έχει εκδοθεί από την ΕΥΚΕ, ανάλογα με το περιεχόμενο της κάθε Πρόσκλησης (μέτρο ενίσχυσης). Η ΔΑ έχει την υποχρέωση να παρέχει υπηρεσίες επιχειρησιακής υποστήριξης των χρηστών του ΠΣΚΕ (help desk) καθ’ όλο το διάστημα υλοποίησης της Πράξης.

* 1. **Υποβολή Αιτήματος Πληρωμής από το Δικαιούχο**

Ο Δικαιούχος υποβάλλει στη ΔΑ Αίτημα Πληρωμής, προκειμένου η ΔΑ να πραγματοποιήσει επαλήθευση/πιστοποίηση των σχετικών δαπανών και να του καταβάλει την αντίστοιχη δημόσια συνεισφορά. Το Αίτημα Πληρωμής συνοδεύεται από τα αναγκαία πληροφοριακά στοιχεία και δικαιολογητικά σύμφωνα με τους όρους της Πρόσκλησης ή/και του Οδηγού Προγράμματος. Το Αίτημα Πληρωμήςυποβάλλεται από τους Δικαιούχους υποχρεωτικά μέσω του Πληροφοριακού Συστήματος Διαχείρισης Κρατικών Ενισχύσεων (ΠΣΚΕ), κάνοντας χρήση του σχετικού Τυποποιημένου Εντύπου.

* 1. **Διενέργεια επαλήθευσης**

Οι επαληθεύσεις μπορεί να είναι επιτόπιες ή/και διοικητικές. Στην τελευταία περίπτωση διενεργούνται στο 100% των παραστατικών της πράξης ενίσχυσης. Η διοικητική επαλήθευση είναι δυνατόν να διεξαχθεί και από μεμονωμένα στελέχη της ΔΑ που ορίζονται για το σκοπό αυτό.

* + 1. **Επιτόπια επαλήθευση**

1. *Ορισμός Οργάνου Επαλήθευσης*

Εφόσον το αίτημα επαλήθευσης – πιστοποίησης και τα αναγκαία πληροφοριακά στοιχεία και δικαιολογητικά είναι σύμφωνα με τους όρους της οικείας Πρόσκλησης, ορίζεται όργανο Επαλήθευσης.

Ειδικά ο ορισμός οργάνου επιτόπιας επαλήθευσης γίνεται με απόφαση της ΔΑ*.* Στην απόφαση προσδιορίζονται κατ’ ελάχιστον το αντικείμενο της επαλήθευσης (το φυσικό και οικονομικό αντικείμενο της Πράξης που θα επαληθευθεί), ο τόπος και ο χρόνος διενέργειας της επαλήθευσης, καθώς και τα στοιχεία (ον/μο, ιδιότητα κτλ) των φυσικών προσώπων που θα πραγματοποιήσουν την επαλήθευση.

Πρέπει να διασφαλίζεται διακριτότητα σε επίπεδο φυσικού προσώπου για τη διενέργεια της αξιολόγησης και της επαλήθευσης κάθε μεμονωμένης Πράξης καθώς και η αποφυγή οποιασδήποτε περίπτωσης σύγκρουσης συμφερόντων. Για το λόγο αυτό, πριν από τον ορισμό του Οργάνου Επαλήθευσης, συμπληρώνονται από τα φυσικά πρόσωπα δηλώσεις (α) μη σύγκρουσης συμφερόντων και (β) μη συμμετοχής σε προηγούμενο στάδιο επιλογής / παρακολούθησης της ελεγχόμενης πράξης.

1. *Ενημέρωση Δικαιούχου για την επικείμενη επαλήθευση*

Σύμφωνα με τα οριζόμενα στην πρόσκληση, ο Δικαιούχος, σε εύλογο χρονικό διάστημα πριν την διενέργεια της επιτόπιας επαλήθευσης, ενημερώνεται εγγράφως από τη ΔΑ για την ημερομηνία, την εκτιμώμενη διάρκεια και τον τρόπο διενέργειάς της, καθώς και για όλα τα στοιχεία ή το προσωπικό που πρέπει να βρίσκονται στη διάθεση του Οργάνου Επαλήθευσης.

Σε περιπτώσεις που είναι αδύνατον να αποδειχθεί η πραγματοποίηση της Πράξης ή μέρους αυτής μετά την ολοκλήρωσή της (π.χ. δράσεις κατάρτισης), οι επιτόπιες επαληθεύσεις πραγματοποιούνται χωρίς προειδοποίηση και χωρίς να απαιτείται η υποβολή σχετικού αιτήματος από το Δικαιούχο.

1. *Διενέργεια επιτόπιας επαλήθευσης*

Η επιτόπια επαλήθευση, πραγματοποιείται από το Όργανο Επαλήθευσης στην έδρα του Δικαιούχου ή/και στον τόπο υλοποίησης της επένδυσης και συνίσταται τουλάχιστον στα παρακάτω:

* στην επαλήθευση του φυσικού αντικειμένου της Πράξης, σύμφωνα µε τους όρους που περιλαμβάνονται στην ισχύουσα κάθε φορά Απόφαση Χρηματοδότησης της Πράξης
* στη πιστοποίηση του οικονομικού αντικειμένου µε βάση τα πρωτότυπα παραστατικά και λοιπά δικαιολογητικά και στοιχεία τεκμηρίωσης
* στην επιβεβαίωση του εύλογου του κόστους των επιλέξιμων δαπανών σύμφωνα με την Απόφαση Χρηματοδότησης της Πράξης
* στην επιβεβαίωση ύπαρξης επαρκούς διαδρομής ελέγχου
* στη διασφάλιση της τήρησης των λοιπών όρων υλοποίησης της Πράξης σύμφωνα με τα προβλεπόμενα στην Απόφαση Χρηματοδότησης της Πράξης, όπως π.χ. αύξηση των θέσεων απασχόλησης
* στη διασφάλιση των κατά περίπτωση εφαρμοσμένων όρων ενωσιακού και εθνικού δικαίου που διέπει την υλοποίηση της πράξης
* στη συμμόρφωση του Δικαιούχου με τυχόν συστάσεις προγενέστερων επαληθεύσεων που έχουν διενεργηθεί στην Πράξη από τη ΔΑ ή ελέγχων από άλλα εθνικά ή/και κοινοτικά ελεγκτικά όργανα.

Τα προς επαλήθευση στοιχεία (σημεία ελέγχου) αποτυπώνονται από το Όργανο Επαλήθευσης στην Έκθεση Επαλήθευσης η οποία αποτελεί Τυποποιημένο Έντυπο που παράγεται από το ΠΣΚΕ ανάλογα με το είδος της δράσης. Στην περίπτωση που η επιτόπια επαλήθευση διενεργείται βάσει δειγματοληψίας, η ΔΑ καταγράφει κάθε φορά τη σχετική μεθοδολογία επιλογής του δείγματος. Σημειώνεται ότι η έκθεση επιτόπιας επαλήθευσης πρέπει να είναι σαφώς, ειδικώς και επαρκώς τεκμηριωμένη ιδίως στις περιπτώσεις εκείνες που έχει ευρήματα και συνεπώς δημιουργεί δυσμενείς έννομες συνέπειες εις βάρος των δικαιούχων πχ με απομείωση της αιτούμενης δημόσιας δαπάνης.

* + 1. **Διοικητική επαλήθευση**

Διοικητική επαλήθευση διενεργείται (i) σε περίπτωση που προβλέπεται η δυνατότητα προκαταβολής καθώς και (ii) σε άλλες περιπτώσεις που προβλέπεται από την Πρόσκληση.

1. *Προκαταβολή*

Σε περίπτωση που προβλέπεται στην οικεία Πρόσκληση η δυνατότητα προκαταβολής, διενεργείται διοικητική επαλήθευση σε σχετικό τυποποιημένο αίτημα του Δικαιούχου, το οποίο υποβάλλεται με το ΠΣΚΕ. Κατά την επαλήθευση και σύμφωνα με την παρ. 4 του αρθ. 131 του Καν. 1303/2013, επιβεβαιώνεται σωρευτικά ότι:

* το ποσό της προκαταβολής αντιστοιχεί σε ισόποση εγγύηση που χορηγείται από τραπεζικό ίδρυμα, ή από δημόσιο χρηματοδοτικό όργανο ή καλύπτεται από μέσο που παρέχεται ως εγγύηση από το δημόσιο,
* το ποσό της προκαταβολής δεν υπερβαίνει το 40% του συνολικού ποσού της ενίσχυσης που χορηγείται στο δικαιούχο για μια δεδομένη πράξη
* τηρούνται τυχόν πρόσθετες προϋποθέσεις που προβλέπονται στο πλαίσιο του εφαρμοζόμενου καθεστώτος ενίσχυσης.

Οι παραπάνω προκαταβολές υπόκεινται στην υποχρέωση εντός τριετίας και σε κάθε περίπτωση μέχρι 31/12/2023 να καλυφθούν από τις δαπάνες που καταβάλλονται από τους Δικαιούχους στο πλαίσιο της υλοποίησης της πράξης και δικαιολογούνται με εξοφλημένα τιμολόγια ή λογιστικά έγγραφα ισοδύναμης αποδεικτικής αξίας. Οι όροι και οι προϋποθέσεις χορήγησης προκαταβολής περιλαμβάνονται τόσο στην Πρόσκληση όσο και στην απόφαση Χρηματοδότησης της Πράξης.

1. *Λοιπές περιπτώσεις*

Όταν στην οικεία Πρόσκληση προβλέπεται η διενέργεια διοικητικής επαλήθευσης, η ΔΑ προβαίνει σε διοικητική εξέταση και επεξεργασία των στοιχείων που έχουν υποβληθεί με το αίτημα του Δικαιούχου και ειδικότερα:

* Στην πιστοποίηση του οικονομικού αντικειμένου, τον έλεγχο δηλαδή των δαπανών με βάση τα υποβληθέντα παραστατικά και στην επιβεβαίωση του εύλογου του κόστους, των επιλέξιμων με την απόφαση χρηματοδότησης/ενίσχυσης δαπανών.
* Στην επαλήθευση του φυσικού αντικειμένου της επένδυσης, σύμφωνα με τα στοιχεία που υποβάλλονται από το δικαιούχο.
* στη συμμόρφωση του Δικαιούχου με τυχόν συστάσεις προγενέστερων επαληθεύσεων που έχουν διενεργηθεί στην Πράξη από τη ΔΑ ή ελέγχων από άλλα εθνικά ή/και κοινοτικά ελεγκτικά όργανα.

Η διενέργεια διοικητικής επαλήθευσης είναι δυνατόν να προβλεφθεί για πράξεις (συνήθως μικρού προϋπολογισμού) που το αντικείμενο ελέγχου, λόγω της φύσης του, παρέχει υψηλό επίπεδο ασφάλειας (πχ. όταν ο δικαιούχος υποβάλει το σύνολο της αναγκαίας τεκμηρίωσης και όταν η τεκμηρίωση αυτή παρέχει αξιόπιστη εικόνα εκπλήρωσης των σημείων ελέγχου). Στην περίπτωση αυτή, οι διοικητικές επαληθεύσεις πράξεων στο πλαίσιο μιας Πρόσκλησης, συμπληρώνονται από επιτόπιες επαληθεύσεις, στη βάση δειγματοληψίας.

* 1. **Σύνταξη & οριστικοποίηση της Έκθεσης Επαλήθευσης - Καταβολή ενίσχυσης**

1. *Σύνταξη – οριστικοποίηση Έκθεσης Επαλήθευσης*

Με την ολοκλήρωση της διενέργειας της επαλήθευσης (επιτόπιας ή διοικητικής) και προκειμένου να καταβληθεί η ενίσχυση προς τους Δικαιούχους, το όργανο που διενήργησε την επαλήθευση, συντάσσει και καταχωρίζει στο ΠΣΚΕ (ενδιάμεση ή τελική) *Έκθεση Επαλήθευσης Πράξης Κρατικής Ενίσχυσης,* ενώ ενημερώνεται και το ΟΠΣ.

Στη συνέχεια η Έκθεση Επαλήθευσης υποβάλλεται για έγκριση (αποδοχή των αποτελεσμάτων) από ιεραρχικά ανώτερο και διαφορετικό του οργάνου διενέργειας της επαλήθευσης, σύμφωνα με τα προβλεπόμενα στην Πρόσκληση. Σε περίπτωση διαφωνίας με (ή λάθους σε) πεδία της Έκθεσης Επαλήθευσης, παρέχεται η δυνατότητα να εκτελεστούν οι όποιες διορθώσεις σε αυτή, από το αρμόδιο προς έγκριση όργανο με την αντίστοιχη τεκμηρίωση. Τα στοιχεία της οριστικοποιημένης Έκθεσης Επαλήθευσης καταχωρούνται στο ΠΣΚΕ, και ενημερώνεται το ΟΠΣ.

Με την οριστικοποίηση της Έκθεσης Επαλήθευσης:

* ενημερώνεται εγγράφως ο δικαιούχος για τα αποτελέσματα της επαλήθευσης, έχοντας τη δυνατότητα υποβολής αντιρρήσεων επί των αποτελεσμάτων της έκθεσης, εντός προβλεπόμενων προθεσμιών.
* αποκτάται από τον δικαιούχο δικαίωμα λήψης δημόσιας επιχορήγησης.

Με βάση τα παραπάνω, συμπληρώνεται από την ΔΑ το παραγόμενο από το ΠΣΚΕ Τυποποιημένο Έντυπο *Καταβολής Ενίσχυσης* και ενημερώνεται το ΟΠΣ.

1. *Υποβολή και Εξέταση αντιρρήσεων*

Με την κοινοποίηση των αποτελεσμάτων επαλήθευσης/πιστοποίησης, παρέχεται το δικαίωμα στους Δικαιούχους να ασκήσουν αντιρρήσεις. Ο τρόπος, καθώς και η αποκλειστική προθεσμία εντός της οποίας μπορεί να ασκηθεί το δικαίωμα αυτό, έχουν προσδιοριστεί στην Πρόσκληση ή/και στον Οδηγό Προγράμματος. Επίσης προσδιορίζονται το όργανο εξέτασης καθώς και η χρονική προθεσμία εντός της οποίας πρέπει να εκδίδεται θετική ή απορριπτική απόφαση.

Μετά την ολοκλήρωση της διαδικασίας υποβολής και εξέτασης αντιρρήσεων, συμπληρώνεται, αν απαιτείται, η απόφαση έγκρισης των αποτελεσμάτων επαλήθευσης/πιστοποίησης, συμπληρώνεται από την ΔΑ το παραγόμενο από το ΠΣΚΕ Τυποποιημένο Έντυπο *Καταβολής Ενίσχυσης* και ενημερώνεται το ΟΠΣ*.* Τα αποτελέσματα εξέτασης των αντιρρήσεων αποστέλλονται στους Δικαιούχους με ευθύνη της ΔΑ.

1. *Καταβολή της ενίσχυσης*

Στο παραγόμενο από το ΠΣΚΕ Τυποποιημένο Έντυπο *Καταβολής Ενίσχυσης* αποτυπώνεται το σύνολο των απαραίτητων δικαιολογητικών που προσκομίζονται από τον Δικαιούχο ενόψει της εκταμίευσης και ενημερώνεται το ΟΠΣ.

Σε περιπτώσεις που διενεργείται επαλήθευση για την ολοκλήρωση της Πράξης, πριν την συμπλήρωση του Τυποποιημένου Εντύπου *Καταβολής Ενίσχυσης*, εκδίδεται από την ΔΑ το Τυποποιημένο Έντυπο *Βεβαίωσης Ολοκλήρωσης της Πράξης* στο πλαίσιοτης *Διαδικασίας ΔΙΙ\_10\_ΚΕ.*

Για την καταβολή της ενίσχυσης στον Δικαιούχο από τη ΔΑ ή το Φορέα που έχει οριστεί σύμφωνα με την Πρόσκληση, εφαρμόζονται τα προβλεπόμενα στη Διαδικασία ΔIV\_1 «Χρηματοδότηση Πράξεων και Πληρωμές».

Μετά την καταβολή της ενίσχυσης στον δικαιούχο, οριστικοποιείται το Έντυπο *Καταβολής Ενίσχυσης* στο ΠΣΚΕ με τα στοιχεία της πραγματοποιηθείσας πληρωμής και ενημερώνεται το ΟΠΣ.

Η ΔΑ διασφαλίζει ότι ο Δικαιούχος λαμβάνει πλήρως το συνολικό ποσό της οφειλόμενης ενίσχυσης το αργότερο σε ενενήντα μέρες μετά την ημερομηνία υποβολής του Αιτήματος από τον Δικαιούχο. Προς τούτο, μπορεί να καταρτίσει ενδιάμεσες ενδεικτικές προθεσμίες. Η προθεσμία πληρωμής των 90 ημερών δύναται να διακοπεί από τη ΔΑ σε δεόντως αιτιολογημένες περιπτώσεις σύμφωνα με το άρθρο 132 παρ. 2 του Καν.1303/2013. Η διαδικασία διακοπής και τεκμηρίωσης αποτυπώνεται στο ΠΣΚΕ. Όλα τα παραγόμενα έντυπα, δηλαδή, το Αίτημα *Πληρωμής*, η *Έκθεση Επαλήθευσης Πράξης Κρατικής Ενίσχυσης, η οριστικοποίηση αυτής*, το υλικό της υποβληθείσας αντίρρησης, καθώς και το οριστικοποιημένο Έντυπο *Καταβολής Ενίσχυσης,* τηρούνται στο Φάκελο της Πράξης.

* 1. **Διαπίστωση παρατυπίας - Δημοσιονομικές Διορθώσεις /Ανάκτηση**

1. *Διαπίστωση παρατυπίας κατά τη διενέργεια επαλήθευσης*

Στην περίπτωση που κατά την επαλήθευση διαπιστώνεται παρατυπία και αφορά δαπάνες για τις οποίες έχει καταβληθεί η αντίστοιχη δημόσια συνεισφορά, αυτή αναφέρεται στην Έκθεση Επαλήθευσης με κατάλληλη τεκμηρίωση και αναφορά των διατάξεων που παραβιάστηκαν και προτείνεται δημοσιονομική διόρθωση και ανάκτηση των ποσών που έχουν καταβληθεί αχρεωστήτως ή παρανόμως, σύμφωνα με την παρ. 3 του άρθρου 33 του ν. 4314/2014.

Για το ύψος και την αιτιολογία της δημοσιονομικής διόρθωσης/ ανάκτησης, η αρμόδια ΔΑ ενημερώνει το Δικαιούχο, κοινοποιώντας σε αυτόν την Έκθεση Επαλήθευσης εντός δέκα (10) ημερολογιακών ημερών από την έγκρισή της μέσω συστημένης επιστολής ή με απόδειξη παραλαβής, ώστε ο Δικαιούχος να διατυπώσει τυχόν αντιρρήσεις του σύμφωνα με την ακόλουθη διαδικασία (του άρθρου 6 της ΚΥΑ Δημοσιονομικών Διορθώσεων).

1. *Διαδικασία αντιρρήσεων, οριστικοποίηση Έκθεσης Επιτόπιας Επαλήθευσης και έκδοση Απόφασης*

Ο Δικαιούχος μπορεί, εντός προθεσμίας δέκα πέντε (15) ημερολογιακών ημερών από την παραλαβή από αυτόν της Έκθεσης Επαλήθευσης, να υποβάλει στη ΔΑεγγράφως τις αντιρρήσεις του συμπεριλαμβάνοντας όλα τα στοιχεία που την τεκμηριώνουν. Οι αντιρρήσεις εξετάζονται από τη ΔΑ (το όργανο επαλήθευσης και το όργανο έγκρισής της) εντός προθεσμίας δεκαπέντε (15) ημερολογιακών ημερών από την υποβολή τους.

Σε περίπτωση που απαιτείται περαιτέρω διερεύνηση, προκειμένου να ληφθεί απόφαση για το βάσιμο ή μη των αντιρρήσεων που υποβλήθηκαν, δύναται να διενεργείται άμεσα συμπληρωματική επαλήθευση από το ίδιο όργανο που διενήργησε την αρχική επαλήθευση. Στην περίπτωση αυτή, η Έκθεση ολοκληρώνεται εντός προθεσμίας δέκα (10) ημερολογιακών ημερών από την ημερομηνία διενέργειας της συμπληρωματικής επαλήθευσης.

Μετά την εξέταση των αντιρρήσεων ή την παρέλευση άπρακτης της προθεσμίας υποβολής των, η Έκθεση οριστικοποιείται.

Όταν η οριστική Έκθεση δεν προτείνει δημοσιονομική διόρθωση και ανάκτηση, εγκρίνεται από τον Προϊστάμενο του φορέα που διενήργησε την επαλήθευση, καταχωρίζεται στο ΠΣΚΕ με παράλληλη ενημέρωση του ΟΠΣ και κοινοποιείται στο Δικαιούχο.

Όταν στην οριστική Έκθεση προτείνεται δημοσιονομική διόρθωση και ανάκτηση, αυτή εγκρίνεται από το Γενικό ή Ειδικό Γραμματέα ή Περιφερειάρχη ή άλλο αρμόδιο όργανο κατά τα προβλεπόμενα στο άρθρο 7 της ΚΥΑ Δημοσιονομικών Διορθώσεων. Στην περίπτωση αυτή, η ΔΑ προωθεί στο ανωτέρω όργανο για έγκριση την οριστική *Έκθεση Επαλήθευσης* και την *Απόφαση Δημοσιονομικής Διόρθωσης (Ε.ΙΙ.7\_4).* Η οριστική *Έκθεση Επαλήθευσης* καταχωρίζεται στο ΠΣΚΕ, με παράλληλη ενημέρωση του ΟΠΣ.

Η Απόφαση Δημοσιονομικής Διόρθωσης και Ανάκτησης και η οριστική Έκθεση Επαλήθευσης κοινοποιούνται στον Δικαιούχο, στην Αρχή Ελέγχου και στην Αρχή Πιστοποίησης.

Με την έγκριση της οριστικής Έκθεσης από το ως ανωτέρω αρμόδιο όργανο, η ΔΑ καταχωρίζει στο ΠΣΚΕ Δελτίο Καταχώρισης Διορθώσεων, μέσω του οποίου ενημερώνεται στο ΟΠΣ, εντός τριών (3) εργάσιμων ημερών από την έγκριση, το ποσό της δημοσιονομικής διόρθωσης, μειώνοντας αντίστοιχα τα συγχρηματοδοτούμενα ποσά που έχουν ήδη καταχωρισθεί.

Η Απόφαση Δημοσιονομικής Διόρθωσης συνιστά και Απόφαση Ανάκτησης αχρεωστήτως ή παρανόμως καταβληθέντων ποσών σύμφωνα με την παρ. 3 του άρθρου 33 του Ν. 4314/2014, οπότε και ενεργοποιείται η *Διαδικασία ΔΙΙΙ\_2: Ανάκτηση αχρεωστήτως ή παρανόμως καταβληθέντων ποσών*.

**ΕΝΔΕΙΞΕΙΣ ΑΠΑΤΗΣ**

Στην περίπτωση που στο πλαίσιο της επαλήθευσης, η ΔΑ εντοπίζει παρατυπία που κρίνει ότι ενέχει ένδειξη απάτης, ενεργοποιείται και η Διαδικασία: *ΔVIII\_2: Εξέταση ενδείξεων απάτης και αναφορά υπονοιών απάτης.*

**5. Σχετικά Έγγραφα**

Στην παρούσα Διαδικασία χρησιμοποιούνται τα παρακάτω έντυπα άλλων διαδικασιών:

|  |  |
| --- | --- |
| **Κωδικός** | **Περιγραφή** |
| Ε.II.1\_2  Ε.II.5\_2  Ε.ΙΙ.7\_4  Ε.ΙΙ.7\_5 | Δελτίο Παρακολούθησης & Αξιολόγησης Προόδου Πράξης (πράξεις πλην ΚΕ)  Δελτίο Επαλήθευσης Δήλωσης Δαπανών Δικαιούχου (πράξεις πλην ΚΕ)  Απόφαση Δημοσιονομικής Διόρθωσης/ Ανάκτησης (πράξεις πλην ΚΕ)  Δελτίο Καταχώρισης Διορθώσεων (ΔΚΔ) (πράξεις πλην ΚΕ) |

**6. Διάγραμμα ροής**

Βλέπε επόμενη σελίδα

