|  |
| --- |
| **6** |

# **ΠΛΗΡΟΦΟΡΙΑΚO ΣΥΣΤΗΜΑ**

Το Παράρτημα 6, στις ενότητες 6.1-6.7, περιλαμβάνει αναλυτικές πληροφορίες για τα στοιχεία του βασικού κειμένου περιγραφής του ΣΔΕ που αφορούν το Κεντρικό Πληροφοριακό Σύστημα ΟΠΣ-ΕΣΠΑ.

Στην ενότητα 6.8 γίνεται ειδική αναφορά και δίνονται αναλυτικές πληροφορίες και για το Πληροφοριακό Σύστημα Διαχείρισης Κρατικών Ενισχύσεων (ΠΣΚΕ) το οποίο διασυνδέεται με το ΟΠΣ.

|  |
| --- |
| **6.1 TO ΚΕΝΤΡΙΚΟ ΠΛΗΡΟΦΟΡΙΑΚΟ ΣΥΣΤΗΜΑ - ΟΠΣ** |

Στην Εθνική Αρχή Συντονισμού λειτουργεί το Ολοκληρωμένο Πληροφοριακό Σύστημα (ΟΠΣ - ΕΣΠΑ), το οποίο αποτελεί το κεντρικό πληροφοριακό σύστημα που υποστηρίζει την εφαρμογή των Διαδικασιών του παρόντος Συστήματος Διαχείρισης και Ελέγχου (ΣΔΕ) συμπεριλαμβανομένης της ηλεκτρονικής ανταλλαγής δεδομένων μεταξύ των εμπλεκόμενων Αρχών/ φορέων (Δικαιούχων, Διαχειριστικών Αρχών/ Ενδιάμεσων Φορέων, Αρχής Πιστοποίησης, Αρχής Ελέγχου, Ευρωπαϊκής Επιτροπής).

Το λογιστικό σύστημα της Αρχής Πιστοποίησης, που χρησιμοποιείται ως βάση για την πιστοποίηση των λογαριασμών των δαπανών προς την Ευρωπαϊκή Επιτροπή, αποτελεί μέρος του ΟΠΣ.

Το ΟΠΣ έχει ήδη αξιοποιηθεί με επιτυχία στις προηγούμενες τρεις Προγραμματικές Περιόδους, ενώ σε κάθε νέα Περίοδο επανασχεδιάζεται, εμπλουτίζεται και επεκτείνεται με βάση τις απαιτήσεις των χρηστών του, αλλά και προκειμένου να ανταποκριθεί πλήρως στις αλλαγές του κανονιστικού και θεσμικού πλαισίου, καθώς και στην υποστήριξη της εφαρμογής των Διαδικασιών του ΣΔΕ.

Στο ΟΠΣ καταχωρίζονται δεδομένα που αφορούν στις Διαδικασίες και στα στοιχεία προγραμματισμού, διαχείρισης, ελέγχου και υλοποίησης του ΕΣΠΑ, των Προγραμμάτων και των Πράξεων. Ο σχεδιασμός του πληροφοριακού συστήματος εξασφαλίζει:

* τη διαχείριση της πληροφορίας από το ανώτερο επίπεδο (ΕΣΠΑ και ΕΠ) έως το κατώτερο επίπεδο (Πράξη/Υποέργο, παραστατικά πληρωμής)
* την κάλυψη όλων των διαδικασιών της διαχείρισης, στο πλαίσιο του προγραμματισμού και της υλοποίησης των Προγραμμάτων και Πράξεων
* την κάλυψη όλων των διαστάσεων της διαχείρισης, που περιλαμβάνουν οικονομικό και φυσικό αντικείμενο, χρονοδιάγραμμα, διοικητικό και θεσμικό πλαίσιο
* την κάλυψη των κανόνων λειτουργίας του, σε ότι αφορά στα στοιχεία τα οποία συμπεριλαμβάνονται αλλά και επηρεάζουν τις αιτήσεις πληρωμής (όπως αυτοί έχουν καθοριστεί από την Αρχή Πιστοποίησης), ώστε το ΟΠΣ να αποτελεί ένα άρτιο και αποδεκτό Λογιστικό σύστημα
* τη διενέργεια διαδικασιών διαχείρισης με ηλεκτρονικό – αυτοματοποιημένο τρόπο
* την αποτύπωση όλης της διαδρομής ελέγχου Πράξεων
* τη διασύνδεση με άλλα πληροφοριακά συστήματα για ηλεκτρονική ανταλλαγή δεδομένων
* τη μείωση του διοικητικού φόρτου
* τη μείωση της πιθανότητας σφαλμάτων ή καθυστερήσεων
* την επικοινωνία της απαιτούμενης πληροφορίας με τη βάση της Ευρωπαϊκής Επιτροπής (ΕΕ) SFC

|  |
| --- |
| **6.2 ΠΕΡΙΓΡΑΦΗ ΤΟΥ ΟΠΣ** |

Το ΟΠΣ έχει σχεδιαστεί ώστε η πληροφορία να αναπτύσσεται από το ανώτερο έως το κατώτερο επίπεδο (δηλαδή από το επίπεδο ΕΣΠΑ και Επιχειρησιακού Προγράμματος έως το επίπεδο Πράξης/ Υποέργου και παραστατικών πληρωμής).

Είναι δομημένο με τρόπο, ώστε η αλληλουχία των βημάτων να είναι συγκεκριμένη και υποχρεωτική, και η πληροφορία να ρέει μεταξύ των διαφορετικών ρόλων των χρηστών, επίπεδων ιεραρχίας και Αρχών. Τα δεδομένα, τα έγγραφα και οι διαδικασίες αλληλοεξαρτώνται με συγκεκριμένες σχέσεις και χαρακτηριστικά γνωρίσματα, έτσι ώστε το σύστημα να αποτελεί μια ενιαία ολότητα, η οποία εξασφαλίζει τη συνέπεια και συνέχεια της συνολικής διαδικασίας. Η εξασφάλιση της σωστής διαδρομής επιτυγχάνεται μέσω της υποβολής υποχρεωτικών και προαπαιτούμενων βημάτων.

Το ΟΠΣ αποτελείται από μια σειρά εφαρμογών, ολοκληρωμένων και συμπληρωματικών μεταξύ τους, που εξασφαλίζουν την εύρυθμη λειτουργία του. Σε λογικό επίπεδο, οι υπηρεσίες που προσφέρονται είναι οι παρακάτω:

1. Intranet Εφαρμογή ΟΠΣ ΕΣΠΑ (κεντρικό σύστημα) για όλες τις Αρχές Διαχείρισης, Πιστοποίησης και Ελέγχου των ΕΠ του ΕΣΠΑ 2014-2020 που χρηματοδοτούνται από το ΕΠΤΑ, το ΕΚΤ και το Ταμείο Συνοχής στο πλαίσιο του Στόχου «Επενδύσεις στην Ανάπτυξη και την Απασχόληση». Αντίστοιχες εφαρμογές υλοποιούνται και για λοιπά συγχρηματοδοτούμενα Προγράμματα.
2. Διαδικτυακή Εφαρμογή Διαχείρισης Δελτίων (ως εξέλιξη της Ηλεκτρονικής Υποβολής 2007-2013) για όλους τους Δικαιούχους και τις Αρχές Διαχείρισης, Πιστοποίησης και Ελέγχου καθώς και οριζόντιες υπηρεσίες, για διαδικασίες σχετικές με την υποβολή δελτίων από τους Δικαιούχους. Τα δελτία αντλούν δεδομένα από το ΟΠΣ ενώ υπάρχουν και περιπτώσεις που ολόκληρο ή τμήμα του δελτίου αντλείται και προσυμπληρώνεται από ήδη υπάρχοντα δεδομένα. Μέχρι και την 4η Προγρ.Περίοδο (ΕΣΠΑ 2007 – 2013) τα δελτία μεταφέρονταν από την Διαχ.Αρχή στο ΟΠΣ και προχωρά εκεί η επεξεργασία τους. Στη νέα περίοδο, το περιβάλλον θα είναι ενιαίο με το πλεονέκτημα της εγκυρότερης πληροφόρησης όλων των εμπλεκομένων.
3. Εφαρμογή Business Intelligence (datamart)
4. Εκπαιδευτικές Εφαρμογές [για τα (i) και (ii)].

Μέσω των εφαρμογών αυτών, επιτυγχάνονται λειτουργίες και έλεγχοι που αποσκοπούν στο:

* να ικανοποιήσουν τις απαιτήσεις διαχείρισης κάθε επιπέδου της δενδροειδούς ανάλυσης
* να διασφαλίσουν τις σχέσεις που πρέπει να υπάρχουν μεταξύ των εν λόγω επιπέδων,
* να μπορούν οι Υπεύθυνοι, ανά επίπεδο:
  + να παρακολουθούν αν τηρούνται αποτελεσματικά οι δεσμεύσεις,
  + να δρομολογούν, αν χρειάζεται, τροποποιήσεις στα κατάλληλα επίπεδα,
  + να παρακολουθούν τους ρυθμούς υλοποίησης,
  + να αξιολογούν τα αποτελέσματα και τις επιπτώσεις των διαφόρων ενεργειών που υλοποιούνται
* να επιτρέπουν την άντληση δεδομένων με πολλαπλά κριτήρια αναζήτησης, ανάλογα με τη χρήση,
* να επιτρέπουν ποικίλες δυνατότητες ανάλυσης και απεικόνισης των δεδομένων, με πίνακες, γραφήματα, στατιστικά εργαλεία και γεωγραφικά συστήματα πληροφοριών, ανάλογα με τις απαιτήσεις ενημέρωσης, διαχείρισης και δημοσιότητας.

Χρήστες του ΟΠΣ είναι όλες οι εμπλεκόμενες Αρχές/ Φορείς και ειδικότερα:

* Οι Δικαιούχοι Πράξεων
* Οι Αρχές/φορείς Διαχείρισης (Διαχειριστικές Αρχές, Ενδιάμεσοι Φορείς)
* Η Αρχή Πιστοποίησης
* Η Επιτροπή Δημοσιονομικού Ελέγχου (ΕΔΕΛ)
* Οριζόντιες Υπηρεσίες του ΕΣΠΑ
* Υπηρεσίες της Ευρωπαϊκής Ένωσης.

Η πρόσβαση στο ΟΠΣ είναι δυνατή είτε απευθείας μέσω διαδραστικής διεπαφής χρήστη (διαδικτυακή εφαρμογή) είτε μέσω τεχνικής διεπαφής που επιτρέπει τη διαβίβαση δεδομένων.

Οι συγκεκριμένοι ρόλοι χρηστών καθορίζονται σύμφωνα με τα προβλεπόμενα στο ΣΔΕ και ακολουθούν τις λειτουργίες και αρμοδιότητες που έχει ο φορέας στον οποίον ανήκουν. Έτσι, για παράδειγμα οι χρήστες των Δικαιούχων έχουν δικαιώματα καταχώρησης σε συγκεκριμένα πεδία των δελτίων και φορμών του ΟΠΣ, ενώ άλλοι χρήστες (π.χ. των Διαχ.Αρχών) επιβεβαιώνουν τις καταχωρήσεις των Δικαιούχων και προχωρούν σε δικές τους. Επιπλέον, συγκεκριμένοι ρόλοι έχουν μόνο δικαιώματα ανάγνωσης ή πρόσβαση σε επιτελικές αναφορές, σύμφωνα με τις απαιτήσεις που υπάρχουν.

Οι χρήστες που έχουν δικαιώματα καταχώρησης, προσθέτουν στο ΟΠΣ τα δεδομένα και τα έγγραφα για τα οποία έχουν αρμοδιότητα, καθώς και κάθε τυχόν επικαιροποίησή τους, σε συγκεκριμένη γραμμογράφηση (ηλεκτρονικό μορφότυπο), ενώ παρέχεται και δυνατότητα επισύναψης εγγράφων. Οι χρήστες έχουν την ευθύνη έγκαιρης καταχώρησης και την ευθύνη για την ακρίβεια, την ποιότητα και πληρότητα των στοιχείων αυτών. Το ΟΠΣ υποστηρίζει την καταχώρηση πραγματοποιώντας μια σειρά λογικών ελέγχων επικύρωσης, προσφέροντας πλήθος εργαλείων και αναφορών στους χρήστες προκειμένου να υλοποιήσουν την εργασία τους.

Σε κάθε περίπτωση, εφαρμόζεται κατάλληλο σχήμα ασφαλείας όπως αναφέρεται αναλυτικά στην σχετική ενότητα ακολούθως.

Η υλοποίηση του νέου ΟΠΣ αποτελείται από Main και Disaster Recovery Site. Το Primary (main) site στεγάζεται στην Κεντρική Υπηρεσία της ΜΟΔ ΑΕ (Λ.Ριανκούρ 78Α) ενώ το Disaster Recovery Site βρίσκεται στο Υπουργείο Οικονομίας, Ανάπτυξης και Τουρισμού (Νίκης 5 – 7).


Την εποπτεία της παραγωγικής λειτουργίας του ΟΠΣ, τη φιλοξενία των εξυπηρετητών του, του δικτυακού εξοπλισμού, την τεχνική υποστήριξη του κεντρικού εξοπλισμού και του λογισμικού υποδομής, την παροχή υπηρεσιών για τη δικτυακή σύνδεση του ΟΠΣ με τις αρμόδιες Υπηρεσίες του Δημοσίου, την ανάπτυξη και συντήρηση του επιχειρησιακού λογισμικού, την υλοποίηση των σχετικών αναβαθμίσεων, αναλαμβάνει η Γενική Γραμματεία Δημοσίων Επενδύσεων - ΕΣΠΑ η οποία υποστηρίζεται από τη ΜΟΔ ΑΕ.

Τη συγκέντρωση των απαιτήσεων των χρηστών του ΟΠΣ, την ανάλυση και το σχεδιασμό του Πληροφοριακού Συστήματος και των προσαρμογών του, την εκπαίδευση και υποστήριξη των χρηστών, τον έλεγχο και την αξιολόγηση της παραγωγικής λειτουργίας του, τη διενέργεια στατιστικών αναλύσεων και την αξιοποίηση των δεδομένων για τις ανάγκες των ΕΠ του ΕΣΠΑ, αναλαμβάνει η Γενική Γραμματεία Δημοσίων Επενδύσεων - ΕΣΠΑ, η οποία δύναται να υποστηρίζεται από το δίκτυο στελεχών γραφείων ΟΠΣ. Όπως προσδιορίζεται και από το θεσμικό πλαίσιο (ΥΑ Υπ’΄Αριθμ. 69132/EΥΘΥ625, ΦΕΚ 1451 // 10.07.2015), η Ειδική Υπηρεσία ΟΠΣ ασκεί τις αρμοδιότητες των άρθρων 14, 15 και 55 του Ν. 4314/2014 (ΦΕΚ Α΄/265/23.12.2014) που αφορούν τις ανάγκες του Ολοκληρωμένου Πληροφοριακού Συστήματος του ΕΣΠΑ και άλλων Αναπτυξιακών Προγραμμάτων. Επίσης, δύναται να αναλαμβάνει αρμοδιότητες σχεδιασμού, ανάπτυξης και υποστήριξης εφαρμογών πληροφορικής για την κάλυψη πρόσθετων επιχειρησιακών αναγκών, ειδικών προγραμμάτων ή ομάδων έργων ή δράσεων, εθνικών ή συγχρηματοδοτούμενων ή χρηματοδοτούμενων από ειδικά Ταμεία της Ευρωπαϊκής Ένωσης ή του Ευρωπαϊκού Οικονομικού Χώρου. Στην ίδια Υπουργική Απόφαση γίνεται αναλυτική περιγραφή των αρμοδιοτήτων κάθε Μονάδας της Υπηρεσίας ΟΠΣ.

Το ΟΠΣ ΕΣΠΑ είναι διαθέσιμο και λειτουργεί κατά τη διάρκεια αλλά και εκτός του επίσημου ωραρίου λειτουργίας, εκτός εάν πραγματοποιούνται δραστηριότητες τεχνικής συντήρησης.

|  |
| --- |
| **6.3 ΤΕΧΝΙΚΗ ΠΕΡΙΓΡΑΦΗ ΤΟΥ ΟΠΣ** |

Η υφιστάμενη τοπολογία του συστήματος απεικονίζεται στο ακόλουθο σχήμα.



Σχήμα 6.3.1 Τοπολογία υφιστάμενου πληροφοριακού συστήματος

Οι τεχνικές υποδομές που έχουν υλοποιηθεί για την υποστήριξη των υποσυστημάτων του ΟΠΣ περιλαμβάνουν:

* Σύστημα Διαχείρισης Βάσεων Δεδομένων
* Σύστημα Ευρετηρίασης και Μοναδικής Πρόσβασης Χρηστών
* Περιβάλλον φορμών Web για τις Εφαρμογές ΟΠΣ
* Περιβάλλον Επιχειρησιακής Ευφυΐας
* Περιβάλλον Web Portal για το Σύστημα Ενημέρωσης Πολίτη
* Διαδικτυακές υπηρεσίες (Web Services)
* Περιβάλλον Ανάπτυξης Εφαρμογών.

Αντίστοιχα, το υπο-σύστημα Επιχειρησιακής Ευφυΐας (BI) είναι ένα σύστημα που λειτουργεί σε διαδικτυακό περιβάλλον και επιτρέπει στον χρήστη τη δημιουργία αναφορών, γραφημάτων, πινάκων κλπ, με δεδομένα που αντλούνται από τη βάση δεδομένων του ΟΠΣ ΕΣΠΑ. Στα πλεονεκτήματα του συστήματος ΒΙ περιλαμβάνονται:

* Η δημιουργία σύνθετων αναφορών από διαφορετικές οθόνες του ΟΠΣ
* Η διαθεσιμότητα σύνθετων πεδίων
* Η καθημερινή επικαιροποίηση των δεδομένων.

Το υποσύστημα ΒΙ είναι διαθέσιμο σε χρήστες του ΕΣΠΑ και η σύνδεση/ αυθεντικοποίηση σε αυτό, γίνεται απευθείας, χωρίς μεσολάβηση του μηχανισμού μοναδικής πρόσβασης (SSO).Η παρούσα υλοποίησή του διακρίνεται από τα παρακάτω χαρακτηριστικά:

* **Μοντέλο Δεδομένων BI**. Συνίσταται σε Θεματική Περιοχή (subject area) η οποία περιέχει Διαστάσεις (Dimensions), οι οποίες περιέχουν κατάλληλα χαρακτηριστικά (attribute columns) και Κύβους (Facts), οι οποίοι περιέχουν μετρήσιμα μεγέθη (Measure Columns).
* **Προκαθορισμένες Αναφορές** (Predefined Reports).
* **Κατάλογος οντοτήτων (BI Catalog)**. Συνίσταται σε Ομάδες Καταλόγου, Κοινόχρηστους φακέλους, προγραμματισμένες εργασίες (σε μορφή Agents), Αναφορές υλοποιημένες σε περιβάλλον BI Publisher και διαδραστικές σελίδες αναλύσεων επιτελικής χρήσης (Administrator Dashboards).

Όσον αφορά την υλοποίηση του ΟΠΣ 2014-2020, αυτή γίνεται σταδιακά, σύμφωνα με τις ανάγκες και προτεραιότητες διαχείρισης.

Τα βασικά τεχνολογικά και οριζόντια χαρακτηριστικά του ΟΠΣ 2014-2020 περιλαμβάνουν:

* Ανασχεδιασμός Βάσης Δεδομένων για βελτιστοποίηση της αναζήτησης δεδομένων και την παραγωγή αναφορών και εκτυπωτικών
* Χρήση σύγχρονου μηχανισμού για εκτυπώσεις και αναφορές που περιλαμβάνει:
* Πολλαπλούς μορφότυπους
* Επαναχρησιμοποίηση μοντέλων δεδομένων
* Δυνατότητα Ασύγχρονης κλήσης μεγάλων αναφορών
* Εξειδίκευση Μοντέλου Ασφαλείας
* Ρόλοι χρηστών ανά Είδος Δελτίου και ΕΠ / Άξονα / Εκχώρηση
* Επίπεδο Αυθεντικοποίησης ανάλογα με τις επιχειρησιακές ανάγκες
* Προστασία σε επίπεδο Εφαρμογής / ΒΔ / Δικτύου
* Ανωνυμοποίηση Ευαίσθητων Προσωπικών Δεδομένων (κυρίως για Πράξεις ΕΚΤ)
* Ομογενοποιημένο Web περιβάλλον για όλες τις διαδικασίες διαχείρισης και λειτουργίες του συστήματος
* Διαλειτουργικότητα με άλλα Πληροφοριακά Συστήματα και δυνατότητα προσυμπλήρωσης πεδίων
* Επέκταση της Διαδικτυακής Εφαρμογής Ενημέρωσης Πολίτη (anaptyxi.gov.gr) ως προς την προβαλλόμενη πληροφορία και τον τρόπο διάθεσης αυτής
* Αναβάθμιση εξοπλισμού Βάσης Δεδομένων για τη βελτίωση της απόκρισης του συστήματος

Στον ακόλουθο πίνακα παρουσιάζονται οι λειτουργίες που έχουν ήδη υλοποιηθεί στο νέο ΟΠΣ και είναι διαθέσιμες στους χρήστες. Επιπλέον, βρίσκονται σε φάση ανάπτυξης λοιπές λειτουργίες του συστήματος οι οποίες θα αποδίδονται σταδιακά.

| **Περιβάλλον Φορμών (Δ.Α. / ΕΦ)** | **Περιβάλλον WEB (Δικαιούχος / Δ.Α. / ΕΦ)** |
| --- | --- |
| * Δείκτες Πυρήνας & ΕΠ | * Αίτηση Κωδικών πρόσβασης |
| * Εκχωρήσεις | * Τεχνικό Δελτίο Πράξης/Αίτηση Χρηματοδότησης |
| * Προσκλήσεις | * Δελτίο Ωρίμανσης |
| * Επιλογή Πράξεων ΛΕΠ / ΦΑΠ | * Δελτίο Προεγκρίσεων |
| * Απόφαση Ένταξης | * Τεχνικό Δελτίο Υποέργου |
| * Έγκριση Κατανομής από ΦΔ / ΕΥΣ | * Δελτίο Δήλωσης Δαπανών/ Διοικητική Επαλήθευση |
| * Αίτηση Πληρωμής | * Απογραφικό Δελτίο Συμμετεχόντων ΕΚΤ |
| * Βασικές αναφορές ΕΠ | * Αιτήματα κατανομών |
|  | * Ηλεκτρονικός Φάκελος Έργου |
|  | * Βασικές αναφορές Έργων |

|  |
| --- |
| **6.4 ΔΙΑΛΕΙΤΟΥΡΓΙΚΟΤΗΤΑ - ΔΙΑΣΥΝΔΕΣΗ ΟΠΣ ΜΕ ΑΛΛΑ ΠΛΗΡΟΦΟΡΙΑΚΑ ΣΥΣΤΗΜΑΤΑ** |

**6.4.1 ΘΕΜΑΤΑ ΔΙΑΛΕΙΤΟΥΡΓΙΚΟΤΗΤΑΣ ΟΠΣ**

Όσον αφορά την διαλειτουργικότητα του ΟΠΣ, κρίνεται απαραίτητα η προσαρμογή του στις κανονιστικές απαιτήσεις της ψηφιακής συνοχής (e-cohesion), αλλά και η εναρμόνιση με τις βέλτιστες πρακτικές που πρέπει να ακολουθούνται από τα πληροφοριακά συστήματα της σύγχρονης Δημόσιας Διοίκησης. Έτσι, το ΟΠΣ δίνει έμφαση στον κανόνα της μοναδικότητας κατά την εισαγωγή της πληροφορίας. Οι διασυνδέσεις που υπάρχουν ήδη συντηρούνται και βελτιώνονται, προσαρμοζόμενες στις αλλαγές των διαδικασιών και στις νέες ανάγκες που ενδεχομένως προκύπτουν.

Τα συστήματα με τα οποία γίνεται διασύνδεση μπορεί να ανήκουν σε Υπουργεία ή συγκεκριμένες υπηρεσίες του Δημοσίου και της Ευρωπαϊκής Επιτροπής, ενώ οι τρόποι διασύνδεσης μπορεί να ποικίλουν και επηρεάζονται από το περιεχόμενο και τις ανάγκες της ανταλλαγής δεδομένων. Ειδικότερα επιδιώκεται η υλοποίηση σημαντικών διασυνδέσεων είτε με συστήματα που ήδη λειτουργούν εδώ και χρόνια (πχ ΠΣΚΕ) είτε με νεώτερα συστήματα των οποίων η αυτοματοποιημένη εξωστρέφεια βρίσκεται ακόμα σε φάση ανάπτυξης (πχ ΚΗΜΔΗΣ, ΕΣΗΔΗΣ). Στο ακόλουθο σχήμα φαίνεται μια αντιπροσωπευτική αλλά όχι περιοριστική εικόνα της σχεδιαζόμενης διαλειτουργικότητας του ΟΠΣ με άλλα πληροφοριακά συστήματα.



**Διάγραμμα 6.4.1** Σχεδιαζόμενη Διασύνδεση ΟΠΣ με ΠΣΚΕ και άλλα πληροφοριακά συστήματα

**6.4.2 ΔΙΑΣΥΝΔΕΣΗ ΟΠΣ με το ΠΣΚΕ**

Το κεντρικό πληροφοριακό σύστημα (ΟΠΣ) διασυνδέεται με το Πληροφοριακό Σύστημα Διαχείρισης Κρατικών Ενισχύσεων (ΠΣΚΕ), το οποίο περιλαμβάνει διαδικασίες και δεδομένα που απαιτούνται για τη διαχείριση, έλεγχο και υλοποίηση των δράσεων ενίσχυσης και στήριξης της επιχειρηματικότητας.

Αναλυτική περιγραφή του ΠΣΚΕ και της διασύνδεσης του με το ΟΠΣ δίνονται στην ενότητα 6.8.

**6.4.3 ΔΙΑΣΥΝΔΕΣΗ ΟΠΣ με το e-ΠΔΕ**

Το κεντρικό πληροφοριακό σύστημα (ΟΠΣ) διασυνδέεται με το αντίστοιχο ΟΠΣ του ΠΔΕ,. Με το συγκεκριμένο σύστημα οι δεσμοί είναι εκτεταμένοι και αναλυτικοί καθώς μεγάλο μέρος των έργων έχει παράλληλη παρουσία (για θέματα διαχείρισης στο ΟΠΣ και για θέματα χρηματοδότησης στο ΠΔΕ). Με την πάροδο του χρόνου υπάρχει ένα πλήθος σημείων των διαδικασιών στο οποίο τα δυο συστήματα αλληλεπιδρούν.

Το πλέον σημαντικό θέμα που προκύπτει με το ΠΔΕ είναι η διασύνδεση του εναρίθμου και γίνεται στο επίπεδο της Απόφασης Ένταξης για κάθε τύπο πράξης. Η διασύνδεση MIS – εναρίθμου αποτελεί τη βάση για μια σειρά αναλύσεων και αναφορών και συνιστά πολύτιμο διαχειριστικό εργαλείο.

Η διασύνδεση για τις πράξεις πλην κρατικών γίνεται στο πλαίσιο της αυτόματης παραγωγής εναρίθμου, καθώς το σύστημα ακολουθεί το θεσμικό πλαίσιο, σύμφωνα με το οποίο η Απόφαση Ένταξης αποτελεί αυτοδίκαια πρόταση για το ΠΔΕ. Έτσι, δημιουργείται κατάλληλη πρόταση στο ΠΔΕ, με στοιχεία προϋπολογισμού, προτεινόμενης πίστωσης, γεωγραφικού προσδιορισμού έργου κλπ, ενώ παράλληλα αποδίδεται ενάριθμος στην πράξη.

Η απόδοση εναρίθμου γίνεται αυτόματα κατά την αρχική ένταξη της πράξης, ωστόσο (1) επιτρέπεται η διασύνδεση με ήδη υφιστάμενους εναρίθμους, αν χρειάζεται και (2) κατά τις τροποποιήσεις των αποφάσεων ένταξης δημιουργούνται αντίστοιχα κατάλληλες προτάσεις στο ΠΔΕ. Σημειώνεται ότι σε περιπτώσεις που δεν προβλέπεται από το ΣΔΕ αυτόματη απόδοση εναρίθμου (Στόχος 3) και πάλι είναι εφικτή η διασύνδεση με την δήλωση του εναρίθμου από τους χρήστες του ΟΠΣ.

Σημαντική διαλειτουργικότητα εμφανίζεται επίσης στον Κεντρικό Λογαριασμό, καθώς τα αιτήματα κατανομών χρηματοδότησης χρειάζεται να εγκριθούν και να διαβιβαστούν στην ΤτΕ από την ΔΔΕ. H υλοποίηση για την περίοδο 2007 2013 προέβλεπε μετάπτωση δεδομένων από το ΟΠΣ - ΕΣΠΑ στο ΟΠΣ – ΠΔΕ και κατόπιν ενημέρωση (μέσω του ΟΠΣ – ΠΔΕ) για κινήσεις που έγιναν στο σύστημα της Τράπεζας της Ελλάδος (είτε πρόκειται για κατανομές είτε για πληρωμές έργων). Η διαδικασία στηρίζεται στην ορθή διασύνδεση MIS – εναρίθμου. Η πρόβλεψη εξακολουθεί φυσικά να ισχύει και για την περίοδο 2014 – 2020, με την έμφαση να δίνεται στην τεκμηρίωση της συμμετοχής του Δικαιούχου στην διαδικασία.

Χρειάζεται να σημειωθεί πως πλήθος από αναφορές αντλούν στοιχεία από το ΠΔΕ και τα παραθέτουν συγκριτικά προς μεγέθη πράξεων τα οποία βρίσκονται στο ΟΠΣ ΕΣΠΑ. Για παράδειγμα, παρουσιάζονται αναφορές που συγκρίνουν συγχρηματοδοτούμενο προϋπολογισμό με δημόσια δαπάνη, συμβασιοποιήσεις και εγκεκριμένη πίστωση, κοκ. Οι αναφορές αυτές έχουν υλοποιηθεί για το ΕΣΠΑ 2007 – 2013 αλλά, καθώς θα αναπτύσσεται το νέο e-ΠΔΕ, θα προσαρμοστούν κατάλληλα ώστε να συνεχίσουν να παρέχουν στους χρήστες πλήθος εργαλείων για την παρακολούθηση και διαχείριση των έργων τους.

Επισημαίνεται ότι το e-ΠΔΕ είναι σε φάση ανάπτυξης, υπό την εποπτεία της Διεύθυνσης Δημοσίων Επενδύσεων και την διαχείριση του έργου από την Ομάδα Εφαρμογών της ΜΟΔ. Έτσι, η προσαρμογή της υφιστάμενης διασύνδεσης θα ακολουθήσει χρονικά την υλοποίηση του e-ΠΔΕ, διασφαλίζοντας κατ’ ελάχιστο τις ήδη υπάρχουσες λειτουργικότητες.

**6.4.4 ΔΙΑΣΥΝΔΕΣΗ ΟΠΣ με άλλα συστήματα**

Πέρα από τα προαναφερθέντα, το ΟΠΣ έχει ήδη διασυνδεθεί ή βρίσκεται στην φάση ανάπτυξης διασυνδέσεων με ένα πλήθος από άλλα συστήματα. Στην παρούσα ενότητα αναφέρονται κάποια σημαντικότερα, εντελώς ενδεικτικά.

Στο ΕΣΠΑ 2007 – 2013 καθιερώθηκε διασύνδεση μεταξύ ΟΠΣ ΕΣΠΑ και ΟΠΣ ΕΔΕΛ. Πέρα από την άμεση πρόσβαση στο ΟΠΣ που έχουν χρήστες της ΕΔΕΛ για την άντληση δεδομένων των έργων και αναφορών με στοιχεία που τους ενδιαφέρουν, καθιερώθηκε αυτόματη διαδικασία ανταλλαγής δεδομένων μεταξύ των δύο συστημάτων. Έτσι, καθορίστηκαν συγκεκριμένα δεδομένα, που αφορούν το αντικείμενο και των δύο συστημάτων, και αναπτύχθηκε web service, κατάλληλα παραμετροποιημένο και προσαρμοσμένο στις βάσεις δεδομένων, ώστε να μπορούν οι χρήστες της ΕΔΕΛ να τροφοδοτούν το ΟΠΣ ΕΣΠΑ με δεδομένα των ελέγχων τους χωρίς να εμπλέκεται ανθρώπινος παράγοντας. Με αυτό τον τρόπο, περιορίζονται τυχόν σφάλματα, αυξάνεται η αξιοπιστία των δεδομένων, απλοποιείται η ενημέρωση και αποτυπώνεται στο σύστημα το ελεγκτικό έργο που είναι απαραίτητο για την ορθή διενέργεια των διαδικασιών. Τονίζεται ότι η λειτουργία του web service είναι προσαρμοσμένη στις διαδικασίες του ΕΣΠΑ 2007 – 2013. Για τη νέα προγραμματική περίοδο 2014 – 2020 θα πρέπει να υλοποιηθούν, σε συνεργασία και με βάση της οδηγίες της Αρχής Ελέγχου, οι πίνακες και τα μενού των ελέγχων και των επιτοπίων επαληθεύσεων, να προσαρμοστεί αντίστοιχα και το μηχανογραφικό σύστημα της ΕΔΕΛ και κατόπιν να τροποποποιηθεί κατάλληλα ο τρόπος ανταλλαγής δεδομένων μεταξύ των συστημάτων.

Σημαντική διασύνδεση και αλληλεπίδραση είναι με το σύστημα του «Δι@γεια». Κατ΄ αρχήν, υπάρχουν συγκεκριμένα παραγόμενα έγγραφα, που προκύπτουν από τις διαδικασίες του ΟΠΣ, και για τα οποία προβλέπεται ανάρτηση. Σε όσες περιπτώσεις ισχύει αυτό, παρέχεται δυνατότητα στους χρήστες του ΟΠΣ να πραγματοποιήσουν την ανάρτηση απ΄ ευθείας από το σύστημα, εφόσον το επιθυμούν. Τέτοια παραγόμενα είναι:

* Απόφαση Ένταξης (περιλαμβάνονται και οι τροποποιήσεις)
* Επιστολή Απόρριψης
* Απόφαση Ανάκλησης
* Απόφαση Ολοκλήρωσης
* Πρόσκληση

Επιπλέον, σε διάφορα σημεία του συστήματος προκύπτει ενημέρωση από τη «Δι@γεια» αφού γίνει η ανάρτηση εκτός ΟΠΣ με τον αριθμό ΑΔΑ που κατά περίπτωση αντιστοιχεί. Σημειώνεται ότι η διασύνδεση με το «Δι@γεια» είναι υλοποιημένη για το ΟΠΣ ΕΣΠΑ 2007 – 2013 και σε φάση ανάπτυξης για το 2014 – 2020, ακολουθώντας το χρονοδιάγραμμα υλοποίησης των φορμών και δελτίων όπως αυτό εξελίσσεται.

Οι προαναφερθείσες διασυνδέσεις είναι κυρίως on line, δηλαδή υπάρχει ανά πάσα στιγμή η δυνατότητα ανταλλαγής δεδομένων και ενεργοποίησης της διαλειτουργικότητας. Υπάρχουν όμως και διασυνδέσεις που ενεργοποιούνται on demand, πιο σπάνια και εφόσον απαιτείται κάτι τέτοιο. Τέτοια είναι η διασύνδεση με το TAXIS, για την άντληση και επικαιροποίηση των στοιχείων που συνοδεύουν τα ΑΦΜ Αναδόχων, Ενισχυόμενων, Υπολόγων κλπ, αλλά και με την Τράπεζα της Ελλάδος, η οποία έμμεσα (μέσω του ΠΔΕ) στέλνει δεδομένα για την υλοποίηση ή απόρριψη αιτημάτων κατανομής στον Κεντρικό Λογαριασμό. Οι διασυνδέσεις αυτές θα συνεχίσουν να υπάρχουν και στη νέα Προγραμματική Περίοδο.

Το πληροφοριακό σύστημα της Ευρωπαϊκής Επιτροπής SFC2014 είναι το μοναδικά αναγνωρισμένο εργαλείο επικοινωνίας μεταξύ της Επιτροπής και των κρατών μελών όσο αφορά οικονομικά δεδομένα των αναπτυξιακών προγραμμάτων.  Η διασύνδεση του ΟΠΣ με το SFC2014 είναι δυνατή μέσω της τεχνολογίας web-services. Η διασύνδεση αυτή είναι αμφίδρομη και μπορεί να χρησιμοποιηθεί τόσο για ενημέρωση του ΟΠΣ από δεδομένα που έχουν καταχωρηθεί ήδη στο SFC2014 (πχ. Δεδομένα προγραμματισμού, δεικτών κα.), όσο και για την υποβολή δεδομένων στο SFC2014 (πχ. Αιτήματα πληρωμών, προβλέψεις) μέσω του ΟΠΣ.

Επιπλέον, για το ΕΣΠΑ 2007 – 2013, έχει υλοποιηθεί και βρίσκεται σε παραγωγική λειτουργία στο <http://www.anaptyxi.gov.gr> πληροφοριακός κόμβος ενημέρωσης του κοινού με τα στοιχεία Πράξεων ΕΣΠΑ, Κρατικών Ενισχύσεων και Έργων Προτεραιότητας με γεωγραφική απεικόνιση των Πράξεων και επιτελική πληροφόρηση της πορείας υλοποίησης των Επιχειρησιακών Προγραμμάτων του ΕΣΠΑ. Τα στοιχεία του εν λόγω διαδικτυακού κόμβου ενημερώνονται αυτόματα σε καθημερινή βάση από το ΟΠΣ ΕΣΠΑ.

Το ΟΠΣ αναμένεται να διασυνδεθεί με συστήματα, όπως για παράδειγμα το ΚΗΜΔΗΣ (βλ. άρθρο 55 Νόμου 4314/2014), τα οποία όμως βρίσκονται ακόμα σε φάση ανάπτυξης και δεν είναι πλήρως υλοποιημένα. Υπάρχει στενή συνεργασία με αρμόδια στελέχη των επιβλεπόντων φορέων και αποτελεί στόχο της Υ ΟΠΣ η υλοποίηση επιτυχούς διασύνδεσης με τα συστήματα αυτά, τόσο σε εύρος όσο και σε βάθος των θεμάτων που τα αφορούν. Όπως είναι προφανές, η διασύνδεση θα ξεκινήσει με τα απολύτως απαραίτητα και καθώς τα άλλα συστήματα θα φτάνουν στον επιθυμητό βαθμό ωριμότητας, η διασύνδεση θα βελτιώνεται και θα εμπλουτίζεται παράλληλα.

|  |
| --- |
| **6.5 ΠΕΡΙΓΡΑΦΗ ΤΩΝ ΔΙΑΔΙΚΑΣΙΩΝ ΜΕ ΤΙΣ ΟΠΟΙΕΣ ΕΠΑΛΗΘΕΥΕΤΑΙ Η ΚΑΤΟΧΥΡΩΣΗ ΤΗΣ ΑΣΦΑΛΕΙΑΣ ΤOY ΠΛΗΡΟΦΟΡΙΑΚOY ΣΥΣΤΗΜΑΤΟΣ** |

**6.5.1 Σχεδιασμός και πιστοποίηση του ΟΠΣ σε θέματα ασφαλείας**

Το ΟΠΣ διαθέτει Σύστημα Διαχείρισης Ασφάλειας Πληροφοριών, το οποίο ικανοποιεί τις απαιτήσεις του προτύπου ISO/IEC 27001:2005 και περιλαμβάνει τα ακόλουθα έγγραφα:

* Πολιτική Αποδεκτής Χρήσης Πληροφοριακών Συστημάτων
* Πολιτική Απόκτησης, Ανάπτυξης και Λειτουργίας Συστημάτων και Εφαρμογών
* Πολιτική Ασφάλειας Internet και Ηλεκτρονικής Αλληλογραφίας
* Πολιτική Διαβάθμισης και Προστασίας Πληροφοριακών Πόρων
* Πολιτική Διασύνδεσης με Επιχειρησιακούς Συνεργάτες
* Πολιτική Διαχείρισης Ανθρώπινου Δυναμικού
* Πολιτική Διαχείρισης Επιχειρησιακής Συνέχειας
* Πολιτική Εντοπισμού Αδυναμιών και Διεξαγωγής Ελέγχων Ασφάλειας
* Πολιτική Εξ’ Αποστάσεως Πρόσβασης
* Πολιτική Επικοινωνιών και Δικτύων
* Πολιτική Κρυπτογράφησης
* Πολιτική Παρακολούθησης Ασφάλειας Πληροφοριακών Συστημάτων
* Πολιτική Πρόσβασης Χρηστών
* Πολιτική Προστασίας από Κακόβουλο Λογισμικό
* Πολιτική Φορητών Υπολογιστικών Συστημάτων και Τηλεργασίας
* Πολιτική Φυσικής και Περιβαλλοντικής Ασφάλειας
* Πολιτική Διαχείρισης Περιστατικών Ασφάλειας

Το σχήμα ασφάλειας που εφαρμόζεται κατοχυρώνει την ασφάλεια, την ακεραιότητα και τον εμπιστευτικό χαρακτήρα των δεδομένων/ στοιχείων και την επαλήθευση της ταυτότητας του αποστολέα σύμφωνα με το άρθρο 122 παράγραφος 3, το άρθρο 125 παράγραφος 4 στοιχείο δ), το άρθρο 125 παράγραφος 8 και το άρθρο 140 του κανονισμού (ΕΕ) αριθ. 1303/2013. Επιπλέον, κατά την επεξεργασία των πληροφοριών διασφαλίζεται η προστασία της ιδιωτικότητας των δεδομένων προσωπικού χαρακτήρα των φυσικών προσώπων και την προστασία του εμπορικού απορρήτου των νομικών προσώπων (ερώτημα 3.26).

Πιο συγκεκριμένα, ο σχεδιασμός του ΟΠΣ 2014-2020 διασφαλίζει σε οργανωτικό και τεχνικό επίπεδο:

* Την Εμπιστευτικότητα και το Απόρρητο Πληροφοριών
* Την Ακεραιότητα Δεδομένων
* Τη Διαθεσιμότητα του συστήματος

Η πρόσβαση των χρηστών του ΟΠΣ αναφορικά με την υποβολή και διαχείριση Δελτίων Ωφελούμενων Δράσεων ΕΚΤ διέπεται από καταμερισμός αρμοδιοτήτων και ευθυνών όπως περιγράφεται στις επόμενες ενότητες.

**6.5.2 Ασφάλεια Πρόσβασης Δεδομένων**

Προκειμένου να διασφαλίζεται η εμπιστευτικότητα και η ακεραιότητα των δεδομένων και να γίνεται αποκλεισμός πρόσβασης σε μη εξουσιοδοτημένους χρήστες, εφαρμόζεται πολιτική εξουσιοδοτημένης πρόσβασης των χρηστών των Φορέων:

* Δικαιούχων
* Φορέων Διαχείρισης (Ειδικές Υπηρεσίες Διαχείρισης – ΕΥΔ και Ενδιάμεσοι Φορείς – ΕΦ)
* Υποδοχής Αιτήσεων,
* Φορέας Έκδοσης Πρόσκλησης

Ειδικές Υπηρεσίες Επιτελικών Αρχών Επιπλέον, για τις ανάγκες συλλογής και επεξεργασίας ευαίσθητων προσωπικών δεδομένων υποστηρίζονται οι εξής ρόλοι:

* Φορέας Συλλογής Δεδομένων
* Φορέας Επεξεργασίας Δεδομένων
* Φορέας Εκτέλεσης Επεξεργασίας Δεδομένων

Στη συνέχεια αναλύονται τα χαρακτηριστικά του ΟΠΣ για την ασφαλή πρόσβαση των χρηστών και γίνεται ειδική αναφορά στη διαχείριση των ευαίσθητων προσωπικών δεδομένων.

**6.5.3 Πρόσβαση στο ΟΠΣ**

**6.5.3.1 Προαπαιτούμενα για την Πρόσβαση στο ΟΠΣ**

Για τη σύνδεση χρήστη στο ΟΠΣ απαιτείται η χρήση Web browser και η σύνδεση στην ηλεκτρονική διεύθυνση http://logon.mnec.gr

Στη συνέχεια ζητείται η συμπλήρωση ζεύγους κωδικού πρόσβασης και συνθηματικού που θα πρέπει να έχει προμηθευτεί ο χρήστης κατόπιν σχετικής Αίτησης Απόδοσης Δικαιωμάτων Πρόσβασης (σχετικές οδηγίες περιέχονται στο http://logon.mnec.gr).

Η απόδοση δικαιωμάτων πρόσβασης σε χρήστες γίνεται από πιστοποιημένους διαχειριστές του Φορέα Διαχείρισης ώστε να επιτρέπεται η διαβαθμισμένη πρόσβαση σε υπηρεσίες, εφαρμογές ή πληροφορίες, σύμφωνα με τους αποδοθέντες ρόλους.

Πιο συγκεκριμένα, κατά τη συμπλήρωση και έγκριση της Αίτησης Χρήστη, γίνεται απόδοση δικαιωμάτων:

* για πρόσβαση σε διαδικασίες και οθόνες του ΟΠΣ π.χ. Τεχνικό Δελτίο Πράξης, Δελτίο Ωφελούμενου ΕΚΤ κλπ
* ως προς ρόλους Ανάγνωσης / Εισαγωγής /Υποβολής Δελτίων/ Εγκρισης – Ελέγχου Δελτίων
* για πρόσβαση του Φορέα Διαχείρισης σε Πράξεις, σε επίπεδο:
  + Επιχειρησιακού Προγράμματος
  + Άξονα
  + Εκχώρησης
* για πρόσβαση του Δικαιούχου είτε σε συγκεκριμένες Προσκλήσεις / Δράσεις που του έχουν ανατεθεί από το Φορέα Διαχείρισης είτε σε συγκεκριμένες Πράξεις.

**6.5.3.2 Αυθεντικοποίηση και Έλεγχος Πρόσβασης Χρηστών**

Η πρόσβαση των χρηστών στο ΟΠΣ και τα υποσυστήματα του γίνεται με πολιτική μοναδικού σημείου πρόσβασης ενώ εφαρμόζεται έλεγχος της αυθεντικότητας της ταυτότητας των μερών μιας ανταλλαγής δεδομένων με χρήση κωδικού πρόσβασης / συνθηματικού για εξουσιοδοτημένη πρόσβαση.

**6.5.3.3 Διαδικτυακή Πρόσβαση στο ΟΠΣ**

Η πρόσβαση των χρηστών στο ΟΠΣ για την υποβολή και διαχείριση Δελτίων και Διαδικασιών Πράξεων και Προγραμμάτων είναι εφικτή με τους εξής τρόπους:

* Μέσω διαδικτυακής Εφαρμογής / Υποσυστήματος του ΟΠΣ με τη μορφή Web φορμών για Δικαιούχους[[1]](#footnote-1) και Φορείς Διαχείρισης
* Μέσω διαδικτυακών Υπηρεσιών (Web Services) για την Υποβολή:
  + Δελτίων από Δικαιούχους,
  + στοιχείων ελέγχων από ελεγκτικές αρχές,
  + δεδομένων από εξωτερικά συστήματα της Δημόσιας Διοίκησης

Για την πρόσβαση στο ΟΠΣ μέσω κλήσης διαδικτυακών Υπηρεσιών υποστηρίζονται σύγχρονες τεχνικές και πρωτόκολλα ασφάλειας σύμφωνα με το πρότυπο WS-Security κατά την ενεργοποίηση της υπηρεσίας και την πιστοποίηση του χρήστη.

**6.5.3.4 Πρόσβαση σε Ευαίσθητα Προσωπικά Δεδομένα**

Οι δομές δεδομένων του ΟΠΣ και οι κανόνες πρόσβασης σε αυτές διαμορφώνονται σύμφωνα με τις απαιτήσεις προστασίας των ευαίσθητων προσωπικών δεδομένων.

Ειδικότερα γίνεται ο διαχωρισμός των στοιχείων του Δελτίου – Αίτησης Ωφελούμενου ΕΚΤ που αφορούν τη Δράση από τα ευαίσθητα προσωπικά δεδομένα του ωφελούμενου. Με τον τρόπο αυτό τηρούνται ανωνυμοποιημένα τα στοιχεία της Αίτησης ενώ εφαρμόζονται εξειδικευμένοι κανόνες πρόσβασης για τα ευαίσθητα προσωπικά δεδομένα.

Για κάθε Ωφελούμενο, παράγεται και τηρείται στο ΟΠΣ μοναδικός κωδικός ταυτοποίησης ανεξαρτήτως της συμμετοχής του σε μία ή περισσότερες Δράσεις ΕΚΤ. Ο συγκεκριμένος κωδικός ΟΠΣ ωφελούμενου συσχετίζεται με τα προσωπικά στοιχεία του Ωφελούμενου (ΑΜΚΑ, ΑΦΜ, ονοματεπώνυμο κλπ) τα οποία αποθηκεύονται κρυπτογραφημένα. Η αποκρυπτογράφηση των ευαίσθητων προσωπικών δεδομένων είναι διαθέσιμη ΜΟΝΟ:

* Σε Φορείς Επεξεργασίας – Δικαιούχους προκειμένου να αναζητήσουν με χρήση του ΟΠΣ τη συσχέτιση ΑΜΚΑ ωφελούμενου με τον κωδικό ωφελούμενου στο ΟΠΣ για τις ανάγκες Υποβολής της Αίτησης ωφελούμενου
* Σε εξουσιοδοτημένα στελέχη της ΕΥΟΠΣ κατόπιν εντολής Φορέα Διαχείρισης προκειμένου να διαθέσουν σε αυτόν στοιχεία που αφορούν στον έλεγχο ή της αξιολόγηση της Δράσης

Η αποκρυπτογράφηση ευαίσθητων προσωπικών δεδομένων είτε με χρήση του ΟΠΣ είτε με εντολή του Φορέα Διαχείρισης προς την ΕΥΟΠΣ, καταγράφεται σε ειδικά αρχεία καταγραφής ενεργειών πρόσβασης.

Οι χρήστες του Φορέα Διαχείρισης και των Επιτελικών Αρχών διαθέτουν δικαιώματα πρόσβασης σε ανωνυμοποιημένα στοιχεία της Αίτησης του ωφελούμενου και όσον αφορά τη μέτρηση των σχετικών Δεικτών του ΕΣΠΑ, αλλά δε διαθέτουν αυτόματη πρόσβαση στα ευαίσθητα προσωπικά δεδομένα του ωφελούμενου της εκάστοτε Αίτησης.

**6.5.3.5 Καταγραφή Πρόσβασης (logging)**

Το ΟΠΣ υποστηρίζει την καταγραφή δεδομένων πρόσβασης των χρηστών σε αυτό με τρόπο πολυπαραμετρικό. Ενδεικτικά υποστηρίζεται η καταγραφή ενεργειών σε επίπεδο:

* Εισαγωγής / Τροποποίησης δεδομένων (π.χ. Δημιουργία Τεχνικού Δελτίου Πράξης)
* Αλλαγής Κατάστασης Δελτίου
* Αναζήτησης / ανάκτησης ευαίσθητων προσωπικών δεδομένων. Συγκεκριμένα για κάθε χρήστη που εκτελεί αναζήτηση, βάσει των δικαιωμάτων πρόσβασης του, σε ευαίσθητα προσωπικά δεδομένα, καταγράφεται:
  + Κωδικός ωφελούμενου ΟΠΣ
  + Ημερομηνία ανάκτησης δεδομένων
  + Κωδικός χρήστη συστήματος που αιτήθηκε την ανάκτηση
  + Σχόλια (π.χ. κωδικός Αίτησης Ωφελούμενου)

**6.5.4 Επιμέρους Χαρακτηριστικά Ασφαλείας ΟΠΣ**

**6.5.4.1 Εμπιστευτικότητα (confidentiality)**

Το ΟΠΣ διασφαλίζει την τήρηση του απορρήτου των δεδομένων, σύμφωνα με την πολιτική πρόσβασης και διαχωρισμού καθηκόντων, ώστε η πληροφορία να διατίθεται μόνο σε εξουσιοδοτημένους χρήστες.

Επιπλέον, για τα δεδομένα προσωπικού ή ευαίσθητου χαρακτήρα που τηρούνται στο ΟΠΣ, εφαρμόζεται πολιτική διαχωρισμού/απομόνωσης των δεδομένων αυτών, ώστε να είναι προσβάσιμα μόνο για συγκεκριμένες λειτουργίες και σε περιορισμένο πλήθος, ειδικά διαπιστευμένων χρηστών.

**6.5.4.2 Ακεραιότητα (integrity)**

Η ακεραιότητα των δεδομένων διασφαλίζεται:

* μέσω της πολιτικής πρόσβασης των χρηστών, ώστε να μην επιτρέπεται η επεξεργασία δεδομένων από μη-διαπιστευμένους χρήστες,
* μέσω τεχνικών μηχανισμών εξασφάλισης της ακεραιότητας και συνέπειας (consistency) που αποτρέπουν επιθέσεις δολιοφθοράς δεδομένων (μη εξουσιοδοτημένη αντιγραφή, μη εξουσιοδοτημένη καταστροφή δεδομένων κλπ)
* μέσω καταγραφής των ενεργειών που οδηγούν σε αλλαγές στο σύστημα ή σε ανάκτηση ευαίσθητων δεδομένων.
* Ειδικότερα υποστηρίζεται η «μη δυνατότητα άρνησης συμμετοχής» (non-repudiation), ώστε ο χρήστης να μη μπορεί να αρνηθεί τη συμμετοχή του στην πρόσβαση σε δεδομένα. Αυτό επιτυγχάνεται:
  + Με μηχανισμό καταγραφής των κινήσεων των χρηστών, είτε σε επίπεδο λογισμικού συστημάτων είτε μέσω των εφαρμογών και υποσυστημάτων του ΟΠΣ.
  + Με αυτοματοποιημένη από το ΟΠΣ ψηφιακή υπογραφή των εγγράφων που παράγονται από αυτό ώστε να προκύπτει η αξιοπιστία της πηγής παραγωγής του εγγράφου (ΟΠΣ).

**6.5.4.3 Διαθεσιμότητα συστήματος**

Οι υποδομές του ΟΠΣ σε εξοπλισμό εξυπηρετητών, αποθηκευτικών μέσων και δικτύων διέπονται από χαρακτηριστικά αποφυγής μοναδικού σημείου αστοχίας με χρήση περίσσιων (redundant) πόρων.

Επιπλέον λειτουργεί εφεδρικός κόμβος (Disaster and Recovery Site) που ενημερώνεται σε πραγματικό χρόνο από το Πρωτεύον Παραγωγικό περιβάλλον του ΟΠΣ.

Με τη χρήση των παραπάνω μεθόδων και με χρήση προληπτικών μέτρων τεχνικής φύσης (διαγνωστικά) και οργανωτικής (συντήρηση) εξασφαλίζεται η υψηλή διαθεσιμότητα του ΟΠΣ.

**6.5.4.4 Διαχωρισμός Καθηκόντων**

Το ΟΠΣ διέπεται από ένα σύνολο ρόλων που εγγυώνται το διαχωρισμό των καθηκόντων, μεταξύ των Αρχών Διαχείρισης, Πιστοποίησης και Ελέγχου. Επίσης, μέσω των δικαιωμάτων πρόσβασης εξασφαλίζεται και ο διαχωρισμός καθηκόντων και στο εσωτερικό της ίδιας Αρχής.

Μεταξύ των δικαιωμάτων πρόσβασης, υπάρχουν και αυτά της έγκρισης - ελέγχου των εισαγόμενων στοιχείων, από τις Αρχές Διαχείρισης, Πιστοποίησης και Ελέγχου ή τις αρμόδιες μονάδες τους, μετά τη διενέργεια των εκάστοτε απαιτούμενων επαληθεύσεων. Όσον αφορά τα έγγραφα που προορίζονται για την SFC, αυτή η επικύρωση από την αρμόδια αρχή θα έχει χαρακτήρα ηλεκτρονικής υπογραφής. Αυτό, σε συνδυασμό με την υφισταμένη ιεραρχία κόμβων για την πρόσβαση στην SFC, η οποία ισχύει για την Ελλάδα, θα έχει ως συνέπεια, τα έγγραφα που θα διαβιβάζονται στην Ευρωπαϊκή Επιτροπή, μέσω web services, να αντιστοιχούν στα έγγραφα που υπογράφονται ηλεκτρονικά από τις αρμόδιες αρχές ή μονάδες τους (αντίστοιχα πρόσωπα).

Τα διαγράμματα καταχώρησης πληροφοριών στο ΟΠΣ αποτυπώνεται στα επί μέρους διαγράμματα ροής των Διαδικασιών που περιγράφονται στο Εγχειρίδιο Διαδικασιών ΣΔΕ.

|  |
| --- |
| **6.6 ΠΕΡΙΓΡΑΦΗ ΤΗΣ ΤΡΕΧΟΥΣΑΣ ΚΑΤΑΣΤΑΣΗΣ ΣΕ Ο,ΤΙ ΑΦΟΡΑ ΤΗΝ ΕΦΑΡΜΟΓΗ ΤΩΝ ΑΠΑΙΤΗΣΕΩΝ ΤΟΥ ΑΡΘΡΟΥ 122 παρ. 3 ΤΟΥ ΚΑΝ. (ΕΕ) 1303/2013** |

Το ΟΠΣ υλοποιείται σταδιακά, λαμβάνοντας υπόψη τις κανονιστικές απαιτήσεις, μεταξύ των οποίων και αυτές που τίθενται στο Πλαίσιο της Ψηφιακής Συνοχής (e-Cohesion) και σύμφωνα με τις πρακτικές, κατευθύνσεις και την ωριμότητα υλοποίησης άλλων πληροφοριακών συστημάτων της Δημόσιας Διοίκησης προκειμένου για θέματα διαλειτουργικότητας.

Στην παρούσα κατάσταση, το ΟΠΣ ενσωματώνει και συνεχώς εμπλουτίζει χαρακτηριστικά όπως:

* Ελαχιστοποίηση στην εισαγωγή δεδομένων από τους Δικαιούχους σε συμφωνία με την αρχή του «‘ONLY ONCE’ ENCODING»
* Πλήρης Ηλεκτρονική Υποβολή σε συμφωνία με το ισχύον θεσμικό πλαίσιο
* Χρήση μηχανισμού αυθεντικοποίησης με κωδικό και συνθηματικό πρόσβασης
* Μοναδικό σημείο πρόσβασης χρηστών για τις εφαρμογές του ΟΠΣ
* Ακεραιότητα / Εμπιστευτικότητα / Διαθεσιμότητα
* Διαθεσιμότητα
* Χρήση διαδραστικών ηλεκτρονικών φορμών
* Δυνατότητα αυτομάτων ελέγχων και υπολογισμών
* Παρακολούθηση γραμμής ελέγχου Πράξης

Επιπλέον σημειώνεται ότι σύμφωνα με το Νόμο υπ’ αριθμ. 4314/2014 (ΦΕΚ 265//23-12-2014) η ενημέρωση του ΟΠΣ με τα δεδομένα και έγγραφα προγραμματισμού και υλοποίησης που απαιτούνται για τη χρηματοοικονομική διαχείριση, την παρακολούθηση, τις επαληθεύσεις, τους ελέγχους, την αξιολόγηση πράξεων και γενικότερα τη διαδρομή ελέγχου των Πράξεων είναι υποχρεωτική στους Δικαιούχους. Οι συναλλαγές με το ΟΠΣ ΕΣΠΑ απαιτούν και φέρουν ηλεκτρονική υπογραφή.

|  |
| --- |
| **6.7 ΣΥΛΛΟΓΗ, ΕΓΓΡΑΦΗ ΚΑΙ ΑΠΟΘΗΚΕΥΣΗ ΔΕΔΟΜΕΝΩΝ ΣΤΟ ΟΠΣ** |

**6.7.1 Συλλογή, εγγραφή και αποθήκευση δεδομένων στο ΟΠΣ**

Στο ΟΠΣ-ΕΣΠΑ συλλέγονται, εγγράφονται και αποθηκεύονται όλα τα δεδομένα που απαιτούνται για τη διαχείριση, χρηματοδότηση και έλεγχο των Πράξεων, σύμφωνα με τις απαιτήσεις του Γενικού Κανονισμού καθώς και των κατ’ εξουσιοδότηση και εκτελεστικών κανονισμών.

Αναλυτικότερα, στο ΟΠΣ- ΕΣΠΑ περιλαμβάνονται:

* Η καταχώρηση των χαρακτηριστικών των Επιχειρησιακών Προγραμμάτων (πχ Ταμείο, Κατηγορία περιφέρειας, άξονες, δείκτες, ημερομηνίες έναρξης-λήξης κτλ) σε κωδικοποιημένη μορφή και ελεύθερο κείμενο.
* Η καταχώρηση των χρηματοδοτικών πινάκων των Επιχειρησιακών Προγραμμάτων, με την ανάλυση που υπαγορεύουν τα παραρτήματα του Εφαρμοστικού Κανονισμού και οι απαιτήσεις ενημέρωσης της SFC2014 και των χρηματοοικονομικών στοιχείων της εξειδίκευσης των Επιχειρησιακών Προγραμμάτων και των εκχωρήσεων σε Ενδιάμεσους Φορείς, μέρους ή του συνόλου των αξόνων ενός Επιχειρησιακού Προγράμματος.
* Η έκδοση πρόσκλησης για την ενημέρωση των δυνητικών Δικαιούχων σχετικά με τις ευκαιρίες χρηματοδότησης που παρέχει η από κοινού συνεισφορά της Κοινότητας και της χώρας μέσω του επιχειρησιακού προγράμματος και τη δυνατότητα υποβολής αιτήσεων χρηματοδότησης συμπεριλαμβανομένων των κριτηρίων επιλογής πράξεων.
* Η υποβολή αιτήματος χρηματοδότησης από τους δυνητικούς δικαιούχους (στην περίπτωση πράξεων πλην κρατικών ενισχύσεων) αναλύεται στο τυποποιημένο έντυπο του Τεχνικού Δελτίου Πράξης το οποίο περιλαμβάνει: τα στοιχεία ταυτότητας της πράξης, στοιχεία δικαιούχων, στοιχεία προγράμματος, στοιχεία φυσικού αντικειμένου, τη συνάφεια της πράξης με τους στόχους και τα αποτελέσματα του ΕΠ, τους δείκτες παρακολούθησης, το χρονοδιάγραμμα των βημάτων ωρίμανσης και υλοποίησης και το χρηματοδοτικό σχέδιο. Τα προγραμματικά στοιχεία οικονομικού και φυσικού αντικειμένου των πράξεων, με ανάλυση των οικονομικών στοιχείων ανά Επιχειρησιακό Πρόγραμμα, Προτεραιότητα, Ταμείο και κατηγορία περιφέρειας, αναλύονται επίσης κατ’ έτος, ανά γεωγραφική περιοχή και ανά επιλέξιμη δαπάνη. Όταν μια πράξη χρηματοδοτείται από περισσότερα του ενός επιχειρησιακά προγράμματα, προτεραιότητες ή Ταμεία ή για περισσότερες από μία κατηγορίες περιφερειών, το σύνολο της Δημόσιας Δαπάνης επιμερίζεται ανάλογα, επιτρέποντας την ανάκτηση των δεδομένων όπως απαιτεί το παράρτημα III του κανονισμού ΕΕ με αριθμό 480/2014. Οι δείκτες που αναφέρονται στα πεδία 31-40 του παραρτήματος ΙΙΙ του κανονισμού ΕΕ με αριθμό 480/2014 αναλύονται ανά Επιχειρησιακό Πρόγραμμα, Προτεραιότητα, Ταμείο, κατηγορία περιφέρειας, επενδυτική προτεραιότητα και φύλο. Ειδικότερα περιλαμβάνονται:
  + τα πεδία 1-40 του παραρτήματος III του κανονισμού ΕΕ με αριθμό 480/2014, δηλαδή δεδομένα για τον δικαιούχο (όνομα, στοιχεία επικοινωνίας ενδείξεις σχετικά το καθεστώς ΦΠΑ), για την πράξη (ημερομηνίες έναρξης –λήξης, περιγραφή, κωδικοί προγράμματος, χαρακτηρισμός πράξης), για τους δείκτες και πληροφορίες για τις κατηγορίες παρέμβασης (πεδίο παρέμβασης, μορφή χρηματοδότησης, τύπος περιοχής κτλ).
  + τα πεδία 41 - 70 του παραρτήματος III του κανονισμού ΕΕ με αριθμό 480/2014, δηλαδή χρηματοοικονομικά δεδομένα για κάθε πράξη, δεδομένα για τις αιτήσεις πληρωμών του δικαιούχου, δεδομένα για τις δαπάνες βάσει παραστατικών ή βάσει επιλογών απλοποιημένου κόστους (τυποποιημένες κλίμακες μοναδιαίου κόστους ή κατ' αποκοπή ποσά ή ποσοστά)
  + τα πεδία 71 - 78 του ίδιου παραρτήματος που αφορούν δεδομένα για τις ανακτήσεις από τον δικαιούχο
  + τα πεδία 79 - 90 του ίδιου παραρτήματος που αφορούν δεδομένα για τις αιτήσεις πληρωμών
  + τα πεδία 91 - 105 του ίδιου παραρτήματος που αφορούν τους ετήσιους λογαριασμούς που υποβάλλονται στην Επιτροπή
  + τα πεδία 106 – 113του ίδιου παραρτήματος που αφορούν δεδομένα για ειδικούς τύπους δαπανών που υπόκεινται σε ανώτατα όρια
* Τα δεδομένα αξιολόγησης αιτήσεων χρηματοδότησης ανά κριτήριο αξιολόγησης και στοιχεία επιλογής των προς χρηματοδότηση πράξεων, όπως προδιαγράφονται στην Διαδικασία επιλογής και έγκρισης πράξεων.
* Η τήρηση των ειδικών στοιχείων για τα μεγάλα έργα, σύμφωνα και με τις απαιτήσεις ενημέρωσης της SFC.
* Οι κοινοί και ειδικοί δείκτες ανά Προτεραιότητα, Ταμείο, Κατηγορία περιφέρειας και Επενδυτική Προτεραιότητα/ Ειδικό Στόχο καθώς και τα Δελτία Συμμετεχόντων στα οποία συμπληρώνονται τα χαρακτηριστικά κάθε συμμετέχοντα (φύλο, ηλικία) που επωφελείται από παρέμβαση του ΕΚΤ. Με αυτό τον τρόπο διασφαλίζεται, ανάλογα με την περίπτωση, η συλλογή, εγγραφή και αποθήκευση δεδομένων για μεμονωμένους συμμετέχοντες σε πράξεις και ανάλυση των δεδομένων για τους δείκτες ανά φύλο, όπου απαιτείται, τα οποία είναι αναγκαία για την παρακολούθηση, την αξιολόγηση, τη δημοσιονομική διαχείριση, την επαλήθευση και τον λογιστικό έλεγχο, όπως προβλέπεται στο άρθρο 125 παράγραφος 2 στοιχείο δ) του κανονισμού (ΕΕ) αριθ. 1303/2013 και στο άρθρο 24 του κατ' εξουσιοδότηση κανονισμού 480/2014 της Επιτροπής.
* Η έκδοση της Απόφαση Ένταξης αποτελεί αυτοδίκαια πρόταση εγγραφής στο Πρόγραμμα Δημοσίων Επενδύσεων. Σε αυτό το πλαίσιο, το σύστημα αποστέλλει αυτόματα στο e-ΠΔΕ πρόταση εγγραφής στο συγχρηματοδοτούμενο σκέλος του ΠΔΕ, την οποία επεξεργάζεται η Διεύθυνση Δημοσίων Επενδύσεων του ΥΠΟΙΑΝ, σύμφωνα με τις διαδικασίες του ΠΔΕ.
* Η καταγραφή του χρονοδιαγράμματος των βημάτων ωρίμανσης και υλοποίησης που συμπληρώθηκε κατά την υποβολή αίτησης χρηματοδότησης επικαιροποιείται περιοδικά με το Δελτίο Ενεργειών Ωρίμανσης & Υποχρεώσεων Πράξης, όπου καταγράφονται δεδομένα σχετικά με την πρόοδο υλοποίησης των καθορισμένων στο ΤΔΠ ενεργειών ωρίμανσης της πράξης με κωδικοποιημένο τρόπο και ελέγχεται η ύπαρξη των απαραίτητων συνημμένων εγγράφων. Η συμπλήρωση του Δελτίου είναι υποχρεωτική για τα υποέργα για τα οποία δεν έχει πραγματοποιηθεί ανάληψη νομικής δέσμευσης.
* Τα δεδομένα εξέτασης στοιχείων σταδίων εξέλιξης των δημοσίων συμβάσεων και έγκρισης αυτών. Σχετικές πληροφορίες οι οποίες έχουν ήδη καταχωρηθεί σε άλλα πληροφοριακά συστήματα όπως ΕΣΗΔΗΣ και ΚΗΜΔΗΣ θα αντλούνται μέσω τεχνικής διεπαφής από τα εν λόγω συστήματα, για λόγους μοναδικότητας της εισαγωγής της πληροφορίας και περιορισμό λαθών πληκτρολόγησης.
* Ο ηλεκτρονικός Φάκελος Πράξης που περιλαμβάνει όλα τα συνημμένα έγγραφα της Πράξης ή του Υποέργου.
* Η πλήρης καταγραφή των στοιχείων της σύμβασης, φυσικού και οικονομικού αντικειμένου (δείκτες, εξαμηνιαία κατανομή, ομάδες παραδοτέων, προϋπολογισμό).
* Η τεκμηρίωση της διαδικασίας χρηματοδότησης των πράξεων, η οποία γίνεται από τις αντίστοιχες συλλογικές αποφάσεις του συγχρηματοδοτούμενου σκέλους του ΠΔΕ εκτελείται κατόπιν αιτήματος κατανομής και πίστωσης του Δικαιούχου, εισήγησης της αρμόδιας Διαχειριστικής Αρχής και έγκρισης της ΔΔΕ μέσω του Κεντρικού λογαριασμού.

Τέλος, πρέπει να αναφερθεί ότι οι απαιτήσεις του κανονισμού για την παρακολούθηση και μέτρηση δεικτών (Γενική Αιρεσιμότητα 7) καλύπτονται με την υλοποίηση του Ενιαίου Συστήματος Δεικτών (ΕΥΣΣΑΑ) όπως αυτό θα οριστικοποιηθεί.

Σημειώνεται ότι στην αναλυτική περιγραφή κάθε διαδικασίας του Συστήματος Διαχείρισης & Ελέγχου προσδιορίζονται αναλυτικά τα έντυπα που τηρούνται στο ΟΠΣ, καθώς και οι αρμοδιότητες καταχώρησής τους στο σύστημα, με διακριτούς ρόλους και διασφάλιση της αξιοπιστίας του τελικού αποτελέσματος.

Όλα τα παραπάνω, όπως αναπτύχθηκαν και υλοποιούνται, υποστηρίζουν :

* Την παρακολούθηση της προόδου του οικονομικού και φυσικού αντικειμένου, τόσο για μεμονωμένες πράξεις και νομικές δεσμεύσεις όσο και, μέσω bottom up αναφορών, για υψηλότερα επίπεδα, όπως τα Επιχειρησιακά Προγράμματα, οι Άξονες Προτεραιότητας, οι Επενδυτικές Προτεραιότητες και οι άλλες διαστάσεις του Παραρτήματος του εκτελεστικού κανονισμού (ΕΕ) αριθ. 184/2014 όπως τα πεδία παρέμβασης, η μορφή χρηματοδότησης, η εδαφική διάσταση, ο μηχανισμός εδαφικής υλοποίησης, οι θεματικοί στόχοι, η οικονομική δραστηριότητα και η γεωγραφική θέση.
* Την παρακολούθηση προόδου των κοινών και ειδικών δεικτών εκροών και αποτελέσματος καθώς της επίτευξης των οροσήμων και των στόχων του πλαισίου επίδοσης.
* Την παρακολούθηση της διαδρομής ελέγχου για κάθε επίπεδο διαχείρισης, από το επίπεδο των μεμονωμένων δαπανών ως αυτό του ΕΣΠΑ
* Την πιστοποίηση των δαπανών από την αρχή πιστοποίησης και την σύνταξη και υποβολή των Αιτήσεων Πληρωμής.
* Την παρακολούθηση της εφαρμογής του κανόνα αποδέσμευσης Ν+3.
* Τη σύνταξη των ετήσιων εκθέσεων.
* Την παρακολούθηση των αιρεσιμοτήτων.

**6.7.2 Το ΟΠΣ ως λογιστικό σύστημα της Αρχής Πιστοποίησης**

Το λογιστικό σύστημα της Αρχής Πιστοποίησης αποτελεί μέρος του Ολοκληρωμένου Πληροφοριακού Συστήματος (ΟΠΣ), όπως ίσχυε και στην προηγούμενη Προγραμματική Περίοδο ΕΣΠΑ 2007-2013. Το λογιστικό σύστημα συμπεριλαμβάνει την ηλεκτρονική καταχώρηση όλων των δεδομένων υλοποίησης που απαιτούνται για τη χρηματοοικονομική διαχείριση, την παρακολούθηση, τις επαληθεύσεις, τους ελέγχους και την αξιολόγηση κάθε πράξης. Το Ολοκληρωμένο Πληροφοριακό Σύστημα (ΟΠΣ) είναι ένα κεντρικό πληροφοριακό σύστημα στο οποίο αποτυπώνονται το σύνολο των διαδικασιών υποβολής και έγκρισης των πράξεων καθώς και το σύνολο των στοιχείων που δεσμεύουν τον Δικαιούχο διασφαλίζοντας την εφαρμογή τους.

Σε επίπεδο βάσης δεδομένων, όπως αναπτύχθηκε διεξοδικά τις προηγούμενες ενότητες, ο σχεδιασμός του συστήματος περιλαμβάνει μία κεντρική βάση, η οποία είναι προσβάσιμη και ενημερώνεται από τους χρήστες (Διαχειριστικές Αρχές, Φορείς Διαχείρισης αλλά και Δικαιούχους) ανάλογα με το επίπεδο εξουσιοδότησής τους. Η Αρχή Πιστοποίησης έχει δικαίωμα πρόσβασης σε όλες τις λειτουργίες του συστήματος και ανάγνωσης όλων των δεδομένων, αλλά παρεμβαίνει και προσθέτει δεδομένα μόνο σε συγκεκριμένες οθόνες που αφορούν τις δικές της διαδικασίες (εντοπιζόμενες κυρίως στην Λειτουργική Περιοχή Χρηματορροές).

Οι κανόνες λειτουργίας του σε ότι αφορά στα στοιχεία τα οποία επηρεάζουν τις δηλώσεις δαπανών έχουν καθορισθεί από την Αρχή Πιστοποίησης. Η Αρχή Πιστοποίησης με τον καθορισμό των κανόνων λειτουργίας του ΟΠΣ σε ότι αφορά στα στοιχεία τα οποία επηρεάζουν τις δηλώσεις δαπανών διασφαλίζει ότι οι επεξεργασίες από το ΟΠΣ, γίνονται σύμφωνα με τα οριζόμενα στους Κανονισμούς των διαρθρωτικών ταμείων και του Ταμείου Συνοχής, και ότι αποτελεί ολοκληρωμένο εργαλείο παρέχοντας μία πιστή αποτύπωση της διαδρομής ελέγχου.

Οι εφαρμοζόμενες διαδικασίες οργάνωσης και διαχείρισης των οικονομικών μεγεθών των έργων διασφαλίζουν την ορθότητα και την ακεραιότητα των στοιχείων που περιλαμβάνονται στους πίνακες που προβλέπονται στις κανονιστικές απαιτήσεις της Προγραμματικής Περιόδου 2014 - 2020. Τόσο ο τύπος των τηρούμενων στοιχείων όσο και οι διαδικασίες επεξεργασίας τους εγγυώνται ολοκληρωμένες, διαφανείς και αξιόπιστες πληροφορίες.

Ειδικότερα στο ΟΠΣ:

1. Αποτυπώνεται το σύνολο των οικονομικών στοιχείων των έργων (δαπάνες - διορθώσεις –αποσύρσεις) με διακριτές εγγραφές.
2. Καταγράφονται τα στοιχεία διοικητικής επαλήθευσης δαπανών από τη ΔΑ και τα αποτελέσματα αυτής.
3. Καταγράφονται τα απαραίτητα στοιχεία των επιτόπιων επαληθεύσεων από τη ΔΑ, των επιθεωρήσεων από την Αρχή Πιστοποίησης και των ελέγχων των ελεγκτικών οργάνων, καθώς και τα αποτελέσματα αυτών.
4. Γίνεται αποτύπωση και κατηγοριοποίηση των διορθώσεων σε συνέχεια επαληθεύσεων της ΔΑ, επιθεωρήσεων της Αρχής Πιστοποίησης και ελέγχων των αρμόδιων εθνικών και κοινοτικών οργάνων.

(v) Με δεδομένο ότι τα συνολικά ποσά που πιστοποιούνται στην Επιτροπή δημιουργούνται από την επεξεργασία της αποτύπωσης των αναλυτικών παραστατικών δαπανών που τηρούνται στο ΟΠΣ σε επίπεδο σύμβασης, διασφαλίζεται η συμφωνία μεταξύ των συνολικών ποσών και των αναλυτικών δικαιολογητικών δαπανών.

(vi) Τηρούνται λογιστικά μητρώα για τις δαπάνες που υποβάλλονται στην Επιτροπή, καθώς και των ποσών που αποσύρονται μετά από ακύρωση του συνόλου ή μέρους της συνεισφοράς για μια πράξη.

Το ΟΠΣ πραγματοποιεί μία σειρά τυποποιημένων ελέγχων μέσω των οποίων διασφαλίζεται κυρίως:

* Η σύνδεση της δηλούμενης δαπάνης με την εγκεκριμένη νομική δέσμευση από την οικεία Διαχειριστική Αρχή.
* Η μοναδικότητα του παραστατικού του αναδόχου που δηλώνεται σε κάθε μηνιαίο δελτίο (τα στοιχεία του παραστατικού του αναδόχου – το είδος και ο αριθμός - δεν επιτρέπεται να έχουν συμπεριληφθεί σε μηνιαίο δελτίο άλλου Υποέργου (άλλης σύμβασης), συμπεριλαμβανομένων και των δελτίων των προγενέστερων Προγραμματικών Περιόδων Γ’΄ΚΠΣ και ΕΣΠΑ 2007 - 2013. Με τον έλεγχο αυτό διασφαλίζεται ότι η ίδια δαπάνη δεν είναι δυνατόν να δηλωθεί και για άλλο συγχρηματοδοτούμενο έργο.
* Η πληρότητα των στοιχείων συμπλήρωσης του δελτίου δήλωσης δαπανών καθώς και αριθμητικοί έλεγχοι ορθότητας του δελτίου δήλωσης δαπανών σε σχέση με τα στοιχεία του εγκεκριμένου τεχνικού δελτίου πράξης.
* Η επιλεξιμότητα της δαπάνης, όσον αφορά τον χρόνο πραγματοποίησής της. Η ημερομηνία έκδοσης του παραστατικού του αναδόχου δεν είναι δυνατόν να είναι μεταγενέστερη της ημερομηνίας λήξης του οικονομικού αντικειμένου του έργου. Δαπάνες που πραγματοποιούνται μετά την ημερομηνία λήξης του οικονομικού αντικειμένου του έργου δεν γίνονται αποδεκτές.
* Η αντιστοίχηση του ΑΦΜ του αναδόχου με το ΑΦΜ του αναδόχου της αντίστοιχης νομικής δέσμευσης.

Ο σχεδιασμός του ΟΠΣ έχει δενδροειδή μορφή. Κάθε πληροφορία που εισάγεται στο χαμηλότερο επίπεδο αθροίζεται στο αμέσως ανώτερο επίπεδο. Οι πληροφορίες των λογιστικών εγγραφών κάθε πράξης εισάγονται στο ΟΠΣ σε επίπεδο νομικής δέσμευσης δικαιούχου. Κατά συνέπεια κάθε λογιστική εγγραφή που καταχωρείται στο σύστημα στο επίπεδο νομικής δέσμευσης αθροίζεται στο επίπεδο του άξονα προτεραιότητας και Ταμείου.

Συγκεκριμένα κρίσιμα ορόσημα εντοπίζονται στην πορεία υλοποίησης κάθε ενταγμένης πράξης. Για τα ορόσημα αυτά, καθώς και τους αντίστοιχους και την πρόοδο του Επιχειρησιακού Προγράμματος ως προς την επίτευξη των στόχων του τα οποία παρέχονται από τη Διαχειριστική Αρχή, τηρούνται αξιόπιστα σχετικά δεδομένα στο σύστημα. Πιο συγκεκριμένα, απαιτείται η καταχώρηση των παρακάτω, εντός συγκεκριμένων προθεσμιών:

* Των δελτίων δήλωσης δαπανών όπου περιγράφονται λεπτομερώς οι δαπάνες ανά κατηγορία που πραγματοποίησαν τον προηγούμενο χρονικό διάστημα οι δικαιούχοι κατά την υλοποίηση των πράξεων (ημερομηνία πληρωμής, παραστατικά δικαιούχων και αναδόχων, είδος επιλέξιμης δαπάνης και την τεκμηρίωση εκτέλεσης του σχετικού φυσικού αντικειμένου). Τα στοιχεία των δαπανών υπόκεινται σε διοικητικό επαλήθευση, επιβάλλονται διορθώσεις όπου απαιτείται και κατόπιν οριστικοποιούνται για να συμπεριληφθούν στο προσεχές αίτημα πληρωμής. Η διαδικασία εφαρμόζεται για κάθε δήλωση δαπάνης μιας ενταγμένης πράξης. Το ΔΔΔ υποβάλλεται πριν την παρέλευση του πρώτου δεκαημέρου (α΄10ημέρου) από τη λήξη του ημερολογιακού μήνα εντός του οποίου πραγματοποιήθηκε η δαπάνη.
* Των στοιχείων παρακολούθησης του χρονοδιαγράμματος υλοποίησης της πράξης και του φυσικού και οικονομικού αντικειμένου, σε σχέση με την εγκεκριμένη απόφαση ένταξης πράξης/ σύμβαση, καθώς και των προβλημάτων που διέπουν την υλοποίησή τους.
* Τα στοιχεία ολοκλήρωσης μιας πράξης και της επίτευξης των τεθέντων στόχων σύμφωνα με την εγκεκριμένη απόφαση ένταξης και τις αντίστοιχες νομικές δεσμεύσεις, καθώς και η επιβεβαίωση της ορθότητας, κανονικότητας και επιλεξιμότητας των αντίστοιχων δηλώσεων δαπανών.

Σύμφωνα με το Ενιαίο σύστημα δεικτών η συλλογή δεδομένων ανά ωφελούμενο ανά πράξη θα γίνεται με τα έντυπα: Απογραφικό Δελτίο Εισόδου και Απογραφικό Δελτίο Εξόδου Συμμετέχοντα.

Οι ακόλουθες τακτικές ή έκτακτες Ενέργειες γίνονται με σκοπό τον έλεγχο της διαδικασίας και την διασφάλιση επαρκούς διαδρομής ελέγχου:

* Η κατάρτιση του προγράμματος επιτόπιων επαληθεύσεων γίνεται διακριτά και πραγματοποιείται για τις πράξεις που έχουν πραγματοποιηθεί δαπάνες οι οποίες έχουν επαληθευτεί διοικητικά κατά το χρονικό διάστημα αναφοράς, βρίσκεται σε εξέλιξη το φυσικό αντικείμενό τους και δεν έχει εκδοθεί απόφαση ολοκλήρωσης ή, παρότι δεν έχουν πραγματοποιήσει δαπάνες κατά το εξάμηνο αναφοράς, είναι σε εξέλιξη η υλοποίηση του φυσικού τους αντικειμένου.
* Η επιτόπια επαλήθευση, που ακολουθείται από την αντίστοιχη έκθεση, καταγράφει την επιβεβαίωση ή μη της παράδοσης των συγχρηματοδοτούμενων προϊόντων, έργων και υπηρεσιών και της πραγματοποίησης των σχετικών δαπανών που έχουν επαληθευτεί διοικητικά, καθώς και της συμμόρφωσής τους ή μη με τους όρους της απόφασης ένταξης, των συναφθεισών συμβάσεων και με τους κοινοτικούς και εθνικούς κανόνες, όπου τα παραπάνω δεν είναι δυνατό να επαληθευτούν διοικητικά.
* Οι συστάσεις καταγράφονται και παρακολουθούνται όσον αφορά τη συμμόρφωση του ελεγχομένου.
* Αντίστοιχα, καταχωρίζονται στο σύστημα τα πορίσματα, οι εισηγούμενες δημοσιονομικές διορθώσεις και η παρακολούθηση των συστάσεων των ελέγχων που πραγματοποιούν οι ελεγκτικές αρχές.
* Η διενέργεια επαλήθευσης μακροχρόνιων υποχρεώσεων μέσω της Έκθεσης Μακροχρόνιων Υποχρεώσεων, η οποία περιλαμβάνει δημοσιονομική διόρθωση, καταχωρίζεται από τη ΔΑ ή τον ΕΦ στο ΟΠΣ το ποσό της δημοσιονομικής διόρθωσης και μειώνονται αντίστοιχα τα συγχρηματοδοτούμενα ποσά που έχουν καταχωρηθεί.

Με την εφαρμογή των παραπάνω εφαρμοζόμενων διαδικασιών διασφαλίζεται ότι οι λογιστικές εγγραφές για τις πράξεις τηρούνται στο κατάλληλο επίπεδο διαχείρισης και παρέχουν αναλυτικές πληροφορίες για τις δαπάνες που έχουν όντως πραγματοποιηθεί σε κάθε συγχρηματοδοτούμενη πράξη ανά δικαιούχο. Το λογιστικό σύστημα αντιμετωπίζει τόσο στους δικαιούχους όσο και τους άλλους φορείς που συμμετέχουν να αναγνωρίζονται με διακριτούς κωδικούς οι οποίοι χαρακτηρίζουν τα δεδομένα των πράξεών τους.

Από τα παραπάνω και από τη συνολική περιγραφή του ΟΠΣ συνάγεται ότι εφαρμόζονται κατάλληλες διαδικασίες οι οποίες περιγράφουν το λογιστικό σύστημα χρησιμοποιείται ως βάση για την κατάρτιση των αιτήσεων πληρωμής προς την Επιτροπή (άρθρο 126 στοιχείο δ) ΚΚΔ. Επιπλέον, εφαρμόζεται διαδικασία με την οποία διασφαλίζεται ότι τηρούνται σε ηλεκτρονική μορφή κατάλληλες λογιστικές εγγραφές των δαπανών που δηλώνονται στην Επιτροπή και της αντίστοιχης δημόσιας συνεισφοράς που καταβάλλεται στους δικαιούχους. Τέλος, στην τελική, πλήρως ανεπτυγμένη μορφή του ΟΠΣ υπάρχει μέριμνα για πλήρη κάλυψη θεμάτων όπως:

* Τήρηση λογαριασμών για τα ποσά που αποσύρονται μετά από ακύρωση του συνόλου ή μέρους της συνεισφοράς για μια Πράξη, όπως προβλέπεται στο άρθρο 126 στοιχείο η) του Καν. (ΕΕ) 1303/2013.
* Τήρηση εγγραφών για τα ποσά που συνδέονται με Πράξεις οι οποίες ανεστάλησαν λόγω δικαστικής διαδικασίας ή διοικητικής ένστασης. Σημειώνεται ότι και στο ΕΣΠΑ 2007-2013 υπήρχε ήδη η λειτουργικότητα της καταχώρησης Εξαιρέσεων, η οποία θα προσαρμοστεί κατάλληλα στις ανάγκες της νέας Προγραμματικής Περιόδου και με ιδιαίτερη έμφαση σε θέματα πρόληψης της απάτης, όπως προβλέπουν οι σχετικές κανονιστικές απαιτήσεις.

|  |
| --- |
| **6.8 ΤΟ ΠΛΗΡΟΦΟΡΙΑΚΟ ΣΥΣΤΗΜΑ ΚΡΑΤΙΚΩΝ ΕΝΙΣΧΥΣΕΩΝ (ΠΣΚΕ)** |

**6.8.1 ΕΙΣΑΓΩΓΗ**

Με βάση τον Ν.4314/2014 στην Εθνική Αρχή Συντονισμού λειτουργεί το Πληροφοριακό Σύστημα Κρατικών Ενισχύσεων (εφεξής ΠΣΚΕ), το οποίο σε ηλεκτρονική συνεργασία με το ΟΠΣ ΕΣΠΑ υποστηρίζει την εφαρμογή των Διαδικασιών του Συστήματος Διαχείρισης και Ελέγχου (ΣΔΕ) Κρατικών Ενισχύσεων.

Το ΠΣΚΕ έχει αξιοποιηθεί με επιτυχία κατά τις προηγούμενες προγραμματικές περιόδους από Δικαιούχους κρατικών ενισχύσεων, από τους Ενδιάμεσους Φορείς Διαχείρισης (Τραπεζικά Ιδρύματα, ΕΦΕΠΑΕ, ΕΟΜΜΕΧ, ΕΥΚΕΚΟ), από Εθνικούς Φορείς Διαχείρισης (ΕΥΣΕ, ΕΥΔ Ανταγωνιστικότητα, Γενική Γραμματεία Βιομηχανίας, Γενική Γραμματεία Τουρισμού) και από φορείς συντονισμού και ελέγχου.

Στο ΠΣΚΕ καταχωρίζονται δεδομένα που αφορούν στις διαδικασίες και στα στοιχεία επιλογής, παρακολούθησης, ελέγχου, και υλοποίησης δράσεων κρατικών ενισχύσεων που συγχρηματοδοτούνται από τα ΕΔΕΤ. Ο σχεδιασμός του ΠΣΚΕ εξασφαλίζει:

* Την διαχείριση της πληροφορίας των προκηρύξεων κάθε δράσης, από τις υποβολές των δυνητικά δικαιούχων, μέχρι και την τήρηση των μακροχρονίων υποχρεώσεων, σε επίπεδο παραστατικού πληρωμής.
* Την κάλυψη, σε επίπεδο φορέων διαχείρισης, όλων των διαδικασιών υλοποίησης και διαχείρισης των δράσεων κρατικών ενισχύσεων.
* Την κάλυψη, σε επίπεδο δικαιούχων, όλων των διαδικασιών διαχείρισης, από την υποβολή έως την υλοποίηση, που περιλαμβάνουν επιχειρησιακό πλάνο, οικονομικό και φυσικό αντικείμενο, χρονοδιάγραμμα και διενέργεια ηλεκτρονικών υποβολών για όλες αυτές τις φάσεις.
* Την αποτύπωση όλης της διαδρομής ελέγχου των επενδυτικών σχεδίων με καταγραφή του ιστορικού ενεργειών (traceability).
* Τη διασύνδεση με άλλα δημόσια πληροφοριακά συστήματα για ηλεκτρονική ανταλλαγή δεδομένων.

Το ΠΣΚΕ έχει υποδεχθεί, από τον Μάρτιο του 2006 έως σήμερα, την υποβολή 155.000 επενδυτικών σχεδίων στα πλαίσια 28 διαφορετικών δράσεων. Έχουν υλοποιηθεί 420 επιμέρους υποσυστήματα (π.χ. αξιολόγηση, έλεγχος δράσης) μέσω των οποίων έχει επιτευχθεί η διαχείριση 1.110.000 φάσεων αυτών των επενδυτικών σχεδίων. Οι δράσεις αυτές έχουν οδηγήσει στην πλήρη καταγραφή της πορείας διαχείρισης επενδυτικών σχεδίων που έχουν οδηγήσει στην εκταμίευση σχεδόν 2 δις ευρώ δημόσιας συμμετοχής για τη χρηματοδότησή τους. Υπάρχουν 140.000 ενεργοί χρήστες εκ των οποίων 8.000 επιχειρησιακοί.

Σύμφωνα με τον άρθρο 57 του Ν. 4314/2014 «Η χρήση του ΠΣΚΕ είναι υποχρεωτική για το σύνολο των φορέων που υλοποιούν μέτρα ενίσχυσης και στήριξης της επιχειρηματικότητας που συγχρηματοδοτούνται από τα ΕΔΕΤ.»

Δεδομένης της ένταξης νέων φορέων στο ΠΣΚΕ (Αλιεία, Αγροτική Ανάπτυξη, Έρευνα και Τεχνολογία κλπ) το ΠΣΚΕ προτυποποιείται, επανασχεδιάζεται, εμπλουτίζεται και επεκτείνεται με βάση τις απαιτήσεις των φορέων διαχείρισης δράσεων κρατικών ενισχύσεων. Παράλληλα, το ΠΣΚΕ προσαρμόζεται συνεχώς στις μεταβολές του κανονιστικού και θεσμικού πλαισίου των κρατικών ενισχύσεων αλλά και των ΕΔΕΤ.

**6.8.2 ΠΕΡΙΓΡΑΦΗ ΤΟΥ ΠΣΚΕ**

Το ΠΣΚΕ έχει σχεδιαστεί ώστε να διαχειρίζεται τον πλήρη κύκλο ζωής (lifecycle management) ενός επιχειρηματικού σχεδίου από την υποβολή μέχρι και την τήρηση μακροχρονίων υποχρεώσεων.

Το ΠΣΚΕ είναι δομημένο με τρόπο τέτοιο ώστε κάθε ενέργεια να προϋποθέτει την ολοκλήρωση της προηγούμενης και τα βήματα είναι διαδοχικά και αλληλένδετα. Η πληροφορία διακινείται εντός προκαθορισμένων ροών εργασιών (workflows) όπου χρήστες με διαφορετικούς ρόλους και αρμοδιότητες, με βάση προκαθορισμένα επίπεδα ιεραρχίας, επενεργούν. Τα δεδομένα, τα έγγραφα και οι διαδικασίες αλληλοεξαρτώνται αποτελώντας επικαιροποιημένες εκδόσεις του κάθε σταδίου και αλληλοεξαρτώνται με συγκεκριμένες σχέσεις και χαρακτηριστικά γνωρίσματα, έτσι ώστε το σύστημα να αποτελεί μια ενιαία ολότητα, η οποία εξασφαλίζει τη συνέπεια και συνέχεια της συνολικής διαδικασίας. Η εξασφάλιση της σωστής διαδρομής επιτυγχάνεται μέσω της υποβολής υποχρεωτικών και προαπαιτούμενων βημάτων.

Το ΠΣΚΕ αποτελεί ένα ενιαίο διαδικτυακό (internet) περιβάλλον εργασίας στο οποίο έχουν ταυτόχρονη πρόσβαση οι ωφελούμενοι (επιχειρήσεις, επαγγελματίες, πολίτες) και οι εμπλεκόμενες υπηρεσίες (Ενδιάμεσοι Φορείς Διαχείρισης, Αξιολογητές, Ελεγκτικοί φορείς, Αρχές Διαχείρισης, Πιστοποίησης και Ελέγχου των ΕΠ του ΕΣΠΑ 2014-2020 που χρηματοδοτούνται από το ΕΠΤΑ, το ΕΚΤ, το Ταμείο Συνοχής στο πλαίσιο του Στόχου «Επενδύσεις στην Ανάπτυξη και την Απασχόληση», την Αγροτική Ανάπτυξη, την Αλιεία και τα Ταμεία Χαρτοφυλακίου). Επιπρόσθετα προσφέρονται οι κάτωθι υπηρεσίες:

1. Εφαρμογή Επιχειρησιακή Ευφυΐας (Business Intelligence) για την παραγωγή προτυποποιημέων και ad-hoc δυναμικών αναφορών.
2. Εκπαιδευτικές Εφαρμογές, μέσω της πλατφόρμας Τηλεκπαίδευσης της ΜΟΔ ΑΕ.
3. Πλατφόρμα συνεργασίας ΔΙ@ΥΛΟΣ.

Μέσω των εφαρμογών αυτών, επιτυγχάνονται λειτουργίες και έλεγχοι που αποσκοπούν στο:

* να ικανοποιήσουν τις απαιτήσεις διαχείρισης κάθε ενέργειας στην ροή εργασίας μιας δράσης κρατικής ενίσχυσης,
* να διασφαλίσουν τις σχέσεις που πρέπει να υπάρχουν μεταξύ των εν λόγω ενεργειών,
* να μπορούν οι χρήστες, ανά επίπεδο:
  + να παρακολουθούν αν τηρούνται αποτελεσματικά οι προϋποθέσεις κάθε δράσης,
  + να παρακολουθούν τους ρυθμούς υλοποίησης,
  + να αξιολογούν τα αποτελέσματα και τις επιπτώσεις των διαφόρων ενεργειών που υλοποιούνται,
* να επιτρέπουν την άντληση δεδομένων με πολλαπλά κριτήρια αναζήτησης, ανάλογα με τη χρήση,
* να επιτρέπουν ποικίλες δυνατότητες ανάλυσης και απεικόνισης των δεδομένων, με πίνακες, γραφήματα, στατιστικά εργαλεία και γεωγραφικά συστήματα πληροφοριών, ανάλογα με τις απαιτήσεις ενημέρωσης, διαχείρισης και δημοσιότητας.

Χρήστες του ΠΣΚΕ είναι:

* Οι Δικαιούχοι Πράξεων (Επιχειρήσεις, Επαγγελματίες, Πολίτες) και οι σύμβουλοι,
* Αξιολογητές
* Ελεγκτές
* Οι Αρχές/φορείς Διαχείρισης (Διαχειριστικές Αρχές, Ενδιάμεσοι Φορείς, Φορείς χορήγησης κρατικών ενισχύσεων)
* Η Αρχή Πιστοποίησης
* Η Επιτροπή Δημοσιονομικού Ελέγχου (ΕΔΕΛ)
* Οριζόντιες Υπηρεσίες του ΕΣΠΑ
* Υπηρεσίες της Ευρωπαϊκής Ένωσης.

Η πρόσβαση στο ΠΣΚΕ είναι δυνατή είτε απευθείας μέσω διαδραστικής διεπαφής χρήστη (διαδικτυακή εφαρμογή) είτε μέσω τεχνικής διεπαφής που επιτρέπει τη διαβίβαση δεδομένων.

Οι συγκεκριμένοι ρόλοι χρηστών καθορίζονται σύμφωνα με τα προβλεπόμενα στο εγκεκριμένο ΣΔΕ Κρατικών Ενισχύσεων, στις προκηρύξεις των δράσεων κρατικών ενισχύσεων, στους κανονισμούς κρατικών ενισχύσεων και ακολουθούν τις λειτουργίες και αρμοδιότητες που έχει ο φορέας στον οποίον ανήκουν. Έτσι, για παράδειγμα οι χρήστες των Δικαιούχων έχουν δικαιώματα υποβολής επενδυτικού σχεδίου, αιτημάτων επαλήθευσης, τροποποίησης, ένστασης κλπ ενώ άλλοι χρήστες (π.χ. ΕΦΔ) έχουν πρόσβαση σε φόρμες αξιολόγησης, πληρωμών, μακροχρονίων, συμβάσεων, ενστάσεων κλπ. Επιπλέον, συγκεκριμένοι ρόλοι έχουν μόνο δικαιώματα ανάγνωσης ή πρόσβαση σε επιτελικές αναφορές, σύμφωνα με τις εκάστοτε απαιτήσεις.

Οι χρήστες που έχουν δικαιώματα καταχώρησης, προσθέτουν στο ΠΣΚΕ τα δεδομένα και τα έγγραφα για τα οποία έχουν αρμοδιότητα, καθώς και κάθε τυχόν επικαιροποίηση τους, ενώ παρέχεται και δυνατότητα επισύναψης εγγράφων ανάλογα με τις απαιτήσεις κάθε δράσης ενίσχυσης. Οι χρήστες έχουν την ευθύνη έγκαιρης καταχώρησης και την ευθύνη για την ακρίβεια, την ποιότητα, την νομιμότητα και την πληρότητα των στοιχείων αυτών. Το ΠΣΚΕ υποστηρίζει την καταχώρηση πραγματοποιώντας μια σειρά λογικών ελέγχων με βάση τον Οδηγό της κάθε Προκήρυξης πριν από την οριστική υποβολή κάθε ενέργειας προσφέροντας εργαλεία και αναφορές στους χρήστες προκειμένου να υλοποιήσουν ορθά την εργασία τους.

Σε κάθε περίπτωση, εφαρμόζεται κατάλληλο σχήμα ασφαλείας όπως αναφέρεται αναλυτικά στην σχετική ενότητα ακολούθως.

Το υλισμικό και λογισμικό του ΠΣΚΕ βρίσκεται εγκατεστημένο στο υπολογιστικό κέντρο, στην Κεντρική Υπηρεσία της ΜΟΔ ΑΕ (Λ.Ριανκούρ 78Α) όπου λειτουργεί και σχετικό τεχνικό Helpdesk για την άμεση υποστήριξη των χρηστών.

Την εποπτεία της παραγωγικής λειτουργίας του ΠΣΚΕ, τη φιλοξενία των εξυπηρετητών του, του δικτυακού εξοπλισμού, την τεχνική υποστήριξη του κεντρικού εξοπλισμού και του λογισμικού υποδομής, την παροχή υπηρεσιών για τη δικτυακή σύνδεση του ΠΣΚΕ την ανάπτυξη και συντήρηση του επιχειρησιακού λογισμικού, την υλοποίηση των σχετικών αναβαθμίσεων, αναλαμβάνει η Γενική Γραμματεία Δημοσίων Επενδύσεων – ΕΣΠΑ/EYKE σε στενή συνεργασία με την ΜΟΔ ΑΕ.


Τη συγκέντρωση των απαιτήσεων των χρηστών του ΠΣΚΕ, την ανάλυση και το σχεδιασμό του Πληροφοριακού Συστήματος και των προσαρμογών του, την εκπαίδευση και υποστήριξη των χρηστών, τον έλεγχο και την αξιολόγηση της παραγωγικής λειτουργίας του, τη διενέργεια στατιστικών αναλύσεων και την αξιοποίηση των δεδομένων για τις ανάγκες των ΕΠ του ΕΣΠΑ, αναλαμβάνει η Γενική Γραμματεία Δημοσίων Επενδύσεων – ΕΣΠΑ/EYKE σε στενή συνεργασία με την ΜΟΔ ΑΕ.

Όπως προσδιορίζεται και από το θεσμικό πλαίσιο (ΥΑ υπ. αριθμ. 69132/EΥΘΥ625, ΦΕΚ 1451/ 10.07.2015), η Ειδική Υπηρεσία Κρατικών Ενισχύσεων (ΕΥΚΕ) ασκεί τις αρμοδιότητες των άρθρων 25 και 57 του Ν. 4314/2014 (ΦΕΚ Α΄/265/23.12.2014). Στην ίδια Υπουργική Απόφαση γίνεται αναλυτική περιγραφή των αρμοδιοτήτων κάθε Μονάδας της ΕΥΚΕ.

Το ΠΣΚΕ είναι διαθέσιμο και λειτουργεί κατά τη διάρκεια αλλά και εκτός του επίσημου ωραρίου λειτουργίας, εκτός εάν πραγματοποιούνται δραστηριότητες τεχνικής συντήρησης.

**6.8.3 ΤΕΧΝΙΚΗ ΠΕΡΙΓΡΑΦΗ ΤΟΥ ΠΣΚΕ**

Η υφιστάμενη τοπολογία του συστήματος απεικονίζεται στο ακόλουθο σχήμα.



Σχήμα 6.8.3.1 Τοπολογία υφιστάμενου πληροφοριακού συστήματος

Το λογισμικό υποδομής που έχει εγκατασταθεί για την υποστήριξη και ανάπτυξη του ΠΣΚΕ περιλαμβάνει:

* Σύστημα Διαχείρισης Βάσεων Δεδομένων
* Περιβάλλον ανάπτυξης Εφαρμογών για το λογισμικό του ΠΣΚΕ
* Περιβάλλον ελέγχου και αποδοχής των Εφαρμογών (staging)
* Περιβάλλον Επιχειρησιακής Ευφυΐας (Business Intelligence)
* Διαδικτυακές υπηρεσίες (Web Services)

Αντίστοιχα, το σύστημα Επιχειρησιακής Ευφυΐας (BI) είναι ένα σύστημα που λειτουργεί σε διαδικτυακό περιβάλλον και επιτρέπει στον χρήστη τη δημιουργία αναφορών, γραφημάτων, πινάκων κλπ, με δεδομένα που αντλούνται από τη βάση δεδομένων του ΠΣΚΕ. Στα πλεονεκτήματα του συστήματος ΒΙ περιλαμβάνονται:

* Η άμεση πρόσβαση στα δεδομένα όλων των ενεργειών του ΠΣΚΕ
* Η διαθεσιμότητα σύνθετων πεδίων
* Η παραγωγή δυναμικών αναφορών (ad hoc) από τους επιχειρησιακούς χρήστες
* Η συνεχής (ωριαία) επικαιροποίηση των δεδομένων.

Το σύστημα ΒΙ είναι διαθέσιμο σε συγκεκριμένες κατηγορίες χρηστών του ΠΣΚΕ και η σύνδεση/ αυθεντικοποίηση σε αυτό γίνεται με την χρήση κωδικών. Η παρούσα υλοποίησή του διακρίνεται από τα παρακάτω χαρακτηριστικά:

* **Μοντέλο Δεδομένων BI**. Η Δομή του ακολουθεί την λογική του data warehouse και περιλαμβάνει θεματικές περιοχές (δράσεις ενίσχυσης) που περιέχουν πεδία με κατάλληλα χαρακτηριστικά (attribute columns) και μετρήσιμα μεγέθη (measure columns).
* **Προκαθορισμένες Αναφορές** (Predefined Reports).
* **Ασφάλεια δεδομένων** σε πολλαπλά επίπεδα (database, middle layer, portal).
* **Διαδυκτυακός τόπος** διαχείρισης των αναφορών (Portal).
* **Κατάλογος οντοτήτων (BI Catalog)**. Συνίσταται σε Δράσεις Ενίσχυσης, Κοινόχρηστους φακέλους, αναφορές υλοποιημένες και διαδραστικό περιβάλλον για την υλοποίηση ad-hoc ερωτημάτων.

Όσον αφορά την προσαρμογή του ΠΣΚΕ για την προγραμματική περίοδο 2014-2020, αυτό γίνεται σταδιακά, σύμφωνα με τις ανάγκες και προτεραιότητες διαχείρισης.

Τα βασικά τεχνολογικά και επιχειρησιακά χαρακτηριστικά του ΠΣΚΕ για την περίοδο 2014-2020 περιλαμβάνουν:

* Δημιουργία ροών εργασίας για τους διαφορετικούς τύπους κρατικών ενισχύσεων που θα φιλοξενηθούν στο ΠΣΚΕ. Στην παρούσα φάση έχουν αναγνωριστεί οι ακόλουθες ροές εργασίας:
  + Ροή εργασίας Επιχειρηματικότητα
  + Ροή Εργασίας Έρευνα και Τεχνολογία
  + Ροή εργασίας Αγροτική Ανάπτυξη
  + Ροή Εργασίας Αλιεία
  + Ροή Εργασίας Κοινωνικό Ταμείο
  + Ροή Εργασίας Δάνεια / Εγγυήσεις
  + Ροή Εργασίας RIS
* Ανασχεδιασμός της Βάσης Δεδομένων για την υποδοχή των ροών εργασίας με στόχο την ομογενοποίηση και προτυποποίηση των διαδικασιών για να επιτευχθεί η βελτιστοποίηση στην υλοποίηση των προγραμμάτων ενίσχυσης.
* Εξειδίκευση Μοντέλου Ασφαλείας
* Ρόλοι χρηστών ανά οργανωτική δομή, τύπο ενίσχυσης και Δράση Ενίσχυσης
* Επίπεδο Αυθεντικοποίησης ανάλογα με την διαδικασία και τον χρήστη
* Προστασία σε επίπεδο Εφαρμογής / ΒΔ / Δικτύου
* Ομογενοποιημένο Web περιβάλλον για όλες τις διαδικασίες διαχείρισης και λειτουργίες του συστήματος
* Διαλειτουργικότητα με άλλα Πληροφοριακά Συστήματα και δυνατότητα προσυμπλήρωσης πεδίων
* Τροφοδότηση με στατιστικά των ιστοχώρων ενημέρωσης του πολίτη για τις δράσεις ενίσχυσης.
* Αναβάθμιση του λογισμικού υποστήριξης (Βάσης Δεδομένων, application servers) για τη βελτίωση της απόκρισης του συστήματος

Στον ακόλουθο πίνακα παρουσιάζονται οι βασικές περιοχές όπως αυτές αποτυπώνονται στην κύρια ροή εργασίας του ΠΣΚΕ.

| **ΔΙΑΔΙΚΑΣΙΑ ΠΣΚΕ** | **ΧΡΗΣΤΕΣ ΠΣΚΕ** |
| --- | --- |
| * Δημιουργία Προκήρυξης/Πρόσκλησης | * Διαχειριστική Αρχή, ΕΦΔ |
| * Αίτηση Χρηματοδότησης (Υποβολή Επενδυτικού Σχεδίου) | * Δικαιούχος |
| * Παραλαβή Αίτηση χρηματοδότησης | * Διαχειριστική Αρχή, Ενδιάμεσος Φορέας |
| * Αξιολόγηση Αίτησης Χρηματοδότησης - Επιλογή Πράξεων | * Διαχειριστική Αρχή, Ενδιάμεσος Φορέας, Αξιολογητής |
| * Έγκριση της αίτησης χρηματοδότησης – Απόφαση Ένταξης Πράξεων | * Διαχειριστική Αρχή, Ενδιάμεσος Φορέας, Αξιολογητής |
| * Ένσταση | * Δικαιούχος, Διαχειριστική Αρχή, Ενδιάμεσος Φορέας, Αξιολογητής ενστάσεων |
| * Παρακολούθηση Υλοποίηση πράξεων | * Δικαιούχος, Διαχειριστική Αρχή, Ενδιάμεσος Φορέας |
| * Τροποποίηση Πράξης / Τροποποίηση Απόφασης Ένταξης Πράξεων | * Δικαιούχος, Διαχειριστική Αρχή, Ενδιάμεσος Φορέας |
| * Επαλήθευση Πράξεων (έλεγχοι) | * Δικαιούχος, Διαχειριστική Αρχή, Ενδιάμεσος Φορέας, Ομάδα Ελέγχου |
| * Πληρωμή Πράξεων | * Δικαιούχος, Διαχειριστική Αρχή, Ενδιάμεσος Φορέας, Υπόλογος |
| * Ανάκληση Πράξης | * Διαχειριστική Αρχή, Ενδιάμεσος Φορέας |
| * Ανάκτηση | * Διαχειριστική Αρχή, Ενδιάμεσος Φορέας |
| * Ολοκλήρωση Πράξης / Πράξεων | * Δικαιούχος, Διαχειριστική Αρχή, Ενδιάμεσος Φορέας |
| * Μακροχρόνιες Υποχρεώσεις | * Διαχειριστική Αρχή, Ενδιάμεσος Φορέας, |
| * Διασύνδεση με τρίτα συστήματα | * Συστήματα |
| * Αναφορές | * Διαχειριστική Αρχή, Ενδιάμεσος Φορέας |

**6.8.4 ΔΙΑΣΥΝΔΕΣΗ ΠΣΚΕ ΜΕ ΑΛΛΑ ΠΛΗΡΟΦΟΡΙΑΚΑ ΣΥΣΤΗΜΑΤΑ- ΔΙΑΛΕΙΤΟΥΡΓΙΚΟΤΗΤΑ**

**6.8.4.1 ΔΙΑΣΥΝΔΕΣΗ ΠΣΚΕ με το ΟΠΣ ΕΣΠΑ**

Το ΠΣΚΕ διασυνδέεται με το πληροφοριακό σύστημα (ΟΠΣ ΕΣΠΑ) και αποστέλλει το σύνολο πληροφοριών που απαιτούνται για να ικανοποιηθούν οι απαιτήσεις που απορρέουν από τους κανονισμούς των ΕΔΕΤ.

Μέσω της συνεργασίας των Υπηρεσιών της ΕΑΣ και της ΜΟΔ αε, έχει ληφθεί μέριμνα για τη διαλειτουργικότητα των δύο συστημάτων, ώστε δεδομένα που εισάγονται στο ΠΣΚΕ, να τροφοδοτούν άμεσα το ΟΠΣ ΕΣΠΑ (και αντίστροφα εφόσον απαιτείται) και να διασφαλίζεται η μείωση του διοικητικού φόρτου και της πιθανότητας σφαλμάτων ή καθυστερήσεων. Τα δεδομένα βασίζονται στα έντυπα που υποστηρίζουν τις σχετικές Διαδικασίες του Συστήματος Διαχείρισης και Ελέγχου, που σχετίζεται με κρατικές ενισχύσεις.

Στον κάτωθι πίνακα παρουσιάζονται οι κύριες διαδικτυακές συσχετίσεις του ΠΣΚΕ με το ΟΠΣ ΕΣΠΑ:

| **ΔΙΑΔΙΚΑΣΙΑ ΠΣΚΕ** | **Διασύνδεση με ΟΠΣ ΕΣΠΑ (web service)** |
| --- | --- |
| * Δημιουργία Προκήρυξης/ Πρόσκλησης | * Εισαγωγή οριστικής πρόσκλησης στο ΟΠΣ ΕΣΠΑ και απόδοση ΑΑ ΟΠΣ πρόσκλησης πριν την έκδοσή της. |
| * Έγκριση της αίτησης χρηματοδότησης – Απόφαση Ένταξης Πράξεων | * Εισαγωγή Τεχνικού Δελτίου και λοιπών στοιχείων για την έκδοση Απόφασης Ένταξης Πράξεων στο ΟΠΣ * Δημιουργία Δελτίου Παρακολούθησης και Αξιολόγησης Προόδου Πράξης |
| * Τροποποίηση Πράξης/ Τροποποίηση Απόφασης Ένταξης Πράξεων | * Ενημέρωση Τεχνικού Δελτίου και, κατά περίπτωση, τροποποίηση Απόφασης ένταξης Πράξεων * Δελτίο Παρακολούθησης και Αξιολόγησης Προόδου Πράξης |
| * Επαλήθευση Πράξης | * Δελτίο Δήλωσης Δαπάνης * Δελτίο Παρακολούθησης και Αξιολόγησης Προόδου Πράξης |
| * Πληρωμή Πράξης | * Δελτίο Δήλωσης Δαπάνης * Δελτίο Παρακολούθησης και Αξιολόγησης Προόδου Πράξης |
| * Απένταξη/ Ανάκληση Πράξης | * Ενημέρωση Τεχνικού Δελτίου και, κατά περίπτωση, τροποποίηση Απόφασης ένταξης Πράξεων * Δελτίο Παρακολούθησης και Αξιολόγησης Προόδου Πράξης |
| * Ανάκτηση | * Δελτίο Καταχώρησης Διορθώσεων * Δελτίο Παρακολούθησης και Αξιολόγησης Προόδου Πράξης |
| * Ολοκλήρωση Πράξης/ Πράξεων | * Βεβαίωση Ολοκλήρωσης Πράξεων * Δελτίο Παρακολούθησης και Αξιολόγησης Προόδου Πράξης |

**6.8.4.2 ΔΙΑΣΥΝΔΕΣΗ ΠΣΚΕ με το Σύστημα Σώρευσης Κρατικών Ενισχύσεων**

Το ΠΣΚΕ διασυνδέεται σύστημα σώρευσης κρατικών ενισχύσεων στο οποίο εισάγονται όλες οι ενισχύσεις (εθνικές και συγχρηματοδοτούμενες) με στόχο να ελέγχονται τα όρια σώρευσης σύμφωνα με τους κανόνες κρατικών ενισχύσεων.

**6.8.4.3 ΔΙΑΣΥΝΔΕΣΗ ΠΣΚΕ με άλλα συστήματα**

Πέρα από τα προαναφερθέντα, το ΠΣΚΕ έχει ήδη διασυνδεθεί ή βρίσκεται στην φάση ανάπτυξης διασυνδέσεων με ένα πλήθος από άλλα συστήματα. Στην παρούσα ενότητα αναφέρονται κάποια σημαντικότερα, εντελώς ενδεικτικά.

* Η διασύνδεση με το TAXIS, για την άντληση και επικαιροποίηση των στοιχείων που συνοδεύουν τα στοιχεία του μητρώου του δυνητικού δικαιούχου με στόχο την προσυμπλήρωση αυτών.
* Το πληροφοριακό σύστημα της Ευρωπαϊκής Επιτροπής SARI (State Aid Registry) και το State Aid Transparency Module αποτελούν τα Πληροφοριακά συστήματα της ΕΕ στα οποία δημοσιοποιούνται τόσο καθεστώτα ενίσχυσης όσο και πράξεις άνω των 500.000 Ευρώ. Η διασύνδεση με αυτά τα συστήματα θα γίνεται με την χρήση web services μέσω του συστήματος Σώρευσης.

**6.8.4.4 ΘΕΜΑΤΑ ΔΙΑΛΕΙΤΟΥΡΓΙΚΟΤΗΤΑΣ ΠΣΚΕ**

Το ΠΣΚΕ στόχο έχει την περίοδο 2014-2020 να διευκολύνει τους δυνητικούς δικαιούχους στην συμπλήρωση των αιτήσεων χρηματοδότησης αξιοποιώντας όλες τις διαθέσιμες διαδικτυακές διασυνδέσεις με τρίτα συστήματα του Δημοσίου. Έτσι, το ΠΣΚΕ δίνει έμφαση στον κανόνα της μοναδικότητας κατά την εισαγωγή της πληροφορίας από συστήματα που την έχουν ως πρωτογενή πληροφορία και προ-συμπληρώνοντας την στο ΠΣΚΕ προστατεύοντας τον δυνητικό δικαιούχο από το να κάνει λάθη. Οι διασυνδέσεις που υπάρχουν ήδη συντηρούνται και βελτιώνονται, προσαρμοζόμενες στις αλλαγές των διαδικασιών και στις νέες ανάγκες που ενδεχομένως προκύπτουν ενώ νέες διαδικασίες θα γίνονται διαθέσιμες με την ωρίμανση των πληροφοριακών συστημάτων της Δημόσιας Διοίκησης.

Όσον αφορά την διαλειτουργικότητα του ΠΣΚΕ, κρίνεται απαραίτητα η προσαρμογή του στις κανονιστικές απαιτήσεις της ψηφιακής συνοχής (e-cohesion[[2]](#footnote-2)), αλλά και η εναρμόνιση με τις βέλτιστες πρακτικές που πρέπει να ακολουθούνται από τα πληροφοριακά συστήματα που διαχειρίζονται συγχρηματοδοτούμενα έργα της Ευρωπαϊκής Επιτροπής.

Τα συστήματα με τα οποία γίνεται διασύνδεση μπορεί να ανήκουν σε Υπουργεία ή συγκεκριμένες Υπηρεσίες του Δημοσίου και της Ευρωπαϊκής Επιτροπής, ενώ οι τρόποι διασύνδεσης μπορεί να ποικίλουν και επηρεάζονται από το περιεχόμενο και τις ανάγκες της ανταλλαγής δεδομένων. Ειδικότερα επιδιώκεται η υλοποίηση σημαντικών διασυνδέσεων είτε με συστήματα που ήδη λειτουργούν εδώ και χρόνια (πχ ΟΠΣ ΕΣΠΑ, Taxis) είτε με νεώτερα συστήματα των οποίων η αυτοματοποιημένη εξωστρέφεια βρίσκεται ακόμα σε φάση ανάπτυξης (πχ ΓΕΜΗ, ΟΠΣ ΙΚΑ). Στο ακόλουθο σχήμα φαίνεται μια αντιπροσωπευτική αλλά όχι περιοριστική εικόνα της σχεδιαζόμενης διαλειτουργικότητας του ΠΣΚΕ με άλλα πληροφοριακά συστήματα.

**Διάγραμμα 6.8.4.4.1** Σχεδιαζόμενη Διασύνδεση ΠΣΚΕ και άλλα πληροφοριακά συστήματα



**6.8.5 ΠΕΡΙΓΡΑΦΗ ΤΩΝ ΔΙΑΔΙΚΑΣΙΩΝ ΜΕ ΤΙΣ ΟΠΟΙΕΣ ΕΠΑΛΗΘΕΥΕΤΑΙ Η ΚΑΤΟΧΥΡΩΣΗ ΤΗΣ ΑΣΦΑΛΕΙΑΣ ΤOY ΠΣΚΕ**

**6.8.5.1 Σχεδιασμός και πιστοποίηση του ΠΣΚΕ σε θέματα ασφαλείας**

Το ΠΣΚΕ διαθέτει Σύστημα Διαχείρισης Ασφάλειας Πληροφοριών το οποίο δομείται στις ακόλουθες πολιτικές και διαδικασίες:

* Πολιτική Διαχείρισης δικαιωμάτων χρηστών
* Πολιτική διαχείρισης ρόλων
* Πολιτική διαχείρισης κωδικών πρόσβασης
* Πολιτική λήψης και διατήρησης αντιγράφων ασφαλείας
* Πολιτική Απόκτησης, Ανάπτυξης και Λειτουργίας Συστημάτων και Εφαρμογών
* Πολιτική Διαχείρισης Δικτυακών πόρων (Ασφάλειας Internet και Ηλεκτρονικής Αλληλογραφίας)
* Πολιτική Διαβάθμισης και Προστασίας Πληροφοριακών Πόρων
* Πολιτική Αποδεκτής Χρήσης Πληροφοριακών Συστημάτων (audit)
* Πολιτική Εντοπισμού Αδυναμιών και Διεξαγωγής Ελέγχων Ασφάλειας

Πιο συγκεκριμένα, ο σχεδιασμός του ΠΣΚΕ για την περίοδο 2014-2020 οφείλει να διασφαλίζει σε οργανωτικό και τεχνικό επίπεδο:

* Την Εμπιστευτικότητα και το Απόρρητο Πληροφοριών
* Την Ακεραιότητα Δεδομένων
* Τη Διαθεσιμότητα του συστήματος

Τέλος, βρίσκονται σε εξέλιξη οι διαδικασίες για την πιστοποίηση του συστήματος κατά ISO 27000, στο αμέσως επόμενο χρονικό διάστημα.

**6.8.5.2 Ασφάλεια Πρόσβασης Δεδομένων**

Προκειμένου να διασφαλίζεται η εμπιστευτικότητα και η ακεραιότητα των δεδομένων και να γίνεται αποκλεισμός πρόσβασης σε μη εξουσιοδοτημένους χρήστες, εφαρμόζεται πολιτική εξουσιοδοτημένης πρόσβασης των χρηστών:

* Δυνητικών Δικαιούχων και ωφελουμένων
* Φορέων Διαχείρισης (Ειδικές Υπηρεσίες Διαχείρισης – ΕΥΔ και Ενδιάμεσοι Φορείς – ΕΦ)
* Αξιολογητών
* Ελεγκτών
* Υπολόγων

Στη συνέχεια αναλύονται τα χαρακτηριστικά του ΠΣΚΕ για την ασφαλή πρόσβαση των χρηστών και γίνεται ειδική αναφορά στη διαχείριση των ευαίσθητων προσωπικών δεδομένων.

**6.8.5.3 Πρόσβαση στο ΠΣΚΕ**

***Προαπαιτούμενα για την Πρόσβαση στο ΠΣΚΕ***

Για τη σύνδεση χρήστη στο ΠΣΚΕ απαιτείται η χρήση Web browser και η σύνδεση στην ηλεκτρονική διεύθυνση <http://www.ependyseis.gr/mis>

Στη συνέχεια ζητείται η συμπλήρωση ζεύγους κωδικού πρόσβασης και συνθηματικού που θα πρέπει να έχει προμηθευτεί ο χρήστης κατόπιν σχετικής Αίτησης Απόδοσης Δικαιωμάτων Πρόσβασης. Η διαδικασία για τους δυνητικά δικαιούχους γίνεται μέσω ηλεκτρονικής αίτησης. Η διαδικασία για τα στελέχη διαχείρισης (χρήστες ΕΦΔ, αξιολογητές, ελεγκτές) γίνεται από πιστοποιημένους διαχειριστές του Φορέα Διαχείρισης ώστε να επιτρέπεται η διαβαθμισμένη πρόσβαση σε υπηρεσίες, εφαρμογές ή πληροφορίες, σύμφωνα με τους αποδοθέντες ρόλους.

***Αυθεντικοποίηση και Έλεγχος Πρόσβασης Χρηστών***

Η πρόσβαση των χρηστών στο ΠΣΚΕ γίνεται με πολιτική μοναδικού σημείου πρόσβασης ενώ εφαρμόζεται έλεγχος της αυθεντικότητας της ταυτότητας των μερών μιας ανταλλαγής δεδομένων με χρήση κωδικού πρόσβασης / συνθηματικού για εξουσιοδοτημένη πρόσβαση.

***Διαδικτυακή Πρόσβαση στο ΠΣΚΕ***

Η πρόσβαση των χρηστών στο ΠΣΚΕ είναι εφικτή μέσω διαδικτυακής Εφαρμογής με τη μορφή Web φορμών για Δικαιούχους και Φορείς Διαχείρισης.

Για την πρόσβαση στο ΟΠΣ ΕΣΠΑ μέσω κλήσης διαδικτυακών Υπηρεσιών υποστηρίζονται σύγχρονες τεχνικές και πρωτόκολλα ασφάλειας σύμφωνα με το πρότυπο WS-Security κατά την ενεργοποίηση της υπηρεσίας και την πιστοποίηση του χρήστη.

***Καταγραφή Πρόσβασης (logging)***

Το ΠΣΚΕ υποστηρίζει την καταγραφή δεδομένων πρόσβασης των χρηστών σε αυτό με τρόπο πολυπαραμετρικό για κάθε ενέργεια. Ενδεικτικά υποστηρίζεται η καταγραφή ενεργειών σε επίπεδο:

* Υποβολής, Αξιολόγησης, τροποποίησης κλπ
* Και καταγράφονται τα ακόλουθα στοιχεία:
  + Κωδικός χρήστη στο ΠΣΚΕ
  + Ημερομηνία ενέργειας
  + Κωδικός ενέργειας

**6.8.5.4 Επιμέρους Χαρακτηριστικά Ασφαλείας ΠΣΚΕ**

***Εμπιστευτικότητα (confidentiality)***

Το ΠΣΚΕ διασφαλίζει την τήρηση του απορρήτου των δεδομένων, σύμφωνα με την πολιτική πρόσβασης και διαχωρισμού καθηκόντων, ώστε η πληροφορία να διατίθεται μόνο σε εξουσιοδοτημένους χρήστες.

Επιπλέον, για τα δεδομένα προσωπικού ή ευαίσθητου χαρακτήρα που τηρούνται στο ΠΣΚΕ, εφαρμόζεται πολιτική διαχωρισμού/απομόνωσης των δεδομένων αυτών, ώστε να είναι προσβάσιμα μόνο για συγκεκριμένες λειτουργίες και σε περιορισμένο πλήθος, ειδικά διαπιστευμένων χρηστών.

***Ακεραιότητα (integrity)***

Η ακεραιότητα των δεδομένων διασφαλίζεται:

* μέσω της πολιτικής πρόσβασης των χρηστών, ώστε να μην επιτρέπεται η επεξεργασία δεδομένων από μη-διαπιστευμένους χρήστες,
* μέσω τεχνικών μηχανισμών εξασφάλισης της ακεραιότητας και συνέπειας (consistency) που αποτρέπουν επιθέσεις δολιοφθοράς δεδομένων (μη εξουσιοδοτημένη αντιγραφή, μη εξουσιοδοτημένη καταστροφή δεδομένων κλπ),
* μέσω καταγραφής των ενεργειών που οδηγούν σε αλλαγές στο σύστημα ή σε ανάκτηση ευαίσθητων δεδομένων.

Ειδικότερα υποστηρίζεται η «μη δυνατότητα άρνησης συμμετοχής» (non-repudiation), ώστε ο χρήστης να μη μπορεί να αρνηθεί τη συμμετοχή του στην πρόσβαση σε δεδομένα. Αυτό επιτυγχάνεται με τον κατάλληλο μηχανισμό καταγραφής των κινήσεων των χρηστών.

Έχει υλοποιηθεί η τεχνική υποδομή, η οποία σχεδιάζεται να τεθεί σε λειτουργία στο μέλλον, για την παροχή από το ΠΣΚΕ ψηφιακά υπογεγραμμένων εγγράφων ώστε να προκύπτει η αξιοπιστία της πηγής παραγωγής του εγγράφου.

***Διαθεσιμότητα συστήματος***

Οι υποδομές του ΠΣΚΕ σε εξοπλισμό εξυπηρετητών, αποθηκευτικών μέσων και δικτύων διέπονται από χαρακτηριστικά αποφυγής μοναδικού σημείου αστοχίας με χρήση περίσσιων (redundant) πόρων. Ένα μεγάλο μέρος της υποδομής βασίζεται στην τεχνολογία των εικονικών μηχανών (virtual servers), με την οποία, όχι μόνο διαμοιράζεται ο φόρτος σε πολλές μηχανές, αλλά και σε περίπτωσης αστοχίας μιας μηχανής, αυτός μεταφέρεται αυτόματα σε άλλες, χωρίς διακοπή της λειτουργίας.

Με τη χρήση των παραπάνω μεθόδων και με χρήση προληπτικών μέτρων τεχνικής φύσης (διαγνωστικά, συστηματική λήψη και διαχείριση αντιγράφων ασφαλείας) και οργανωτικής (συντήρηση) εξασφαλίζεται η υψηλή διαθεσιμότητα του ΠΣΚΕ.

***Διαχωρισμός Καθηκόντων***

Το ΠΣΚΕ διέπεται από ένα σύνολο ρόλων που εγγυώνται το διαχωρισμό των καθηκόντων, μεταξύ των δικαιούχων, των Ενδιάμεσων φορέων διαχείρισης, των αξιολογητών, των ελεγκτών και των Αρχών Διαχείρισης. Επίσης, μέσω των δικαιωμάτων πρόσβασης εξασφαλίζεται και ο διαχωρισμός καθηκόντων και στο εσωτερικό της ίδιας οργανωτικής δομής.

1. Καθώς και για φορείς συλλογής / επεξεργασίας ευαίσθητων προσωπικών δεδομένων [↑](#footnote-ref-1)
2. http://www.interact-eu.net/e\_cohesion/e\_cohesion/512/12238 [↑](#footnote-ref-2)