## Διαδικασία ΔΙΙ\_9: Τροποποίηση Απόφασης Ένταξης (πράξεις πλην ΚΕ)

1. Σκοπός

Ο σκοπός της διαδικασίας είναι ο χειρισμός των μεταβολών στοιχείων της πράξης που προσδιορίζονται στην Απόφαση Ένταξης και προκύπτουν κατά τη διάρκεια υλοποίησής της, υπό την προϋπόθεση ότι οι μεταβολές αυτές δεν συνιστούν σημαντική τροποποίηση της πράξης, κατά τα οριζόμενα στο άρθρο 71 παρ. 1 του Καν. 1303/2013.

2. Πεδίο εφαρμογής

Η διαδικασία εφαρμόζεται σε κάθε περίπτωση που κατά την υλοποίηση μιας συγχρηματοδοτούμενης πράξης εντοπίζεται από το Δικαιούχο ή τη ΔΑ / τον ΕΦ η αναγκαιότητα τροποποίησης των στοιχείων της πράξης που προσδιορίζονται στην Απόφαση Ένταξης.

3. Θεσμικό Πλαίσιο

4. Περιγραφή

**4.1 Διαπίστωση αναγκαιότητας τροποποίησης της Πράξης**

Η διαπίστωση της ανάγκης τροποποίησης της Πράξης μπορεί να προκύψει :

* Από το Δικαιούχο, με την υποβολή σχετικού αιτήματος τροποποίησης στοιχείων της Πράξης στη ΔΑ/ στον ΕΦ. Στο αίτημα θα πρέπει να αναφέρονται τα σημεία τροποποίησης και να τεκμηριώνονται επαρκώς οι λόγοι τροποποίησης των στοιχείων της Πράξης. Το αίτημα υποβάλλεται στη ΔΑ/ στον ΕΦ με την επανυποβολή του Τεχνικού Δελτίου Πράξης (έντυπο Ε.Ι.1\_3), τη συμπλήρωση των Πεδίων 21-25 «Αντικείμενο Τροποποίησης Τεχνικού Δελτίου Πράξης» σε αυτό και την ενσωμάτωση των προτεινόμενων αλλαγών επί των στοιχείων της Πράξης. Στο ΤΔΠ με τις προτεινόμενες τροποποιήσεις επισυνάπτονται όλα τα απαραίτητα έγγραφα και δικαιολογητικά που τεκμηριώνουν την ανάγκη τροποποίησης.
* Από τη ΔΑ ή τον Ε.Φ, κατά τη διαδικασία παρακολούθησης και περιοδικής αξιολόγησης της πορείας υλοποίησης της Πράξης, στην περίπτωση που διαπιστώνονται αλλαγές στα στοιχεία της Πράξης, όπως αυτά αποτυπώνονται στην Απόφαση Ένταξης.

Η ανάγκη για την τροποποίηση της Πράξης μπορεί να τεκμηριώνεται :

* Μετά την ολοκλήρωση μελετών που περιλαμβάνονται σε υποέργα προπαρασκευαστικών ενεργειών της πράξης, τα αποτελέσματα των οποίων δύνανται να επιφέρουν αλλαγές σε στοιχεία του φυσικού αντικειμένου, στον προϋπολογισμό (δημόσια δαπάνη) ή και σε άλλα στοιχεία της πράξης,
* Μετά την ολοκλήρωση των υποέργων προπαρασκευαστικών ενεργειών της πράξης, προκειμένου να προταθεί η εγγραφή στο ΠΔΕ του συνόλου του προϋπολογισμού της πράξης, στις περιπτώσεις πράξεων για την υλοποίηση των οποίων απαιτούνται προπαρασκευαστικές ενέργειες,
* Κατά την υλοποίηση της πράξης, εφόσον διαπιστώνεται ότι η μεταβολή επιμέρους στοιχείων της δύνανται να διευκολύνουν την ολοκλήρωσή της και την επίτευξη των αποτελεσμάτων και στόχων της,
* Από εξωγενείς παράγοντες, όπως νομοθετικές ρυθμίσεις οι οποίες επιφέρουν μεταβολές στη νομική προσωπικότητα του δικαιούχου της πράξης, στον προϋπολογισμό της, κλπ (π.χ. αλλαγές στα Οργανογράμματα Υπουργείων που έχουν ως αποτέλεσμα τη συγχώνευση φορέων ή και την μεταβίβαση αρμοδιοτήτων, μεταβολές στο φόρο προστιθέμενης αξίας (ΦΠΑ), αναθεώρηση (αύξηση) τιμών, κλπ),
* Από την ανάγκη τακτοποίησης των στοιχείων της πράξης στο επίπεδο της πραγματικής υλοποίησης της (π.χ. προσαρμογή του προϋπολογισμού της πράξης στο ύψος των αναθέσεων των υποέργων) ή στο επίπεδο του Ε.Π. στο πλαίσιο της ορθής διαχείρισης του Ε.Π.

**4.2 Αλλαγές στοιχείων Πράξης**

Βάσει των παραπάνω, η διαφοροποίηση των στοιχείων της Απόφασης Ένταξης δύνανται να αφορά :

* στη διάρκεια υλοποίησης του φυσικού αντικειμένου της πράξης αυτής, υπό την προϋπόθεση των περιορισμών που τίθενται στο άρθρο 27, παρ. 4 και 28, παρ. 1 του Νόμου 4314/2014, συμπεριλαμβανομένων και των ημερομηνιών έναρξης και λήξης της πράξης,
* στα στοιχεία του φυσικού αντικειμένου της πράξης,
* στα στοιχεία της συνολικής δημόσιας δαπάνης της πράξης,
* στο δικαιούχο της πράξης,
* ή σε άλλα στοιχεία που κατά την κρίση της ΔΑ / του ΕΦ δύνανται να μεταβληθούν.

**4.3 Εξέταση Αλλαγών στοιχείων Πράξης**

Στην περίπτωση που η τροποποίηση της πράξης αποτελεί πρωτοβουλία του δικαιούχου, η ΔΑ ή ο ΕΦ εξετάζει το αίτημα τροποποίησης ως προς :

* τα στοιχεία της πράξης που μεταβάλλονται,
* την αναγκαιότητα τροποποίησής τους,
* τα αποτελέσματα της τροποποίησης στην εύρυθμη υλοποίηση και ολοκλήρωση της πράξης, καθώς και στην επίτευξη των στόχων της, και
* το ότι δεν αλλοιώνονται τα αποτελέσματα της πρώτης αξιολόγησης της πράξης, ιδιαίτερα στις περιπώσεις συγκριτικής αξιολόγησης.

Η αποδοχή της τροποποίησης τεκμηριώνεται στο *Έντυπο Ε.ΙΙ.9\_1: «Εισήγηση Τροποποίησης Απόφασης Ένταξης Πράξης»*, η οποία συμπληρώνεται στο ΟΠΣ.

Προτάσεις για την αλλαγή στοιχείων της πράξης που παρατίθενται στο Τεχνικό Δελτίο Πράξης, τα οποία ωστόσο δεν επιφέρουν τροποποίηση της Απόφασης Ένταξης, εξετάζονται από τη ΔΑ/ τον ΕΦ με όμοιο τρόπο.

**ΣΗΜΕΙΩΣΗ**

Προτάσεις τροποποίησης που επιφέρουν ουσιώδεις μεταβολές στα στοιχεία της πράξης κατά την έννοια του άρθρου 71 του Καν. 1303/2013 θα πρέπει να απορρίπτονται από τη ΔΑ ή τον ΕΦ, εφόσον

* επιφέρουν την παύση ή τη μετεγκατάσταση μιας παραγωγικής δραστηριότητας εκτός της περιοχής προγράμματος,
* μεταβάλλουν τη φύση του ιδιοκτησιακού καθεστώτος ενός στοιχείου μιας υποδομής, η οποία επιφέρει αλλαγή της χρήσης της πράξης ή αποφέρει αδικαιολόγητο οικονομικό όφελος / πλεονέκτημα στον αρχικά κύριο της πράξης κατά τρόπο που αλλοιώνονται άμεσα ή έμμεσα οι κανόνες του ανταγωνισμού και ακυρώνονται τα προσδοκώμενα αποτελέσματα στο κοινωνικό σύνολο,
* μεταβάλλουν ουσιαστικά τη φύση και τους στόχους της πράξης ή την εφαρμογή των όρων της, επιφέροντας αλλοιώσεις ή αρνητική επίδραση στους στόχους του άξονα προτεραιότητας και στη σκοπιμότητα της πράξης ή και ακυρώνοντας ή διαφοροποιώντας το λειτουργικό αποτέλεσμα και τον ολοκληρωμένο χαρακτήρα της πράξης.
  1. **Έκδοση απόφασης ή απόρριψης τροποποίησης**

Στην περίπτωση αποδοχής της τροποποίησης της Πράξης η ΔΑ / ο ΕΦ εισηγείται στον Γενικό Γραμματέα ΕΣΠΑ ή στον Ειδικό Γραμματέα Διαχείρισης των Τομεακών ΕΠ του ΕΤΠΑ και ΤΑ / του ΕΚΤ ή στον Περιφερειάρχη την έκδοση τροποποιημένης Απόφασης Ένταξης, η οποία αποτελεί τροποποίηση της Αρχικής Απόφασης Ένταξης.

Η τροποποιημένη Απόφαση Ένταξης δημοσιεύεται με όμοιο τρόπο με την Απόφαση Ένταξης (στην οικεία ιστοσελίδα του Ε.Π./ του ΕΦ, στην ιστοσελίδα του ΕΣΠΑ και στο Πρόγραμμα ΔΙΑΥΓΕΙΑ) και κοινοποιείται στο φορέα χρηματοδότησης του έργου και στην αρμόδια για το Πρόγραμμα Δημοσίων Επενδύσεων Διεύθυνση.

Εάν, απαιτείται η τροποποίηση του ίδιου στοιχείου σε περισσότερες της μιας πράξης δύναται να εκδοθεί μία τροποποιημένη Απόφαση Ένταξης, στην οποία θα περιλαμβάνεται το στοιχείο που τροποποιείται για κάθε πράξη.

Οι τροποποιήσεις των στοιχείων της πράξης που έχουν γίνει αποδεκτές αποτυπώνονται στο Τεχνικό Δελτίο Πράξης.

Στην περίπτωση αποδοχής αλλαγών στοιχείων της Πράξης που δεν επιφέρουν τροποποίηση στην Απόφαση Ένταξης επίσης αποτυπώνονται στο Τεχνικό Δελτίο Πράξης. Η διαδικασία αυτή συνιστά επικαιροποίηση του Τεχνικού Δελτίου Πράξης.

Οι τροποποιήσεις στοιχείων των ενταγμένων πράξεων, σε καμία περίπτωση δεν αναιρούν ή μεταβάλλουν τις υποχρεώσεις των Δικαιούχων που ρητά αναφέρονται στην Απόφαση ένταξης και τον δεσμεύουν καθ’ όλη τη διάρκεια υλοποίησης της πράξης, ανεξάρτητα από το πλήθος και το είδος των αλλαγών των στοιχείων της πράξης που θα πραγματοποηθούν.

Σε περίπτωση απόρριψης της τροποποίησης της πράξης, ο Δικαιούχος ενημερώνεται με σχετική επιστολή, στην οποία τεκμηριώνονται οι λόγοι απόρριψης. Ο δικαιούχος δεσμεύεται να υλοποιήσει την πράξη σύμφωνα με την αρχική Απόφαση Ένταξης.

5. Σχετικά έντυπα

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| | **Κωδικός** | **Περιγραφή** | | --- | --- | | Ε.ΙΙ.9\_1: | Εισήγηση Τροποποίησης Απόφασης Ένταξης Πράξης |   Στη Διαδικασία αυτή, χρησιμοποιούνται και τα τυποποιημένα έντυπα των διαδικασιών:  ΔΙ\_1: Έκδοση πρόσκλησης για την υποβολή αιτήσεων χρηματοδότησης  ΔΙ\_2: Επιλογή και έγκριση πράξης   |  |  | | --- | --- | | **Κωδικός** | **Περιγραφή** | | Ε.Ι.1\_3: | Τεχνικό Δελτίο Πράξης | | Ε.Ι.2\_5: | Απόφαση Ένταξης / Τροποποίησης Πράξης | |  |

6. Διάγραμμα ροής