## Διαδικασία ΔΙΙ\_10: Ολοκλήρωση Πράξης (πράξεις πλην ΚΕ)

**1. Σκοπός**

Ο σκοπός της διαδικασίας είναι η επιβεβαίωση από τη ΔΑ/ ΕΦ της ολοκλήρωσης και παράδοσης των παραδοτέων της πράξης και της επίτευξης των τεθέντων στόχων σύμφωνα με την εγκεκριμένη Απόφαση Ένταξης και τις αντίστοιχες νομικές δεσμεύσεις.

**2. Πεδίο εφαρμογής**

Η διαδικασία εφαρμόζεται σε όλες τις συγχρηματοδοτούμενες, από το Επιχειρησιακό Πρόγραμμα, ολοκληρωμένες πράξεις. Για την εφαρμογή της παρούσας διαδικασίας, μία πράξη θεωρείται ολοκληρωμένη (δηλ. περατωθείσα, σύμφωνα με το στοιχείο (14) του άρθρου 2 του Καν. 1303/2013) όταν:

* έχει ολοκληρωθεί το φυσικό αντικείμενο, δηλ. έχει περατωθεί φυσικά, έχει παραληφθεί και πιστοποιηθεί το σύνολο των εργασιών της πράξης, ή έχει εκτελεστεί πλήρως και
* έχει ολοκληρωθεί το οικονομικό αντικείμενο, δηλ. έχουν πραγματοποιηθεί όλες οι σχετικές πληρωμές από τους δικαιούχους και έχει καταβληθεί στους δικαιούχους η αντίστοιχη δημόσια συμμετοχή.

**3. Θεσμικό Πλαίσιο**

* Κανονισμός 1303/2013:

- Άρθρα 2(14), 61, 65(8), 71

* Υπουργική Απόφαση με αρ. πρτ. 81986/EΥΘΥ712/31.07.2015, ΦΕΚ1822/Β/24.08.2015 (Υπουργική Απόφαση Συστήματος Διαχείρισης)
* ΚΥΑ Δημοσιονομικών Διορθώσεων

**4. Περιγραφή**

* 1. **Παραλαβή Έκθεσης Ολοκλήρωσης**

Με την ολοκλήρωση του φυσικού και οικονομικού αντικειμένου της πράξης, ο Δικαιούχος υποβάλλει στη ΔΑ/ ΕΦ, *Έκθεση Ολοκλήρωσης Πράξης (Έντυπο Ε.ΙΙ.10\_1),* συνοδευόμενη από την αναγκαία τεκμηρίωση. Στην Έκθεση Ολοκλήρωσης Πράξης περιγράφονται το υλοποιηθέν φυσικό αντικείμενο και τα αντίστοιχα παραδοτέα, οι δαπάνες που πραγματοποιήθηκαν, η επίτευξη της τιμής στόχου των δεικτών και το λειτουργικό αποτέλεσμα της πράξης, προκειμένου η ΔΑ/ ΕΦ να οριστικοποιήσει το συγχρηματοδοτούμενο φυσικό και οικονομικό αντικείμενο και να βεβαιώσει την τήρηση των υποχρεώσεων που είχε αναλάβει ο Δικαιούχος, σύμφωνα με την Απόφαση Ένταξης της πράξης και τους όρους χρηματοδότησης.

* 1. **Εξέταση των συνολικών στοιχείων της πράξης**

Η ΔΑ/ ΕΦ προβαίνει στην εξέταση των στοιχείων που έχουν υποβληθεί από το Δικαιούχο, με την Έκθεση Ολοκλήρωσης Πράξης και αυτών που τηρεί η ΔΑ/ ΕΦ στο φάκελο πράξης και στο ΟΠΣ, προκειμένου να επαληθεύσει:

* τα παραδοτέα (φυσικό αντικείμενο) της πράξης, την επίτευξη των τεθέντων στόχων (δείκτες εκροών και αποτελεσμάτων) και την εξασφάλιση του λειτουργικού αποτελέσματος αυτής,
* τα στοιχεία του οικονομικού αντικειμένου όπως αυτό έχει αποτυπωθεί στο ΟΠΣ, σε σχέση με τα τηρούμενα στοιχεία στη λογιστική μερίδα της πράξης,
* την ορθότητα των παραδοχών της χ/ο ανάλυσης, *εφόσον η πράξη εμπίπτει στις διατάξεις του άρθρου 61 και τα καθαρά έσοδα της πράξης έχουν καθοριστεί με βάση τη μέθοδο του υπολογισμού των προεξοφλημένων καθαρών εσόδων,* δηλ.
* ότι όλα τα έσοδα που παρήχθησαν πριν από την ολοκλήρωση της πράξης (δηλ. κατά τη διάρκεια υλοποίησής της) έχουν ληφθεί υπόψη ως πηγή εσόδων στον υπολογισμό των προεξοφλημένων καθαρών εσόδων, ή ότι έχουν αφαιρεθεί (ή θα αφαιρεθούν) από τις συνολικές επιλέξιμες δαπάνες που δηλώνονται από τον Δικαιούχο,
* αν υφίστανται αλλαγές στην τιμολογιακή πολιτική οι οποίες έχουν αντίκτυπο στον υπολογισμό των καθαρών εσόδων,
* αν έχουν παραχθεί καθαρά έσοδα κατά την υλοποίηση, *για πράξεις που εμπίπτουν στο άρθρο 65(8) του Καν. 1303/2013,* ώστε αυτά να αφαιρεθούν από την επιλέξιμη δαπάνη σύμφωνα με τα προβλεπόμενα στο εν λόγω άρθρο,
* τη συμμόρφωση του Δικαιούχου με τυχόν συστάσεις προγενέστερων επαληθεύσεων/ επιθεωρήσεων/ελέγχων που έχουν διενεργηθεί στην πράξη (από ΔΑ/ ΕΦ, Αρχή Πιστοποίησης, Αρχή Ελέγχου, λοιπά ελεγκτικά όργανα εθνικά ή της Ε.Ε.).

Κατά την εξέταση αυτή, συμπληρώνεται η *Λίστα Διοικητικού Ελέγχου Ολοκλήρωσης* Πράξης και υποέργων *(έντυπο Λ.ΙΙ.10\_1, Λ.ΙΙ.10\_1α ή Λ.ΙΙ.10\_1β, κοκ).*

Στην περίπτωση που απαιτούνται συμπληρωματικά στοιχεία από το Δικαιούχο, η ΔΑ/ ΕΦ τα ζητά εγγράφως, προκειμένου να καταστεί δυνατή η εξαγωγή συμπερασμάτων ως προς τα σημεία που πρέπει να επιβεβαιωθούν.

Εάν από την παραπάνω εξέταση των στοιχείων υλοποίησης της πράξης διαπιστωθούν προβλήματα, ή εάν με βάση τα διαθέσιμα στοιχεία το φυσικό αντικείμενο της πράξης που πραγματοποιήθηκε, η επίτευξη της τιμής στόχου των δεικτών και το λειτουργικό αποτέλεσμα της Πράξης δεν είναι δυνατό να επαληθευτούν διοικητικά, προγραμματίζεται επιτόπια επαλήθευση σύμφωνα με τη σχετική *Διαδικασία ΔΙΙ\_7 Επιτόπια Επαλήθευση.*

* 1. **Απόφαση Ολοκλήρωσης Πράξης**

Με το πέρας της διοικητικής ή/και επιτόπιας επαλήθευσης, η ΔΑ/ ΕΦ:

* καταχωρίζει το τελικό Δελτίο Δήλωσης Δαπανών (εάν εκκρεμεί)
* οριστικοποιεί τη χ/ο ανάλυση (εάν απαιτείται σύμφωνα με την παρ. 4.2 ανωτέρω)
* οριστικοποιεί τα στοιχεία της πράξης στο ΟΠΣ (Τεχνικό Δελτίο Πράξης, Τεχνικό Δελτίο Υποέργου, Δελτίο Αξιολόγησης Προόδου Πράξης, κ.λπ.)
* συντάσσει την *Απόφαση Ολοκλήρωσης Πράξης (Εντυπο Ε.ΙΙ.10\_2)*.

Στην Απόφαση Ολοκλήρωσης Πράξης προσδιορίζονται:

* η ημερομηνία έναρξης και η διάρκεια της περιόδου υποχρεωτικής τήρησης των δικαιολογητικών εγγράφων σχετικά με τις δαπάνες και τους λογιστικούς ελέγχους,
* οι μακροχρόνιες υποχρεώσεις του Δικαιούχου (εφόσον η πράξη εμπίπτει στο πεδίο εφαρμογής της Διαδικασίας *ΔΙΙ\_11:* *Επαλήθευση μακροχρόνιων υποχρεώσεων*),
* η υποχρέωση υποβολής ετήσιων στοιχείων για τα καθαρά έσοδα της πράξης για περίοδο τριών ετών από την ολοκλήρωσή της ή έως την προθεσμία για την υποβολή των εγγράφων για το κλείσιμο του προγράμματος, αναλόγως με το ποια ημερομηνία προηγείται, ώστε αυτά να αφαιρεθούν από τις δαπάνες που δηλώνονται στην Επιτροπή, *εφόσον η πράξη εμπίπτει στις διατάξεις της παρ. 6 του άρθρου 61 του Καν. 1303/2013 δηλ. δεν είναι αντικειμενικά δυνατός ο εκ των προτέρων καθορισμός των εσόδων,*
* η επίτευξη των δεικτών της πράξης,
* η λειτουργικότητα/αξιοποίηση της πράξης.

*Η Απόφαση Ολοκλήρ*ωσης *Πράξης* προωθείται από τον Προϊστάμενο ΔΑ/ ΕΦ και εγκρίνεται από τον αρμόδιο Γενικό ή Ειδικό Γραμματέα ή Περιφερειάρχη. Στη συνέχεια, κοινοποιείται στο Δικαιούχο, με συνημμένο το Τεχνικό Δελτίο Πράξης.

Η Απόφαση Ολοκλήρωσης Πράξης καταχωρίζεται στο ΟΠΣ από τη ΔΑ/ ΕΦ. Η Έκθεση Ολοκλήρωσης Πράξης, καθώς και όλα τα συνημμένα έγγραφα και στοιχεία τεκμηρίωσης της επαλήθευσης του λειτουργικού αποτελέσματος της Πράξης, αρχειοθετούνται στο Φάκελο Πράξης.

**5. Σχετικά έντυπα**

| **Κωδικός** | **Περιγραφή** |
| --- | --- |
| Ε.ΙΙ.10\_1 | Έκθεση Ολοκλήρωσης Πράξης |
| Ε.ΙΙ.10\_2 | Απόφαση Ολοκλήρωσης Πράξης |
| Λ.ΙΙ.10\_1 | Λίστα Διοικητικού Ελέγχου Ολοκλήρωσης Πράξης |
| Λ.ΙΙ.10\_1α | Λίστα Διοικητικού Ελέγχου Ολοκλήρωσης Δημόσιων Έργων Κατασκευών |
| Λ.ΙΙ.10\_1β | Λίστα Διοικητικού Ελέγχου Ολοκλήρωσης Δημόσιων Συμβάσεων Προμηθειών Υπηρεσιών |

**6. Διάγραμμα ροής**