### Διαδικασία ΔΙΙ\_10\_KE: Ολοκλήρωση Πράξης (πράξεις ΚΕ)

**1.** **Σκοπός**

Ο σκοπός της διαδικασίας είναι η επιβεβαίωση της ολοκλήρωσης μιας Πράξης και της επίτευξης των στόχων της, σύμφωνα με την εγκεκριμένη απόφαση Χρηματοδότησης Πράξης, ο καθορισμός του χρονικού σημείου ολοκλήρωσης της Πράξης, η οριστικοποίηση του χρηματοδοτικού σχήματος της, καθώς και η αποτύπωση των μακροχρόνιων υποχρεώσεων και του χρονικού σημείου έναρξης της τήρησης αυτών από τους Δικαιούχους.

**2. Πεδίο εφαρμογής**

Η διαδικασία εφαρμόζεται σε όλες τις Πράξεις κρατικών ενισχύσεων που αφορούν δράσεις επιχειρηματικότητας. Διευκρινίζεται ότι δεν αφορά σε πράξεις κρατικής ενίσχυσης υποδομών.

Σε περίπτωση που η ΔΑ, βάσει του άρθρου 123 του Καν. 1303/13, αναθέτει σε Ενδιάμεσο Φορέα (ΕΦ) την άσκηση αρμοδιοτήτων διαχείρισης μέρους του Ε.Π. ή συγκεκριμένα καθήκοντά της, που αφορούν στην παρούσα διαδικασία, οι σχετικές υποχρεώσεις που αναλαμβάνει ο ΕΦ περιλαμβάνονται στην Απόφαση Ορισμού του (βλ. *Διαδικασία ΔV\_1. «Ορισμός Ενδιάμεσου Φορέα»* και *Έντυπο Ε.V.1\_KE\_1α*), ενώ η άσκησή των αρμοδιοτήτων του παρακολουθείται από τη ΔΑ σύμφωνα με τη διαδικασία *ΔV\_2 «Παρακολούθηση Ενδιάμεσου Φορέα».*

**3. Θεσμικό Πλαίσιο**

* Κανονισμός 1303/2013:

- Άρθρα 2(14), 71

* Κανονισμός (ΕΕ) 1407/2013 της 18ης Δεκεμβρίου 2013, σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις ενισχύσεις ήσσονος σημασίας (de minimis).
* Κανονισμός (ΕΕ) 651/2014 της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (Απαλλακτικός)
* Σχετικές ανακοινώσεις και Κατευθυντήριες Γραμμές της ΕΕ
* Νόμος 4314/2014
  + Άρθρα 14,15, 47, 57
* Υπουργική Απόφαση με αρ. πρτ. 81986/EΥΘΥ712/31.07.2015, ΦΕΚ1822/Β/24.08.2015 (Υπουργική Απόφαση Συστήματος Διαχείρισης)
* Κοινή Υπουργική Απόφαση με αρ. πρτ. 91110/ΕΥΘΥ831/07.09.2015 «Σύστημα δημοσιονομικών διορθώσεων και διαδικασίες ανάκτησης αχρεωστήτως ή παρανόμως καταβληθέντων ποσών από πόρους του κρατικού προϋπολογισμού για την υλοποίηση προγραμμάτων συγχρηματοδοτούμενων στο πλαίσιο του ΕΣΠΑ 2014-2020, σύμφωνα με το αρ. 22 του ν. 4314/2014»

**4. Περιγραφή**

* 1. **Διαλειτουργικότητα Πληροφοριακών Συστημάτων ΟΠΣ και ΠΣΚΕ**

Για την συνεκτική λειτουργία των Πληροφοριακών Συστημάτων ΠΣΚΕ και ΟΠΣ ΕΣΠΑ, τη μείωση του διοικητικού φόρτου και την ελαχιστοποίηση της πιθανότητας σφαλμάτων/καθυστερήσεων, από τις Υπηρεσίες της ΕΑΣ έχει πραγματοποιηθεί εκ των προτέρων αντιστοίχιση των κοινών πεδίων των εντύπων που υποστηρίζει το κάθε πληροφοριακό σύστημα. Όταν τα πεδία αυτά οριστικοποιούνται ή επικαιροποιούνται στο ΠΣΚΕ, μέσω της διαλειτουργικότητας των δύο συστημάτων, τα στοιχεία τους παρέχονται άμεσα και στο ΟΠΣ ΕΣΠΑ.

Όσον αφορά στην παρούσα διαδικασία, τα στοιχεία της Βεβαίωσης Ολοκλήρωσης Πράξης που καταχωρούνται στο ΠΣΚΕ τροφοδοτούν το (τελικό) Τεχνικό Δελτίο Πράξης και το Δελτίο Παρακολούθησης και Αξιολόγησης Προόδου Πράξης στο ΟΠΣ.

Η ΔΑ έχει την υποχρέωση να εξειδικεύσει το γενικό εγχειρίδιο χρήσης του Πληροφοριακού Συστήματος Διαχείρισης Κρατικών Ενισχύσεων (ΠΣΚΕ) που έχει εκδοθεί από την ΕΥΚΕ, ανάλογα με το περιεχόμενο της κάθε Πρόσκλησης (μέτρο ενίσχυσης). Η ΔΑ έχει την υποχρέωση να παρέχει υπηρεσίες επιχειρησιακής υποστήριξης των χρηστών του ΠΣΚΕ (help desk) καθ’ όλο το διάστημα υλοποίησης της Πράξης.

* 1. **Έκδοση Βεβαίωσης Ολοκλήρωσης Πράξης**

Η διαδικασία ενεργοποιείται μετά τη σύνταξη Έκθεσης Επαλήθευσης Πράξης Κρατικής Ενίσχυσης (*Διαδικασία ΔΙΙ\_7\_ΚΕ),* που αφορά στην ολοκλήρωση της υλοποίησης της Πράξης.

Με βάση τα αποτελέσματα της Έκθεσης Επαλήθευσης των συνολικών στοιχείων της Πράξης, η ΔΑ προβαίνει στη σύνταξη της Βεβαίωσης Ολοκλήρωσης Πράξης μέσω του ΠΣΚΕ, η οποία υπογράφεται από το όργανο που εξέδωσε την απόφαση χρηματοδότησης της πράξης και ενημερώνεται το ΟΠΣ. Με τη Βεβαίωση αυτή:

* βεβαιώνεται η ολοκλήρωση της υλοποίησης του φυσικού αντικειμένου της Πράξης (τα παραδοτέα, η επίτευξη της τιμής στόχου των δεικτών και των στόχων της Πράξης)
* βεβαιώνεται η ολοκλήρωση της υλοποίησης του οικονομικού αντικειμένου του Δικαιούχου και αποτυπώνεται το τελικό αποτέλεσμα της επαλήθευσης δαπανών (συνολική δαπάνη και αντιστοιχούσα δημόσια δαπάνη) όλων των προηγούμενων ενδιάμεσων Αιτημάτων Πληρωμής καθώς και του τελικού Αιτήματος
* ορίζεται το τελικό καταβλητέο ποσό της δημόσιας συνεισφοράς και αποτυπώνονται ποσά που ενδεχόμενα έχουν ήδη καταβληθεί καθώς και το υπολειπόμενο προς καταβολή ποσό
* καθορίζεται το τελικό χρηματοδοτικό σχήμα της Πράξης
* βεβαιώνεται η έκδοση των αδειών που προβλέπονται από το οικείο ρυθμιστικό πλαίσιο
* διαπιστώνεται η τήρηση των υποχρεώσεων του Δικαιούχου που τίθενται στην απόφαση Χρηματοδότησης και ειδικότερα δημοσιότητας και ΑΜΕΑ
* διαπιστώνεται η συμμόρφωση του Δικαιούχου με τυχόν συστάσεις προγενέστερων επαληθεύσεων/ επιθεωρήσεων/ελέγχων που έχουν διενεργηθεί στην πράξη (από ΔΑ/ΕΦ, Αρχή Πιστοποίησης, Αρχή Ελέγχου, λοιπά ελεγκτικά όργανα εθνικά ή της Ε.Ε.)
* καθορίζεται η ακριβής ημερομηνία ανάληψης κάθε Μακροχρόνιας Υποχρέωσης του Δικαιούχου, όπως αυτές έχουν προδιαγραφεί στην Απόφαση Χρηματοδότησης

Η ΔΑ κοινοποιεί τη Βεβαίωση Ολοκλήρωσης Πράξης στο Δικαιούχο. Όλα τα σχετικά έγγραφα και στοιχεία τεκμηρίωσης αρχειοθετούνται στο Φάκελο Πράξης.

* 1. **Έκδοση Απόφασης Ολοκλήρωσης Πράξεων (Πρόσκλησης)**

Η διαδικασία ενεργοποιείται μετά την έκδοση της Βεβαίωσης Ολοκλήρωσης και την πλήρη καταβολή της ενίσχυσης στους Δικαιούχους, στο σύνολο των Πράξεων που περιλαμβάνονται στην Απόφαση Ένταξης Πράξεων στο ΕΠ (βλ. *Διαδικασία ΔΙ\_2\_ΚΕ, Έντυπο Ε.Ι.2\_ΚΕ\_1*) .

Για το σκοπό αυτό, παράγεται στο ΟΠΣ η Απόφαση Ολοκλήρωσης Πράξεων Κρατικών Ενισχύσεων (Ε.ΙΙ.10\_ΚΕ\_1) στη βάση της ισχύουσας Απόφασης Ένταξης και μετά από εισήγηση του Προϊσταμένου της ΔΑ, υπογράφεται από το Όργανο που εξέδωσε την εν λόγω Απόφαση Ένταξης Πράξεων.

Με την Απόφαση Ολοκλήρωσης Πράξεων επιβεβαιώνεται για το σύνολο των Πράξεων ότι έχει ολοκληρωθεί:

* το φυσικό αντικείμενο και
* το οικονομικό αντικείμενο, δηλ. έχουν πραγματοποιηθεί όλες οι σχετικές πληρωμές από τους Δικαιούχους και έχει καταβληθεί στους Δικαιούχους η αντίστοιχη δημόσια συμμετοχή (ενίσχυση)

**5. Σχετικά έντυπα**

|  |  |
| --- | --- |
| **Κωδικός** | **Περιγραφή** |
| Ε.ΙΙ.10\_ΚΕ\_1 | Απόφαση Ολοκλήρωσης Πράξεων Κρατικών Ενισχύσεων |

Στην παρούσα Διαδικασία χρησιμοποιούνται και έντυπα άλλων διαδικασιών ως εξής*:*

|  |  |
| --- | --- |
| **Κωδικός** | **Περιγραφή** |
| Ε.Ι.1\_3 | Τεχνικό Δελτίο Πράξης (πράξεις πλην ΚΕ) |
| Ε.II.1\_2 | Δελτίο Παρακολούθησης & Αξιολόγησης Προόδου Πράξης (πράξεις πλην ΚΕ) |
| Ε.ΙΙ.5.\_2 | Δελτίο Επαλήθευσης Δήλωσης Δαπανών (πράξεις πλην ΚΕ) |

**6. Διάγραμμα ροής**