## Διαδικασία ΔΙΙΙ\_1: Δημοσιονομικές διορθώσεις ελεγκτικών αρχών/ οργάνων

**1. Σκοπός**

Σκοπός της διαδικασίας είναι η ακύρωση του συνόλου ή μέρους της ενωσιακής ή και εθνικής συμμετοχής σε μία Πράξη, στο πλαίσιο της συγχρηματοδότησής της από τα Επιχειρησιακά Προγράμματα της περιόδου 2014-2020, συνεπεία παρατυπιών που εντοπίζονται από ελεγκτικές αρχές/ όργανα.

**2. Πεδίο εφαρμογής**

i. Η διαδικασία εφαρμόζεται στην περίπτωση παρατυπιών που έχουν εντοπιστεί από:

* **Περίπτωση Α**: την Αρχή Ελέγχου (ως Αρχή Ελέγχου έχει οριστεί η ΕΔΕΛ)
* **Περίπτωση B**: άλλες ελεγκτικές αρχές/ όργανα, εθνικές ή της Ευρωπαϊκής Ένωσης μέσω σχετικών ελέγχων στο πλαίσιο των αρμοδιοτήτων τους.

ii. Σημειώνεται ότι οι δημοσιονομικές διορθώσεις συνεπεία παρατυπιών που εντοπίζονται από τις ΔΑ/ ΕΦ των ΕΠ, μέσω των διαδικασιών διοικητικών ή επιτόπιων επαληθεύσεων που λαμβάνουν χώρα κατά τη διάρκεια υλοποίησης και μετά την ολοκλήρωση μίας Πράξης, αντιμετωπίζονται στις αντίστοιχες Διαδικασίες:

* ΔΙΙ\_5: Διοικητική επαλήθευση (πράξεις πλην ΚΕ)
* ΔΙΙ\_7: Επιτόπια επαλήθευση (πράξεις πλην ΚΕ)
* ΔΙΙ\_7\_ΚΕ: Διοικητική και επιτόπια επαλήθευση - πιστοποίηση δαπάνης πράξης - καταβολή ενίσχυσης (πράξεις ΚΕ)
* ΔΙΙ\_11: Επαλήθευση μακροχρόνιων υποχρεώσεων (πράξεις πλην ΚΕ) και
* ΔΙΙ\_11\_ΚΕ: Επαλήθευση μακροχρόνιων υποχρεώσεων (πράξεις ΚΕ)

iii. Επίσης οι δημοσιονομικές διορθώσεις συνεπεία παρατυπιών που εντοπίζονται από την Αρχή Πιστοποίησης μέσω της διενέργειας επιθεωρήσεων, αντιμετωπίζονται στο πλαίσιο της *Διαδικασίας Δ.III\_4 Επιθεώρηση από την Αρχή Πιστοποίησης.*

**3. Θεσμικό Πλαίσιο**

Κανονισμός 1303/2013:

* Άρθρο 122, παρ. 2
* Άρθρο 127, παρ. 1
* Άρθρο 143

Νόμος 4314/2014:

* Άρθρα 11, 12, 22 & 33

Κοινή Υπουργική Απόφαση Δημοσιονομικών Διορθώσεων

ΥΑ Δημοσιονομικών Διορθώσεων ΕΔΕΛ

**4. Περιγραφή**

**ΠΕΡΙΠΤΩΣΗ Α: Δημοσιονομικές διορθώσεις συνεπεία παρατυπιών που έχουν εντοπισθεί από την Αρχή Ελέγχου**

1. *Διαπίστωση παρατυπίας κατά τη διενέργεια ελέγχου*

Στην περίπτωση που, κατά τον έλεγχο της Αρχής Ελέγχου διαπιστώνεται παρατυπία, αυτή αναφέρεται στην Έκθεση Προσωρινών Αποτελεσμάτων Ελέγχου με κατάλληλη τεκμηρίωση και αναφορά των διατάξεων που παραβιάστηκαν και προτείνεται σε κάθε περίπτωση δημοσιονομική διόρθωση και για τις περιπτώσεις που προβλέπονται από την παρ. 3 του άρθρου 33 του Ν. 4314/2014 ανάκτηση των ποσών που έχουν καταβληθεί αχρεωστήτως ή παρανόμως.

Η Έκθεση Προσωρινών Αποτελεσμάτων Ελέγχου, στην οποία προτείνεται δημοσιονομική διόρθωση ή και ανάκτηση κοινοποιείται στον ελεγχόμενο Δικαιούχο, στην οικεία ΔΑ/ ΕΦ, στην Αρχή Πιστοποίησης και στην ΕΑΣ.

1. *Διαδικασία αντιρρήσεων, οριστικοποίηση Έκθεσης Ελέγχου και έκδοση Απόφασης*

Ο ελεγχόμενος Δικαιούχος, η ΔΑ/ ΕΦ και οι άλλοι φορείς στους οποίους έχει κοινοποιηθεί η Έκθεση Προσωρινών Αποτελεσμάτων Ελέγχου, έχουν δικαίωμα να υποβάλουν, εγγράφως, αντιρρήσεις ή/ και παρατηρήσεις εντός της προθεσμίας που προβλέπεται στην ΥΑ Δημοσιονομικών Διορθώσεων της ΕΔΕΛ. Η ΔΑ συνεργάζεται κατά περίπτωση με τον ΕΦ και με την ΕΑΣ για την υποβολή των σχετικών απαντήσεων.

Μετά την παρέλευση της ανωτέρω προθεσμίας, η Έκθεση Προσωρινών Αποτελεσμάτων Ελέγχου με τις τυχόν αντιρρήσεις ή και παρατηρήσεις των αρμοδίων φορέων εγκρίνεται από την Αρχή Ελέγχου και οριστικοποιούνται τα αποτελέσματα. Η οριστική Έκθεση Ελέγχου κοινοποιείται στους αρμόδιους φορείς.

Εφόσον η οριστική Έκθεση Ελέγχου περιλαμβάνει παρατυπία, ο Υπουργός Οικονομικών, κατόπιν εισήγησης της Αρχής Ελέγχου, προβαίνει στην έκδοση Απόφασης Δημοσιονομικής Διόρθωσης, η οποία κοινοποιείται στους αρμόδιους φορείς.

Η αρμόδια ΔΑ συντάσσει *Δελτίο Καταχώρισης Διορθώσεων (Ε.ΙΙ.7\_5),* μέσω του οποίου καταχωρίζει τη δημοσιονομική διόρθωση στο ΟΠΣ, μειώνοντας αντίστοιχα τα συγχρηματοδοτούμενα ποσά που είχαν καταχωρισθεί. Η προθεσμία για την καταχώριση του ΔΚΔ είναι τρεις (3) εργάσιμες ημέρες από την παραλαβή από τη ΔΑ της οριστικής Έκθεσης Ελέγχου της Αρχής Ελέγχου.

Η Απόφαση Δημοσιονομικής Διόρθωσης συνιστά και Απόφαση Ανάκτησης αχρεωστήτως ή παρανόμως καταβληθέντων ποσών στις περιπτώσεις που προβλέπονται από την παρ. 3 του άρθρου 33 του Ν. 4314/2014, οπότε και ενεργοποιείται η *Διαδικασία ΔΙΙΙ\_2: Ανάκτηση αχρεωστήτως ή παρανόμως καταβληθέντων ποσών*.

Όταν οι κατ΄αποκοπή διορθώσεις αφορούν σε περισσότερες από μία Πράξεις, αυτές εφαρμόζονται με ευθύνη της Αρχής Πιστοποίησης (καταχώριση ΔΚΔ στο ΟΠΣ), η οποία και ενημερώνει σχετικά τις αρχές που ασκούν καθήκοντα διαχείρισης.

**ΠΕΡΙΠΤΩΣΗ Β: Δημοσιονομικές διορθώσεις συνεπεία παρατυπιών που έχουν εντοπισθεί από άλλες ελεγκτικές αρχές/ όργανα, εθνικές ή της Ευρωπαϊκής Ένωσης μέσω σχετικών ελέγχων, στο πλαίσιο των αρμοδιοτήτων τους**

1. *Διαπίστωση παρατυπίας κατά τη διενέργεια ελέγχου άλλων ελεγκτικών αρχών/ οργάνων*

Στις περιπτώσεις, που διαπιστώνονται παρατυπίες, σε πορίσματα από ελέγχους ελεγκτικών αρχών/ οργάνων της Ευρωπαϊκής Ένωσης ή εθνικών ελεγκτικών αρχών εκτός της Αρχής Ελέγχου, αυτά αποστέλλονται στους αρμόδιους φορείς για την υποβολή αντιρρήσεων, σύμφωνα με τις διαδικασίες και προθεσμίες που καθορίζονται από την εκάστοτε ελεγκτική αρχή/ όργανο, η οποία έχει και την ευθύνη οριστικοποίησης των πορισμάτων.

1. *Διαδικασία αντιρρήσεων, οριστικοποίηση πορισμάτων ελέγχου και έκδοση Απόφασης*

Ο Δικαιούχος, η ΔΑ/ ΕΦ και οι άλλοι φορείς στους οποίους έχουν κοινοποιηθεί τα πορίσματα ελέγχων, έχουν δικαίωμα να υποβάλουν, αντιρρήσεις ή και παρατηρήσεις, σύμφωνα με τις διαδικασίες και προθεσμίες που καθορίζονται από την εκάστοτε ελεγκτική αρχή/ όργανο. Η ΔΑ συνεργάζεται κατά περίπτωση με τον ΕΦ και με την ΕΑΣ για την υποβολή των σχετικών απαντήσεων.

Σε περίπτωση πορίσματος ελέγχου του Ευρωπαϊκού Ελεγκτικού Συνεδρίου, τη διατύπωση θέσεων των Ελληνικών Αρχών στην απάντηση συντονίζει η Αρχή Πιστοποίησης.

Εφόσον από τα οριστικά πορίσματα ελέγχου προκύπτει παρατυπία, η αρμόδια ΔΑ συντάσσει *Δελτίο Καταχώρισης Διορθώσεων (Ε.ΙΙ.7\_5),* μέσω του οποίου καταχωρίζει τη δημοσιονομική διόρθωση στο ΟΠΣ, μειώνοντας αντίστοιχα τα συγχρηματοδοτούμενα ποσά που είχαν καταχωρισθεί. Η προθεσμία για την καταχώριση του ΔΚΔ είναι τρεις (3) εργάσιμες ημέρες από την παραλαβή από τη ΔΑ τoυ οριστικού πορίσματος ελέγχου.

Για τις περιπτώσεις που προβλέπονται από την παρ. 3 του άρθρου 33 του ν. 4314/2014, η ΔΑ εισηγείται την έκδοση *Απόφασης Ανάκτησης* *(Ε.ΙΙ.7\_4) στο* αρμόδιο όργανο κατά τα προβλεπόμενα στο άρθρο 7 της ΚΥΑ Δημοσιονομικών Διορθώσεων, οπότε και ενεργοποιείται η *Διαδικασία ΔΙΙΙ\_2: Ανάκτηση αχρεωστήτως ή παρανόμως καταβληθέντων ποσών*.

Η *Απόφασης Ανάκτησης* κοινοποιείται σε κάθε περίπτωση στο Δικαιούχο μέσω συστημένης επιστολής ή/ και με απόδειξη παραλαβής. Επίσης, κοινοποιείται στον Ενδιάμεσο Φορέα, στην Αρχή Πιστοποίησης, στην Αρχή Ελέγχου και κατά περίπτωση στην αρμόδια Υπηρεσία της ΕΑΣ.

Όταν από τα οριστικά πορίσματα ελέγχου προκύπτουν κατ΄αποκοπή διορθώσεις που αφορούν σε περισσότερες από μία Πράξεις, αυτές εφαρμόζονται με ευθύνη της Αρχής Πιστοποίησης (καταχώριση ΔΚΔ στο ΟΠΣ), η οποία και ενημερώνει σχετικά τις αρχές που ασκούν καθήκοντα διαχείρισης.

**ΣΥΣΤΗΜΙΚΕΣ ΠΑΡΑΤΥΠΙΕΣ**

Εφόσον η Έκθεση Ελέγχου της ΕΔΕΛ ή το πόρισμα ελέγχου άλλης ελεγκτικής αρχής/ οργάνου εντοπίζει συστημική παρατυπία, οι κατ΄αποκοπή διορθώσεις που αφορούν περισσότερες από μία πράξεις εφαρμόζονται με ευθύνη της Αρχής Πιστοποίησης (καταχώριση ΔΚΔ στο ΟΠΣ), η οποία και ενημερώνει τις αρχές που ασκούν καθήκοντα διαχείρισης.

**5. Σχετικά έντυπα**

Στη Διαδικασία αυτή, χρησιμοποιούνται τα εξής τυποποιημένα έντυπα της Διαδικασίας ΔΙΙ\_7:

|  |  |
| --- | --- |
| **Κωδικός** | **Περιγραφή** |
| Ε.ΙΙ.7\_4 | Απόφαση Δημοσιονομικής Διόρθωσης/ Ανάκτησης |
| Ε.ΙΙ.7\_5 | Δελτίο Καταχώρισης Διορθώσεων |

**6. Διάγραμμα ροής**