## Διαδικασία ΔΙΙΙ\_2: Ανάκτηση αχρεωστήτως ή παρανόμως καταβληθέντων ποσών

**1. Σκοπός**

Σκοπός της διαδικασίας είναι η επιστροφή κάθε δαπάνης, στην οποία δεν αντιστοιχεί ίσης αξίας παραδοθέν προϊόν, έργο ή υπηρεσία σύμφωνα με τους όρους της σχετικής σύμβασης ή απόφασης με την οποία αναλήφθηκε η υποχρέωση της δαπάνης ή η επιστροφή παρανόμως καταβληθείσας δαπάνης.

**2. Πεδίο εφαρμογής**

Η διαδικασία εφαρμόζεται για την ανάκτηση αχρεωστήτως ή παρανόμως καταβληθέντων ποσών, στις περιπτώσεις που προβλέπονται από την παρ. 3 του άρθρου 33 του Ν. 4314/2014*.*

**3. Θεσμικό Πλαίσιο**

Κανονισμός 1303/2013, Άρθρο 122, παρ.2

Νόμος 4314/2014, Άρθρα 22 & 33

ΚΥΑ Δημοσιονομικών Διορθώσεων

**4. Περιγραφή**

Η διαδικασία ενεργοποιείται, όταν η *Απόφαση Δημοσιονομικής Διόρθωσης* συνιστά και *Απόφαση Ανάκτησης* (*Έντυπο E.II.7\_4),* δηλαδή στιςπεριπτώσεις που προβλέπονται από την παρ. 3 του άρθρου 33 του Ν. 4314/2014*.*

Με την έκδοση της *Απόφασης Δημοσιονομικής Διόρθωσης*/ *Ανάκτησης* αχρεωστήτως ή παρανόμως καταβληθέντων ποσών και προκειμένου να καταβληθούν τα σχετικά ποσά, η ΔΑ/ ΕΦ συμπληρώνει το *Έντυπο Ε.ΙΙΙ.2\_1 Σημείωμα Κατάθεσης,* το οποίοκοινοποιεί στο Δικαιούχο, μαζί με την Απόφαση Δημοσιονομικής Διόρθωσης/ Ανάκτησης.

* 1. **Καταβολή ποσού**

1. *Εμπρόθεσμη καταβολή ποσού*

Η ανάκτηση των ποσών για τα οποία έχει εκδοθεί *Απόφαση Δημοσιονομικής Διόρθωσης/ Ανάκτησης*, γίνεται μέσω της καταβολής του ποσού από το Δικαιούχο, σε οποιαδήποτε Δημόσια Οικονομική Υπηρεσία (Δ.Ο.Υ.), εντός δεκαπέντε (15) ημερολογιακών ημερών από την έγγραφη κοινοποίηση σε αυτόν, μέσω συστημένης επιστολής ή/και με απόδειξη παραλαβής, της *Απόφασης Δημοσιονομικής Διόρθωσης/ Ανάκτησης* και του *Σημειώματος Κατάθεσης* που τη συνοδεύει.

Για την καταβολή του ποσού, ο Δικαιούχος οφείλει να προσκομίσει στη Δ.Ο.Υ. τόσο τη σχετική Απόφαση Δημοσιονομικής Διόρθωσης/ Ανάκτησης όσο και το Σημείωμα Κατάθεσης.

Η Δ.Ο.Υ. βεβαιώνει την είσπραξη του οφειλόμενου ποσού στο Έντυπο Ε.ΙΙΙ.2\_1 (Σημείωμα Κατάθεσης) και το αποστέλλει, εντός δεκαπέντε (15) ημερολογιακών ημερών, στην Υπηρεσία που εξέδωσε την Απόφαση Δημοσιονομικής Διόρθωσης/ Ανάκτησης και στην Αρχή Πιστοποίησης. Εκτός από τη Δ.Ο.Υ., την Υπηρεσία ενημερώνει και ο υπόχρεος με την προσκόμιση σε αυτήν των στοιχείων τεκμηρίωσης του καταβληθέντος ποσού εντός δεκαπέντε (15) ημερολογιακών ημερών.

Στις περιπτώσεις πράξεων κρατικών ενισχύσεων, το προς ανάκτηση αχρεωστήτως ή παρανόμως καταβληθέν ποσό, επιστρέφεται εντόκως από την ημερομηνία καταβολής του μέχρι την ημερομηνία επιστροφής του ποσού στη ΔΟΥ. Το επιτόκιο που εφαρμόζεται είναι το επιτόκιο αναφοράς που ορίζεται, για κάθε ημερολογιακό έτος, από την Ευρωπαϊκή Επιτροπή για την Ελλάδα και δημοσιεύεται στην Επίσημη Εφημερίδα της Ευρωπαϊκής Ένωσης, σύμφωνα με τα οριζόμενα στο Κεφάλαιο V του Κανονισμού (ΕΚ) 794/2004 της Επιτροπής, όπως ισχύει.

1. *Μη εμπρόθεσμη καταβολή του ποσού*

Στην περίπτωση μη εμπρόθεσμης καταβολής του ποσού ή παρέλευσης της προθεσμίας των 30 ημερολογιακών ημερών χωρίς ενημέρωση από τον υπόχρεο της Υπηρεσίας που εξέδωσε την Απόφαση, η διαδικασία βεβαίωσης του χρέους ολοκληρώνεται με τη σύνταξη του *Χρηματικού Καταλόγου (Έντυπο Ε.ΙΙΙ.2\_2)*. Η Υπηρεσία συντάσσει το *Xρηματικό Kατάλογο* και τον αποστέλλει στην αρμόδια για τη φορολογία εισοδήματος Δ.Ο.Υ. του υπόχρεου.

Σημειώνεται ότι σε περιπτώσεις Πράξεων κρατικών ενισχύσεων, κατά τη σύνταξη του *Χρηματικού Καταλόγου*, επαναπροσδιορίζονται οι τόκοι που επιβαρύνουν το αχρεωστήτως ή παρανόμως καταβληθέν ποσό, σύμφωνα με τα οριζόμενα στο Κεφάλαιο V του Κανονισμού (ΕΚ) 794/2004 της Επιτροπής όπως ισχύει, για το χρονικό διάστημα που μεσολαβεί μεταξύ της Απόφασης Δημοσιονομικής Διόρθωσης/ Ανάκτησης και του χρηματικού καταλόγου.

Σε περίπτωση μη εμπρόθεσμης πληρωμής, το προς ανάκτηση αχρεωστήτως ή παρανόμως καταβληθέν ποσό, επιβαρύνεται με τόκους υπερημερίας και τυχόν λοιπές προσαυξήσεις μετά την εκπνοή της προβλεπόμενης προθεσμίας (βλ. παράγραφο i), σύμφωνα με τις ισχύουσες κάθε φορά διατάξεις του Κώδικα Είσπραξης Δημοσίων Εσόδων (Κ.Ε.Δ.Ε.).

Η αρμόδια Δ.Ο.Υ., μετά την είσπραξη των ποσών που ανακτώνται, ενημερώνει εγγράφως σχετικά την Υπηρεσία που συνέταξε το *Χρηματικό Κατάλογο*, καθώς και την Αρχή Πιστοποίησης.

* 1. **Εγγραφή αχρεωστήτως ή παρανόμως καταβληθέντων ποσών στο ΠΔΕ**

Τα αχρεωστήτως ή παρανόμως καταβληθέντα ποσά, βεβαιώνονται και εισπράττονται ως έσοδα του κρατικού προϋπολογισμού και εισάγονται στην κατηγορία των ειδικών εσόδων με Κ.Α.Ε. 3941 “Έσοδα από καταλογισμούς σε φορείς που υλοποιούν προγράμματα του Ευρωπαϊκού Κοινωνικού Ταμείου”, 3943 “Έσοδα από καταλογισμούς σε φορείς που υλοποιούν προγράμματα του Ευρωπαϊκού Ταμείου Περιφερειακής Ανάπτυξης και του Ταμείου Συνοχής” κατά περίπτωση ανάλογα με την προέλευση της κοινοτικής συμμετοχής που αναζητείται.

**5. Σχετικά έντυπα**

|  |  |
| --- | --- |
| **Κωδικός** | **Περιγραφή** |
| Ε.ΙΙΙ.2\_1 | Σημείωμα Κατάθεσης |
| Ε.ΙΙΙ.2\_2 | Χρηματικός Κατάλογος |

Επίσης, στη Διαδικασία αυτή, χρησιμοποιείται το τυποποιημένο έντυπο της Διαδικασίας ΔΙΙ\_7:

|  |  |
| --- | --- |
| **Κωδικός** | **Περιγραφή** |
| Ε.ΙΙ.7\_4 | Απόφαση Δημοσιονομικής Διόρθωσης/ Ανάκτησης |

**6. Διάγραμμα ροής**