## Διαδικασία ΔVI\_1: Υποστήριξη Έργου Επιτροπής Παρακολούθησης

**1. Σκοπός**

Σκοπός της διαδικασίας είναι η διευκόλυνση της Επιτροπής Παρακολούθησης (ΕπΠα) στην άσκηση των καθηκόντων της για την εξέταση της προόδου εφαρμογής και της επίτευξης των τεθέντων στόχων του Επιχειρησιακού Προγράμματος (ΕΠ).

**2. Πεδίο εφαρμογής**

Η παρούσα διαδικασία εφαρμόζεται, καθ’ όλη τη διάρκεια της προγραμματικής περιόδου, σε κάθε ΕΠ από την αρμόδια ΔΑ.

**3. Θεσμικό Πλαίσιο**

* Κανονισμός (ΕΚ) 1303/2013: άρθρα 47, 48, 49, 70.2.γ, 110, 125.2.α
* Κανονισμός 1304/2013: άρθρο 19.1
* Κατ’ εξουσιοδότηση Κανονισμός 240/2014: Άρθρα 10 και 11
* Νόμος 4314/2014: άρθρα 8, 9, 19, 20, 24, 24Α

**4. Περιγραφή**

Η διαδικασία ενεργοποιείται, μετά την κοινοποίηση της απόφασης έγκρισης του ΕΠ από την ΕΕ στο Κ-Μ. Η συγκρότηση της ΕπΠα θα πρέπει να ολοκληρωθεί εντός τριών μηνών από την ημερομηνία της κοινοποίησης.

* 1. **Συγκρότηση της ΕπΠα**

Η Διαχειριστική Αρχή, εισηγείται :

* το σχέδιο της Απόφασης για τη συγκρότηση της ΕπΠα. Στα Τομεακά ΕΠ (ΤΕΠ) η αρμόδια ΔΑ εισηγείται σχετικά στον Υπουργό Οικονομίας, Ανάπτυξης & Τουρισμού και τον/ τους τυχόν καθ’ ύλην αρμόδιους Υπουργούς των τομέων πολιτικής του ΕΠ & στα Περιφερειακά ΕΠ (ΠΕΠ) η ΔΑ εισηγείται σχετικά στον Περιφερειάρχη.
* το σχέδιο του Εσωτερικού Κανονισμού Λειτουργίας της (λαμβάνοντας υπόψη τα άρθρα 10 και 11 του κατ’ εξουσιοδότηση Κανονισμού 240/2014 της Επιτροπής) στον Πρόεδρο της ΕπΠα, προκειμένου να υποβληθεί προς έγκριση κατά την πρώτη συνεδρίασή της.

Στη συνέχεια, με βάση την υπογεγραμμένη από το αρμόδιο όργανο Απόφαση συγκρότησης, ενημερώνει σχετικά όλα τους φορείς- μέλη της ΕπΠα προκειμένου να ορίσουν τους εκπροσώπους τους (τακτικά και αναπληρωματικά μέλη).

* 1. **Ενημέρωση ΕπΠα**

Η Διαχειριστική Αρχή, συγκεντρώνει και επεξεργάζεται τα στοιχεία του ΟΠΣ, καθώς και όποια άλλη πληροφορία διαθέτει στο πλαίσιο των αρμοδιοτήτων της, και παράγει συγκεντρωτικά στοιχεία που αποτυπώνουν την πρόοδο υλοποίησης σε επίπεδο ΕΠ, προκειμένου η ΕπΠα να εκπληρώσει την αποστολή της.

Τα στοιχεία αυτά πιο αναλυτικά είναι:

* δημοσιονομικά στοιχεία
* τιμές κοινών και ειδικών δεικτών του προγράμματος, συμπεριλαμβανομένων των μεταβολών στις τιμές των δεικτών αποτελεσμάτων
* πρόοδος της επίτευξης των ποσοτικά προσδιορισμένων στόχων και των ορόσημων του πλαισίου επίδοσης καθώς και ενδεχόμενη αναθεώρησή τους
* λοιπά στοιχεία που επηρεάζουν την επίδοση του ΕΠ
* ειδικά για ΕΠ που συγχρηματοδοτούνται από το ΕΚΤ: στοιχεία προόδου της εφαρμογής της Πρωτοβουλίας για την Απασχόληση των Νέων (ΠΑΝ) και στοιχεία επίτευξης / αναθεώρησης των στόχων της τουλάχιστον μια φορά κατ’ έτος
* στοιχεία σχετικά με την πρόοδο στην εφαρμογή του σχεδίου αξιολόγησης και την παρακολούθηση των συμπερασμάτων των αξιολογήσεων
* πρόοδος εξειδίκευσης του ΕΠ και ο βαθμός επίτευξης των τεθέντων στο έγγραφο Εξειδίκευσης Εφαρμογής του ΕΠ (ΕΕΕΠ) στόχων
* στοιχεία προόδου υλοποίησης μεγάλων έργων, Κοινών Σχεδίων Δράσης, προγραμμάτων Ολοκληρωμένων Χωρικών (Εδαφικών) Επενδύσεων και Τοπικής Ανάπτυξης με Πρωτοβουλία Τοπικών Κοινοτήτων
* στοιχεία σχετικά με τη εφαρμογή των μέσων χρηματοοικονομικής τεχνικής , κατά περίπτωση (όπως εκ των προτέρων αξιολογήσεις, έγγραφα στρατηγικής, μεθοδολογία για τις δαπάνες/ αμοιβές διαχείρισης, ετήσιες εκθέσεις σχετικά με τις πραγματοποιηθείσες πληρωμές των δαπανών αυτών)
* στοιχεία προόδου σχετικά με τις δράσεις για την τήρηση των εκ των προτέρων αιρεσιμοτήτων, κατά περίπτωση
* στοιχεία υλοποίησης της στρατηγικής επικοινωνίας του προγράμματος, των δράσεων για την τήρηση των οριζόντιων αρχών (ισότητα μεταξύ ανδρών γυναικών, των ίσων ευκαιριών, την καταπολέμηση των διακρίσεων συμπεριλαμβανομένης της προσβασιμότητας για ΑΜΕΑ) και της συμβολής στην επίτευξη των στόχων της Ένωσης για την προώθηση μιας έξυπνης, βιώσιμης και χωρίς αποκλεισμούς ανάπτυξης
* ετήσιες εκθέσεις ελέγχου ή τμήμα αυτών που αφορούν το οικείο ΕΠ

Επίσης η ΔΑ προετοιμάζει και υποβάλει στην ΕπΠα τα ακόλουθα στοιχεία προς έγκριση:

* την εξειδίκευση του Επιχειρησιακού Προγράμματος και κάθε αναθεώρησή της
* τη μεθοδολογία και τα κριτήρια επιλογής των πράξεων
* τη μεθοδολογία και τα κριτήρια επιλογής Ομάδων Τοπικής Δράσης (ΟΤΔ) για προγράμματα ΤΑΠΤΟΚ (όπου εφαρμόζονται)
* τη μεθοδολογία και τα κριτήρια επιλογής των στρατηγικών των Ολοκληρωμένων Χωρικών Επενδύσεων (όπου εφαρμόζονται)
* τις ετήσιες και τις τελικές εκθέσεις υλοποίησης
* το σχέδιο αξιολόγησης για το Επιχειρησιακό Πρόγραμμα και κάθε τροποποίηση του
* τη στρατηγική επικοινωνίας για το Επιχειρησιακό Πρόγραμμα και κάθε τροποποίηση της
* κάθε πρόταση της ΔΑ για τροποποίηση του Επιχειρησιακού Προγράμματος πριν την υποβολή της στην Ευρωπαϊκή Επιτροπή.

Σημειώνεται επίσης ότι, προκειμένου η ΔΑ να αποδεχθεί την εφαρμογή μιας πράξης εκτός της περιοχής του ΕΠ, αλλά στο εσωτερικό της Ένωσης, τίθεται ως προϋπόθεση - μεταξύ άλλων προϋποθέσεων (βλ. άρθρο 70.2.γ του ΕΚ 1303/2013) - η ΕπΠα να εγκρίνει την πράξη ή τους τύπους των εξεταζόμενων πράξεων.

Η ΔΑ ενημερώνει, μέσω της επιχειρησιακής πλατφόρμας ΔΙΑΥΛΟΣ, τα μέλη της ΕπΠα, με όλα τα στοιχεία που αποτυπώνουν την πρόοδο υλοποίησης του ΕΠ κατά κανόνα δέκα (10) εργάσιμες ημέρες πριν τη συνεδρίαση της ΕπΠα,. Παράλληλα ενημερώνεται και η ιστοσελίδα του Ε.Π. με επικαιροποιημένα στοιχεία και πληροφορίες.

* 1. **Υποστήριξη στο πλαίσιο συνεδριάσεων της ΕπΠα**

Η Διαχειριστική Αρχή, στο πλαίσιο της υποστήριξης των συνεδριάσεων της ΕπΠα, πραγματοποιεί τις ακόλουθες ενέργειες:

* Προετοιμασία συνεδρίασης:
  + πρόσκληση, προετοιμασία φακέλου, εύρεση και κράτηση του κατάλληλου χώρου για τη διεξαγωγή, οπτικοακουστικά μέσα κλπ
  + Εισήγηση για την ημερήσια διάταξη προς τον Πρόεδρο της ΕπΠα
  + Προετοιμασία / μέριμνα προετοιμασίας εισηγήσεων για τα θέματα της ημερήσιας διάταξης
  + Αποστολή πρόσκλησης, ημερήσιας διάταξης και υλικού/ εγγράφων μέσω της επιχειρησιακής πλατφόρμας ΔΙΑΥΛΟΣ προς τα μέλη της ΕπΠα.
* Ενέργειες κατά τη διεξαγωγή της συνεδρίασης: τήρηση καταλόγου παρόντων μελών, έλεγχος απαρτίας, γραμματειακή υποστήριξη, τήρηση πρακτικών
* Ενέργειες μετά τη διεξαγωγή της συνεδρίασης:
  + σύνταξη σχεδίου απόφασης και συμπερασμάτων της ΕπΠα, απομαγνητοφώνηση πρακτικών
  + κοινοποίηση των αποφάσεων και αποτελεσμάτων της συνεδρίασης στα μέλη μέσω της επιχειρησιακής πλατφόρμας ΔΙΑΥΛΟΣ
  + ενέργειες δημοσιότητας (ανάρτηση υλικού και αποφάσεων της συνεδρίασης κάθε ΕπΠα στην ιστοσελίδα του ΕΠ).
  1. **Υποστήριξη στο πλαίσιο γραπτών διαδικασιών**

Η Διαχειριστική Αρχή υποστηρίζει τον Πρόεδρο της ΕπΠα στη διενέργεια γραπτών διαδικασιών για επείγοντα θέματα που χρήζουν άμεσης αντιμετώπισης εκτός συνεδριάσεων, ως προς τα κάτωθι:

* Προετοιμασία και αποστολή στα μέλη της ΕπΠα του σχεδίου εισήγησης, μέσω της επιχειρησιακής πλατφόρμας ΔΙΑΥΛΟΣ
* Παρακολούθηση της ανταπόκρισης των μελών στη διατύπωση γνώμης επί της εισήγησης, εντός προθεσμίας δέκα (10) εργάσιμων ημερών, ώστε αυτή να θεωρείται εγκριθείσα, με βάση τον εσωτερικό κανονισμό λειτουργίας της ΕπΠα
* Σύνταξη και κοινοποίηση των αποφάσεων της ΕπΠα στα μέλη
* Ενέργειες δημοσιότητας (ανάρτηση υλικού και αποτελεσμάτων γραπτής διαδικασίας στην ιστοσελίδα του ΕΠ).
  1. **Υλοποίηση αποφάσεων/ συστάσεων ΕπΠα**

Μετά το πέρας των συνεδριάσεων ή των γραπτών διαδικασιών και βάσει των αποφάσεων ή και συστάσεων της ΕπΠα για την αντιμετώπιση τυχόν αδυναμιών/ προβλημάτων που εντοπίστηκαν, η Διαχειριστική Αρχή πραγματοποιεί τις απαραίτητες ενέργειες/ διορθωτικά μέτρα και ενημερώνει την ΕπΠα για την πρόοδο των ενεργειών της.

**5. Σχετικά έντυπα**

----

**6. Διάγραμμα ροής**