## ΔΙΑΔΙΚΑΣΙΑ ΔVIII\_2: Εξέταση ενδείξεων απάτης και αναφορά υπονοιών απάτης

**1. Σκοπός**

Σκοπός της διαδικασίας είναι η εξέταση ενδείξεων απάτης και η αναφορά υπονοιών απάτης από τη ΔΑ/ ΕΦ/ ΑΠ, στο πλαίσιο εφαρμογής των διαδικασιών του ΣΔΕ και άσκησης των αρμοδιοτήτων τους.

**2. Πεδίο εφαρμογής**

Η διαδικασία εφαρμόζεται σε περίπτωση ένδειξης απάτης, δηλαδή όταν εντοπίζεται από τη ΔΑ/ ΕΦ/ ΑΠ παρατυπία που πιθανά υποκρύπτει δόλο, στο πλαίσιο εφαρμογής άλλων διαδικασιών του ΣΔΕ.

**3. Θεσμικό Πλαίσιο**

* Κανονισμός 1303/2013:Άρθρο 125, παρ. 4, στοιχείο γ
* Νόμος 4314/2014: Άρθρα 22 & 52

**4. Περιγραφή**

* 1. **Εξέταση ένδειξης απάτης από τη ΔΑ**
     1. **Εσωτερική διερεύνηση**

Όταν εντοπίζεται από στέλεχος/η της ΔΑ παρατυπία και εκτιμάται ότι υποκρύπτει δόλο, το αντίστοιχο στέλεχος/ η προβαίνει στην αναζήτηση/ συγκέντρωση στοιχείων, που τεκμηριώνουν, στο βαθμό που είναι δυνατόν, την ύπαρξη πρόθεσης.

Παράλληλα, ενημερώνει τον άμεσο Προϊστάμενο (Προϊστάμενος Μονάδας), τον Προϊστάμενο της Υπηρεσίας και τον Υπεύθυνο για τα θέματα απάτης της ΔΑ, ώστε να προβούν σε μια πρώτη εκτίμηση για το αν η ένδειξη απάτης έχει βάση και πρέπει να διερευνηθεί περαιτέρω.

Εφόσον η ένδειξη απάτης κρίνεται καταρχήν βάσιμη, ο Υπεύθυνος για τα θέματα απάτης της ΔΑ καταγράφει την περίπτωση με τα βασικά στοιχεία της σε ειδικό αρχείο καταγραφής ενδείξεων απάτης που τηρείται από τη ΔΑ.

Ο Προϊστάμενος της Υπηρεσίας καθορίζει την oμάδα ατόμων που θα ασχοληθεί με τη διερεύνηση του θέματος. Στο πλαίσιο αυτής της διερεύνησης, η oμάδα, ανάλογα με την ένδειξη απάτης που έχει εντοπιστεί, δύναται να προβεί ενδεικτικά σε:

* διασταύρωση απαραίτητων πληροφοριών από βάσεις δεδομένων
* αναζήτηση στοιχείων από άλλους οργανισμούς/ φορείς στους οποίους μπορεί να απευθυνθεί με σχετικό ερώτημα (επιμελητήρια-μητρώα, ασφαλιστικοί φορείς, αδειοδοτούσες αρχές κλπ.)
* διεξαγωγή έκτακτης επιτόπιας επαλήθευσης
* επικοινωνία με συμμετέχοντες σε σεμινάρια κ.ά.

Με την ολοκλήρωση των ενεργειών, η ομάδα της ΔΑ καταγράφει το αποτέλεσμα της διερεύνησης, δηλαδή εάν η ένδειξη απάτης είναι τελικά βάσιμη ή μη βάσιμη, σε σχετική Αναφορά, την οποία και προωθεί στον Προϊστάμενο της Υπηρεσίας μαζί με το υλικό τεκμηρίωσης, ενώ ο Υπεύθυνος για τα θέματα απάτης ενημερώνει το σχετικό αρχείο.

* + - 1. *Η ένδειξη απάτης είναι βάσιμη*

Στην περίπτωση που το αποτέλεσμα της διερεύνησης επιβεβαιώνει την υποψία/ ένδειξη απάτης, τότε πρέπει να κινηθεί διοικητική ή δικαστική διαδικασία σε εθνικό επίπεδο και η περίπτωση συνιστά υπόνοια απάτης.

Η ΔΑ προβαίνει, με ευθύνη του Προϊσταμένου της Υπηρεσίας, στις ακόλουθες ενέργειες:

* αποστέλλει την Αναφορά της ομάδας διερεύνησης και το υλικό τεκμηρίωσης στη Γενική Γραμματεία για την Καταπολέμηση της Διαφθοράς, η οποία αποτελεί την Υπηρεσία που έχει αναλάβει τον εθνικό συντονισμό για θέματα απάτης στην Ελλάδα (AFCOS)
* κοινοποιεί την Αναφορά της ομάδας διερεύνησης και το σχετικό υλικό τεκμηρίωσης στην ΕΥΘΥ και στην Αρχή Πιστοποίησης (δεν γίνεται κοινοποίηση στο Δικαιούχο)
* αναφέρει την υπόνοια απάτης στον αρμόδιο εθνικό φορέα (ΕΔΕΛ) που έχει την ευθύνη αναφορών παρατυπιών και υπονοιών απάτης στην ΕΕ σύμφωνα με τη *Διαδικασία ΔIII\_3 Αναφορά παρατυπιών στην ΕΕ*
* εξετάζει, ανάλογα με το είδος και το εύρος της υπόνοιας απάτης, την υιοθέτηση διορθωτικών ενεργειών (π.χ. επαληθεύσεις σε άλλες Πράξεις του ίδιου Δικαιούχου, αναστολή χρηματοδότησης, κλπ)
* δύναται να προβεί σε ενέργειες για πρόληψη ανάλογων περιστατικών ή/ και να αποστείλει στην ΕΥΘΥ προτάσεις για λήψη οριζόντιων μέτρων σε επίπεδο Συστήματος Διαχείρισης και Ελέγχου.
* τέλος, με ευθύνη του εκπροσώπου της ΔΑ (Υπεύθυνος για τα θέματα απάτης) ενημερώνεται σχετικά το Εσωτερικό Δίκτυο Καταπολέμησης της Απάτης.

Η Γενική Γραμματεία για την Καταπολέμηση της Διαφθοράς (AFCOS) προωθεί με τη σειρά της την υπόθεση στις αρμόδιες ελεγκτικές ή δικαστικές αρχές, ανάλογα με την περίπτωση, ενημερώνοντας για την προώθησή της, τη ΔΑ, την ΕΥΘΥ, την ΑΠ και την ΕΔΕΛ.

Για τα στάδια της εξέλιξης κάθε υπόθεσης, ο Υπεύθυνος για τα θέματα απάτης της ΔΑ ενημερώνει το σχετικό αρχείο που τηρεί η ΔΑ.

* + - 1. *Η ένδειξη απάτης δεν είναι βάσιμη*

Στην περίπτωση που η εσωτερική διερεύνηση της ΔΑ καταλήγει στο συμπέρασμα ότι η ένδειξη απάτης δεν είναι βάσιμη, τότε επιβεβαιώνεται από τον Προϊστάμενο της ΔΑ ότι δεν συνιστά υπόνοια απάτης. Η Αναφορά της ομάδας διερεύνησης και το υλικό τεκμηρίωσης κοινοποιείται στην ΕΥΘΥ.

Με ευθύνη του Προϊσταμένου της ΔΑ, εξετάζεται η υιοθέτηση πιθανών ενεργειών από τη ΔΑ για πρόληψη ανάλογων περιστατικών ή αποστέλλεται στην ΕΥΘΥ πρόταση για λήψη ενεργειών/ υιοθέτηση μέτρων σε επίπεδο Συστήματος Διαχείρισης και Ελέγχου.

Για τα στάδια της εξέλιξης κάθε υπόθεσης, ο Υπεύθυνος για τα θέματα απάτης της ΔΑ ενημερώνει το σχετικό αρχείο που τηρεί η ΔΑ.

* 1. **Εξέταση ένδειξης απάτης από Ενδιάμεσο Φορέα**

Σε περίπτωση που εντοπίζεται ένδειξη απάτης από στέλεχος/η Ενδιάμεσου Φορέα (ΕΦ), εφαρμόζονται τα παραπάνω βήματα κατ’ αναλογία με τη ΔΑ, με τις εξής διαφοροποιήσεις:

* σε περίπτωση υπόνοιας απάτης, η Αναφορά της Ομάδας εσωτερικής διερεύνησης του ΕΦ και το υλικό τεκμηρίωσης κοινοποιούνται από τον Προϊστάμενο του ΕΦ στην ΕΥΘΥ, στην ΑΠ και στην αρμόδια ΔΑ
* η αναφορά υπόνοιας απάτης στην ΕΔΕΛ (για να προωθηθεί στην ΕΕ), γίνεται μέσω της ΔΑ και όχι απευθείας από τον ΕΦ, κατά τα προβλεπόμενα στη *Διαδικασία ΔIII\_3 Αναφορά παρατυπιών στην ΕΕ.*
  1. **Εξέταση ένδειξης απάτης από Αρχή Πιστοποίησης**

Σε περίπτωση που εντοπίζεται ένδειξη απάτης από στέλεχος/η της Αρχής Πιστοποίησης (ΑΠ), εφαρμόζονται τα παραπάνω βήματα που περιγράφονται στην παράγραφο 4.1.1 κατ’ αναλογία με τη ΔΑ, με τις εξής διαφοροποιήσεις:

* κατά την εσωτερική διερεύνηση, η ΑΠ δύναται να ζητήσει φάκελο με στοιχεία της Πράξης/ Δικαιούχου από την αρμόδια ΔΑ
* σε περίπτωση υπόνοιας απάτης, η Αναφορά της Ομάδας εσωτερικής διερεύνησης της ΑΠ και το υλικό τεκμηρίωσης κοινοποιούνται από τον Προϊστάμενο της ΑΠ και στην αρμόδια ΔΑ
* η αναφορά υπόνοιας απάτης στην ΕΔΕΛ (για να προωθηθεί στην ΕΕ), γίνεται μέσω της ΔΑ κατά τα προβλεπόμενα στη *Διαδικασία ΔIII\_3 Αναφορά παρατυπιών στην ΕΕ.*
  1. **Εξέταση ένδειξης απάτης από τη ΔΑ στο πλαίσιο παρακολούθησης του Ενδιάμεσου Φορέα**

Όταν εντοπίζεται από στέλεχος/ η της ΔΑ στο πλαίσιο παρακολούθησης του Ενδιάμεσου Φορέα (*Διαδικασία ΔV\_2\_Παρακολούθηση ΕΦ*) ένδειξη απάτης είτε σε Πράξη που διαχειρίζεται ο ΕΦ, είτε κατά την άσκηση από τον ΕΦ των αρμοδιοτήτων που του έχουν ανατεθεί, ενημερώνεται ο άμεσος Προϊστάμενος (Προϊστάμενος Μονάδας) και ο Προϊστάμενος της ΔΑ. Ο Προϊστάμενος της ΔΑ, στο πλαίσιο διερεύνησης της ένδειξης απάτης, δύναται να ορίσει ομάδα διερεύνησης ή/ και να αποφασίσει τη διενέργεια επαλήθευσης στην εν λόγω πράξη ή στον ΕΦ.

Σε περίπτωση που από τα αποτελέσματα της διερεύνησης κρίνεται ότι η περίπτωση συνιστά υπόνοια απάτης, η ΔΑ προβαίνει, με ευθύνη του Προϊσταμένου της Υπηρεσίας, στις ακόλουθες ενέργειες:

* Αποστέλλει την Αναφορά της ομάδας διερεύνησης και το υλικό τεκμηρίωσης στη Γενική Γραμματεία για την καταπολέμηση της διαφθοράς, η οποία αποτελεί την Υπηρεσία που έχει αναλάβει τον εθνικό συντονισμό για θέματα απάτης στην Ελλάδα (AFCOS)
* κοινοποιεί την Αναφορά της ομάδας διερεύνησης και το σχετικό υλικό τεκμηρίωσης στην ΕΥΘΥ και στην Αρχή Πιστοποίησης (δεν γίνεται κοινοποίηση στον ΕΦ και στο Δικαιούχο)
* αναφέρει την υπόνοια απάτης στον αρμόδιο εθνικό φορέα (ΕΔΕΛ) που έχει την ευθύνη αναφορών παρατυπιών και υπονοιών απάτης στην ΕΕ σύμφωνα με τη *Διαδικασία ΔIII\_3 Αναφορά παρατυπιών στην ΕΕ*
* εξετάζει, ανάλογα με το είδος και το εύρος της υπόνοιας απάτης, την υιοθέτηση διορθωτικών ενεργειών (π.χ. ενίσχυση της παρακολούθησης του ΕΦ, επαληθεύσεις σε άλλες Πράξεις του ίδιου ΕΦ, θέση σε επιτήρηση του ΕΦ, κλπ.)
* δύναται να προβεί σε ενέργειες για πρόληψη ανάλογων περιστατικών ή/ και να αποστείλει στην ΕΥΘΥ προτάσεις για λήψη οριζόντιων μέτρων σε επίπεδο Συστήματος Διαχείρισης και Ελέγχου.
* Τέλος, με ευθύνη του εκπροσώπου της ΔΑ (Υπεύθυνος για τα θέματα απάτης) ενημερώνεται σχετικά το Εσωτερικό Δίκτυο Καταπολέμησης της Απάτης.

Η Γενική Γραμματεία για την καταπολέμηση της διαφθοράς (AFCOS) προωθεί με τη σειρά της την υπόθεση στις αρμόδιες ελεγκτικές ή δικαστικές αρχές, ανάλογα με την περίπτωση, ενημερώνοντας για την προώθησή της, τη ΔΑ, την ΕΥΘΥ, την ΑΠ και την ΕΔΕΛ.

Σημειώνεται ότι, εφόσον η ΔΑ είχε εντοπίσει ένδειξη απάτης σε Πράξη που διαχειρίζεται ο ΕΦ, την οποία δεν είχε εντοπίσει ο ΕΦ και η Απόφαση/ πόρισμα καταλήγει ότι δεν αποδεικνύεται δόλος από την πλευρά του ΕΦ, η ΔΑ αξιολογεί και επανεξετάζει την επάρκεια του ΕΦ, σύμφωνα με τα προβλεπόμενα στη *Διαδικασία Παρακολούθησης του ΕΦ (ΔV\_2)*.

Για τα στάδια της εξέλιξης κάθε υπόθεσης, ο Υπεύθυνος για τα θέματα απάτης της ΔΑ ενημερώνει το σχετικό αρχείο που τηρεί η ΔΑ.

* 1. **Παρακολούθηση υποθέσεων και διαπίστωση απάτης (Follow up)**

Για κάθε υπόθεση υπόνοιας απάτης που έχει προωθηθεί σε αρμόδιες εθνικές αρχές έρευνας για περαιτέρω ενέργειες, η Γενική Γραμματεία για την καταπολέμηση της διαφθοράς (AFCOS) παρακολουθεί την εξέλιξή της και προωθεί στην αρμόδια ΔΑ/ ΕΦ, την ΕΥΘΥ, την ΑΠ και την ΕΔΕΛ κάθε σχετική Απόφαση των εθνικών αυτών αρχών.

Στο πλαίσιο αυτό, σε περίπτωση Απόφασης/ πορίσματος αρμόδιας δικαστικής αρχής που να επιβεβαιώνει την απάτη (διαπιστωμένη απάτη), γίνεται αναφορά στην ΕΔΕΛ για την έκβαση της υπόθεσης κατά τα προβλεπόμενα στη *Διαδικασία ΔIII\_3 Αναφορά παρατυπιών στην ΕΕ*.

Επιπλέον, η ΔΑ/ ΕΦ εξετάζει κατά πόσον πρέπει να υπάρχουν επιπτώσεις στη σχετική Πράξη του ΕΠ που διαχειρίζεται (π.χ. δημοσιονομικές διορθώσεις σε περίπτωση που δεν μπορούσαν να είχαν προηγηθεί της διερεύνησης για απάτη, ανάκληση, κλπ) και τις εφαρμόζει, ενεργοποιώντας τις σχετικές διαδικασίες όπου απαιτείται.

Σε περίπτωση που η Απόφαση/ πόρισμα αφορά σε διάπραξη απάτης από πλευράς του ΕΦ, η ΔΑ προβαίνει στις αναγκαίες ενέργειες για την ανάκληση της Απόφασης Ορισμού του ΕΦ και για τη διευθέτηση των θεμάτων που σχετίζονται με τη διαχείριση των πράξεων/ αρμοδιοτήτων που του είχαν ανατεθεί.

Για την έκβαση κάθε υπόθεσης, ο Υπεύθυνος για τα θέματα απάτης της ΔΑ ενημερώνει το σχετικό αρχείο που τηρεί η ΔΑ.

**5. Σχετικά έντυπα**

| **Κωδικός** | **Περιγραφή** |
| --- | --- |
| O.VIII.2\_1 | Ορισμοί για παρατυπίες και θέματα απάτης |

**6. Διάγραμμα ροής**