|  |
| --- |
| **1** |

# **ΔΟΜΗ ΣΥΣΤΗΜΑΤΟΣ ΔΙΑΧΕΙΡΙΣΗΣ ΚΑΙ ΕΛΕΓΧΟΥ**

**ΠΕΡΙΓΡΑΦΗ - ΔΙΑΓΡΑΜΜΑ ΣΥΣΧΕΤΙΣΗΣ ΦΟΡΕΩΝ**

Το Παράρτημα 1 περιλαμβάνει αναλυτικές πληροφορίες και συμπληρώνει τo στοιχείο «1.3 Δομή του Συστήματος» του βασικού κειμένου περιγραφής του ΣΔΕ.

Επιπλέον, στο Παράρτημα 1 συνοψίζονται τα βασικά σημεία που τεκμηριώνουν ότι το Σύστημα είναι κοινό για τα ΕΠ του ΕΣΠΑ 2014-2020 τα οποία χρηματοδοτούνται από το ΕΤΠΑ, το ΕΚΤ και το ΤΣ, στο πλαίσιο του Στόχου «Επενδύσεις στην Ανάπτυξη και την Απασχόληση».

|  |
| --- |
| **1.1 ΠΛΗΡΟΦΟΡΙΕΣ ΓΙΑ ΤΟ ΣΥΣΤΗΜΑ ΔΙΑΧΕΙΡΙΣΗΣ ΚΑΙ ΕΛΕΓΧΟΥ (ΣΔΕ)** |

Το παρόν Σύστημα Διαχείρισης και Ελέγχου (ΣΔΕ) που σχεδιάστηκε και εφαρμόζεται από τις ελληνικές αρχές, είναι κοινό για όλα τα Επιχειρησιακά Προγράμματα (ΕΠ) του ΕΣΠΑ 2014-2020 τα οποία χρηματοδοτούνται από το ΕΤΠΑ, το ΕΚΤ και το Ταμείο Συνοχής, στο πλαίσιο του Στόχου «Επενδύσεις στην Ανάπτυξη και την Απασχόληση».

Το Σύστημα αυτό δομήθηκε στη βάση του Συστήματος Διαχείρισης και Ελέγχου της Προγραμματικής Περιόδου 2007-2013, έλαβε υπόψη του τη νέα αρχιτεκτονική των ΕΠ και ενσωμάτωσε τις νέες απαιτήσεις του Κανονισμού (ΕΕ) 1303/2013 για την Προγραμματική Περίοδο 2014-2020.

Δεδομένου ότι το Σύστημα Διαχείρισης και Ελέγχου είναι ένα σύνολο διοικητικών Αρχών που βρίσκονται σε αλληλεξάρτηση, είναι διαρθρωμένες με συγκεκριμένη οργανωτική δομή, και αναπτύσσουν επί μέρους δραστηριότητες με αντικειμενικό σκοπό τη χρηστή δημοσιονομική διαχείριση των πόρων, το παρόν ΣΔΕ περιλαμβάνει:

* το σύνολο των Αρχών/ φορέων που αναλαμβάνουν τις αρμοδιότητες διαχείρισης, πιστοποίησης ελέγχου και συντονισμού, σύμφωνα με τον Κανονισμό (ΕΕ) 1303/2013
* την οργανωτική δομή και τις επιμέρους αρμοδιότητές τους,
* τη λειτουργική συσχέτιση των Αρχών/ φορέων και τη συμμόρφωση προς την αρχή διαχωρισμού των αρμοδιοτήτων,
* τις γραπτές Διαδικασίες που πρέπει να εφαρμόζονται, καθώς και
* όλες τις σχετικές κανονιστικές πράξεις που απαιτούνται για τον ορισμό των Αρχών/ φορέων και την εφαρμογή των Επιχειρησιακών Προγραμμάτων.

|  |
| --- |
| **1.2 ΑΡΧΕΣ/ ΦΟΡΕΙΣ ΤΟΥ ΣΥΣΤΗΜΑΤΟΣ ΔΙΑΧΕΙΡΙΣΗΣ ΚΑΙ ΕΛΕΓΧΟΥ (ΣΔΕ)** |

Οι Αρχές/ φορείς του ΣΔΕ προσδιορίζονται στο Νόμο 4314/2014 και είναι:

* Οι *Διαχειριστικές Αρχές (ΔΑ) Επιχειρησιακών Προγραμμάτων:* Η ΔΑ είναι υπεύθυνη για τη διαχείριση του οικείου ΕΠ σύμφωνα με την αρχή της χρηστής δημοσιονομικής διαχείρισης και ασκεί τις αρμοδιότητες που προβλέπονται στο άρθρο 125 του Κανονισμού (ΕΕ) 1303/2013. Έχει επίσης την ευθύνη της εποπτείας των Ενδιάμεσων Φορέων στους οποίους έχει αναθέσει αρμοδιότητες διαχείρισης μέρους του οικείου ΕΠ ή συγκεκριμένα καθήκοντά της.

Για κάθε Επιχειρησιακό Πρόγραμμα ορίζεται μία ΔΑ. Όλες οι ΔΑ (συνολικά 18) είναι Ειδικές Υπηρεσίες. Οι ΔΑ όλων των Τομεακών ΕΠ υπάγονται στο Υπουργείο Οικονομίας, Ανάπτυξης & Τουρισμού. Οι ΔΑ των ΕΠ των Περιφερειών υπάγονται στον οικείο Περιφερειάρχη. Αναλυτικά στοιχεία για τον ορισμό, τις αρμοδιότητες και την οργάνωση των ΔΑ περιλαμβάνονται στο *Παράρτημα 2 «Διαχειριστικές Αρχές».*

* Η *Αρχή Πιστοποίησης (ΑΠ):* Είναι υπεύθυνη για την άσκηση των αρμοδιοτήτων πιστοποίησης σύμφωνα με το άρθρο 126 του Κανονισμού 1303/2013 και διενεργεί επιθεωρήσεις στους φορείς που ασκούν διαχείριση και στους Δικαιούχους συγχρηματοδοτούμενων Πράξεων και στις Πράξεις τους. Σύμφωνα με το άρθρο 4 του Ν. 4314/2014, η Αρχή Πιστοποίησης είναι κοινή για το σύνολο των ΕΠ του παρόντος ΣΔΕ. Σύμφωνα με το άρθρο 10, ως Αρχή Πιστοποίησης ορίζεται η «Ειδική Υπηρεσία Αρχή Πιστοποίησης και Εξακρίβωσης Συγχρηματοδοτούμενων Προγραμμάτων», αποτελεί διοικητική Μονάδα επιπέδου Διεύθυνσης Υπουργείου και υπάγεται διοικητικά στον Γενικό Γραμματέα Δημοσίων Επενδύσεων-ΕΣΠΑ του Υπουργείου Οικονομίας, Ανάπτυξης & Τουρισμού. Αναλυτικά στοιχεία για τον ορισμό, τις αρμοδιότητες και την οργάνωση της Αρχής Πιστοποίησης περιλαμβάνονται στο *Παράρτ. 3*.
* Η *Αρχή Ελέγχου (ΑΕ):* Έχει την ευθύνη για τον έλεγχο της ορθής λειτουργίας του Συστήματος Διαχείρισης και Ελέγχου. Στο πλαίσιο αυτό, η Αρχή Ελέγχου αναλαμβάνει τα καθήκοντα που προβλέπονται στο άρθρο 127 του Κανονισμού (ΕΕ) 1303/2013. Σύμφωνα με το άρθρο 4 του Ν. 4314/2014, η Αρχή Ελέγχου είναι κοινή για το σύνολο των ΕΠ του παρόντος ΣΔΕ. Σύμφωνα με το άρθρο 11, ως Αρχή Ελέγχου ορίζεται η «Επιτροπή Δημοσιονομικού Ελέγχου (ΕΔΕΛ)», η οποία συγκροτείται με Απόφαση του Υπουργού Οικονομικών και υπάγεται στη Γενική Γραμματεία Δημοσιονομικής Πολιτικής του Υπουργείου Οικονομικών. Στην ίδια Γενική Γραμματεία υπάγονται Διευθύνσεις που υποστηρίζουν τη λειτουργία της ΕΔΕΛ για τις ανάγκες της εκτέλεσης των ελέγχων, κατά τα αναφερόμενα στο άρθρο 12 του Ν. 4314/2014.
* Οι *Ενδιάμεσοι Φορείς (ΕΦ).* Φορείς στουςοποίουςανατίθενται αρμοδιότητες διαχείρισης μέρους ενός ΕΠ ή συγκεκριμένα καθήκοντα της Διαχειριστικής Αρχής, υπό την ευθύνη της, σύμφωνα με τα οριζόμενα στο άρθρο 13 του Νόμου 4314/2014. Αναλυτικά στοιχεία για τον ορισμό, τις αρμοδιότητες και την οργάνωση των ΕΦ περιλαμβάνονται στο *Παράρτημα 4 «Ενδιάμεσοι Φορείς».*
* Η *Εθνική Αρχή Συντονισμού (ΕΑΣ):* Ασκεί καθήκοντα συνδέσμου και παρέχει πληροφορίες στην Επιτροπή, συντονίζει τις δραστηριότητες των άλλων σχετικών ορισθέντων Αρχών/ φορέων και προωθεί την εναρμονισμένη εφαρμογή του ενωσιακού και εθνικού δικαίου. Η ΕΑΣ έχει την ευθύνη για το σχεδιασμό του ΣΔΕ. Σύμφωνα με το άρθρο 14 του Ν. 4314/2014, η ΕΑΣ αποτελεί Επιτελική Υπηρεσία επιπέδου Γενικής Διεύθυνσης Υπουργείου, η οποία δεν εντάσσεται στον οργανισμό του Υπουργείου Οικονομίας, Ανάπτυξης & Τουρισμού και υπάγεται στο Γενικό Γραμματέα Δημοσίων Επενδύσεων-ΕΣΠΑ. Σύμφωνα με το άρθρο 15 του Ν. 4314/2014, στην ΕΑΣ υπάγονται ως Υπηρεσιακές Μονάδες επιπέδου Διεύθυνσης Υπουργείου, έξι (6) Ειδικές Υπηρεσίες. Αναλυτικά στοιχεία για τον ορισμό, τις αρμοδιότητες και την οργάνωση της ΕΑΣ περιλαμβάνονται στο *Παράρτημα 5 «Εθνική Αρχή Συντονισμού».*

### Διάκριση καθηκόντων

Κατά τον ορισμό των αρμόδιων για τη διαχείριση και τον έλεγχο Αρχών/ φορέων, ελήφθη μέριμνα για τη συμμόρφωση προς την αρχή διαχωρισμού των λειτουργιών τόσο μεταξύ των φορέων όσο και στο εσωτερικό αυτών. Ειδικότερα:

* Οι Διαχειριστικές Αρχές, η Αρχή Πιστοποίησης και η Αρχή Ελέγχου δεν αποτελούν μέρος της ίδιας δημόσιας Αρχής ή φορέα.
* Η Αρχή Ελέγχου συγκροτείται ως πλήρως ανεξάρτητη Αρχή από τις Διαχειριστικές Αρχές, τους Ενδιάμεσους Φορείς και την Αρχή Πιστοποίησης, υπαγόμενη στη Γενική Γραμματεία Δημοσιονομικής Πολιτικής του Υπουργείου Οικονομικών. Στην ίδια Γενική Γραμματεία υπάγονται οι Διευθύνσεις που υποστηρίζουν τη λειτουργία της Αρχής Ελέγχου στην εκτέλεση των ελέγχων. Σύμφωνα με την παράγ. 6 (στ) του άρθρου 12 του Ν. 4314/2014, για τους συμμετέχοντες στις ελεγκτικές ομάδες διασφαλίζεται η λειτουργική ανεξαρτησία τους από τις Διαχειριστικές Αρχές, τους Ενδιάμεσους Φορείς και την Αρχή Πιστοποίησης.
* Η Αρχή Πιστοποίησης είναι ανεξάρτητη από τις Διαχειριστικές Αρχές, τους Ενδιάμεσους Φορείς και την Αρχή Ελέγχου.
* Στο εσωτερικό των Διαχειριστικών Αρχών και των Ενδιάμεσων Φορέων, διασφαλίζεται η τήρηση της αρχής του διαχωρισμού των καθηκόντων, μεταξύ των αρμοδιοτήτων (α) επιλογής/έγκρισης Πράξεων, (β) επαληθεύσεων και (γ) πληρωμών. Όταν δε οι ίδιες Αρχές ασκούν και καθήκοντα Δικαιούχου, διασφαλίζεται η απαιτούμενη διακριτότητα από τις αρμοδιότητες διαχειριστικών επαληθεύσεων.

|  |
| --- |
| **1.3 ΥΠΑΓΩΓΗ ΔΙΑΧΕΙΡΙΣΤΙΚΩΝ ΑΡΧΩΝ, ΑΡΧΗΣ ΠΙΣΤΟΠΟΙΗΣΗΣ ΚΑΙ ΕΘΝΙΚΗΣ ΑΡΧΗΣ ΣΥΝΤΟΝΙΣΜΟΥ** |

|  |
| --- |
|  |

**Σχήμα 1.3.1**. Υπαγωγή Διαχειριστικών Αρχών Τομεακών Επιχειρησιακών Προγραμμάτων, Αρχής Πιστοποίησης και Εθνικής Αρχής Συντονισμού.

ΣΔΕ ΕΠ ΕΣΠΑ 2014-2020 τα οποία χρηματοδοτούνται από το ΕΤΠΑ, το ΕΚΤ και το ΤΣ - Στόχος «Επενδύσεις στην Ανάπτυξη και την Απασχόληση»

|  |
| --- |
|  |

**Σχήμα 1.3.2**. Υπαγωγή Διαχειριστικών Αρχών Περιφερειακών Επιχειρησιακών Προγραμμάτων.

ΣΔΕ ΕΠ ΕΣΠΑ 2014-2020 τα οποία χρηματοδοτούνται από το ΕΤΠΑ, το ΕΚΤ και το ΤΣ - Στόχος «Επενδύσεις στην Ανάπτυξη και την Απασχόληση»

|  |
| --- |
| **1.4 ΛΕΙΤΟΥΡΓΙΚΗ ΣΥΣΧΕΤΙΣΗ ΦΟΡΕΩΝ ΤΟΥ ΣΔΕ** |

Στο *διάγραμμα 1.4.1* αποτυπώνεται η λειτουργική συσχέτιση των φορέων που συμμετέχουν στο Σύστημα Διαχείρισης και Ελέγχου:

* Η *Εθνική Αρχή Συντονισμού* *(ΕΑΣ)* συντονίζει και καθοδηγεί τις Διαχειριστικές Αρχές και τους Ενδιάμεσους Φορείς, κυρίως σε θέματα προγραμματισμού και εφαρμογής των Επιχειρησιακών Προγραμμάτων, καθώς και σε ότι αφορά το σχεδιασμό, την προσαρμογή και την παρακολούθηση του ενιαίου Συστήματος Διαχείρισης και Ελέγχου. Επίσης έχει την ευθύνη της ανάπτυξης και λειτουργίας του Ολοκληρωμένου Πληροφοριακού Συστήματος (ΟΠΣ). Συνεργάζεται με την Αρχή Πιστοποίησης, κυρίως για θέματα λειτουργίας και προσαρμογής του ΣΔΕ. Επίσης, συνεργάζεται με την Επιτροπή και είναι ο κύριος συνομιλητής της χώρας με αυτήν για θέματα ΕΣΠΑ.
* Η *Αρχή Πιστοποίησης* είναι υπεύθυνη για την κατάρτιση και την υποβολή των πιστοποιήσεων, των αιτήσεων πληρωμών καθώς και των ετήσιων λογαριασμών στην Επιτροπή. Συνεργάζεται με τις αρμόδιες Αρχές διαχείρισης, ενώ παράλληλα διενεργεί επιθεωρήσεις στις Πράξεις και στους Δικαιούχους.
* Οι *Διαχειριστικές Αρχές* (ή/και οι Ενδιάμεσοι Φορείς) ασκούν αρμοδιότητες διαχείρισης. Η Διαχειριστική Αρχή έχει την ευθύνη διαχείρισης του ΕΠ. Στο πλαίσιο αυτό, συντονίζει και εποπτεύει την άσκηση των αρμοδιοτήτων των Ενδιάμεσων Φορέων και έχει την τελική ευθύνη έναντι της Επιτροπής. Στο πλαίσιο άσκησης των αρμοδιοτήτων τους, οι αρμόδιες Αρχές διαχείρισης διενεργούν επαληθεύσεις στους Δικαιούχους και στις Πράξεις.
* Οι *Δικαιούχοι* είναι αρμόδιοι για την υλοποίηση των συγχρηματοδοτούμενων Πράξεων, σύμφωνα με τους όρους χρηματοδότησης του οικείου Επιχειρησιακού Προγράμματος.
* Η *Αρχή Ελέγχου* έχει την ευθύνη για τον έλεγχο της ορθής λειτουργίας του ΣΔΕ των ΕΠ του ΕΣΠΑ. Στο πλαίσιο αυτό, διενεργεί ελέγχους στις Διαχειριστικές Αρχές και στους Ενδιάμεσους Φορείς, στην Αρχή Πιστοποίησης, στους Δικαιούχους και τις Πράξεις. Στις Αρχές διαχείρισης που ελέγχονται, εμπίπτει και η Μονάδα της ΕΥΣΣΑΑ της Εθνικής Αρχής Συντονισμού που ασκεί καθήκοντα διαχείρισης για το ΕΠ Τεχνική Βοήθεια. Η εγκατάσταση και λειτουργικότητα του ενιαίου Ολοκληρωμένου Πληροφοριακού Συστήματος (ΟΠΣ) ελέγχεται στην Ειδική Υπηρεσία ΟΠΣ της Εθνικής Αρχής Συντονισμού.

|  |
| --- |
|  |

**Διάγραμμα 1.4.1**. Λειτουργική Συσχέτιση Φορέων που συμμετέχουν στο ΣΔΕ ΕΠ ΕΣΠΑ 2014-2020 τα οποία χρηματοδοτούνται από το ΕΤΠΑ, το ΕΚΤ και το ΤΣ - Στόχος «Επενδύσεις στην Ανάπτυξη και την Απασχόληση»

|  |
| --- |
|  |

**Διάγραμμα 1.4.2**. Λειτουργική συσχέτιση Φορέων που εμπλέκονται στα στάδια επεξεργασίας της Αίτησης Ενδιάμεσης Πληρωμής

|  |
| --- |
| **1.5 ΚΑΝΟΝΕΣ ΛΕΙΤΟΥΡΓΙΑΣ ΤΟΥ ΣΔΕ** |

Με στόχο τη διασφάλιση της χρηστής δημοσιονομικής διαχείρισης των πόρων στο πλαίσιο των ΕΠ του ΕΣΠΑ 2014-2020 που χρηματοδοτούνται από το ΕΤΠΑ, το ΕΚΤ και το ΤΣ και αφορούν το Στόχο «Επενδύσεις στην Ανάπτυξη και την Απασχόληση», στο Νόμο 4314/2014-Μέρος Ι και στις κατ’ εξουσιοδότηση Υπουργικές Αποφάσεις τίθενται οι βασικοί κανόνες για τη διαχείριση και υλοποίηση των Προγραμμάτων, όπως προκύπτουν από το ενωσιακό και εθνικό δίκαιο.

Η εφαρμογή του Συστήματος Διαχείρισης και Ελέγχου (ΣΔΕ) υποστηρίζεται από γραπτές Διαδικασίες, οι οποίες έχουν σχεδιαστεί ώστε να καλύπτουν όλες τις λειτουργίες που εφαρμόζονται στο πλαίσιο του ΣΔΕ και περιγράφουν αναλυτικά τις ενέργειες που πρέπει να ακολουθούνται. Οι Διαδικασίες συνοδεύονται από τυποποιημένα έντυπα και, κατά περίπτωση, από οδηγούς/ οδηγίες που προσδιορίζουν λεπτομερέστερα την εφαρμογή συγκεκριμένων θεμάτων στο πλαίσιο των Διαδικασιών. Το σύνολο αυτών των εγγράφων αποτελεί το *«Εγχειρίδιο Διαδικασιών ΣΔΕ» (Παράρτημα 7),* το οποίο παρέχεται σε όλες τις εμπλεκόμενες Αρχές/ φορείς.

Η εφαρμογή των Διαδικασιών του ΣΔΕ υποστηρίζεται από το Ολοκληρωμένο Πληροφοριακό Σύστημα (ΟΠΣ), το οποίο συνεχίζει να λειτουργεί και στη νέα Προγραμματική Περίοδο, ως εργαλείο διαχείρισης, αλλά και ως μέσο ηλεκτρονικής ανταλλαγής δεδομένων μεταξύ όλων των εμπλεκόμενων Αρχών/ φορέων (Δικαιούχων, ΔΑ/ΕΦ, Αρχής Πιστοποίησης, Αρχής Ελέγχου, ΕΕ). Στο ΟΠΣ καταχωρίζονται, κυρίως, δεδομένα που αφορούν στις Διαδικασίες και στα στοιχεία προγραμματισμού, διαχείρισης, ελέγχου και υλοποίησης του ΕΣΠΑ, των Προγραμμάτων και των Πράξεων. Αναλυτική περιγραφή του ΟΠΣ παρατίθεται στο *Παράρτημα 6.* Στο ίδιο Παράρτημα γίνεται περιγραφή του Πληροφοριακού Συστήματος για Κρατικές Ενισχύσεις (ΠΣΚΕ) το οποίο διασυνδέεται με το κεντρικό σύστημα ΟΠΣ.

|  |
| --- |
| **1.6 ΤΕΚΜΗΡΙΩΣΗ ΤΟΥ ΚΟΙΝΟΥ ΣΔΕ** |

Το παρόν ΣΔΕ είναι κοινό για όλα τα ΕΠ του ΕΣΠΑ 2014-2020 τα οποία χρηματοδοτούνται από το ΕΤΠΑ, το ΕΚΤ και το ΤΣ, στο πλαίσιο του Στόχου «Επενδύσεις στην Ανάπτυξη & την Απασχόληση», καθώς προβλέπει στοιχεία που είναι κοινά ή/και εφαρμόζονται οριζόντια για τα 18 ΕΠ. Συγκεκριμένα:

* Η Αρχή Πιστοποίησης είναι μία και κοινή για όλα τα ΕΠ.
* Η Αρχή Ελέγχου είναι μία και κοινή για όλα τα ΕΠ.
* Οι Διαχειριστικές Αρχές (ΔΑ) των ΕΠ είναι όλες Ειδικές Υπηρεσίες και διέπονται από ενιαίους κανόνες οργάνωσης, στελέχωσης και λειτουργίας.
* Οι αρμοδιότητες που ασκούνται από τις ΔΑ είναι κοινές για όλες τις Ειδικές Υπηρεσίες.
* Η κατανομή των αρμοδιοτήτων αυτών σε Μονάδες, στο εσωτερικό των Ειδικών Υπηρεσιών που έχουν οριστεί ΔΑ των ΕΠ, ακολουθεί κοινή τυπολογία. Συγκεκριμένα, οι τύποι Μονάδων (ανεξαρτήτως του αριθμού τους, ο οποίος μπορεί να διαφοροποιείται ανά ΕΥ) εξασφαλίζουν τη διάκριση των βασικών λειτουργιών μίας ΔΑ:
* *Προγραμματισμού και Αξιολόγησης*
* *Διαχείρισης Πράξεων*. Στο πλαίσιο της νέας προγραμματικής περιόδου 2014-2020, στη λειτουργία αυτή εντάσσονται και οι αρμοδιότητες προληπτικών ελέγχων δημοσίων συμβάσεων και επιτόπιων επαληθεύσεων.
* *Οργάνωσης και Υποστήριξης*. Στη λειτουργία αυτή, περιλαμβάνονται και οι αρμοδιότητες της ΕΥ ως Δικαιούχου για Πράξεις Τεχνικής Βοήθειας, εξασφαλίζοντας έτσι την απαιτούμενη διακριτότητα από τις αρμοδιότητες διαχειριστικών επαληθεύσεων.

Επιπρόσθετα, σε όλες τις ΕΥ, τη *διαχείριση κινδύνων και την αξιολόγηση κινδύνων απάτης* αναλαμβάνουν ομάδες στελεχών που συγκροτεί ο Προϊστάμενος της κάθε ΕΥ.

* Το Εγχειρίδιο Διαδικασιών ΣΔΕ, το οποίο περιλαμβάνει το σύνολο των Διαδικασιών που πρέπει να εφαρμόζονται, είναι κοινό. Το Εγχειρίδιο είναι ενιαίο για Πράξεις πλην κρατικών ενισχύσεων και Πράξεις κρατικών ενισχύσεων και, όπου υπάρχει διαφοροποίηση για τις δύο κατηγορίες, γίνεται σχετική αναφορά είτε στο πλαίσιο μίας ενιαίας Διαδικασίας είτε σε διακριτή Διαδικασία. Όταν ο τύπος και τη φύση των συγχρηματοδοτούμενων Πράξεων απαιτούν περαιτέρω εξειδικεύσεις και προσαρμογές, αυτές σχεδιάζονται σε συμβατότητα με τους κανόνες διαχείρισης και τις απαιτήσεις του κοινού Εγχειριδίου.
* Οι γενικοί κανόνες επιλεξιμότητας είναι κοινοί για όλα τα ΕΠ και προβλέπονται στην Υπουργική Απόφαση ΥΑ 81986/ΕΥΘΥ 712/31-07-15 (ΦΕΚ 1822/24-08-15) [ΥΠΑΣΥΔ 2014-2020]
* Το πλαίσιο παρακολούθησης/εποπτείας των Ενδιάμεσων Φορέων που αναλαμβάνουν ή δύναται να αναλάβουν αρμοδιότητες διαχείρισης μέρους ΕΠ ή συγκεκριμένα καθήκοντα μίας ΔΑ, είναι κοινό.
* Οι απαιτήσεις για την τήρηση επαρκούς διαδρομής ελέγχου είναι κοινές για όλα τα ΕΠ.
* Το Πληροφοριακό Σύστημα το οποίο χρησιμοποιείται για την τήρηση των δεδομένων χρηματοοικονομικής διαχείρισης, παρακολούθησης, επαληθεύσεων, ελέγχων, δημοσιονομικών διορθώσεων και λογιστικών εγγραφών για κάθε Πράξη, καθώς και για την πιστοποίηση των δαπανών είναι κοινό.